
PRATARMĖ 


Ratės kelias (Raatteen tie) - vienas iš tų Suomijos istorijos lūžių, kurie 
bėgant metams tapo nacionalinės mitologijos dalimi. Šiame siaurame Kainū 
regiono kelyje per kelias paras girių kariai sunaikino visą sovietų diviziją. 
Tarptautiniu požiūriu Ratės kelias taip pat tapo klasikiniu karo istorijos įvy- 
kiu, sužadinusiu viso pasaulio susidomėjimą. 

Kautynės, vadinamos Ratės kelio mūšiais, daugiausia vyko vietovė- 
se prie Kuhmo kelio, tarp Kuomanjokio (Kuomanjoki) ir dabartinio Ratės 
vartų muziejaus. Tikrasis Ratės kelias ties ta vieta, kur dabar stovi muzie- 
jus, nuo Kuhmo vieškelio eina rytų link. Istoriografijoje jau įprasta vietas 
tarp Kuomanjokio ir Ratės kelio, kur vyko kautynės, vadinti bendru Ratės 
kelio vardu. 

Knygos, kurią laikote rankose, leidimas 2007-aisiais buvo pakartotas du 
sykius. Leidinys sukėlė didelį susidomėjimą, o aš sulaukiau nemažai atsilie- 
pimų, kurie mane paskatino šiek tiek kitaip pažvelgti į kautynes ir kai ką pa- 
tikslinti. Rengdamas šį papildytą leidimą, kuris išeis Žiemos karo pradžios 
70-mečio proga, pasinaudojau ir naujausiais tyrimų duomenimis. 

Knygoje daugiausia kalbama apie Ratės kelio įvykius 1940 m. sausio 
1-7 d., bet, savaime suprantama, joje nagrinėjamos ir kitose Suomusalmio 
(Suomussalmi) vietovėse vykusios kovos. Knyga papildyta nauju skyriumi, 
kuriame Suomusalmio kautynės jau platesniu požiūriu susiejamos su Žie- 
mos karu. 

Iš originalių šaltinių, kuriais naudojausi, svarbiausiais laikau karo die- 
noraščius su priedais, nes jie padeda susikurti tikriausią įvykių vaizdą. Apie 
Ratės kelią parašyta įvairiausių veikalų, už kuriuos, kaip šaltinius, jaučiuosi 
autoriams dėkingas. 

Knygoje pateikiami duomenys apie Raudonosios armijos 44-ąją diviziją 
paremti Kijevo Valstybinio universiteto istorijos mokslų kandidato, docen- 
to Olego Božko studija „Ukrainietiška 44-oji divizija 1939-1940 m. Žiemos 
kare“ (į suomių kalbą vertė Andrejus Nikitinas ir Carlas-Fredrikas Geustas) 
ir Petrozavodsko valstybinio universiteto profesoriaus Jurijaus Kilino vei- 
kalais apie Žiemos karą. Apie pirmojo knygos leidimo turinį turiu pasakyti, 
kad Božko studija, kaip šaltiniu, man buvo leista naudotis anksčiau, nei išėjo 
suomiškas vertimas (Sotahistoriallinen aikakauskirja 26). Už leidimą naudo- 
tis šia medžiaga dėkoju Geustui. 

Už knygos rengimą turiu padėkoti daugybei žmonių. Interviu su Ra- 
tės kelio veteranais padovanojo neužmirštamų akimirkų. Tikrinant faktus 


labai pagelbėjo Karilos vienkiemio šeimininkas atsargos pulkininkas leite- 
nantas Teuvo Saharinenas, kaip gidas vedžiojęs mane po kautynių vietas. 
Naudojausi jo, kaip karo eksperto, patarimais rengdamas ir pirmąjį, ir pa- 
pildytą leidimą. Rašant bendrąją (penktą) dalį apie Žiemos karą, kaip spe- 
cialistas pagelbėjo mokslo veikalų autorius kapitonas Juha E. Tetris. Žur- 
nalistas Markkus Peura pateikė taiklių pastabų tiek dėl kai kurių detalių 
2007 m. leidime, tiek dėl visumos, o Ratės vartų generalinis direktorius 
Markas Seppanenas geranoriškai padėjo rinkti medžiagą knygai. Žemėla- 
pius pagal mano eskizus nubraižė Salla Jokela. 

Pirmojo knygos leidimo redaktorius buvo Simas Liikanenas, kaip profe- 
sionalus istorikas, darbą atlikęs pagirtinai. Kita profesionali istorikė - mano 
žmona Erja Aikavuori, kaip visada, išbraukė iš teksto, ką buvau parašęs ne- 
gerai. Dėl vis dėlto likusių klaidų priekaištauti reikėtų autoriui. 


Mika Kulju 
2009 08 23, Oulu 


ŽODYNĖLIS 


Kariuomenė 


Armija 


Korpusas 


Divizija 


Dalinys 


Brigada 


Pulkas 


Batalionas 


Kuopa 


pagrindinė ginkluotųjų pajėgų dalis, dažniausiai skirs- 
toma į tris dalis: sausumos kariuomenė, karinės oro pa- 
jėgos ir karo laivynas. 


karinis vienetas (junginys), 2-4 korpusai, sudėtis - 
daugiau nei 60 000 karių. 


karinis vienetas (junginys), kurį sudaro 2 ir daugiau 
divizijų, 30 000-50 000 karių. 


daugelio valstybių kariuomenės pagrindinis taktinis jun- 
ginys, karinis vienetas, susidedantis iš 2-4 brigadų ar 
pulkų. Diviziją paprastai sudaro 10000-20000 karių. Tai 
(išskyrus kai kurias šalis) yra karinis vienetas, galintis sa- 
varankiškai vykdyti karines operacijas. 


pagrindinio lygio karinis vienetas. Daliniais paprastai 
laikomi pulkai ir brigados. 


karinis dalinys, sudarytas iš 2-5 pulkų ir (arba) bata- 
lionų, divizijos dalis arba atskiras vienetas. 


taktinis karinis dalinys, susidedantis iš 2-5 batalionų. 
Į jo sudėtį paprastai įeina nuo kelių šimtų iki 2000-3000 
kareivių. 

karinis vienetas, kurį sudaro apie 700-850 karių. Suside- 
da iš 2-8 kuopų arba baterijų (artilerijoje). Žiemos karo 
metu kai kurių batalionų karių skaičius viršijo 1000. 
pagrindinis taktinis padalinys daugelio šalių kariuome- 
nėse, paprastai 70-250 kareivių. Kuopą dažniausiai su- 
daro 3-4 būriai. 


Būrys 


Skyrius 
(komanda, 
grupė) 
Artilerijos 
batalionas 
(divizionas) 


Baterija 


Artilerijos 
būrys 


karinis vienetas (padalinys), 3-4 skyriai. 


karinis vienetas (padalinys), susidedantis iš 8-12 ka- 
reivių. 


artilerijos kariuomenės karinis vienetas, atitinkantis 
kitų kariuomenės rūšių batalioną. Gali būti pulko arba 
atskira dalimi. 
artilerijos padalinys, kai kuriose kitose kariuomenės 
rūšyse atitinkantis kuopą; atskirąją bateriją sudaro 
2-8 pabūklai. 


baterija dalijama į artilerijos būrius (atitinka pėstinin- 
kų būrius), sudaryta iš grupių. 


SANTRUMPOS 


PP 27 
I/PP 27 
1/PP 27 
Atsk.B 15 
Partiz.B 1 
IV/LP Br. 
6 DvB 
Lengv.K 
Lengv.D 
Atsk.K 

5 ŽD 

9 LAP 
I/LAB 9 
1/LAB 9 


27-asis pėstininkų pulkas 

27-ojo pėstininkų pulko pirmasis batalionas 
27-ojo pėstininkų pulko pirmoji kuopa 
15-asis atskirasis batalionas 

1-asis partizanų batalionas 

Lauko pastiprinimo brigados 4-asis batalionas 
6-asis dviratininkų batalionas 

Lengvoji kuopa 

Lengvasis dalinys 

Atskiroji kuopa 

5-asis žvalgybos dalinys 

9-asis lauko artilerijos pulkas 

9-ojo lauko artilerijos pulko pirmasis batalionas 
9-ojo lauko artilerijos pulko pirmoji baterija 


RAUDONOJI ARMIJA (rusiškas žymėjimas) 


9A 

47 AK 
Spec. AK 
163 D 

54 KŠD 
81 KŠP 
25 PP 
1/25 PP 
1/1/25 PP 


4 Atsk. ŽB 
312 Atsk. TB 
56 PB 

122 AP 


Devintoji armija 

47-asis armijos korpusas 

Specialusis armijos korpusas 

163-oji divizija 

54-oji kalnų šaulių divizija 

81-asis kalnų šaulių pulkas 

25-asis pėstininkų pulkas 

25-ojo pėstininkų pulko pirmasis batalionas 


25-ojo pėstininkų pulko pirmojo bataliono pirmoji 


kuopa 

Ketvirtasis atskirasis žvalgybos batalionas 
312-asis atskirasis tankų batalionas 
56-asis prieštankinis batalionas 

122-asis artilerijos pulkas 

PIRMA DALIS 


SUOMIJOS KELIAS Į ŽIEMOS KARĄ 


Gyvenome 1939-aisiais Viešpaties metais. Vidurio Europoje siautė 
karas. Nors suomių tauta mėgavosi nepaprasta laisve ir taika, ne vieną 
kamavo klausimas, kada ateis mūsų eilė. Ir ji atėjo. Maskva atsiuntė 
mūsų šalies vyriausybei kvietimą, reikalaudama, kad šalies vadovai at- 
vyktų derybų. Suomių tauta suprato, kad brangiai išpirktai nepriklau- 
somybei iškilo grėsmė. 


Tokiais žodžiais 1939 m. šv. Kalėdų išvakarėse Suomusalmyje buvo pra- 
dėtas rašyti 64-0jo pėstininkų pulko antrosios minosvaidininkų kuopos 
karo dienoraštis. Nuovokus jo autorius rašo, kad Suomiją į Žiemos karą at- 
plukdė pasaulio politikos bangos. Antrąjį pasaulinį karą iš esmės lėmė euro- 
pietiškos demokratijos žlugimas, militarizmo sustiprėjimas ir Vokietijos bei 
Japonijos ekspansionizmas. Suomijai buvo lemta tapti Vokietijos ir Sovietų 
Sąjungos žaisleliu. Tiesa, Žiemos karo priežasčių reikėtų ieškoti jau Suomi- 
jos kelyje į nepriklausomybę. 

Nepriklausomos Suomijos istorijos pradžia glaudžiai susijusi su Rusi- 
jos įvykiais. 1917 m. lapkričio mėn. bolševikams Rusijoje užgrobus valdžią, 
Suomija pasinaudojo chaosu metropolyje ir pasiskelbė savarankiška valsty- 
be. 1917 m. gruodžio 6 d. Suomijos parlamentas patvirtino nepriklausomy- 
bės paskelbimą. 

1917 m. sustiprėjo įtampa tarp suomių socialinių klasių. Darbinin- 
kai ėmė steigti raudonąsias gvardijas, kurios, įkvėptos Rusijos pavyzdžio, 
1918 m. sausio mėn. pradėjo rengti perversmą Helsinkyje. Valdančioji klasė 
steigė baltąsias apsaugos gvardijas, kurias vyriausybė prieš pat pilietinį karą 
oficialiai pripažino savo kariuomene. Kruvinas karas nusinešė beveik 37 000 
aukų, ir 1918 m. gegužės 16 d. Helsinkyje pergalės paradą surengė baltieji. 

Jau pačioje nepriklausomybės kelio pradžioje buvo aišku, kad politinio 
saugumo požiūriu Suomijai didžiausią grėsmę kelia rytų kaimynė - Sovietų 
Sąjunga, sukurta po bolševikų revoliucijos. Gerų kaimyniškų santykių pa- 
mato neliko, nes Suomija buvo ką tik ištrūkusi iš Rusijos valdžios jungo ir 
per skaudų pilietinį karą atsisakiusi socializmo kelio. 

Suomijos ir Sovietų Sąjungos pasienio teritoriniai ginčai buvo išspręsti 
1920 m. Tartu taikos sutartimi, bet sienos formalumų tikslinimas užtruko 
dar kelerius metus. Kaimynių santykiai tarpais atšildavo, bet iš esmės abi 
sudarė nepuolimo sutartį, o po poros metų ją pratęsė iki 1945 m. Vis dėlto 
tarpukariu Suomijos karinė vadovybė neabejojo, kad, pirmai progai pasitai- 
kius, Sovietų Sąjunga puls Suomiją. 

Vos paskelbę nepriklausomybę ir suprasdami, kad nėra didelė tauta, suo- 
miai pradėjo aktyviai ieškoti paramos tarptautinėse saugumo formacijose ir 
jungtis prie politinių gynybinio bendradarbiavimo organizacijų. Vis dėlto 
tai nepadėjo pasiekti reikiamo rezultato ir 1939 m. rudenį, prasidėjus An- 
trajam pasauliniam karui, Suomija liko viena. Vienu iš pirmųjų mėginimų 
prisijungti prie saugumo junginių laikytina Suomijos, Estijos, Latvijos, Lie- 
tuvos ir Lenkijos XX a 3-ojo dešimtmečio pradžioje organizuota vadinamoji 
Tarpjūrio šalių politinė ir gynybinė sąjunga. Vis dėlto Suomijos parlamentas 
Tarpjūrio sutarties neratifikavo, baimindamasis - ypač kairiųjų dalis - So- 
vietų Sąjungos reakcijos. Galutinai Tarpjūrio bendradarbiavimo planai žlu- 
go XX a. 3-ojo dešimtmečio pabaigoje. 

Iš pradžių Suomija pasitikėjo ir 1919 m. Pirmojo pasaulinio karo laimė- 
tojų įkurta Tautų Sąjunga. Jos nare tapo 1920 m., o kitais metais Tautų Są- 
junga išsprendė Alandų salų ginčą Suomijos naudai. 4-ajame dešimtmetyje 
Hitlerio ekspansiniai planai ir visiškas Tautų Sąjungos bejėgiškumas prieš 
kylantį militarizmą parodė suomiams jos saugumo sistemos neveiksmin- 
gumą. Politinė įtampa Europoje skatino Šiaurės šalis remti viena kitą. Vis 
dėlto Švedija nesutiko prisidėti prie karinio bendradarbiavimo, nes norėjo 
likti nešališka. 

Sovietų Sąjunga mažosios kaimynės gynybinio bendradarbiavimo pla- 
nus sekė ne geranorišku žvilgsniu. Sovietai puoselėjo ketinimą prisijungti 
Suomiją prie savo teritorijos ir dar XX a. 4-ojo dešimtmečio viduryje buvo 
suplanavę galimą Vokietijos puolimą atremti per Suomiją. Hitlerio Vokietija 
Europoje jau irgi buvo didvalstybė. 1936 m. Vokietija užėmė demilitarizuotą 
Reino žemę ir parėmė Franko kariuomenę per Ispanijos pilietinį karą, ku- 
riame galėjo išmėginti naujausias ginklų technologijas. 


1938 m. Hitleris prie Vokietijos prijungė vadinamuosius Sudetų kraštus 
Austrijoje ir Čekoslovakijoje. Kitais metais Vokietija surijo visą Čekoslo- 
vakiją. Sovietų Sąjunga neabejojo, kad Vokietijos apetito tai nenumalšins. 
Kremlius nepraleido pro ausis Hitlerio kalbų apie Uralo naudingąsias iš- 
kasenas ir Ukrainos grūdus. Dar didesnę grėsmę Sovietų Sąjunga pajuto 
1936 m. lapkritį, kai Vokietija su Japonija pasirašė Antikominterno paktą. 
Po metų tą Sovietų Sąjungai priešišką sutartį pasirašė ir Musolinio vadovau- 
jama Italija. 

Vokietijai vykdant ekspansinę politiką, ir Sovietų Sąjunga siekė įsitvirtin- 
ti kaip didvalstybė. Ideologiniu požiūriu Vokietija ir Sovietų Sąjunga buvo 
didžiausios priešininkės, ir Suomija vis girdėjo rytų kaimynės grasinimus, 
liudijančius, kad Raudonoji armija nelauks fašistų puolimo palei Rajajokio 
upę. Itin įžūlūs pareiškimai pasigirsdavo kalbant apie Leningradą. 

Sovietų Sąjungos vadovybę ypač jaudino tai, kad atstumas nuo Leningra- 
do iki Suomijos sienos - tik apie trisdešimt kilometrų. Sovietų Sąjunga kaip 
svarbiausią buvo nusibrėžusi tikslą nedidelėse Baltijos šalyse įkurti tinka- 
mas karines bazes Leningrado saugumui užtikrinti. Vieną tokią karinę bazę 
Sovietų Sąjunga buvo suplanavusi įkurti ir Hanke (Hanko). 


* Dabar Sestra - upė tarp Suomijos ir Rusijos. 

PAPILDOMOS KARTOJAMOSIOS PRATYBOS 


1939 m. rugpjūčio 23 d. pasaulio istorijoje įvyko netikėtas posūkis, kai 
Vokietija ir Sovietų Sąjunga paskelbė pasirašiusios nepuolimo sutartį, vė- 
liau pavadintą didžiųjų valstybių užsienio reikalų ministrų Joachimo von 
Ribbentropo ir Viačeslavo Molotovo vardu. Dviejų ideologiškai priešiškų 
valstybių bendradarbiavimas sukėlė tarptautinį susidomėjimą, nors sutar- 
ties turinys pasauliui nebuvo žinomas. 

Prie Vokietijos ir Sovietų Sąjungos nepuolimo sutarties buvo pridėtas 
slaptas papildomas protokolas, kuris turėjo įtakos Suomijos, Baltijos šalių, 
Lenkijos ir Rumunijos likimui. Vokietija su Sovietų Sąjunga pasidalijo ne- 
dideles Tarpjūrio šalis, prisiskirdamos jas savo interesų sferoms, ir Suomija 
atiteko Sovietų Sąjungai. Ši iki pat Michailo Gorbačiovo vadovavimo laikų 
neigė prie sutarties buvus papildomą protokolą. 

Su šio protokolo turiniu pasaulis šiek tiek susipažino jau 1939 m. rugsėjo 
1 d., kai Vokietija, nepaskelbusi karo, užpuolė Lenkiją. Antrojo pasaulinio 
karo startinis šūvis pasigirdo tada, kai Didžioji Britanija ir Prancūzija pa- 
skelbė Vokietijai karą, suteikdamos Lenkijai saugumo garantijas. Žaibiškasis 
Vokietijos karas drebino Lenkiją kelias savaites. Kaip numatė Molotovo ir 
Ribbentropo sutarties slaptasis papildomas protokolas, Sovietų Sąjunga an- 
troje rugsėjo pusėje užėmė Lenkijos rytinius kraštus. Lenkija buvo padalinta 
greičiau nei per mėnesį ir jau spalio pradžioje frontuose vyravo ramybė. 

Nuo 1939 m. rugpjūčio iki spalio mėn. sutartimis dėl karinių bazių Bal- 
tijos šalys buvo įtrauktos į Sovietų Sąjungos interesų sferą. Tiesą sakant, 
Baltijos šalys pasidavė Sovietų Sąjungos malonei. Itin skaudžiai Suomija 
išgyveno tai, kad sutartį pasirašė Estija, nes 4-ajame dešimtmetyje karinis 
bendradarbiavimas su šia šalimi buvo labai aktyvus. Vis dėlto Suomija dar 
tikėjosi, kad tarptautiniai įvykiai jos nepalies. Suomių viltys likti už įtakos 
sferos ribų žlugo spalio 5 d., kai Sovietų Sąjunga pakvietė Suomijos atstovus 
į Maskvą pasitarti dėl „konkrečių politinių klausimų“. Sovietų Sąjunga ir 
Suomijai buvo numačiusi Baltijos šalių likimą. 

Bet Suomija į Sovietų Sąjungos reikalavimus pažvelgė visai kitaip negu 
Baltijos šalys. Pavyzdžiui, Estija atvėrė savo sienas be jokių kovų, o Suomija 
pradėjo uoliai ruoštis galimam įsiveržimui. Dalis Suomijos veikiančiosios 
armijos karių buvo pašaukti spalio 7 d. atvykti į papildomas kartojamąsias 
pratybas (PKP) ir tai buvo pirmasis mobilizacijos etapas. Antra veikian- 
čiosios armijos dalis buvo pašaukta po keturių dienų, kai pradėta telkti 
kariuomenę. 


Papildomose kartojamosiose pratybose dalyvavo beveik 300 000 vyrų. 
PKP buvo signalas, kad Sovietų Sąjungai suomiai savo žemės be kovos ne- 
atiduos. Jau tuo metu pagrindinės pajėgos buvo nukreiptos į Karelijos sąs- 
mauką ir Ladogos šiaurinę pusę, o rytinė siena į šiaurę nuo Lieksos (Lieksa) 
palikta ginti atskiriems batalionams. 

Suomijos mobilizacija pasirodė esanti itin veiksminga. Ji buvo pagrįsta 
regionine sistema, pradėta taikyti jau 1932-1934 m. Už veikiančiosios ka- 
riuomenės kūrimą buvo atsakingos karinės gubernijos ir karinės apskritys. 
Svarbi buvo ir Apsaugos gvardijos veikla, nes 1927 m. įstatymas ją prijungė 
prie Gynybos pajėgų. Regioninė sistema numatė, kad Apsaugos gvardija pri- 
valo dalyvauti mobilizacijoje ir mokyti rezervininkus veikiančiosios armijos 
veiksmų. 

Apsaugos gvardijos organizacija efektyviai veikė beveik visose šalies vie- 
tovėse, net mažiausiuose Laplandijos užkampiuose. Tos organizacijos in- 
dėlį per Žiemos karą pastebėjo net pats Stalinas, kuris sakė, kad Apsaugos 
gvardijos narius reikia iššaudyti visus iki vieno. Prieš Žiemos karą Apsaugos 
gvardijoms priklausė apie 120 000 vyrų beveik iš visų visuomenės sluoksnių. 
Laikantis regioninės sistemos, vietiniai Apsaugos gvardijos būriai speciali- 
zavosi mokydamiesi naudotis viena ar kita ginkluotės rūšimi. 

Regioninė sistema darė didelę įtaką Suomijos kariuomenės dvasiai, kuri 
padėjo pasiekti Žiemos karo stebuklą. Pagal šią sistemą kariniai daliniai 
buvo telkiami Apsaugos gvardijos skyrių vietovėse, o tai garantavo, kad vyrai 
bus jau pažįstami. Akcentuojamos bendrumo dvasios atvirkščioji pusė buvo 
dideli praradimai tų bendruomenių, kurių vyrams teko kautis įnirtingiau- 
siuose mūšiuose, ir tų, kurie kovėsi pavojingiausiais kariuomenės ginklais. 
Pavyzdžiui, Kangaso šeima iš Karunkio miestelio per Žiemos karą prarado 
tris sūnus, kovojusius šiauriniame fronte. O kulkosvaidininkų kuopų aukas 
liudija Alatornijo (Alatornio) ir Hiuriunsalmio (Hyrynsalmi) broliški kapai. 

Suomijos kariuomenės aprūpinimas Žiemos karo metu buvo prastas. 
Dauguma kareivių gaudavo tiktai diržą, spitę ir šautuvą. Į frontą vyrai ėjo 
civilių drabužiais, ir tokia karinė apranga pagal prieškario premjero pavar- 
dę buvo pavadinta „Cajanderio fasonu“. Tarp rezervininkų tiktai Apsaugos 
gvardijos vyrai turėjo tinkamą amuniciją. Kai ką apie kariuomenės padėtį 
liudija ir tai, kad Suomija turėjo daug apmokytų artileristų ir lakūnų, bet 
labai mažai pabūklų ir lėktuvų. Ir beveik neturėjo prieštankinių ginklų. Ne- 
nuostabu, kad, žinodama apie tokį apsiginklavimą, Sovietų Sąjunga tikėjosi 
Suomiją užimti be jokių kliūčių, kaip Baltijos šalis. 

Spalio 14 d. Suomijos derybininkui J. K. Paasikivi buvo pateikti Sovietų 
Sąjungos reikalavimai. Norėdama apsaugoti Leningradą, Sovietų Sąjunga 
pareikalavo atiduoti jai penkias dideles Suomijos įlankos salas, didžiules 
Karelijos sąsmaukos teritorijas ir išnuomoti bazę Hanke. Už tai Suomijai 
buvo žadama dovanoti miškingus Repolos ir Porajervio (Porajūrvi) plotus. 
Suomijos vyriausybė pareiškė atsargiai vertinanti Sovietų Sąjungos siūly- 
mus, nors Švedija ir didžiosios Vakarų valstybės tuo metu aiškiai parodė, 
kad Suomijai paramos nesuteiks. Lapkričio 13 d., suomiams paskutinį kartą 
nuvykus derybų į Maskvą, Molotovas pareiškė, kad politikai perdavė šį rei- 
kalą spręsti kariškiams. 

Net deryboms pasibaigus dauguma Suomijos politinių vadovų tikėjo, 
kad sovietai tiktai manevruoja. Gynybos tarybos pirmininkas maršalas 
C. G. E. Mannerheimas manė, kad karas su sovietais anksčiau ar vėliau kils. 
Jis ne sykį buvo Suomijos vyriausybę perspėjęs dėl Gynybos pajėgų lėšų 
taupymo ir nepakankamo apginklavimo. Pasak Mannerheimo, Suomijos 
vyriausybė elgėsi tiesiog neatsakingai. Lapkričio 27 d. nusivylęs Mannerhei- 
mas net pateikė prašymą jį atstatydinti. Vis dėlto po kelių dienų atstatydini- 
mą pakeitė Gynybos pajėgų vyriausiojo vado pareigos. 


IŠ VASARIŠKOS LENKIJOS Į RATĖS KELIO ŠALTĮ 


Rugsėjo mėn. Lenkijos padalijime dalyvavo ir Raudonosios armijos 44- 
oji divizija, kurios nuolatinė dislokacijos vieta buvo Ukrainoje, Žitomire. 
Kaip ir kiti Raudonosios armijos padaliniai, atlikdama užduotį Lenkijoje 
44-oji divizija neįgijo reikiamos karinės patirties. Vokiečių užpulta Lenkija 
Raudonąją armiją sutiko net kaip išvaduotoją, taigi Lenkijoje ji smarkių su- 
sirėmimų nepatyrė. 

Ukrainiečių karių prisiminimai apie žygį į Lenkiją buvo bemaž malonūs, 
jų negalima nė lyginti su vėlesniais išgyvenimais Suomusalmyje. Raudono- 
sios armijos kariai iš Lenkijos išsivežė ir kokybiškų gaminių, pavyzdžiui, vy- 
riškų ir moteriškų batų. Sykiu prisigriebė iš Lenkijos armijos konfiskuotos 
amunicijos, kurios vėliau suomių kareiviai prisirinko atminimui. 

Sąlygos kaimyninėje Lenkijoje ukrainiečiams buvo gerokai malones- 
nės nei šaltuose Suomusalmio miškuose. Ukrainoje vyrauja plokštikalnės, 
kalnynai niūkso tik Karpatuose ir Kryme. Ukraina garsėja žole ir krūmynais 
apaugusiomis stepėmis. Klimatas toje šalyje daugiausia švelnus, žemyninis. 
Žiemą Juodosios jūros pakrantėje orai būna vėsūs, šiaurinė jūros dalis kar- 
tais užšąla. Šiaurinėje šalies dalyje esančiame Kijeve vidutinė sausio mėnesio 
temperatūra būna apie kelis laipsnius žemiau nulio. Didžiojoje šalies dalyje 
vasaros šiltos, vietomis net karštos. 

Nors klimatas šalyje malonus, ukrainiečiai buvo pripratę prie rūsčių gy- 
venimo sąlygų, nes tarpukariu kraštas gyveno nelengvai. Ukraina pasiskelbė 
nepriklausoma 1917 m., bet greitai įsitraukė į pilietinį karą, o 1922 m. tapo 
tarybine respublika. Žemės ūkis, kuriuo vertėsi dauguma gyventojų, buvo 
kolektyvizuotas 4-ojo dešimtmečio pradžioje ir dėl didžiulių grūdų pylia- 
vų krašte kilo badas. Tuo laiku išmirė ne mažiau kaip trys milijonai ukrai- 
niečių. Esant tokiai padėčiai, ukrainiečiai iškeliavo į Žiemos karą „vaduoti“ 
Suomijos. 

Ratės kelyje kovojusios 44-osios divizijos praeitis buvo garbinga, o jos 
pirmtake laikoma 1918 m. įsteigta 1-oji ukrainietiškoji divizija (iš pradžių 
1-oji maištininkų divizija). 1919 m. rugpjūčio mėn. šis dalinys buvo sujung- 
tas su 44-ąja snaiperių pasienio divizija, kuri suomiškuose šaltiniuose įsi- 
tvirtino kaip 44-oji (arba Mėlynoji) divizija. Rusijos pilietiniame kare ta di- 
vizija paskutinį kartą kovėsi 1920 m. spalio mėn.; paskui, 1922-ųjų viduryje, 
ji buvo sutelkta taikos metui. XX a. 4-ajame dešimtmetyje 44-oji divizija 
priklausė Kijevo karinei apygardai. 

= 
Žiioini Lai 


44-osios divizijos nuolatinė dislokacijos vieta buvo Ukrainoje, Žitomire. Iki Ratės kelio kautynių 
44-0ji divizija dalyvavo padalijant Lenkiją, paskui, perkelta į Ternopolį, laukė, kol bus pervesta į 
Suomiją. Pergalės paradą ketinta surengti Oulu mieste. 

Pasak kai kurių šaltinių, 44-ąją diviziją sudarė ne tik ukrainiečiai, bet ir 
kazokai, azerbaidžaniečiai ir net iš Turkestano atkelti daliniai. Ratės kelyje 
paimti belaisviai atskleidė, kad divizijoje taip pat tarnavo vyrų iš Leningra- 
do, Maskvos ir Archangelsko. Bet aiškumo dėlei šioje knygoje, kalbant apie 
44-ąją diviziją, jos kariai bus vadinami ukrainiečiais. 

Po žygio į Lenkiją 44-oji divizija buvo perkelta į Ternopolio miestą, o 
lapkričio pradžioje jos kiekybinė sudėtis sumažinta. Vis dėlto greitai dalinys 
buvo papildytas ir pasiekė karo meto karių skaičių. Jau lapkričio 11 d. Kije- 
vo karinės apygardos vadas įsakė per keturias dienas dalinį papildyti dviem 
tarybinėm divizijom, kurios šio įsakymo neskubėjo vykdyti. 

Todėl iki Žiemos karo dauguma 44-osios divizijos kadrinių karininkų 
buvo nuolatinis personalas, o 60 procentų eilinių sudarė per trumpą laiką 
apmokyti šauktiniai. Visais atžvilgiais moderniai apginkluota divizija buvo 
priskirta Leningrado karinei apygardai. Tuo metu Suomijos užkariavimo 
planai jau buvo išplėtoti. 

Daugiau dalinių į Leningrado karinę apygardą ir į Suomijos pasienį buvo 
perkelta jau rugsėjo viduryje, kitaip tariant, likus pusantro mėnesio iki Žie- 
mos karo pradžios. Pirminis Suomijos užkariavimo planas turi daugiausia 
Raudonosios armijos generalinio štabo vado Boriso Šapošnikovo rašysenos 
bruožų. 

Šapošnikovas pateikė planą, pagrįstą greitais didžiulę persvarą turinčios 
kariuomenės veiksmais, bet vis dėlto perspėjo vykdytojus apie Suomijos ka- 
riuomenės gynybines galimybes ir patarė nenuvertinti priešininko. Tačiau 
Stalinas ir gynybos komisaras Klimentas Vorošilovas atmetė pirminį Šapoš- 
nikovo planą (iš esmės tą patį planą Stalinas patvirtino gruodžio pabaigoje, 
kai kariuomenė buvo sulaikyta). 

Naują Suomijos prisijungimo planą parengė Leningrado karinės apygar- 
dos vadas K. A. Mereckovas. „Operacijos planas siekiant sužlugdyti Suomi- 
jos sausumos kariuomenės ir karinio jūrų laivyno pajėgas buvo paremtas 
nutarimu didįjį Karelijos sąsmaukos puolimą vykdyti nukreipiant 7-ąją ar- 
miją (devynias pėstininkų divizijas, vieną tankų korpusą ir tris tankų briga- 
das), kurios pajėgos turėjo prasilaužti pro Mannerheimo liniją. 

Naujajame plane buvo numatyta prie ilgos miškingos šiaurinės sienos 
perkelti, Sovietų Sąjungos matais vertinant, prastai ginkluotas 8-ąją, 9-3ją 
ir 14-ąją armijas. Šiaurėje jos privalėjo sulaikyti suomių pajėgas ir sukliu- 
dyti išsilaipinti galimiems Vakarų sąjungininkams. Michailo Duchanovo 
vadovaujama 9-oji armija turėjo užimti Suomusalmį, Oulu ir Rovaniemį. 
Pirmajame etape 9-ajai armijai priklausė Kuhmo pusėje veikusi 54-oji di- 

vizija, Suomusalmį puolusi 163-oji divizija ir Salai smogusi 122-oji divizija. 
Ukrainietiškoji 44-oji divizija mūšiuose dalyvavo tik nuo gruodžio vidurio. 

Leningrado karinės apygardos štabo operatyvinis skyrius daug ką pakei- 

tė 9-osios armijos plane. Operatyvinis skyrius perspėjo, kad suomiai imsis 
partizaninės taktikos ir mėgins užkirsti tiekimo kelius, vien nuo Suomusal- 
mio iki Oulu nutįsusius maždaug per 200 kilometrų. Operatyvinis skyrius 
taip pat pabrėžė karių gebėjimo šliuožti slidėmis svarbą ir įspėjo dėl apšau- 
dymo pavojaus kelyje. Tų perspėjimų vadovybė nė neklausė, nes pasikliovė 
9-osios armijos didumo persvara. 
Gruodžio viduryje vadovybei buvo pateikta knygelė, kurioje nagrinėjama 
suomių kovos taktika, trumpą paskaitėlę ta tema paskaitė ir vadas Vino- 
gradovas. Šiaip jau su suomių girių karyba plačiau buvo supažindinama tik 
aukštosiose mokyklose. 

Žiemos karo pradžioje Sovietų Sąjunga palei visą rytinę Suomijos sieną 
sutelkė apie pusę milijono karių, - manoma, kad vien Karelijos sąsmaukos 
puolamąsias pajėgas sudarė maždaug 265 000 kareivių. Operacija buvo pa- 
remta prielaida, kad per kelias savaites Suomiją pavyks sulyginti su žeme. 
Sovietų Sąjunga nė vienu tarpu nemanė, kad karas truks visą žiemą. 

Pavyzdžiui, Oulu sovietai turėjo užimti per dvidešimt dienų ir gruodžio 
21-ąją, Stalino gimimo dieną, surengti ten pergalės paradą. Buvo apskai- 
čiuota, kad Raudonoji armija per dieną vidutiniškai pajudės į priekį maž- 
daug po 22 kilometrus. Olegas Božko savo studijoje teigia, kad Raudonoji 
armija Sovietų Sąjungos pusėje į šiaurę judėjo vidutiniškai tik po 12-16 ki- 
lometrų per parą. Tai, kad suomiai gali priešintis, tada jau žinota, taigi tokio 
kariuomenės greitumo planai buvo paremti nerealiais skaičiavimais. 

Žiemos karo pradžioje Raudonosios armijos puolantieji daliniai buvo 
tiesiogiai pavaldūs Leningrado karinės apygardos vadovybei. Raudonosios 
armijos vyriausioji karo taryba (Stavka) perėmė vadovavimą 1939 m. gruo- 
džio 9 d. Grėsmingajai Stavkai priklausė vyriausiasis vadas, liaudies komi- 
saras Vorošilovas, Stalinas, karo laivyno liaudies komisaras N. G. Kuzneco- 
vas ir vyriausiojo štabo vadas Šapošnikovas. Susirinkimuose dalyvaudavo ir 
Molotovas. 

Sovietų Sąjunga karo mašiną užvedė lapkričio pabaigoje. Lapkričio 
26 d. sovietai apkaltino Suomiją dėl vadinamųjų Mainilos šūvių ir parei- 
kalavo, kad suomių kariuomenė atsitrauktų toliau nuo sienos. Lapkričio 
28 d. Sovietų Sąjunga vienašališkai denonsavo nepuolimo sutartį, o kitą die- 
ną nutraukė ir diplomatinius santykius. 

Žiemos karas prasidėjo lapkričio 30 d., 6.50 val., Karelijos sąsmaukoje 
pradėjus šaudyti sovietų artilerijai. Tą patį rytą netikėtai prasidėjo bombo- 
nešių antskrydžiai virš Helsinkio. Per puolimą žuvo 91 civilis. Suomijoje 
buvo paskelbta karinė padėtis ir kariuomenės vyriausiuoju vadu paskirtas 
maršalas Mannerheimas. Cajanderio vyriausybė atsistatydino ir gruodžio 
1 d. Suomijos ministru pirmininku tapo Suomijos banko valdytojas Risto 
Ryti. Tą pačią dieną Molotovas pranešė, kad Suomijos liaudžiai iš tikrųjų 
atstovauja Otto Wille Kuusineno vadovaujama vyriausybė Terijokyje. 

Mažytė Suomija stojo į gynybinę kovą su didvalstybe Sovietų Sąjunga. 
Suomijos gyventojų skaičius tada siekė 3,7 milijono, o Sovietų Sąjungoje 
gyveno 180 milijonų žmonių. Per gruodžio mėnesį paaiškėjo, kad suomiai 
nenori būti Kuusineno valdiniai. 


ANTRA DALIS 


KAUTYNĖS DĖL SUOMUSALMIO 


Kai prasidėjo Žiemos karas, pasaulinio karo frontuose šiaip jau buvo 
ramu, todėl Dovydo ir Galijoto kova šiaurėje prikaustė viso civilizuotojo 
pasaulio dėmesį. Kilus Žiemos karui, užsienio spaudos leidinių antraštėse 
kurį laiką mirgėjo Kainū regione esančio Suomusalmio kaimo pavadinimas. 

Suomusalmis įkurtas 1867 m. ir šiandien jo kaimynai yra Taivalkoskio, 
Puolankos, Hiuriunsalmio (Hyrynsalmi), Kūsamo (Kuusamo), Pudasjervio 
(Pudasjūrvi) ir Kuhmo miesteliai. Rytuose - kaimynė Rusija. Bėgant am- 
žiams Suomusalmis plėtojosi apie Oulujokio vandenų sistemai priklausančio 
Hiuriunsalmio ežerų ir upių kelio ištakas. Būdingi Suomusalmio apylinkių 
bruožai - daugybė vandens telkinių, ežerų, miškingas vietoves paįvairinan- 
tys platūs pelkių plotai ir kalvos. 

Suomusalmyje žmonės gyveno ir priešistoriniais laikais, jo teritorijoje 
aptikta reikšmingų archeologinių radinių, iš kurių garsiausia laikoma Hosos 
Varikallio uola prie Somerjervio (Somerjūrvi). Iki Žiemos karo Suomusal- 
mis tautos istorijoje buvo paženklintas kaip pirmojo Suomijos Respublikos 
prezidento K. J. Stahlbergo gimtinė ir rašytojo Ilmari Kianto gyvenamoji 
vieta. 1939 m. Suomusalmyje gyveno apie 10 000 žmonių. Vargu ar kas nors 
Suomijoje iki Žiemos karo manė, kad tautos nepriklausomybės klausimas iš 
dalies bus sprendžiamas toje miškingoje parapijoje, kuri pirmučiausia išgar- 
sėjo kaip rašytojo Kianto įkvėpimo šaltinis. 

Strategiškai žiūrint, suprantama, kodėl Suomusalmis tapo Raudonosios 
armijos puolimo objektu, - nuo šio kaimo sovietai galėjo tiesiausiu keliu 
pasiekti šiaurines Botnijos įlankos žemes. Planuodama Žiemos karo opera- 
ciją Sovietų Sąjunga buvo nusprendusi perkirsti Suomiją siauriausioje vie- 
toje - tarp Suomusalmio ir Oulu - ir šitaip nutraukti sausumos susisiekimą 
su Vakarais. Užėmus Šiaurės Suomiją, būtų buvę galima iš užnugario smogti 

Karelijos sąsmaukoje ir Ladogos Karelijoje buvusioms pagrindinėms pajė- 
goms. Šio plano Suomijos kariuomenės žvalgyba nesužinojo iki pat karo 
pradžios ir šitai buvo matyti stebint gynybą šiaurėje. Peržvelgus karo veiks- 
mų eigą, galima suprasti, kad Suomusalmis Suomijos karinei vadovybei pa- 
sirodė iš esmės visai nereikšmingas. 

Už rytinį pasienio regioną nuo Ladogos iki Petsamo buvo atsakinga Pa- 
sienio apsaugos tarnyba, kuri turėjo rūpintis ir mobilizacija. Kainū pasienio 
sargybos ir karinės apygardos vadas buvo pulkininkas leitenantas Leo Kyan- 
deris (1886-1949). Vykdant mobilizaciją pagal regioninę sistemą, Kainū pa- 
sienio apsaugos tarnyba glaudžiai bendradarbiavo su Apsaugos gvardijos 
apskritimi. Kariuomenės daliniai iš esmės buvo buriami telkiant Apsaugos 
gvardijos skyrių narius, o pasienio apsaugos kadrai skiriami į tinkamas par- 
eigas įvairiose kariuomenės dalyse. Apsaugos gvardijos regionų vadai ir per- 
sonalas dažniausiai buvo skiriami kuopų vadais. 

Papildomų kartojamųjų pratybų metu buvo įkurtas Suomusalmio apmo- 
kymo centras, į kurį iš Suomusalmio, Puolankos, Hiuriunsalmio, Ristijervio 
(Ristijūrvi), Vuolijokio (Vuolijoki) ir Kajanio (Kajaani) pašaukti 1679 vy- 
rai (toks skaičius minimas Veikko Karhuneno knygoje „Nuo Ratės kelio iki 
Turjanlinos“, bet daugelyje kitų šaltinių tvirtinama, kad 1621). Apmokymų 
centrui vadovavo pulkininkas leitenantas Kyanderis, kurio štabas buvo Suo- 
musalmyje, Kalevos nakvynės namuose. Kariuomenė gyveno ne tik Hauki- 
perės bažnytkaimyje, bet ir vaikų namuose „Betania“, Karhulanvaros (Kar- 
hulanvaara) dvasininko namuose, pasienio apsaugos kuopos kareivinėse 
Emenrūkyje (Ammūnruukki) ir Matilos (Mattila) vienkiemyje palei Ratės 
kelią. Per PK pratybas apmokymų centre daugiausia dėmesio buvo skiria- 
ma pasirengimui ginti Ratės kelią. Gynybinė pozicija buvo rengiama Pu- 
rasjokyje ir Matiloje, sąsmaukoje tarp Kokojervio (Kokkojūrvi) ir Terineno 
(Teerinen). 

Suomusalmio apmokymų centras karo metu vadinosi 15-asis atskirasis 
batalionas; prie jo buvo prijungti Kajanyje įkurti minosvaidininkų ir pio- 
nierių būriai. Pirmą bataliono kuopą sudarė vyrai iš Puolankos, antrą - iš 
Ristijervio, trečią - daugiausia iš Suomusalmio, kulkosvaidininkų kuopą - 
iš Hiuriunsalmio. 15-asis atskirasis batalionas šioje knygoje bus vadinamas 
Suomusalmio batalionu. Kai kurie Suomusalmio vyrai kovojo ir 1-0jo par- 
tizanų bataliono gretose. 

Suomusalmio ruože pasienio apsauga buvo sustiprinta jau pačių PKP 
pradžioje, susirinkus Apsaugos gvardijos nariams ir rezervininkams, kai 
buvo suformuoti du pasienio daliniai. Pirmajam pasienio daliniui (maždaug 

270 vyrų) vadovavo atsargos leitenantas Eino Lehto, kuriam buvo pavaldūs 
būriai Kuivajervyje (Kuivajūrvi), Hiuriu (Hyry), Likoharju ir Ratėje, kulkos- 
vaidininkų būrys Matiloje ir stiprus Puraso (Puras) skyrius. Be to, Salmijer- 
vyje (Salmijūrvi) veikė ryšių sargyba. 

Kitas pasienio apsaugos dalinys (daugiau kaip 50 vyrų) buvo stiprus 
būrys, kuriam vadovavo Ehterio (Ahtūri) pastorius, atsargos jaunesnysis 
leitenantas Martti Elo. Antrojo pasienio apsaugos dalinio vadavietė (Ruh- 
tinankoulu) buvo šiaurinėje Suomusalmio dalyje Juntusrantoje, kur įtvirti- 
nimai nebuvo rengiami. Antrasis pasienio dalinys buvo atsakingas už pa- 
sienio postus Hosoje, Kartime (Karttimo) ir Toravaroje (Toravaara). Esant 
karo grėsmei, sargyba per PK pratybas iš pasienio buvo perkelta į Hapavarą 
(Haapovaara), Juntusrantą ir Rasilą. 

Per mobilizaciją Kainū pasienio sargyba privalėjo surinkti ir Lauko pasti- 
prinimo brigados 4-ąjį batalioną (IV/LP Br.) Karinis dalinys, žinomas kaip 
Kajanio batalionas, priklausė į rezervą paskirtai Lauko pastiprinimo briga- 
dai, kurios štabas buvo Peksemekyje (Pieksūmūki). Vis dėlto batalionas, kaip 
karinis dalinys, kovėsi atskirai nuo savo brigados. Apskritai Kajanio batali- 
onas buvo ne toks kaip kiti brigados batalionai, kuriuos sudarė daugiausia 
vyresnio amžiaus rezervininkai. Dauguma Kajanio bataliono vyrų priklausė 
Apsaugos gvardijai, todėl būrio ginkluotės lygis, sudėtis pagal amžių ir kari- 
niai gebėjimai buvo geresni nei visų kitų. 

Pirmąją Kajanio bataliono kuopą sudarė Paltamo miestelio vyrai, antroji 
buvo sutelkta iš Kajanio krašto, trečioji - iš Sereisniemio (Sūrdisniemi) kai- 
mo vyrų, o kulkosvaidininkų kuopą sudarė rezervininkai iš Kajanio kaimų. 
Kajanio bataliono vyrai į PKP pradėjo rinktis spalio 10 d. 


SIENA ILGA, GYNĖJŲ MAŽAI 


Suomijos gynyba Žiemos kare buvo grindžiama prielaida, kad tautos li- 
kimą nulems kovos Karelijos sąsmaukoje ir Ladogos Karelijoje. Kai prasidė- 
jo karas, suomius šiaurėje sušaukti buvo itin paprasta. Už beveik 800 kilo- 
metrų pasienio liniją, nusidriekusią nuo Lieksos pietinės dalies iki Arkties 
vandenyno, buvo atsakinga Šiaurės Suomijos grupė, kuriai buvo pavaldžios 
Šiaurės Karelijos ir Laplandijos grupės. Kariuomenės dalinių pavaldumo 
struktūra buvo šitokia: 


Tiesiogiai Šiaurės Suomijos grupei pavaldūs: 

15-asis atskirasis batalionas (Suomusalmis) 

16-asis atskirasis batalionas (Kūsamas) 

Dvi artilerijos baterijos (Petsamo ir Šiaurės Karelijos grupės teritorija) 


Laplandijos grupė: 

(nuo 1939 12 11 tiesiogiai pavaldi Štabui): 
17-asis atskirasis batalionas (Sala) 

10-oji atskiroji kuopa (Petsamas) 


Šiaurės Karelijos grupė: 

12-asis atskirasis batalionas (Nurmeso ruožas) 

13-asis atskirasis batalionas (Nurmeso ruožas) 

14-asis atskirasis batalionas (Kuhme, nuo 1939 12 02 tiesiogiai pavaldus 
Šiaurės Suomijos grupei) 

Pastiprinimo batalionas (Lieksos ruožas) 


Šiaurės Suomijos grupės štabas (nuo karo pradžios - Pasienio štabas) 
buvo netoli Kajanio, Seppelės kaimo mokykloje). Skyriui vadovavo spal- 
vinga istorinė asmenybė - generolas majoras Wiljo Tuompo (1893-1957). 
Pornaineno miestelyje gimęs Tuompo, būdamas jaunas, spėjo padirbėti ir 
Alatornijuje, Perepohjolos (Perūpohjola) liaudies universiteto vadovo pava- 
duotoju, ir „Tornionlaakso“ laikraščio redaktoriumi. 

1915 m. Tuompo su jėgerių avangardu, vadinamu pfadfinderiais, buvo 
išvykęs į Vokietiją įgyti karinio išsilavinimo. Tais pačiais metais jis, kaip eta- 
pinis jėgeris“, Stokholme ir Haparantoje tvarkė jėgerių perkėlimo į Vokietiją 


*  Jėgeris, verbuojantis naujus karius. 

reikalus. 1916 m. Pirmojo pasaulinio karo metu Tuompo dalyvavo Misos ir 
Aa upių kautynėse, paskui per Suomijos pilietinį karą vadovavo kuopai. Po 
pilietinio karo dirbo įvairius darbus Suomijos kariuomenės generaliniame 
štabe, buvo pulko vadas. Pasienio sargybos vadu jis tapo 1935 m. 

Žiemos karo pradžioje Tuompo buvo atsakingas už didelę teritoriją, bet 
turėjo per mažai pajėgų jai apginti. Kajanio štabe tikriausiai būtų kilęs cha- 
osas, jeigu būtų buvęs žinomas tikrasis sovietų armijos karių, su kuriais teks 
susikauti, skaičius. Kiek perdedant galima pridurti, kad pasienyje nuo Kuh- 
mo iki Petsamo penkiems suomių batalionams teko susiremti su keturiomis 
sovietų divizijomis. Priešo karių skaičiaus persvara iš pradžių buvo daugiau 
nei dešimteriopai didesnė. Be to, Sovietų Sąjungos kariuomenės ginkluotės 
ir technikos kokybė, palyginti su Suomijos, buvo puiki. 

Sovietų Sąjungos pajėgos, mestos į šiaurinį fronto ruožą, suomius ne- 
paprastai nustebino. Suomių karo specialistai miškingą šiaurės teritoriją 
apskritai laikė nelabai svarbiu karo veiksmų ruožu, nes keliai į šiaurę nuo 
rytų Karelijos šiaurinės dalies žiemą tikrai buvo netinkami didelėms ope- 
racijoms. Keliai Sovietų Sąjungos pusėje ėjo palyginti toli nuo sienos, todėl 
Suomijos kariuomenės vadovybę buvo apėmęs tuščias optimizmas. Pavojin- 
giausiu buvo laikomas nuo Kočkomos per Rukajervį (Rukkajūrvi) į Repolą 
vedęs vieškelis, kurį, kaip buvo manoma, galėjo pulti daugių daugiausia bri- 
gados didumo pajėgos. 

Ir dauguma sieną kur ne kur kertančių kelių buvo prasti. Nuo Suomusal- 
mio į šiaurę per sieną ėjo daugiausia vežimų takai, kuriuose, atrodė, nebus 
sunku apsiginti. 

Pro Suomusalmį ėjo ir Žiemą išvažiuojamas Ratės kelias, kuris tęsėsi 
maždaug 40 kilometrų iki Vuokiniemio (Vuokkiniemi) kaimo už rytinės 
sienos. Ratės kelias buvo nutiestas 1915-1919 m., Oulu apygardos guber- 
natoriaus įsakymu. Jis buvo tiesiamas siekiant „aprūpinti bedarbius, kad tu- 
rėtų darbo“. XX a. 3-ojo dešimtmečio viduryje tas kelias buvo taisytas, bet 
1939 m. vietomis dar blogas. 

Tikrasis Ratės kelias buvo tik 4-5 metrų pločio ir nedidelės keliamosios 
galios. Žiemą, per pūgas, atvirose vietose kelias greitai užsinešdavo sniegu. 
Tiesiai nuo Ratės iki Murmansko kelio susidarė apie 200 kilometrų, ir Rau- 
donajai armijai tai buvo didelis iššūkis. Todėl atrodė neįtikėtina, kad priešas 
puls tuo keliu, bet paaiškėjo, kad manyta klaidingai. 

Suomijos karinė vadovybė buvo įsitikinusi, kad retai gyvenamoje ir miš- 
kingoje vietovėje žiemos sąlygomis keliais technika judės lėtai, o kai kur ir 
visai negalės važiuoti. Kuo toliau rusų kariuomenė puls, tuo sunkiau jai bus 
organizuoti tiekimą. 

Aišku, suomiai suprato, kad Raudonajai armijai pasiekus, pavyzdžiui, 
Suomusalmį, nuo jo kelių tinklas bus daug geresnis. Miškingoje vietovėje 
puikios sąlygos partizaninei veiklai, ji taip pat teikia veiksmingą priedangą 
nuo priešo oro pajėgų. Gynėjai žinojo būsią stiprūs tol, kol mūšiai vyks gi- 
riose. Vis dėlto suomiai neįvertino technikos išsivystymo; jau XX a. 4-ojo 
dešimtmečio pabaigoje buvo labai paprasta praskinti vietovę įvairiomis ma- 
šinomis. 

Žiemos karo istoriografai sutaria dėl to, kad Suomiją išgelbėjo žiema. Bet 
iš tikrųjų Žiema vos nesugriovė suomių gyvenimo siauriausioje šalies vieto- 
je. Miškuose nebuvo kelių, bet žemei sušalus buvo gana lengva juos nutiesti. 
Be to, pačiu viduržiemiu per užšalusius ežerus ir pelkes buvo galima pra- 
skinti gerus ir lygius takus net ir sunkiajai technikai. Aišku, sniegas sunkino 
priešo kelią, bet 1939-1940 m. žiema nebuvo itin snieginga. Šiaurėje žemę 
storesnis sniego apklotas uždengė tik sausio viduryje, jau po Ratės kelio 
mūšio. 

Kilus karui, miškingame rytiniame pasienyje suomius kai kas nustebino. 
Per kalvas pasienio žemėje suomiai nematė, kaip Raudonoji armija anapus 
sienos rengiasi kovoms. Daugumoje Suomusalmio mūšius nagrinėjančių 
veikalų užsimenama, kad visą rudenį anapus rytinės sienos buvo girdėti 
triukšmas, liudijantis pasiruošimą pulti šalį. 

Vis dėlto nei pasienio sargybos, nei PKP oficialiuose dokumentuose nėra 
įrašų, rodančių, kad suomiai būtų pastebėję didelius pasirengimus už sienos. 
Reikšmingiausias įrašas apie tai, kad lapkričio mėn. Lehtovaroje (Lehtovaa- 
ra) pastebėta Sovietų Sąjungos pusėje kuolu ant tako paženklinta riba. Kaip 
tik pro tą vietą į Suomiją vėliau įžygiavo Raudonosios armijos 163-osios 
divizijos pagrindinės pajėgos. Juntusrantos pasienio ruožo sargybinis Kalevi 
Juntunenas pasakojo štai ką: 

„Prieš dvi dienas iki įsiplieskiant karui sargybinis Lonkos (Lonkka) lau- 
kuose pastebėjo daug technikos ir kareivių. O prie Lehtovaros palei taką, ei- 
nantį per sieną, pastebėta atsiradusi nauja sargybinio būdelė, kurioje budėjo 
du kareiviai su ginklais. Tikriausiai šitai buvo pranešta į Kajanį, bet apie tą 
atvejį aš vėliau neradau parašyta jokioje knygoje. Kitą dieną palei taką buvo 
pradėta kirsti mišką. Kaip tik pro tą pasienio vietą įžygiavo rusai.“ 

Suomusalmio mūšių metu suomiams į rankas pakliuvo „Raudonosios 
armijos žygio į Suomiją vadovas, 1939 m. spausdintas Maskvoje. Leidimo 
mėnuo nenurodytas, bet, sprendžiant iš turinio, spaudai jis ruoštas ilgai. So- 
vietų Sąjunga Suomijos pusėje, matyt, vykdė aktyvią žvalgybą, nes kai kurie 
žygio leidinyje pateikti kelių tinklo duomenys ir žemėlapiai labai tikslūs. 

Pavyzdžiui, PKP metu Suomusalmyje lankėsi Suomijos komunistų parti- 
jos agentai, kurie rinko duomenis, reikalingus būsimam žygiui. Garsiausias 
iš jų buvo Sovietų Sąjungai šnipinėjęs Aarne Hulkkonenas iš Juntusrantos. 

Suomių žvalgyba taip pat rinko visus Raudonosios armijos judėjimo fak- 
tus. Suomiai neturėjo tikslių žinių apie didžiulius kariuomenės pervedimus 
Murmansko keliu, bet kartais žvalgyba dirbo labai kruopščiai, kaip rodo 
šios Šiaurės Suomijos grupės štabo išvados, parašytos lapkričio 25 d.: 


Ketinimą veikti žiemos laikotarpiu liudija ir tai, kad sandėliuoja- 
mos slidės, pavyzdžiui, Kantalahtyje jų sukaupta nemažai, ir tai, kad 
Petroskojaus fabrikui, gaminančiam slides, nurodyta per 1939 metus 
paruošti 80 000 porų klijuotų slidžių. Vis dėlto atrodo, kad to nuro- 
dymo laikytis buvo sunkoka, nes iki spalio spėta pagaminti tiktai 37 
000 porų. Murmansko krašte slidės kariuomenės reikmėms surinktos 
iš civilių. 

Rytų Karelijoje lokalizuotų pėst. ir artiler. dalinių apranga nepakan- 
kama. Pvz., apsiauti duodami suvarstomi odiniai batai ir medžiaginiai 
antkurpiai. 11.18 prie Sieminki pastebėta 7 vyrų sargyba; jie vilkėjo 
civiliniais paltais ir kelnėm, dėvėjo kareiviškas kepures, buvo apsiavę 
suvarstomus batus su antkurpiais. Oro pajėgų ir laivyno kareiviai ap- 
rengti geriau. Pėst. turi ir naujo (trumpoko vamzdžio ir taikiklio), ir 
senesnio modelio šautuvus. Kareiviai, išskyrus laivyno vyrus, aprūpinti 
dujokaukėmis. 


Suomiai spėjo, kad Suomusalmyje priešas į kovą pirmučiausia mes pa- 
sienio pajėgas. Ginti teritoriją nuo priešo iš pradžių buvo planuojama taip 
pat maždaug bataliono didumo pajėgomis. Ir šiuo atveju suomių vertinimai 
ir žvalgybos duomenys nebuvo patikimi. Po visko galima pasirodyti išmin- 
tingam ir pasakyti, kad, surengus porą slaptų žvalgybinių skrydžių, padėtis 
būtų iškart atsiskleidusi visu baisumu, ir suomių kovos taktika būtų buvus 
kitokia. 

Prieš karą buvo surengti keli slapti, vadinamąja 1922-ųjų Pasienio taikos 
sutartimi uždrausti žvalgybiniai skrydžiai į Sovietų Sąjungos pusę, bet tie 
skrydžiai buvo nukreipti piečiau nuo teritorijos, kurioje tikėtasi pagrindinio 
smūgio. 

Strategiškai užpuolimo iniciatorė buvo Sovietų Sąjunga. Raudonoji armi- 
ja nuo pat pradžių puikiai suprato, kad Suomija skirs pajėgų Karelijos sąs- 
maukos ir Ladogos Karelijos gynybai. Dėl to Sovietų Sąjunga galėjo surengti 
platų netikėtą puolimą šiaurėje. Raudonoji armija plūstelėjo beveik per visą 
sienos ilgį, perkirsti valstybę siauriausioje vietoje galiausiai nurodžiusi vos 
dviem divizijoms. 

Vienu iš istorinių ypatumų galima laikyti tai, kad Suomijos karinė vado- 
vybė buvo gavusi žinių apie galimą didžiąją operaciją Suomusalmyje. U. A. 
Kakonenas knygoje „Karo atašė metai Maskvoje 1939-aisiais“ pasakoja, kad 
Sovietų Sąjungos karo akademijoje buvo parengtas baigiamasis darbas apie 
Suomijos okupaciją. Tame darbe išdėstytas planas, kaip perkirsti Suomiją į 
dvi dalis, didžiausią smūgį nukreipiant Oulu ir Kemi link. Iš esmės Kūkėne- 
no perduotos žinios Suomijoje nesulaukė jokios reakcijos. 

Paskutinėmis lapkričio dienomis karo grėsmė atrodė reali ir Suomusal- 
myje pradėta ruoštis kovoms su maždaug tokio pat pajėgumo priešininku. 
Suomusalmio bataliono štabas ir kiti kariuomenės daliniai buvo išdėstyti 
pačiame bažnytkaimyje ir Emensario (Ammūnsaari) miestelyje. Pirmajam 
pasienio apsaugos daliniui (nuo karo pradžios - naujai Suomusalmio ba- 
taliono trečiajai kuopai) lapkričio pabaigoje buvo pavesta saugoti sieną už 
Kuhmo ribos iki Puraso kaimo. Pirmojo pasienio apsaugos dalinio vadavie- 
tė buvo Likoharjuje, kur laukė dar vienas rezervinis būrys. 

Į Juntusrantos teritoriją buvo nukreiptas tik jaunesniojo leitenanto Elo 
vadovaujamas Antrasis pasienio apsaugos dalinys (per gruodžio mėn. sulai- 
komuosius mūšius sujungtas su Kontulos kuopa). Antrasis pasienio apsau- 
gos dalinys turėjo saugoti maždaug 80 kilometrų pasienio ruožą. 

Be to, Šiaurės Suomijos grupei buvo tiesiogiai pavaldi karo ligoninė, tie- 
kimo būrys, veterinarijos skyrius ir kilus karui sudarytas kovinis būrys, Ži- 
nomas kaip Kontulos kuopa (iš pradžių - Suomusalmio bataliono trečioji 
kuopa, sausio mėnesį per Ratės kelio mūšį kaip pastiprinimas prijungta prie 
27-ojo pėstininkų pulko). 

Kad suomių lūkesčiai buvo nerealūs ir kad suomiai nesitikėjo smarkaus 
Raudonosios armijos puolimo, liudija tai, jog lapkričio 29 d. Kyanderis gavo 

operatyvų įsakymą, kuriuo Suomusalmio batalionui buvo nurodoma, susi- 
klosčius karinei padėčiai, pajudėti Ratės keliu daugiau kaip 40 kilometrų, 
peržengiant sieną, į Vuokiniemį (Vuokkiniemi). 

Toks nurodymas pulti reiškia, kad suomiai neturėjo nė menkiausio su- 
pratimo apie būsimą dviejų sovietinių divizijų ataką. Tuo metu Raudonosios 
armijos 163-osios divizijos vadas Andrejus Zelencovas savo vadams įsakė: 


Pasiekę Švedijos ir Norvegijos sieną, nieku būdu jos nepažeiskite. Su- 
tikę Švedijos ir Norvegijos kariškius, visada pasisveikinkite. Kalbėtis su 
jais draudžiama. 


NETIKĖTA ATAKA JUNTUSRANTOJE 


Raudonoji armija į Šiaurės Suomiją traukė turėdama tikslą „ne vėliau 
kaip po trijų savaičių pasirodyti prie Tornės upės.“ Suomusalmio platumoje 
veikusios Raudonosios armijos divizijos priklausė 9-ajai armijai (47-ajam 
kariniam korpusui ir specialiajam armijos korpusui), kuri turėjo pulti Oulu 
link. 

Pagrindinis smūgis buvo nukreiptas į Kuhmą, į Suomusalmį - iš pradžių 
vadinamoji papildoma ataka. 163-ajai divizijai buvo nurodyta greitai užim- 
ti logistiniu požiūriu svarbų punktą, kurį sudarė Suomusalmio bažnytkai- 
mis, Emensaris ir Hulkoniemis (Hulkonniemi). Tada pro Puolanką žygiuoti 
į Oulu. O paskui pasiekti Torniją ir Švedijos sieną, nutraukiant Suomijos 
ryšius sausuma su Vakarais. 

Iš pradžių 44-oji divizija turėjo būti prijungta prie Specialiojo kariuome- 
nės korpuso, kuris nuo Repolos puolė Kuhmą, bet gruodžio mėnesio kau- 
tynės nubloškė ukrainiečius į Suomusalmį, kur jie turėjo pagelbėti 163-ajai 
divizijai. Ukrainietiškoji divizija mūšių teritoriją pasiekė dviem savaitėm 
vėliau nei kitos trys 9-osios armijos divizijos. 

Suomusalmio ruože Raudonąją armiją valdė trijų pakopų vadovybė, ku- 
rios štabai prieš lemiamuosius gruodžio pabaigos mūšius buvo Juntusranto- 
je (9-oji armija), Kiananniemyje (47-asis karinis korpusas), Hulkoniemyje, 
Roiniloje (163-oji divizija) ir Vasonvaroje (44-oji divizija). 

Pirmąjį įsakymą 47-asis karinis korpusas 163-ajai divizijai davė 1939 m. 
lapkričio 27 d. Iš pradžių pagrindinės divizijos pajėgos turėjo pulti Suo- 
musalmį nuo Ratės kelio, bet vadas Zelencovas paskutinę akimirką pakeitė 
planą. Pagrindine puolimo kryptimi tapo Juntusranta, o į Ratės kelią buvo 
nukreiptas mažesnis kovinis dalinys. Zelencovui pakeitus įsakymą, viršesni 
vadai nesikišo, nes manyta, kad svarbiausia - netikėta puolimo kryptis. 

Ataka nuo Lankos Junturantos link prasidėjo lapkričio 30 d. 9 val. Rau- 
donosios armijos 662-asis pėstininkų pulkas (maždaug 3 000 vyrų) ir divi- 
zijai pavaldus 81-asis kalnų pėstininkų pulkas (maždaug 1 500 vyrų) kirto 
Kartimo pasienio užkardą. 

Prie tos pasienio užkardos sargyba nuolat nebudėjo, už ją buvo atsakingi 
dieniniai sargybiniai. Ir priešą pirmiausia pastebėjo civilė. Arolos vienkie- 
mio šeimininkė Lempi Seppanen, pamačiusi artėjant rusų kareivius, greitai 
susodino tris vaikus į vandenvežes rogutes ir per Kulmajervio (Kulmajūrvi) 
ir Juntusjervio (Juntusjūrvi) ežerus nuskubėjo į Juntusrantą. Ji pirma nunešė 
suomių kariams žinią apie sovietų puolimą. Suomių sargybiniai pirmąsias 

Šiomis kryptimis 1939 m. Raudonoji armija puolė šiaurinę Suomiją. 


užpuolikų gretas sutiko prie upelio palei Lehtovarą (Lehtovaara) ir Juntus- 
rantos ruože buvo paleisti pirmieji Žiemos karo šūviai. 

Po to pirmo sąlyčio su priešu suomiai dar keletą kartų susirėmė su rusais, 
bet, apskritai tariant, priešas Juntusrantą pasiekė nekliudomas. Tik kai kurie 
civiliai suspėjo pabėgti. Drąsiausi Juntusrantos gyventojai bėgo nuo priešo 
pro suomių linijas, per silpną ežero ledą. 

Gruodžio pradžioje Raudonoji armija iškilmingai pranešė užėmusi Jun- 
tusrantos miestą. Iš tikrųjų Juntusranta buvo nuošalus kaimas maždaug už 
50 kilometrų į šiaurės rytus nuo Suomusalmio bažnytkaimio. Žiemos karo 
metu Juntusrantoje buvo 13 gyvenamųjų namų, parduotuvė, bankas ir mo- 


kykla, kuri virto Antrojo pasienio apsaugos dalinio vadaviete. Svarbiausia 
jungtis su bažnytkaimiu buvo Kiantajervio (Kiantajūrvi) ežeras, per kurį va- 
sarą gyventojai keldavosi valtimi, o žiemą pervažiuodavo ledu. 

Iš Juntusrantos bažnytkaimis buvo pasiekiamas dviem keliais. Į šiaurę 
einančiu Hosos keliu (27 kilometrai), iš ten tiesiai apie 7 kilometrai iki Tė- 
rirantos, tada iki Murtovaros (Murtovaara) vieškeliu ir Kūsamo keliu (23 
kilometrai). Raudonajai armijai buvo daug patogiau judėti vežimų keliu į 
vakarus Ketrės (Ketrd) link, nuo ten pro Linansalmio perkėlą buvo galima 
pasiekti Kūsamo kelią. Tiesa, geresnis kelias ėjo tik nuo perkėlos. Suomiai 
manė, kad per Juntusrantą rusai nepuls kaip tik dėl blogų kelių. Vis dėlto 
rusų karinė inžinerija buvo aukščiausios klasės ir automobiliams tinkamas 
kelias į Linansalmį atsivėrė vos po keturių dienų. 

Gruodžio pirmą suomiai surengė žvalgybinį žygį iš oro, norėdami išsiaiš- 
kinti Raudonosios armijos karių skaičių ir pagrindinio smūgio kryptį. Žval- 
gybinis žygis nebuvo sėkmingas, nes gauti duomenys patvirtino senas prie- 
laidas, kad priešo karių nedaug. Šiaurės Suomijos grupės štabas tuo metu 
manė, kad nuo Ratės prie bažnytkaimio artėja batalionas ir Juntusrantoje 
tėra maždaug kuopa priešo karių. Užtat Raudonosios armijos karinė vado- 
vybė puikiai žinojo suomių kariuomenės skaičių. 

Pirmosiomis Žiemos karo dienomis Juntusrantos ruožas buvo tiesiogiai 
pavaldus Šiaurės Suomijos grupės štabui. Suomusalmio štabo ryšininkas, 
kapitonas Eero Kontula, buvo įkurdintas bažnytkaimyje. Už Juntusrantą 
buvo atsakingas pastorius iš Ehterio (Ahtūri), atsargos jaunesnysis leitenan- 
tas Martti Elo, kuris telefonu štabui pranešė, jog priešo kariuomenė daug 
didesnė, nei tikėtasi. Elo perduotos žinios įvertintos skeptiškai, karininkas 
paragintas ryžtingiau nusiteikti gynybai. 

Vis dėlto agresoriaus persvara buvo tokia gniuždanti, kad niekas nebūtų 
galėjęs įvykdyti įsakymo apsiginti. Apskaičiuota, kad vienas suomis blogiau- 
siu atveju turėjo stoti net prieš šimtą rusų. Pirmąją karo dieną suomiai nuo 
Juntusrantos pasitraukė į Kokojervio (Kokkojūrvi) ežero vakarinį krantą, o 
naktį - į Ketrę (Ketrū). Paskui kariuomenė persikėlė į Linansalmį, kur įvyko 
pirmi smarkūs mūšiai. Gynėjams vėl teko palikti pozicijas. 

Gruodžio antrą dieną Elo nusprendė pats nuvykti į bažnytkaimį ir asme- 
niškai pranešti apie neįveikiamą priešų skaičiaus persvarą. Karininkas įšoko 
į roges, kuriomis buvo vežamos maisto atsargos. Pakeliui susitiko leitenantą 
Arvo Airanne ir su juo pasikalbėjo. Apie ką jiedu iš tiesų kalbėjosi, nežino- 
ma. Pasak kai kurių šaltinių, Airanne nusistebėjo, kad Elo išvažiavo, palikęs 

savo vyrus, ir pasakė, kad jaunesnysis leitenantas nuvažiavęs tikriausiai gaus 
pylos. Šiaip ar taip, po jų pokalbio įvyko kai kas labai dramatiška. 

Airanne nuvažiavo kautynių vietos link, bet Elo pasilikęs savaip įvertino 
susiklosčiusią padėtį. Atsisėdęs į roges, Elo nusiavė batą, kojinę, įsikišo šau- 
tuvo vamzdį į burną ir kojos pirštu nuspaudė gaiduką. 

Tuo, ką sakė Elo, patikėta tik gruodžio 3-ąją, kai Šiaurės Suomijos grupės 
štabas susidarė tikrą padėties Juntusrantoje vaizdą. Vis dėlto tiksliai kieky- 
binės priešo kariuomenės sudėties dar niekas nežinojo. Tą pačią dieną pra- 
sidėjo Kajanio bataliono pervežimas iš Paltamo į Ratės kelio kautynių vietą. 

Po Elo savižudybės Juntusrantos ruožo vadu buvo paskirtas leitenantas 
Airanne, vėliau buvęs vienas iš narsiausių Suomusalmio kautynių kovotojų. 
42 metų leitenantas Airanne iš pradžių buvo paskirtas į Šiaurės Suomijos 
grupės štabą Kajanyje, bet nenorėjo dirbti su dokumentais ir, atsisakęs rašo- 
mojo stalo rutinos, išėjo į kautynes, kurių patirties buvo įgijęs dar Suomijos 
pilietiniame kare ir Estijos nepriklausomybės kovose. 

Kūsamo kelio sulaikomuosiuose mūšiuose Airanne pagarsėjo tuo, kad, 
kariams traukiantis, visada kautynių vietą palikdavo paskutinis. Nepapras- 
tai gerbiamas karys gyvenimo kelią baigė ilgu mūšiu su giltine. Per lemia- 
muosius Hulkoniemio mūšius Airanne kūną suvarpė lengvojo kulkosvai- 
džio kulkų papliūpa ir, sunkiai sužalotas, jis mirė karo ligoninėje tik po 
dvejų metų. 

Pirmosiomis karo dienomis nedidelės suomių pajėgos sulaikė priešą, ei- 
nantį nuo Juntusrantos. Pasienio apsaugos daliniui į pagalbą iš pradžių atėjo 
du Kontulos kuopos būriai. Sulaikyti priešą buvo sunku dėl jo kiekybinės 
persvaros. Užpuolikai ėmė supti suomius, priversdami greitai trauktis ir sy- 
kiu atkakliai sekdami iš paskos. 

Sulaikomieji mūšiai vyko Juntusrantos - Salo - Ketrės - Linansalmio 
—Kapinsalmio - Kiviaho - Ensilės (Palovaros kelio išsišakojimas) - Koira- 
varos -Kepiulės - Kūrtolos -Miuliujokio - Heinipuros - Kiulenmekio ke- 
lyje. Žiemos karo pradžia Suomusalmio fronto ruože buvo suomiškai slogi. 
Pirmosiomis gruodžio dienomis rusų puolimas atrodė panašus į lauktąjį 
paradinį žygį, nes, pavyzdžiui, gruodžio 5 d. Raudonoji armija pajudėjo 15 
kilometrų. Suomiai pirmą kartą patyrė modernią karybą, kai gruodžio 7 d. 
per paskutinį sulaikomąjį mūšį Kiulenmekyje (Kylūnmūki) rusai panaudojo 
tankus ir prieštankinius pabūklus. 

Gruodžio pradžioje suomiška žiema daugiausia palaikė Raudonosios 
armijos pusę. Vyravo maždaug 10 laipsnių šaltis, o toks oras žiemą labai 
tinkamas pulti. Žiema jau buvo tiek įsibėgėjusi, kad sušalę keliai tiko net 
labai sunkiai technikai ir tai spartino kariuomenės žygį. Antra vertus, pelkės 
ir didelių vandenų plotai dar nelaikė tankų ir pabūklų, ir vėliau šitai tapo 
lemtingu veiksniu. Pavyzdžiui, per užšalusį Haukiperės ežerą arklys galėjo 
pereiti tik po gruodžio 6-osios. 

Iš pradžių suomių pasipriešinimas atrodė silpnas, todėl Raudonosios ar- 
mijos vadovybė suklydo vertindama suomių pajėgumą ateityje. Suomusalmį 
puolusios divizijos pajėgos buvo išsklaidytos jau karo pradžioje. 

Juntusrantos ruože agresorius nuo Palovaros kelio išsišakojimo pajudėjo 
dviem kryptimis. 81-asis kalnų pėstininkų pulkas patraukė Kūsamo keliu į 
pietus, Hulkoniemio ir bažnytkaimio link, o tolėliau sekęs 662-asis pėstinin- 
kų pulkas dalimis pasuko į šiaurę, Perankos link ir į pietus, į Kiulenmekį. 
Jeigu kariuomenė nebūtų pasidalijusi, tikriausiai būtų veržliai žengusi nuo 
Suomusalmio Oulu link. 

Vis dėlto kariuomenės pasidalijimas tuo metu turėjo pagrindą, nes kelias 
Kūsamo kryptimi dar buvo atviras. Be to, kariniu požiūriu gana keista, jeigu 
užpuolikas visas divizijos pajėgas išstumia į vieną kelią ir sykiu į didesnį 
pavojų. Vėliau taip ir nutiko Ratės kelyje. 


RAUDONOJI ARMIJA PIRMĄ KARTĄ ŽENGIA RATĖS KELIU 


Po Žiemos karo Ratės kelią žinojo beveik kiekvienas suomis, bet ligi karo 
kautynių tai buvo tiktai vienas iš siaurų Kainū regiono kelių. Ratės kelias 
nuo vieškelio tarp Suomusalmio ir Kuhmo tolsta į rytus, o pavadintas pa- 
sienio kaimo vardu. Tose vietose, kur vyko Ratės kelio kautynės, Žiemos 
karo metu sodybos buvo išsidėsčiusios retai, o aplinka su miškais, pelkėmis, 
ežerais, miško tvenkinėliais, siauromis upelėmis ir kalvomis būdinga Suo- 
musalmio regionui. 

Ratės kaime Žiemos karo metu buvo trys ūkiai: Mieronaho į šiaurę nuo 
kelio, Hoskonaho ir Norolos - į pietus. Rytiniame kaimo pakraštyje stovėjo 
pasienio apsaugos postas, nuo kurio iki Sovietų Sąjungos ribos buvo kiek 
daugiau nei kilometras. Siena skyrė suomius nuo paslaptingo rytų kaimy- 
no, į kurio pusę eiti nebuvo jokio reikalo. Vis dėlto, pasakojama, suomių 
medžiotojai ir žvejai ne visada paisė sienos linijos. Ir ūkininkai kada pano- 
rėję eidavo parsivesti kaimynų pusėn nuklydusių karvių ir pabėgusių arklių. 
Ypač dažnai tai nutikdavo 3-ajame dešimtmetyje, kai siena buvo nelabai 
griežtai saugoma. Uoliau ją pradėta sergėti 4-ajame dešimtmetyje, kai pa- 
daugėjo pažeidimų tiek iš Suomijos, tiek iš Sovietų Sąjungos pusės. 

Per Suomusalmio operaciją 163-oji divizija puolė ir kita kryptimi, į Ratės 
kelią, kuriuo artėjo prie 759-ojo pėstininkų pulko suformuotas 3 000 vyrų 
kovinis dalinys. Ratės pasienio apsaugos postas buvo apšaudytas lapkričio 
30 d., 8.30 val. Suomiai Ratėje bėgo chaotiškai, nors pasienio postas buvo 
pasirengęs priešintis. Pasienio sargybos eilinis Eino Karinsalo apie tos die- 
nos atmosferą papasakojo 1979 m. išleistoje knygoje „Kai prasidėjo karas": 


- Rusai puola per sieną. Sprendžiant iš šūvių, visa kuopa, - prane- 
šiau aš į Lehtą. 

- Tuoj pat į Miuliupurą. Niekur nesustokite, - nurodė Lehtas. 

Uždariau telefono dėžės dangtį, užsikabinau ant peties telefono 
dėžę. Neištraukęs laidų puoliau prie durų, laidai sutrūko. Pasiėmęs 
rankinę granatą šokau į laiptus. Kieme nieko nebuvo. Netoliese, už ūki- 
nio pastato buvo girdėti smarkiai šaudant. Peršokau per laiptų turėklą, 
paskui per dvi vielų užtvaras į vieškelį. Pamačiau jaun. serž. Karhu 
mojuojant rankomis ir tik tada supratau, kad mane gali nušauti. Šokau 
į pakelės griovį ir nušliaužiau juo iki pozicijų. Hoskonaho kieme stovėjo 
vyras ir moteris. Karhu šūktelėjo jiems kelis kartus, bet jie tik stovėjo 
ir žiūrėjo, kaip šaudo. Iš Mieronaho kiemo išlėkė arklys, jis tempė roges 

su žmonėmis, posūkyje rogės parvirto ant vieškelio. Vadelėtojas sulaikė 
arklį, pastatė roges ir visu greitumu nulėkė pro mus Suomusalmio link. 
Hoskonaho samdiniai jau buvo pasitraukę, bet tiedu kažkodėl tebesto- 
vėjo kieme. Miško pakraštyje pasirodęs brolis rusas puolė prie sargybos, 
civiliams už nugaros. Neleidau šaudyti, bijojau, kad nušaus civilius. 
Tie, kurie išvirto iš Mieronaho rogių, ir tiedu, kurie pasiliko Hoskonaho 
kieme, pakliuvo į nelaisvę. 


Šiandien atrodo keista, kad po Mainilos šūvių Ratėje dar gyveno žmonių. 
Prieš karą baimintasi, kad šalį apims panika, todėl, atsižvelgiant į Vidaus 
reikalų ministerijos nurodymus, gyventojai nebuvo evakuojami net iš pasie- 
nio. Iš dalies dėl to dešimt suomių civilių Ratėje buvo paimti į nelaisvę vos 
prasidėjus karui. Dabar toks Vidaus reikalų ministerijos sprendimas civilių 
atžvilgiu atrodo nesuvokiamas. Tiesa, visi, kurie Ratėje pakliuvo į nelaisvę, 
kitą vasarą galėjo sugrįžti iš Sovietų Sąjungos į Suomiją. 

Ratės pasienio posto sargyba lapkričio 30 d. rytą pasitraukė į Miuliupurą 
už keturių kilometrų į vakarus, kur jau buvo didžioji būrio dalis. Be to, į 
Miuliupurą, kaip pastiprinimas, buvo pašauktas būrys iš Likoharjaus (Li- 
koharju). Štai ką papasakojo Eino Karinsalo: 


Greitai kaimynus pamatėme Miuliupure, kitapus pelkės. Šaudė į vi- 
sas puses. Paskui pamatėme penkis vyrus abipus kelio šliaužiant nedi- 
delio tilto link. Mūsų pionieriai tiltą buvo užminavę, laidus nuvedę iki 
gaiduko. Pirmutiniai jau ėjo per tiltą, kai pionieriai jį susprogdino. Ru- 
sai buvo sudoroti. Ir prie mūsų sparno, maždaug už 700 metrų, pasiro- 
dė 30-40 vyrų būrelis. Šaudėme smarkiai, bet tai negelbėjo. Aš turėjau 
tik pistoletą, todėl vieno kareivio paprašiau šautuvo. 

- Ar toli neša? - paklausiau. 

- Toli, - atsakė tas kareivis ir nustatė taikiklį 400 metrų. 

Rusų gaujos priekyje ėjo vyras baltais kailiniais ar maskuojamuoju 
drabužiu. Iššoviau, bet nepataikiau. Nureguliavau taikiklį 600 metrų ir 
iššoviau. Vyrui baltais kailiniais iš rankų iškrito žiūronai ir jis susmuko. 
Kiti lakstė aplink jį. Tikriausiai kulka atliko savo darbą. 


Karo pradžioje rusų karininkus nuo eilinių buvo galima atskirti pagal 


baltus puskailinius. Raudonosios armijos kareiviai dėvėjo smailiagales ke- 
pures ir vilkėjo tamsiais drabužiais, todėl suomių snaiperiams buvo lengva 

šautuvo taikikliu susirasti svarbiausius taikinius. Vėliau balti puskailiniai, 
kaip aprangos dalis, dėl suprantamų priežasčių tarp raudonųjų karininkų 
prarado populiarumą. 

Hiuriu (Vyankyje) ir Kuhmo apskrities paribyje budėjusi Kuivajervio 
sargyba pirmą karo dieną gavo įsakymą sulaikyti priešą ir evakuoti civilius. 

Suomiai turėjo palikti Miuliupurą Ratės kelyje iki pavakarės, nes prieša- 
kiniai rusų būriai jau mėgino jį supti. Miuliupuras atliko savo užduotį su- 
laikant sovietus, o kita gynybine pozicija tapo Purasjokis, už 4,5 kilometrų. 
Suomusalmio bataliono antroji kuopa, kurią sudarė Ristijervio vyrai, išsi- 
rikiavo, pasiruošusi gintis, plačiame 20 kilometrų ruože nuo Puraso kaimo 
iki Kerelės. 

Priešo kariuomenės dydis dar nebuvo žinomas, bet rusų aktyvumas kėlė 
įtarimų, kad kariuomenė didesnė, nei manyta. Vis dėlto suomių išankstinė 
nuomonė vyravo labai ilgai, nes Suomusalmio batalionas pasirengė kovai su 
maždaug tokio pat stiprumo priešininku. Tuo metu batalionas dar ketino 
užimti Vuokiniemį, bet naktį iš gruodžio 1-0s į 2-4 turėjo gintis. Ir apskritai 
suomiai dar tik ieškojo savo kelio, kaip galima suprasti iš Veikko Karhuneno 
pastabos (apie gruodžio 3 d.) knygoje „Nuo Ratės kelio į Karhunliną : 


Vidurnaktį gavome ir skubią slaptą žinią, kurią pradėjome šifruoti 
palapinės tamsoje. Galų gale iššifravę supratome, kad reikalaujama iki 
vakaro pranešti kaimo gyventojų turimų rogių skaičių. Rogės buvo iš- 
dalintos dar 1939.11.01. Pasišnekėjome apie gautą žinią. 


Jau pirmomis karo dienomis paaiškėjo, kad miškuose Raudonosios ar- 
mijos kareiviai prieš suomius nesugeba atsilaikyti. Gruodžio 3 d. suomiai 
pasiekė pirmą kiek didesnę pergalę, kai Ristijervio vyrų kuopa per įnirtingas 
kautynes vienas prieš kitą Purasjokyje sunaikino apie šimtą priešų ir paėmė 
pirmuosius belaisvius. Šiaip jau prastą nuotaiką suomiams pataisė faktas, 
kad priešas patyrė nemažų nuostolių ir kad buvo sužeista tik pora Ristijer- 
vio vyrų. Vienas belaisvis pasakė, kad prieš suomius mesta visa rusų divizija. 
Bet rusų žodžiais tuo metu dar niekas netikėjo. 

Ratės kelyje suomiai tris kartus mėgino kontratakuoti, bet nesėkmingai. 
Karius kamavo baisus nuovargis, nes kautis reikėjo dieną naktį. Nuovargis, 
be abejonės, paveikė ir karių nuotaiką, o žinios iš Juntusrantos šiaurinės pu- 
sės dar labiau juos slėgė. Vėlų gruodžio 3 d. vakarą batalionas gavo įsakymą 
atsitraukti, nes iš veiksmų eigos šiauriau buvo matyti, kad gresia apsuptis. 
Priešui nematant suomiai atsitraukė jau pirmomis kitos paros valandomis. 

Vasonvaara 
(Važenvara) 


Suomių sulaikomieji mūšiai, Raudonajai armijai puolant Suomusalmį 1939 11 30-1939 12 07. 
Raudonoji armija buvo sustabdyta prie Haukiperės perkėlos pietuose 1939 12 09 ir 1939 12 06 
šiaurėje, prie Pyspajervio. 


Nuo Purasjokio suomiai atsitraukė per dešimt kilometrų į vakarus, iki 
Matilos (Mattila) prie sąsmaukos tarp ežerų. Gruodžio 4 d. Raudonoji ar- 
mija, apšaudžiusi artilerijos pabūklais, pražygiavo pro tuščias Purasjokio 
pozicijas ir ėmė artintis prie Suomusalmio bažnytkaimio. Vėliau Kyanderio 
sprendimas palikti per PKP įtvirtintas Purasjokio pozicijas buvo griežtai 
sukritikuotas. Ir apskritai suomių veiksmai Ratės kelyje pirmosiomis karo 
dienomis kelia nemažai klausimų. 

Gruodžio 4 d. dvi Kajanio bataliono kuopos užėmė pozicijas Matilos li- 
nijoje, kuri ėjo nuo Piuioreneno (Pyordinen) pro Teerineno ir Kokojervio iki 
Iurjenės (Yrjūnū) ežerų. Viena kuopa pasiliko bažnytkaimyje. 


41 


Kajanio batalionas laukė pasirengęs ištisas keturias dienas, kol buvo per- 
vestas išsirikiuoti prieš Ratės mūšius. Svarbiausia Kajanio bataliono delsimo 
priežastis veikiausiai buvo ta, kad ligi tol nebuvo tiksliai įvertintas priešo 
pajėgų didumas. Šiaurės Suomijos grupės štabas manė, kad pavyks greitai 
išvyti rusus už sienos ir vieno bataliono pajėgomis užimti Vuokiniemį. 

Jeigu suomiai būtų galėję kontratakuoti dviejų batalionų pajėgomis, ti- 
kriausiai būtų buvęs parengtas visai kitoks kovos planas ir Purasjokio pozi- 
cijos būtų išlaikytos gerokai ilgiau. Antra vertus, po viskam tuščia mokyti, 
nes Suomusalmio padėtis klostėsi taip, kad kariuomenė blogiausiu atveju 
būtų Purasjokyje pakliuvusi į motti apsuptį. 

Rusams pavyko nustebinti suomius visais atžvilgiais. Apskritai tariant, 
gynėjai nesitikėjo didelio puolimo nei Suomusalmyje, nei kitose Šiaurės 
Suomijos vietovėse. Be to, suomiai manė, kad nedidelis priešų būrys puls 
Ratės keliu. Tačiau didįjį puolimą priešas surengė Juntusrantoje. 

Ir sulaikomiesiems mūšiams suomiai nebuvo pasiruošę - ne tik dėl to, 
kad klaidingai numatė priešo skaičių, bet ir todėl, kad kliovėsi Suomijos ir 
Sovietų Sąjungos pasienio zonos sutartimi, pagal kurią tarp Ladogos ir Ark- 
ties vandenyno iš abiejų sienos pusių driekėsi 25-50 kilometrų pločio zo- 
nos, kur buvo galima išrikiuoti tik 2 500 vyrų ir 25 kulkosvaidžius. Sutarties 
abi pusės laikėsi uoliai. 

Pasienio zona siekė Suomusalmio bažnytkaimį. Prieš karą suomiai bai- 
minosi, kad Sovietų Sąjunga pasinaudos net menkiausiais sutarties pažeidi- 
mais, ieškodama pagrindo Suomijai užpulti. Todėl suomiai paraidžiui laikė- 
si sutarties iki pat karo pradžios, kada pagrindinės Suomusalmio bataliono 
pajėgos iš bažnytkaimio pajudėjo sienos link. 


SUOMUSALMIS DEGA 


Pulkininkui leitenantui Kyanderiui, kuris Žiemos karo pradžioje buvo 
atsakingas už Suomusalmio ruožą, pavesta užduotis buvo kebli ir iš esmės 
neįmanoma: su nedideliu karių būriu sumušti neįveikiamą priešą. Nuo 
įtampos pavargęs, jau nejaunas Kyanderis nesugebėjo įvykdyti įsakymo, to- 
dėl vienintelė išeitis buvo pakeisti vadą. Suomusalmio ruožo kariuomenės 
vadu gruodžio 6 d. buvo paskirtas majoras Kaarle Kari (1897-1944), anks- 
čiau vadovavęs Šiaurės Suomijos grupės štabo operatyviniam daliniui. Visos 
suomių pajėgos Suomusalmio bažnytkaimio teritorijoje buvo sujungtos į 
Kari grupę. 

Vos atvykęs į Suomusalmį, Kari nusprendė teikti siūlymą atsisakyti baž- 
nytkaimio, nes suomių padėtis čia buvo kritiška. Rusų niekas nesustabdė 
ir iš esmės pirmas aštuonias Žiemos karo dienas suomių daliniai traukėsi, 
kaudamiesi beviltiškuose sulaikomuosiuose mūšiuose. Gruodžio 6-ąją, Suo- 
mijos nepriklausomybės dieną, Suomusalmio bažnytkaimis buvo evakuotas. 

Priėję prie tokio sunkaus sprendimo, suomiai nutarė sudeginti bažnyt- 
kaimį, kad rusų kariuomenė neturėtų nei kur apsistoti, nei sandėlių patalpų. 
Panikos apimti civiliai išsigabeno viską, ką pajėgė panešti. Iš atvirų krautu- 
vių ir sandėlių jie išsinešė maisto produktus ir drabužius. 

Bažnytkaimis plykstelėjo ugnimi gruodžio 7 d., tarp 18 ir 19 val., Rau- 
donosios armijos būriams jau bėgant užšalusiu Kiantajervio ežeru. Pasak 
amžininkų, atmosfera buvo baugi. Liepsnojant pastatams, net Emensaryje 
ir Haukiperėje buvo šviesu, nors leidosi sutemos. Pelenais pavirto beveik 
viskas, nes suomiai nepadegė tiktai bažnyčios. Gaisrą matė iš šiaurinės pusės 
prie bažnytkaimio slidėmis atšliuožęs jaunesnysis seržantas Antti Seppane- 
nas: 

„Liūdna buvo žiūrėti. Nuotaika anaiptol nebuvo pakili, kai liepsnos viską 
aplinkui nušvietė. Rusai neabejojo, kad pasieks Oulu, bet kareivis šaltis pa- 
sistengė dėl Suomijos. Vasarą padėtis būtų susiklosčiusi kitaip.“ 

Liepsnos siautė visą naktį, o per kitas dvi dienas Raudonoji armija, 
supdama iš dviejų pusių, įžygiavo į sudegintą bažnytkaimį. Gruodžio 7 d. 
Hulkoniemyje (Hulkonniemi) išsidėstė Kūsamo keliu atėjęs 81-asis kalnų 
pėstininkų pulkas, o gruodžio 8 d. į bažnytkaimį įžengė Ratės keliu judė- 
jęs 759-asis kalnų pėstininkų pulkas. Per Haukiperės perkėlą rusai ketino 
traukti į Emensarį. 


43 


Kylanmaki 


Kurimo 
Hautajūrvi 
o 
Pihlaja- 4, 
a M lampi e N 
p Atsk. B 15 - vu 
KARIO DALINYS Betania ago) 
Š Na ins > £T 
a o 5 
N 2 2 


1939 1207-1939 12 08 Suomusalmyje susijungė Raudonosios armijos 81-asis kalnų pėstininkų 
ir 759-asis pėstininkų pulkai. Suomių kariuomenė rikiavosi pagal Niskanselkės-Haukiperės liniją. 


Kai rusai pasiekė bažnytkaimį, negausi suomių kariuomenė buvo pa- 
traukta į pozicijas Niskanselkės (Niskanselkū) ir Haukiperės vandenų pie- 
tinėje pusėje. Iš pradžių visiškai nesustiprintos gynybinės linijos plotis sie- 
kė 20 kilometrų. Majoro Isako Mannismakio (tapusio bataliono vadu nuo 
gruodžio 7 d.) vadovaujamas Kajanio batalionas išsirikiavo prie Emensario, 
o kapitono Martti Harolos (tapusio bataliono vadu nuo gruodžio 6 d.) vado- 
vaujamas Suomusalmio batalionas - Haukiperės perkėlos teritorijoje. 

Tuo metu rusai turėjo aiškią persvarą ir kariuomenė buvo aprūpinama, 
kaip iš anksto numatyta, amunicija tiekiama tiek Kūsamo, tiek Ratės keliu iš 
Vasonvaros (Vasonvaara) ir Lonkos (Lonkka). Veiksmai įgyvendinant keti- 
nimą perkirsti Suomiją iki gruodžio 7 d. buvo vykdomi beveik pagal planą 
ir Raudonosios armijos vadovybės strateginiai sprendimai buvo lemtingi. 

Užėmus bažnytkaimį, 9-osios armijos pagrindinė ataka nuo Kuhmo buvo 
nukreipta į Suomusalmį, ir 47-ojo armijos korpuso štabas iš Salos iškeliavo į 
Kiananiemį (Kiannanniemi). Gruodžio 10 d. buvo nuspręsta į šiaurę žygiuo- 
Jančią 44-ąją diviziją mesti į Suomusalmį, o ne į Kuhmą. Užėmus Suomusal- 
mį, ukrainiečiams buvo įsakyta persekioti suomius, judant Oulu link. 


SIILASVUO PRIEŠ „STALINO ALTER EGO“ 


Suomusalmio ir Ratės kelio istorinių asmenybių galerija spalvinga, nes 
per atsitiktinumą įvykiuose dalyvavo nemažai garsių žmonių - vieni iš jų 
pasiekė šlovę kautynėse, antri išgarsėjo kitose gyvenimo srityse. Įdomių as- 
menybių buvo abiejose sienos pusėse. 

Gruodžio 7 d. į Suomusalmio bažnytkaimį atvyko pirmojo rango kariuo- 
menės komisaras Levas Mechlis (1889-1953), nuo 1937 m. pabaigos buvęs 
Raudonosios armijos politinės valdybos vadu. Žiemos kare Mechlis, kaip 
vyriausiosios vadovybės atstovas, koordinavo 9-osios armijos veiksmus. 
Mechlis kasdien raportuodavo Stalinui ir Vorošilovui apie įvykius šiaurėje. 
Anksčiau profesorius Mechlis buvo Stalino sekretorius ir „Pravdos“ vyriau- 
siasis redaktorius. Jis laikytinas žymiausiu sovietu, per Žiemos karą įžengu- 
siu į Suomusalmį. Mechlis buvo vadinamas net Stalino alter ego. 

Iš tikrųjų Mechlis buvo Raudonosios armijos propagandos galva, priva- 
lėjęs parodyti kaimyninių tautų pavergimo teisės pagrindą visam pasauliui 
ir, aišku, Raudonosios armijos kariams. Suomijos užkariavimą Mechlis grin- 
dė Leningrado gynimu ir suomių agresijos grėsme. Sovietinės propagandos 
filmuose Leningrado gamyklų darbininkai taip pat lieja pyktį ant baltosios 
Suomijos karo kurstytojų. 

Pasak Ohto Mannineno, tyrinėjusio Mechlio žygį į Suomusalmį, šiam 
nebuvo lengva pagrįsti Suomijos užpuolimą, nes eiliniai kareiviai netikėjo, 
kad „suomiai nori užgrobti Tarybų Sąjungą“. Šiaip ar taip, anot 1939 m. so- 
vietinės liturgijos, „visi karai, kuriuos kariauja darbininkų ir valstiečių vals- 
tybė, yra teisėti, išvaduojamieji karai.“ Tai ir buvo pagrindas. 

Mechlio bijojo ne tik priešai, bet ir Raudonosios armijos kareiviai. Jis 
dalyvavo Rusijos pilietiniame kare Ukrainoje, kur šaudė net savo armijos 
kareivius. Tokį savavališką teisingumą jis vykdė ir Žiemos kare. Po Ratės 
kelio mūšių Sovietų Sąjungos vadovybė turėjo galų gale sustabdyti Mechlį, 
šitaip baudusį raudonuosius karininkus. 

Per Suomusalmio mūšius iškilo daug suomių karių, kurie bėgant metams 
virto kone mitologinėmis asmenybėmis. Garsiausi iš jų buvo pulkininkas 
Hjalmaras Siilasvuo (1892-1947) ir kapitonas Alpo Marttinenas (1880- 
1975), pirmuosius savo didvyriškos istorijos puslapius parašę Suomusal- 
myje. 

Kad Raudonosios armijos užtaisas šiaurėje stipresnis, nei buvo manyta, 
Suomijos kariuomenės vyriausiajai vadovybei paaiškėjo per Suomusalmio 
įvykius, po kurių į mūšius buvo siunčiamos naujos pajėgos. Štabas prisky- 
rė Šiaurės Suomijos grupei rezerve buvusią 9-osios divizijos brigadą, ku- 
riai priklausė 27-asis pėstininkų pulkas ir kai kurios divizijos kariuomenės 
rūšys. 27-asis pėstininkų pulkas buvo sutelktas Kemyje, o jo eiliniai kilę iš 
Periapobjolos (Perūpohjola), šiauriausios Pohjanmos (Pohjanmaa) dalies, ir 
iš Laplandijos. Brigadai vadovauti buvo paskirtas Siilasvuo, kuris vadovavo 
visai divizijai. 

Siilasvuo buvo kilęs iš Helsinkio švedų šeimos ir iki 1936 m. vadinosi 
originalia pavarde - Strėmberg. Per savo gyvenimą Siilasvuo spėjo paka- 
riauti penkiuose karuose. Jis dalyvavo vadinamuosiuose pfadfinder jėgerių 
kursuose, Pirmojo pasaulinio karo metu kovojo Misos upės, Rygos įlankos 
ir Aa upės mūšiuose, po kurių buvo paaukštintas - tapo grupės vadu. Per 
Suomijos pilietinį karą, būdamas kapitonas, dalyvavo kovose užimant Tam- 
perę ir Vyborgą. Po pilietinio karo ėjo įvairias pareigas Gynybos ministeri- 
joje ir kariuomenėje, o 1934 m. buvo paskirtas Šiaurės Pohjanmos karinės 
apygardos vadu. 

Po Žiemos karo Siilasvuo tapo generolu majoru, o per Tęstinį karą ir 
Laplandijos karą vadovavo kariniam korpusui ir divizijai. Jis liko istorijos 
puslapiuose ne tik dėl didelių pergalių Suomusalmyje, bet ir kaip rizikingo 
išsilaipinimo Tornijuje Laplandijos karo metu vadovas. 1944 gruodžio mėn. 
Siilasvuo už nuopelnus buvo apdovanotas Mannerheimo kryžiumi. 

Siilasvuo buvo žinomas kaip impulsyvus ir ūmus žmogus, nemėgęs kon- 
toros ir kanceliarinių darbų. Jo stiprybė buvo kaip tik veiksmai fronte. Toks 
karys, kaip Siilasvuo, puikiai tiko vadovauti Suomusalmio mūšiams, kai rei- 
kėjo gebėti greitai reaguoti. Suomijos karių likimas dažnai pakibdavo ant 
plauko ir sprendimams svarstyti nebūdavo laiko. Pasak Tuompo, Siilasvuo 
buvo savotiškas vadas ir nenuolankus pavaldinys, tvirtas ir nepalenkiamai 
griežtas, kai siekdavo savo tikslo. 

Siilasvuo štabo vadas buvo kapitonas Alpo Marttinenas iš Alatornijo, vė- 
liau tapęs ir Suomijos, ir JAV kariuomenės pulkininku. Kai kas tvirtina, kad 
iš tikrųjų Marttinenas suplanavo ir vadovavo Suomusalmio mūšiams. Kad 
ir kaip Žiemos karo metu buvo pasiskirstytos užduotys, Marttineno, kaip 
stratego, vaidmuo gerokai svarbesnis, kaip parodė Siilasvuo savo knygoje, 
kur pasakoja apie Suomusalmio mūšius. Vis dėlto Siilasvuo buvo žmogus, 
atsakingas už mūšių baigtį. 

Marttineno gyvenimas kupinas visokių įvykių. Per Tęstinį karą Mart- 
tinenas išgarsėjo tuo, kad vadovavo kariams, pats žengdamas priešakinėse 
linijose. Pulkininku ir Mannerheimo kryžiaus riteriu jis tapo vos 35-erių. 
Pokariu iškilusioje ginklų slėpimo byloje Marttinenas buvo vienas svarbiau- 
sių asmenų, todėl turėjo bėgti į Švediją. Iš ten gabus karys išvyko į JAV, kur 
į kariuomenės tarnybą padėjo įstoti keturiolikai pabėgusių suomių karinin- 
kų. Iš šio „Marttineno vyrais vadinamo būrio garsiausias buvo Lauri Tėrni. 
Kaip kariškis Marttinenas spėjo padirbėti ir Pietų Korėjoje, ir Persijos šacho 
kariniu konsultantu. 

Suomusalmio mūšiuose dalyvavo ne tik šlovingi kariai, bet ir tikros kino 
žvaigždės. Karo policijos karininkas Eino Kaipainenas (1899-1995) tada 
jau buvo žinomas kino aktorius ir tų laikų garsenybė. Vien nuo 1939 m. jis 
sukūrė vaidmenis filmuose „Septyni broliai“ (Seitsemūn veljestū), „Vasario 
manifestas“ (Helmikuun manifesti) ir „Paniekintasis“ (Halveksittu). Suomu- 
salmyje Kaipainenas, kaip karo policininkas, organizavo evakuaciją ir kau- 
tynių teritorijų valymus. Jis dalyvavo imant į nelaisvę po Ratės mūšio gyvus 
likusius ukrainiečius, bet kovėsi ir tikruose mūšiuose. 


27-ASIS PĖSTININKŲ PULKAS PERKELIAMAS Į SUOMUSALMĮ 


Pirmasis didelis lūžis Suomusalmyje įvyko gruodžio 7 d., pasibaigus 
priešo sulaikymo etapui ir rusams užėmus sudegusį bažnytkaimį. Raudo- 
najai armijai toje vietoje pavyko pasiekti pergalę, nors ją užtemdė suomių 
išdegintos žemės taktikos padariniai. Svarbiausio tikslo — sumušti suomių 
kariuomenę - rusai nepasiekė. Neįveikiamo pajėgumo agresoriui nepavyko 
įgyvendinti plataus masto apsupties plano. Raudonoji armija labai nusivylė 
ir pamačiusi, kad suspėta evakuoti civilius bažnytkaimio gyventojus. 

Civilių gelbėjimas ypač supykdė Mechlį, nes liaudimi jis būtų pasinau- 
dojęs kaip propagandiniu ginklu. Gruodžio 8 d. Mechlis raportavo Sovietų 
Sąjungos vyriausiajai vadovybei, kad Apsaugos gvardija ir Suomijos kariuo- 
menės karininkai privertė Suomusalmio gyventojus evakuotis. Taip pat kri- 
tiškai įvertino Raudonosios armijos apginklavimą ir tiekimą. Mechlis pa- 
reiškė, kad armija stokoja slidžių ir padorių žieminių batų. 

Suomių kariai buvo pavargę po nepaliaujamų sulaikomųjų mūšių, truku- 
sių ilgiau nei savaitę. Savaime suprantama, gyvybines funkcijas atgauti tu- 
rėjo ir pergalingoji Raudonoji armija. Smarkus puolimas nuo Juntusrantos 
išsekino jėgas, nors buvo pasiekta pergalė. 

Išdegintos žemės taktika, kurios ėmėsi gynėjai, agresoriui nepataisė nuo- 
taikos, nes tekdavo nakvoti iš spygliuočių šakų pasistatytose palapinėse ir 
išsikastose duobėse. Be to, rusai dėl savo taktikos patyrė nemažų nuostolių 
ir tai, be abejonės, juos gniuždė. 

Raudonosios armijos kovos būdas buvo pagrįstas masišku kariuomenės 
panaudojimu dienos metu, tinkamiausiu Vidurio Europos kalvotose arba 
atvirose lygiose vietovėse. Tokios taktikos pagrindas buvo įnirtingos atakos 
tiesiai į suomių kulkosvaidžių ugnį. Praradimų traumas kariai gydėsi vodka, 
kurios Raudonosios armijos sandėliuose netrūko. Kuo daugiau kovos drau- 
gų žūdavo, tuo daugiau degtinės likdavo gyviesiems. 

Vieno iš geriausių Suomusalmio kovų žinovų Veikko Karhuneno (1905- 
1986) skaičiavimu, užimdama bažnytkaimį Raudonoji armija prarado 400- 
500 vyrų, 800-900 buvo sužeisti. Suomių, pasak V. Karhuneno, žuvo 20, gal 
65 buvo sužeisti. Užėmę Suomusalmio bažnytkaimį, rusai tebepuoselėjo 
nepaprastai didelius siekius: buvo įsakyta per kitas dvi dienas nusigauti iki 
Hiuriunsalmio (Hyrynsalmi) ir Puolankos. 

Siilasvuo ėmėsi vadovauti frontui nuo gruodžio 8 d., 20 val. Išvakarėse 
Jis iš Kajanio gavo Tuompo įsakymą sumušti priešą Suomusalmyje. Siilasvuo 
tapo pavaldūs ir visi netoli Suomusalmio bažnytkaimio išsidėstę suomių bū- 

riai, dabar sujungti į Siilasvuo grupę. Pertvarkius vadovavimą, majorui Kari 
teko atsakomybė vadovauti daliniui, sudarytam iš Kajanio ir Suomusalmio 
batalionų. 

Iš pat pradžių gautą Vyriausiojo štabo įsakymą sunaikinti priešą galima 
pavadinti mažų mažiausiai optimistišku. Tuo metu, kai jis buvo gautas, baž- 
nytkaimio liepsnų jūra nušvietė visą apylinkę ir išblaškytų, pavargusių suo- 
mių būrių nuotaika buvo niūri. Tada suomiai jau žinojo, kad Suomusalmį 
pasiekė visa divizija rusų. 

Vis dėlto po pirmosios pergalės karinė sėkmė ėmė gręžtis nuo Raudono- 
sios armijos. Gruodžio 9 d. abiejose perkėlos pozicijose buvę Suomusalmio 
bataliono būriai atrėmė rusų puolimus per užšalusį Haukiperės ežerą. Tie- 
sa, rusai trumpai buvo užėmę prietilčio sutvirtinimą pietiniame krante, bet 
suomiai priešą atmušė. Suomių laimei, ledas dar nelaikė tankų, todėl buvo 
atakuojama vien pėstininkų pajėgomis ir pabūklais. Manoma, kad Raudo- 
noji armija ant perkėlos ledo prarado visą kuopą vyrų. 

Haukiperės perkėloje ėmė aiškėti Raudonosios armijos padėtis. Žuvusie- 
ji rusai buvo murzini, apžėlę, dauguma - vasariniais drabužiais. Suomiams 
buvo sunku patikėti, kad jie susidūrė su išaukštinta ir nenugalima, kaip buvo 
skelbiama, didžios valstybės armija. Tikriausiai pergalė Haukiperės perkė- 
loje suomius psichologiškai paveikė, nes rusai po tų kautynių nebesiveržė 
tolyn. Suomusalmio bažnytkaimio užėmimas paliko didžiausias 163-osios 
divizijos laimėjimas per visą Žiemos karą. 

Pirmosiomis Suomusalmio kautynių dienomis gimė legenda apie Šiaurės 
girių karius. Kartu atsirado ir nemažai medžiagos vadinamosioms „Tautos 
kovų istorijoms. Haukiperės perkėloje drauge su saviškiais kovojo rezervi- 
ninkas Tauno Leskinenas, kurį rusai paėmė į nelaisvę. Saunoje palei perkėlą 
Leskinenas pačiupo priešo snaiperio šautuvą ir, kilus muštynėms, sunaikino 
priešus rankine granata, gauta iš pagalbon atskubėjusių suomių. 

Vėliau, Hulkoniemyje, Leskinenas užšliaužė ant priešo žeminės stogo, 
o paskui įmetė rankinę granatą pro ugniakuro vamzdį. Panašių žygdarbių 
per Suomusalmio kautynes suomiai atliko nemažai. Kaip ir daugelis kitų 
narsuolių, Leskinenas negalėjo papasakoti apie savo žygdarbį ateinančioms 
kartoms. Gruodžio pabaigoje jis mirė nuo sužalojimų per kautynes. 

Pamažu, kiek leido resursai, suomiai stiprino savo kariuomenę Suomu- 
salmyje. 27-ojo pėstininkų pulko šiauriečiai išėjo į karą gruodžio 7 d. 27-asis 
pėstininkų pulkas traukiniu iš Kemio per Oulu ir Kontiomekį (Kontiomūki) 
atvažiavo į Hiuriunsalmį. Kelionę sutrukdė tarp Oulu ir Valos (Vaala) įvy- 
kusi geležinkelio avarija. Įtarta, jog tai buvo sabotažas. 

Nuo Hiuriunsalmio kariai važiavo mašinomis, šliuožė slidėmis. Pirmie- 
ji pulko kareiviai sunkvežimių kėbuluose į Kari dalinio teritoriją atvažiavo 
gruodžio 9 d., po vidurnakčio. Vienos kulkosvaidininkų pulko kuopos sky- 
riaus vadas Vilho Kasala, kilęs iš Tornio, 2007-ųjų balandžio mėnesį anų 
dienų įvykius prisiminė šitaip: 

„Antrojo bataliono kuopos buvo iš Ilitornijo (Ylitornio) (27 PP/4), Pelo 
(27 PP/5) ir Kolario (27 PP/6), o kulkosvaidininkų kuopa įkurta Alatorniju- 
je (Alatornio). Atvykome traukiniu į Hiuriunsalmį, nuo ten kulkosvaidinin- 
kai važiavo mašinomis. Mums buvo įsakyta kulkosvaidžius pasiruošti jau 
sunkvežimių kėbuluose, nes priešas buvo prasiveržęs pro linijas.“ 

„Į Suomusalmį aš atsivežiau savo šautuvą, bet jį paėmė ir kažkam atidavė, 
nes ne visi suomiai turėjo ginklus. Vienam iš tų ir atiteko mano senukas. 
Mus, kulkosvaidininkus, mesdavo ten, kur reikėjo. Iš pradžių mane paskyrė 
į leitenanto Airanne būrį.“ 

Skubėdami ginti Suomusalmį suomiai dažnai nepasirūpindavo reikiama 
amunicija. Pavyzdžiui, pulkas neturėjo palapinių, todėl miegoti nebuvo kur. 
Bet svarbiausia, kad dar neturėjo artilerijos. 

Pirmuosius artilerijos dalinius į Suomusalmį suomiai perkėlė tik gruo- 
džio 17 d., tada į kautynių teritoriją atvyko Lauko artilerijos pulko 9-oji ba- 
terija. Po dviejų dienų atvažiavo pirmasis pulko artilerijos batalionas, kurio 
viena baterija buvo nukreipta į Kuhmą. Suomių ginkluotės trūkumus gerai 
nusako įrašas pulko trečiojo artilerijos bataliono karo dienoraščio priede: 


III/LAB 9 buvo vienas iš tų nelaimingų kariuomenės dalinių, kurių 
per PKP negalėta aprūpinti reikiamomis kovos priemonėmis. Todėl visą 
gruodžio mėnesį, apimti gėdos ir kartėlio, stebėjome narsių ginklo bro- 
lių kovą su pergalingu priešu savo pačių organizacijos ir apginklavimo 
vietoje Kemnyje. 


27-asis pėstininkų pulkas ugnies krikštą patyrė vos pasiekęs Suomusal- 
mį. Siilasvuo štabas nenorėjo pulti Suomusalmio bažnytkaimio tiesiai per 
vandenis, nes kariai būtų pakliuvę į atvirą ugnį. Štabas priėjo prie išvados, 
kad rusus bus galima įveikti, nutraukus tiekimo kelius. Vadovybė nuspren- 
dė nutraukti priešo tiekimą Ratės kelyje, lemtingajam smūgiui sutelkus kuo 
didesnes pajėgas. Nuspręsta pulti apeinant užšalusius vandenis ir supant 
priešą iš rytų. 


Turimas galvoje M39. 

Siilasvuo štabas suplanavo, kad 27-asis pėstininkų pulkas ir Kajanio ba- 
talionas judės nuo Kuivasalmio (Kuivassalmi) sąsiaurio į dabartinį Kuhmo 
kelią, o paskui pagrindinės pajėgos iš abiejų kelio pusių trauks bažnytkaimio 
link. Atakoje dalyvavo maždaug būrio didumo 5-asis ir 6-asis žvalgybos da- 
liniai. Rytuose puolėjus pridengė Kontulos dalinys, kurį sudarė dvi kuopos 
(Kontulos ir Simolos) ir pionierių būrys. Kaip pastiprinimas buvo pašauktas 
Suomusalmio bataliono kulkosvaidininkų būrys. 

Išlaikyti Niskanselkės (Niskanselkū) ir Haukiperės vandens linijas iš es- 
mės nurodyta 27-ojo pėstininkų pulko minosvaidininkų kuopai ir pirmajai 
bei antrajai kulkosvaidininkų kuopai. Be to, kaip pastiprinimas į kovą buvo 
mestos kulkosvaidininkų grupės iš Suomusalmio ir Kajanio batalionų. Šie 
karių būriai sudarė Makineno dalinį, kuris atsakomybę už vandenų liniją iš 
Kari dalinio perėmė gruodžio 9 d. 

Su ta operacija susijusi ir Lengvoji Hannilos kuopa, kuriai buvo skirta 
užduotis užkirsti Kūsamo kelią (vadinamąjį senąjį 5-ąjį kelią) Kiulianmekio 
(Kylūnmūki) platumoje. Rusai patyrė spaudimą ir iš vakarų pusės, nes buvo 
siekiama sulaikyti pajėgas, nukreiptas pagrindinio puolimo kryptimi iš rytų. 


BAŽNYTKAIMIO PUOLIMAS 


Kautynės dėl Suomusalmio bažnytkaimio susigrąžinimo prasidėjo gruo- 
džio 11-ąją, po vidurnakčio, kai 27-asis pėstininkų pulkas ir Kajanio ba- 
talio-nas pajudėjo nuo Ruokojervio (Ruokojūrvi) ir Hoikalampio (Hoikka- 
lampi) Haukiperės pietuose. Ketinta pasiekti Kuhmo kelią prie Palovaros 
(Palovaara). Pirmutiniai judėjo kapitono Jaakko Siihvoneno vadovaujamas 
27-ojo pėstininkų pulko antrasis batalionas ir kapitono Aarne Airimo tre- 
čiasis batalionas, kurie vis dėlto nuklydo į šalį ir atsidūrė maždaug už dvie- 
jų kilometrų į vakarus nuo reikiamo objekto. Pirmas atvyko kapitono Eino 
Lassilos vadovaujamas I-asis batalionas, kuris su priešu susidūrė Pihlaja- 
lampio (Pihlajalampi) ir Pihlajavaros (Pihlajavaara) teritorijoje. Prieš tai 
suomiams į rankas buvo pakliuvęs tikras laimikis, bet jam pavyko pasprukti. 

Gruodžio 11 d. propagandos vado Mechlio karo žygis tik per plauką ne- 
pasibaigė ratės kelyje, veikiausiai grįžtant iš 9-osios divizijos štabo Uhtua 
kaime į Suomusalmio bažnytkaimį. Pasakojimai apie tai, kaip viskas vyko, 
prieštaringi, bet šiokį tokį vaizdą iš jų galima susidaryti. 

Ginkluota Mechlio palyda pakliuvo į bažnytkaimį puolančių suomių už- 
nugarį. Maždaug už 10 kilometrų į rytus nuo bažnytkaimio suomiai neti- 
kėtai pradėjo šaudyti į Mechlio palydą. Mechlis drąsiai vadovavo saviškiams 
per kelias valandas trukusį susirėmimą ir galų gale paspruko rytinės sienos 
link, nors kolonoje važiavęs asmeninis jo automobilis, lengva šarvuota ma- 
šina ir sunkvežimis buvo sunaikinti. Siilasvuo knygoje „Suomusalmio mū- 
šiai taip pat užsimena apie tą susirėmimą: 


Priešakinėse linijose kovojusios kuopos vadas atsargos leitenantas 
Kattainenas stojo į dvikovą su pirmajame automobilyje važiavusiu 
rusu kapitonu ir jį įveikė. Žiauriuose Kuhmo mūšiuose ir jis paauko- 
jo gyvybę, ligi tol vadovavęs savo kuopai daugybėje pergalingų mūšių. 
Per šį susirėmimą 27 PP pirmą kartą patyrė nuostolių. Jaunas kareivis 
Vaino Saari paaukojo gyvybę dėl tėvynės. 


Jeigu suomiai būtų žinoję, kokį sovietų poną sučiupo, mūšis tikrai būtų 
buvęs dar nuožmesnis. Vėlesniais karo tarpsniais Mechlis nevengė stoti į 
priešakines linijas, o pasak kai kurių šaltinių, į Suomusalmį propagandos 
vadas sugrįžo su šarvuočių daliniu. Apie didvyrišką Mechlio nuotykį Suo- 
musalmyje sovietinės propagandos dvasia parašyta nemažai pasakojimų. 

Po gruodžio 11 d. susirėmimo rusai pajuto, kad vienas 163-osios divizi- 
jos tiekimo kelias užkirstas. Mechlis pastebėjo ir kad jo dalinys šiauriniame 
kelyje labai pažeidžiamas. Nuo tos dienos Suomusalmio fronto ruože Rau- 
donajai armijai nebesisekė. 

Pasak Ohto Mannineno, gruodžio 13 d. Mechlis raporte Maskvai rašo, 
jog reikia suformuoti pasieniečių slidininkų pulkus, kad jie išvalytų užnu- 
garį Ratės kelyje ir kaimus kariuomenės sparnuose. Puolančiose divizijose 
reikia įsteigti atskirus slidininkų dalinius, galinčius kovoti su suomių parti- 
zanais. Vis dėlto propagandos vadas tai suprato per vėlai, nes šių problemų 
nebuvo galima išspręsti greitai. Pasienio kariuomenėje buvo suspėta sukurti 
tik vieną slidininkų dalinį, kuris pasiekė Ratės kelio kautynes. 

Pirmieji įnirtingi bažnytkaimio mūšiai vyko Pihlajavaroje, kur gruodžio 
12 d. suomiai užėmė priešų pozicijas. Nuo Pihlajavaros Sihvoneno batalio- 
nas judėjo pirmyn kelio pietine puse, o Airimo batalionas - šiaurine. Tą pa- 
čią dieną puolėjai kaudamiesi priėjo Karhulanvaros (Karhulanvaara) kelio 
išsišakojimą, o nuo ten dar kilometrą pajudėjo bažnytkaimio ruože esančio 
upelio link, kur ėjo Lassilos batalionas. 

Judėti į priekį padėjo Eino Kaipaineno vadovaujamas smogiamasis bū- 
rys, sudarytas iš karo policininkų, - jis puolančiam pulkui ruošė kelią per 
užšalusius Haukiperės vandenis. Tuo metu į 27-ąjį pėstininkų pulką buvo 
sugrąžinta pirmoji kulkosvaidininkų kuopa ir dar viena minosvaidininkų. 

Pirmųjų kautynių metu radosi daug legendų apie didvyrius. Sihvoneno 
batalione atsargos leitenantas Huovinenas ir atsargos jaunesnysis leitenantas 
Virkki, nesibaimindami mirties, išvijo du priešo tankus. Virkki ėmė mau- 
zeriu šaudyti į artėjančio tanko stebimąjį plyšį, o Huovinenas tuo metu su 
prieštankiniu sprogmeniu“ nušliaužė prie tanko. Net saviškiai stebėjosi, kai 
Virkki kulkomis privertė tankus apsisukti, o tada iš paskos puolė Huovine- 
nas su savo sprogmeniu. Tankų susprogdinti nepavyko, bet vis dėlto retai 
kada žmogui su pistoletu pavyksta išvyti tanką. 

Viena garsiausių bažnytkaimio mūšių istorijų - apie atsargos jaunesniojo 
leitenanto Erkki Remeso žygį. Užimant Karhulanvarą Remesas, sužeistas į 
ranką, leidosi ieškoti kelio į medicinos punktą ir, temstant vakarui, susidūrė 
su rusais. Kaip tiksliai viskas vyko, nežinoma, bet tikriausiai rusai mėgino 
paimti Remesą į nelaisvę. Iš ryto jis buvo rastas negyvas. Aplinkui tysojo 
šešių rusų lavonai. 


x 


Suom. kasapanos 

Kurimo 
IV/LP Br. 
Hautėjūrvi 
KONTULOS 
Kappa DALINYS 
Aš 


D 
Pihlaja- 
lampi 


1939 m. gruodžio 14-15 d. suomiai puolė bažnytkaimį ir Hulkoniemį. Dar gruodžio 11 d. 
Kontulos dalinys užtvėrė Ratės kelią prie Kuomanjokio. 


Per Karhulanvaros kautynes viena iš dviejų Kajanio bataliono kuopų 
gruodžio 11-12 d. nuo bažnytkaimio rytinės pusės pajudėjo Piūvaros (Pyy- 
vaara) kelio kryptimi iki Miuliupuro (past.: taip pat pavadinta vietovė yra ir 
Ratės kelyje), bet po mūšio abi kuopos sugrįžo atgal, prie Hautajervio (Hau- 
tajūrvi). Žvalgybos daliniai savo ruožtu judėjo į šiaurę nuo bažnytkaimio iki 
Vuoriniemio, tad rusų veiksmų erdvė pastebimai mažėjo. 

Gruodžio 13 d. 759-asis rusų pėstininkų pulkas kelio nuo bažnytkaimio 
į Karhulanvarą ruože pradėjo įnirtingą kontrataką, kurią pavyko atremti su 
minosvaidininkų pagalba. Suomiai smogė atgal, paskui kautynių prie baž- 
nytkaimio persvara kas valandą kito. Pietinėje kelio pusėje Sihvoneno bata- 
lionas pirmą kartą įsiskverbė į bažnytkaimio gyvenamąją dalį, ir sugriautą 
kaimą pavyko užimti iki pat aikštės pakraščių. Vis dėlto sovietai suomius 
atmušė į mišką. Šiaurinėje kelio pusėje Airimo batalionui nepasisekė paeiti 
į priekį ir Lassilos batalionas buvo pervestas ginti Piūvaros kelio (Kannus- 
lammet tvenkinių ruože). 

Suomusalmio laukais judėti buvo sunku, nes plačiai rėpianti rusų kul- 
kosvaidžių ugnis atvirame lauke neleido nė krustelėti. Gruodžio 14 d. Sih- 
voneno batalioną papildė Šiaurės Karelijos grupės Pirmojo pastiprinimo 
bataliono pirmoji kuopa. Apsupties žiedas veržėsi ir suomiai antrą kartą 
įsiskverbė į bažnytkaimį. 

Gruodžio viduryje atrodė, kad suomiai įveiks priešą, ir Štabui buvo iš 
anksto pranešta, kad bažnytkaimis susigrąžintas. Neteisinga žinia su Štabo 
pranešimu pasiekė visus laikraščius. Iš tikrųjų sovietai atkakliai ir smarkiai 
priešinosi savo pozicijose, įrengtose rūsiuose, tarp akmeninių pamatų ir 
tvartuose akmeninėmis sienomis. Rusai buvo įsitaisę ir kapinėse. Net XX a. 
10-ojo dešimtmečio pradžioje per laidotuves žmones nemaloniai nustebin- 
davo iš žemių kyšanti rusiška rankinė granata. 

Gruodžio 14 d. vakare rusų kontrataka vėl išginė suomius iš bažnytkai- 
mio ir kautynės įgijo pozicinio karo bruožų. 27-ojo pėstininkų pulko šešto- 
sios kuopos kareivis Vaino Hyttinenas prisiminė keistą nutikimą, liudijantį, 
kad fronto linijos buvo labai arti. 

„Mūsų vyrai šildėsi sustoję aplink laužą, kai pastebėjo drauge lyg niekur 
nieko stovintį rusą. Iš karto tamsoje nebuvo matyti, kad tai priešas. Jį suėmė 
ir nuvedė apklausti.“ 

Suomusalmio operacija brangiai kainavo, ir Vaino Hyttinenas buvo su- 
žeistas užimant tą bažnytkaimį. Jam atmintyje išliko šaltos Suomusalmio 
naktys ir suledėjusiu sniegu švytinčios dienos. Hyttinenas prisiminė, kad 
suomių pusėje palei medžių viršūnes sproginėjo risų granatus, ore skrai- 
dė medžių skeveldros. Šitaip rusai stengėsi padaryti kuo daugiau žalos. Iki 
gruodžio vidurio 27-asis pėstininkų pulkas per mūšius dėl bažnytkaimio 
prarado 216 vyrų, iš kurių 52 Žuvo. 

Gruodžio 14 d. Lassilos bataliono antroji kuopa užėmė Kirkoniemį 
(Kirkkoniemi). Bažnytkaimio apsiausties žiedą sudarė Sihvoneno ir Airimo 
batalionai, o Lassilos batalionas buvo atitrauktas į supančių batalionų rezer- 
vą. Kajanio batalionas ir abu žvalgybos daliniai iš 27-ojo pėstininkų pulko 
teritorijos buvo atitraukti gruodžio 15 d. 

Tik po penkių dienų suomiai buvo pasirengę tolesniems plataus masto 
veiksmams. Užimant bažnytkaimį, pralaužti gynybą pamėginta gruodžio 
20 d. Sihvoneno ir Airimo batalionų pajėgomis, bet, augant nuostoliams, 
nuspręsta sugrįžti į pradines pozicijas. Taip pat baigėsi ir du ankstesni mėgi- 
nimai užimti Kiantajervio rytinį krantą. Pagaliau paaiškėjo, kad be artileri- 
jos pajėgų greitai sovietų gynybos pralaužti nepavyks. 

Puldami iš rytų suomiai pradėjo trikdyti priešą nuo Hulkoniemio į šiau- 
rę vedančiame Kūsamo kelyje, bet antro Raudonosios armijos tiekimo ke- 
lio užkirsti nepavyko. Gruodžio 11-14 d. Hannilos lengvoji kuopa kovėsi 
prie Kiulenmekio kelio išsišakojimo ir iš pradžių prie rezervinių priskir- 
tas Suomusalmio batalionas smogė į perkėlą, vedančią bažnytkaimio link. 
Abu puolimus sužlugdė smarkus pasipriešinimas ir Kūsamo kelias liko rusų 
rankose. 

Per porą dienų paaiškėjo, kad Suomusalmio batalionas vienas nepajėgs 
užimti Hulkoniemio vienkiemio kalvos, kuri sulaikė kariuomenę. Per kitas 
dienas Suomusalmio batalionas, sulaukęs Atskirosios Siitoneno kuopos ir 
Atskirosios Huhanantti kuopos, o galiausiai - Kajanio bataliono pirmosios 
kuopos, vėl mėgino užkirsti kelią ir užimti perkėlą, bet didesnių laimėjimų 
nepasiekė. Gruodžio 17 d. rusai atrėmė ir Kajanio bataliono puolimą Hul- 
koniemyje. 

Gruodžio 17 d. trumpam pavyko užkirsti Kūsamo kelią į šiaurę nuo Roi- 
nilos, bet jau kitą dieną sovietų kontrataka nuginė suomius į gynybines po- 
zicijas į pietvakarius nuo Niskanselkės ir Haukiperės linijos. Kari dalinys pe- 
rėjo į gynybą. Pirmasis mėginimas užimti Hulkoniemį buvo nesėkmingas. 

Garsieji rašytojo Ilmari Kianto (1874-1970) namai „Iurjanlina“ stovėjo 
Hulkoniemyje, maždaug už penkių kilometrų į vakarus nuo bažnytkaimio 
centro, ir nuo perkėlos į tuos namus vedė tik siauras keliukas. Kovojant dėl 
Hulkoniemio, vieta ant ežero kranto, kur stovėjo „Turjanlina“, virto kautynių 
lauku, nes buvo svarbi tai operacijai. 

Net ir šiandien netoli „Turjanlinos“ galima pamatyti beveik šimtą rusų 
iškastų nedidelių apkasų ir kulkų žymes ant šalia augančių pušų šakų, irgi 
liudijančias apie kulkosvaidžių ir kitokių ginklų ugnį. Miškas, kuriame likę 
apie 40 apkasų ir gyvenamųjų žeminių, plyti netoli keliuko, vedančio į „Tur- 
janliną“ 

Gruodžio 19 d. suomiai turėjo sudeginti „Turjanliną,; nes rusams pastatas 
būtų tapęs puikia postovio vieta ir sandėliais. Karo archyvų dokumentuose 
nėra liudijimų apie tai, kaip buvo sunaikinta „Turjanlina“, todėl pasakojimai 
apie tą įvykį pagrįsti prisiminimais. Bėgant metams „Turjanlinos“ padegėju 
tapo ne vienas asmuo. Ir šiandien nežinoma, ar „Turjanlina“ užsidegė žval- 
gams paliejus žibalo, ar apmėčius granatom. Pats rašytojas neabejojo, kad jo 
gimtieji namai buvo padegti. Vėliau rašytojas, pasikvietęs į svečius kareivį 
Ville Huusko, nufotografavo jį „Turjanlinos“ griuvėsiuose. 

Po Žiemos karo Kianto suremontavo per gaisrą išlikusią klėtį, ku- 
rioje toliau gyveno su šeima ir kurią pavadino „Likimo žemine“. Vėliau, 
1948-1949 m. buvo pastatyta nauja, kuklesnė už senąją „Turjanlina“, bet ne- 
apdraustas pastatas greitai sudegė. Šiandien menininko namų istoriją liudija 
išlikę pagalbiniai pastatai, sauna ant ežero kranto ir „Turjanlinos“ griuvėsiai, 
Pasakojama, kad sauna per „Iurjanlinos“ gaisrą nesudegė todėl, kad joje gu- 
lėjo negyvas suomių karys. 

Tą pačią dieną, kai buvo suniokota „Turjanlina“, sudegė ir Suomusalmio 
bažnyčia, kurios kariai gruodžio 7-ąją nelietė. Anot oficialios versijos, baž- 
nyčia užsidegė, apšaudžius rusų artilerijai. Žmonės pasakojo ir kitokių ver- 
sijų, atseit suomiai patys sudegino bažnyčią, kad priešas negalėtų joje įrengti 
artilerijos ugnies valdymo posto. 


44-O0SIOS DIVIZIJOS PRAŽŪTIES PRIEŽASTYS 


Apskritai kalbant, esminis įvykių eigos posūkis įvyko gruodžio 11-15 d. 
Ratės kelio rytiniame ruože, apsaugant bažnytkaimį puolančių dalinių už- 
nugarį. Tuo metu, kai 27-asis pėstininkų pulkas iš rytų puolė bažnytkaimio 
link, Kontulos dalinys, žengdamas be sąlyčio su priešu, pasiekė Kuivasjervio 
ir Kuomasjervio (Kuomasjūrvi) sąsmauką, kertamą siauros Kuomanjokio 
upės. 

Trijų šimtų karių Kontulos dalinys, sudarytas iš dviejų kuopų ir pionie- 
rių būrio, gruodžio 11 d. išsirikiavo prie Kuomanjokio, o avangardas buvo 
pastūmėtas į Haukilą. Vertėtų pabrėžti, kad tą pačią dieną pirmieji prieši- 
ninko, 44-osios divizijos, būriai dar tik važiavo į Kemę prie Baltosios jūros. 

Kontulos kuopai itin reikalingas buvo Suomusalmio bataliono kulkos- 
vaidininkų būrio pastiprinimas, kokį, aišku, turėjo Simolos kuopa. Kaip 
tik kulkosvaidžių kryžminė ugnis gynybos požiūriu buvo svarbiausia prie 
Kuomanjokio, nes užkirto vieną 163-osios divizijos tiekimo kelią ir sulaikė 
44-ąją diviziją. 

Utajervio (Utajūrvi) pionierių būrio eilinis Urho Tuominenas 2007 m. 
vasarą prisiminė keistą nutikimą prie Kuomanjokio upės, kur suomiai trauk- 
damiesi susprogdino tiltą. Rusai toje vietoje buvo pastatę laikiną tiltą, kurį 
suomiai lengvai sugriovė. Tuo pat metu rytuose pasirodė automobilių kolo- 
na; ją puolant Tuominenas patyrė ugnies krikštą: 

„Liovėmės šaudyti ir stebėjome, kas vyksta, kai automobiliai vienas po 
kito ėmė sukti atgal. Viena mašina vis dėlto liko stovėti skersai kelio. Kurį 
laiką stebėjome iš tolo, paskui nuėjome pasižiūrėti. Priėję prie mašinos pa- 
matėme, kad ji nesudaužyta, bet kareivių joje nebuvo. Nustebome, nes tai 
buvo šarvuotas priešakinės kolonos automobilis. Tvirtom centimetro sto- 
rumo sienelėm, viduje radome du kulkosvaidžius, - pasakojo Tuominenas. 

„Pamėginau važiuoti ir supratau, kas negerai. Mašina nevažiavo, nes vie- 
nas priekinis ratas buvo užstrigęs. Viduje radęs kėliktį, pakėliau priekinį ratą 
ir atlaisvinau stabdžių trinkeles. Prisukau ratą ir galėjome važiuoti. Taisant 
mašiną rusai visą laiką baisiausiai šaudė nuo kelio pusės. Tuo metu vaikinai, 
geležine viela surišę du rąstus, padėjo tilto vietoje, šitaip padarydami tartum 
bėgius ratams. Jais nuvariau mašiną į savo pusę“, - toliau pasakojo Tuomi- 
nenas. 

Ratės kelyje Kontulos vyrai iš pradžių išžvalgė vietovę iki Matilos (Matti- 
la). Gruodžio 13 d. priešlaukyje priešo dar nebuvo matyti. Kitą dieną suo- 
mių būrys susikovė su rusais ant Haukilos vienkiemio kalvos ir pasienio 

seržanto Leo Karttimo sargyba kaip trofėjus paėmė tris sunkvežimius, ku- 
riuos nuvarė už Kuomanjokio užtvaros į Palovarą. Tą patį vakarą pajudėjusi 
jaunesniojo leitenanto Eenokkio Vuoristo sargyba sugriovė Kokojokio upės 
tiltą Matiloje. Tada 44-oji divizija suaktyvino veiksmus vietovėje tarp Kuo- 
manjokio ir Matilos. 

Užkirtus rusams gyvybiškai svarbų susisiekimo kelią tarp Ratės ir baž- 
nytkaimio, Raudonosios armijos 163-oji divizija nebejudėjo Puolankos link. 
Suomiai trikdė transportavimą ir Kūsamo kelyje, todėl rusai pradėjo akty- 
viai ruošti tiekimo kelią per užšalusį Kiantajervio ežerą. Kautynės dėl Suo- 
musalmio nutraukė ir apsunkino rusų tiekimo ryšius. 

Užkirtus Ratės kelią, rusai laikėsi Suomusalmyje - bažnytkaimyje savo 
pozicijų neatidavė 759-asis pėstininkų pulkas, o Hulkoniemyje - 81-asis 
kalnų pėstininkų pulkas. Pozicijas išlaikė ir dvi divizijos artilerijos baterijos. 
Anot pačių rusų statistikos, 163-ojoje divizijoje gruodžio 20 d. nukentėjo 
1 501 karys, iš jų - 537 mirė. Divizijos vadas Zelencovas matė, kad įvykiai 
klostosi nekaip, ir gruodžio mėn. 16 d. paprašė leidimo trauktis iš Suomu- 
salmio bažnytkaimio ir Hulkoniemio. 

Kaip atsakymas Zelencovui į pagalbą nuo Pyspajervio (Piispajūrvi) buvo 
atsiųstas 44-ajai divizijai priklausęs 305-ojo pėstininkų pulko pirmasis ba- 
talionas ir 662-ojo pėstininkų pulko trečiasis batalionas. Nuo Pyspajervio 
siųstas batalionas kelią į Suomusalmio bažnytkaimį turėjo skintis kovoda- 
mas, o tai liudija, kad situacija jau buvo labai pasikeitusi. 

Zelencovo susirūpinimo niekas nesuprato, nes 44-oji divizija judėjo Ra- 
tės kelio link ir Raudonosios armijos vadovybė manė, kad pagrindines suo- 
mių pajėgas - 27-ąjį pėstininkų pulką - spaudžia raudonosios divizijos. Iš 
tikrųjų 163-oji divizija buvo likusi pati sau viena. 

44-oji divizija Suomusalmio bažnytkaimio net nepamatė, nes keliavo į 
Suomiją kitaip, nei buvo planuota. Pagal pirmąjį planą, divizija turėjo būti 
pradėta gabenti lapkričio 14 d. tiek iš Ternopolio, tiek iš Zoločevo stočių. Vis 
dėlto divizija pajudėjo tiktai gruodžio 1 d. Apie 44-osios divizijos kelionę 
savo likimo link jaunesnysis karininkas V. I. Boiko pasakoja Viktoro Stepa- 
kovo ir Dmitrijaus Orechovo knygoje „Paradinis žygis į Suomiją : 


Šiltą saulėtą dieną Ternopolyje buvome susodinti į vagonus ir trauki- 
nys pajudėjo. Kijeve dulkė lietus, Maskvos apylinkėse išvydome sniegą, 
o Volchove jau buvo daug prisnigta, spaudė didelis šaltis. Nors smarkiai 
šąlo, nuotaika buvo pakili ir džiugi. Juk važiavome sugrąžinti tikrųjų 
sienų Tėvynei, perkelti jų toliau nuo Leningrado. 


59 


Divizijos kareiviai vilkėjo vasariniais drabužiais. Vinogradovą tai 
pražudė. Mes jau buvome ne Vakarų Ukrainoje. Tai buvo šiaurė: girios, 
pelkės, ežerai, trumpos žiemos dienos ir smarkus šaltis. Prekiniuose 
vagonuose buvo šilta, bet kai traukinys sustojo Kemėje prie Baltosios 
jūros, spigino 40 laipsnių šaltis, iš burnos kilo garas, net kvėpuoti buvo 
sunku. Buvom apsiavę plonos odos batais, kojas apsivyturiavę autais. 
Tik tada imta kalbėti apie šiltus žieminius drabužius... 


Divizijos nuotaika gedo jau važiuojant traukiniu. Pasak rusų šaltinių, 
įvairiose stotyse pabėgo iš viso 69 vyrai, keletas nusižudė. Pabėgimai ir savi- 
žudybės nuo karinės vadovybės buvo slepiami. Kelyje pradėta kritikuoti ir 
užmojį užimti Suomiją. Labiausiai apsiskaitę kariai ėmė svarstyti, kas iš tiesų 
toji Kuusineno vyriausybė, kurios ginti jie važiuoja. 

Pagal pirminį planą divizija turėjo imtis veiksmų Repolos teritorijoje, to- 
dėl pirmieji ešelonai sustojo jau Kočkomos stotyje. Į Repolą galiausiai buvo 
perkeltas tik 305-ojo pėstininkų pulko antrasis batalionas. O pirmasis bata- 
lionas pasiųstas pastiprinti 163-osios divizijos. Tad į Ratės kelią važiavo tik 
trečiasis pulko batalionas. 

44-oji divizija iš Kočkomos stoties gruodžio mėn. 10 d. išvažiavo į Kemę 
prie Baltosios jūros, kur didžioji jos dalis atvyko gruodžio 12-16 d. Tiesa, 
pirmiausia atvežtas 305-ojo pėstininkų pulko trečiasis batalionas nuo Ke- 
mės prie Baltosios jūros šimtu mašinų pasuko sienos link jau gruodžio 11 d. 

Pasak Olego Božko, divizijos vežti geležinkeliu neketinta. Pavyzdžiui, 
automobilių batalionas, už žvalgybą iš oro atsakingas Atskirasis žvalgybos 
batalionas ir už vietovių palei kelią parengimą atsakingas Atskirasis pionie- 
rių batalionas atvyko į Kemę prie Baltosios jūros kaip ariergardas, nors tai 
turėjo būti avangardo daliniai. 

Divizijos vadovybė Kemėje prie Baltosios jūros nekontroliavo ir neorga- 
nizavo kariuomenės telkimo. Todėl kariuomenės dalinių gurguolės susimai- 
šė. Kariuomenė į kautynių teritoriją buvo siunčiama vos tik išlaipinta, be 
poilsio. Daliniai nebuvo nei grupuojami, nei skirstomi, ir šitai vėliau buvo 
matyti iš kovinio išsirikiavimo siaurame Ratės kelyje. Iš tikrųjų batalionų 
vadai veikė savo nuožiūra. 

Iki Baltosios jūros Kemėje tiekimas buvo užtikrintas, bet nesklandumai 
dėl blogo organizavimo prasidėjo vos kariuomenei pajudėjus valstybės sie- 
nos link. Kariai buvo aprengti pagal Leningrado karinės apygardos nustaty- 
tas normas ir neįprastas sąlygas pajuto nužygiavę daugiau kaip 200 km nuo 
Kemės prie Baltosios jūros iki Vuonineno (Vuonninen) Suomijos pasienyje. 

Tik vadai, arklininkai ir mašinų vairuotojai avėjo batus su šiltu veltiniu. Pa- 
vyzdžiui, 25-asis pėstininkų pulkas ir 146-asis pėstininkų pulkas pėsčiomis 
žygiavo visą kelią be veltinių ir kareiviai taip sušalo, kad buvo nepajėgūs 
kovoti jau pakeliui į Vuonineną. Kiti 44-osios divizijos daliniai nuo Kemės 
prie Baltosios jūros iki fronto daugiausia buvo nugabenti mašinomis. 

Paskutiniu išmėginimu iki Ratės tapo labai prastas kelias tarp Vuonineno 
ir Vasonvaros. Vis dėlto ukrainiečiams pavyko sunkiomis žiemos sąlygomis, 
kalvota vietove nugabenti savo artileriją arklių traukiamais vežimais. Aišku, 
kad paskutinėje kelio į snieguotą mišką atkarpoje eilinių jėgos seko ir tech- 
nika gedo, nors kariai dar nebuvo perėję Suomijos sienos. 44-osios divizijos 
kariai Ratės kelią pasiekė išsekinti nuovargio. 

Tiekimo ryšiai buvo sutvarkyti tik dviem paskutinėm gruodžio dienom, 
o paskui suomių kariai trukdė gabenti reikmenis iš Vasonvaros bazės. Iš ti- 
krųjų ukrainiečiai daugiau ar mažiau alko nuo gruodžio 23 d. iki paskutinio 
Ratės kelio mūšio. 

Divizijos sunaikinimą nulėmė vadovybės, pavyzdžiui, brigados vado 
Aleksejaus Vinogradovo (1899-1940), neprityrimas. Karjerą kaip eilinis ka- 
reivis Vinogradovas pradėjo 1919 m., per Rusijos pilietinį karą. Pasirinkęs 
kadrinio karininko kelią, nebuvo armijos pažiba, bet Raudonojoje armijoje 
iškilo per 1937-1938 m. Stalino valymus. 

Per tuos valymus buvo likviduota 90 procentų vadovaujančių kariškių, 
Stalinas juos sunaikino norėdamas užsitikrinti, kad kariuomenėje nėra ga- 
nėtinai stiprių jėgų jam nuversti. Pavyzdžiui, iš sausumos pajėgų dingo 35 
000 karininkų. Iš tikrųjų per vidinius valymus Raudonojoje armijoje kari- 
ninkų buvo sunaikinta daugiau nei žuvo 1941-1945 m., kai Sovietų Sąjunga 
kariavo su Vokietija. 

Vinogradovas į vadovaujamas pareigas iškilo tik po valymų. 1923-1938 m. 
jis ėjo būrio vado, kuopos vado, pulko štabo vado ir - neilgai - pulko vado 
pareigas. Karjeros viršūnę pasiekė 1939 m., kai tapo 44-osios divizijos vadu. 
Mažai patirties turėjo ir Vinogradovo štabo vadas, pulkininkas Onufrijus 
Volkovas, tas pareigas ėjęs trumpiau nei metus. 

Žiemos karo eigai Stalino valymai turėjo itin didelės reikšmės. Patyrę 
karininkai buvo sušaudyti, pasodinti į kalėjimus, o į jų vietas paskirti jauni 
vyrai, daugelis jų labiau nusipelnę politikoje nei karyboje. Didesnių kariuo- 
menės dalinių perkėlimo ir vadovavimo patirties jie neturėjo ir tai aiškiau- 
siai atsiskleidė neįprastomis sąlygomis Šiaurės Suomijoje. Vinogradovas ir 
Volkovas niekuo neišsiskyrė iš kitų panašaus rango kariškių. 

KUOMANJOKIS - SUOMUSALMIO TERMOPILAI 


Gruodžio 15 d. Kuivasjervio ir Kuomasjervio sąsmaukoje išsidėstęs Kon- 
tulos dalinys susidūrė su 44-ojo divizijos priešakinėmis pajėgomis, kurias 
sudarė kapitono Lapšovo vadovaujamas 305-ojo pėstininkų pulko trečiasis 
batalionas. Pagal įsakymą Lapšovas turėjo pulti Suomusalmio bažnytkaimį 
su šešiais 76 mm artilerijos pabūklais. Puolimas buvo atremtas ir pozici- 
jų linija įsitvirtino prie Kuomanjokio. Tuo metu siaurą sąsmauką gynė tik 
du maždaug kuopos didumo pastiprinti suomių būriai, kitaip tariant, apie 
300 vyrų. 

Gruodžio 16 d., pertvarkant Siilasvuo grupės vadovybę, Kuomanjokio 
gynybos vadu buvo paskirtas kapitonas Simo Makinenas. Sykiu Kontulos 
dalinys pervadintas į Makineno dalinį. Dalinys buvo greitai pastiprintas. 
Gruodžio 17 d., vos daliniui nusigavus į vietą, tiesiu taikiniu iššovęs pabū- 
klas iš dešimties puolusių priešo tankų sunaikino tris. 

Pasak Ohto Mannineno, akivaizdu, kad propagandos vadas Mechlis da- 
lyvavo gruodžio 17 d. kautynėse su suomiais, užėmusiais Kuomanjokio po- 
zicijas. Mechlis mėgino sugrįžti į 163-ąją diviziją jau gruodžio 11 d., bet 
suomių pasipriešinimas virto neįveikiama kliūtimi. Viena iš didžiausių 
Ratės kelio mūšio mįslių - 44-osios divizijos įstrigimas prie Kuomanjokio 
pozicijų. 

Kaip atramos taškas, vos kilometro platumo ežero sąsmauka gynybai ne- 
buvo labai patogi, nors siaurumas gelbėjo tuo, kad buvo lengviau kontro- 
liuoti sparnus. Abiejose pusėse plytėjo ežerai, kuriuos jungė mažavandenė 
Kuomanjokio upė. Patį viduržiemį paprastai nebūdavo užšalęs tiktai Miu- 
liukoskis (Myllykoski). Pakrantės pelkėtos, matomumas blogas, šaudantiems 
erdvės nedaug. Sietuvų tankai turėjo vengti, bet seklesnes vietas būtų nesun- 
kiai pervažiavę. 

Siilasvuo knygoje „Suomusalmio mūšiai" sąsmauką tarp Kuomasjervio 
ir Kuivasjervio pavadino Termopilais, prisiminęs antikinės Graikijos mūšį. 
Strategiškai svarbioje Termopilų kalnų perėjoje įvyko daug mūšių, garsiau- 
siame iš jų 480 m. pr. Kr., susirėmęs su neįveikiamais persais, žuvo karalius 
Leonidas ir visi 300 spartiečių. 

Kontulos dalinį tikrai būtų ištikęs spartiečių likimas, jeigu 44-oji divizija 
būtų puolusi visu pajėgumu. Surengę įnirtingą artilerijos ataką, sovietai di- 
džiule karių skaičiaus persvara būtų gana lengvai užėmę suomių pozicijas. 
Ir kartu būtų galėję pasiekti Suomusalmio bažnytkaimį puolančių suomių 
pajėgų užnugarį. 

Vis dėlto ukrainiečių žvalgyba nebuvo labai pažangi ir 44-osios divizijos 
priešakiniai būriai tikriausiai manė, kad puola didesnę gynybinę grupuotę. 
Suomių sargybos veiksmai, puolant flangus ir tiekimo ryšius, buvo naudin- 
gi, nes per smūgius iš miško suomiai darė plačiai išsiskleidusio priešo įspū- 
dį. Po pirmųjų sąlyčių su priešu ukrainiečiai pradėjo dvejoti. 

Pasak Olego Božko, 44-osios divizijos priešakyje puolusiam kapitono 
Lapšovo batalionui beveik nepavyko įvykdyti užduoties. Lapšovas turėjo 
apsupęs sunaikinti Kuomanjokio pozicijas, įsiveržti į Suomusalmio baž- 
nytkaimį ir užmegzti ryšį su 163-ąja divizija. Jis nesirūpino flangų žvalgy- 
ba ir puolė tiesiai į Kuomanjokio suomių pozicijas, net nemėgindamas jų 
apsupti gausesnėmis pajėgomis. Batalionas nuo pat pradžių patyrė didelių 
nuostolių. 

Gruodžio 16-19 d. iš visos 44-osios divizijos tik vienas Lapšovo bata- 
lionas kovojo su suomiais. Po Lapšovo nesėkmės vadovauti bataliono ko- 
vos veiksmams paskirtas į frontą atsiųstas 305-ojo pėstininkų pulko vadas 
majoras Legkoduchas. Ukrainiečiams aktyviai veikiant kelyje, suomiai turė- 
jo spausti flangų priedangas, nes baimė, kad bus apsupti, vis didėjo. Be to, 
gruodžio 19 d. Makineno dalinį sustiprino Suomusalmio bataliono kulkos- 
vaidininkų kuopa. 

Kad ir patirdama didelių sunkumų, gruodžio mėnesį 44-oji divizija Ratės 
kelyje iš lėto, bet neabejotinai stiprėjo. Į mūšio vietą iki gruodžio 19 d. at- 
vyko 312-asis atskirasis tankų batalionas, 25-ojo pėstininkų pulko pirmasis 
batalionas ir 56-asis prieštankinis artilerijos batalionas. Su tokiomis pajėgo- 
mis ukrainiečiai gruodžio 19-osios naktį mėgino pralaužti suomių gynybą 
sąsmaukoje tarp Kuivasjervio ir Kuomasjervio ežerų. 

Vis dėlto dviem kulkosvaidžiais sustiprintoms suomių pėstininkų kuo- 
poms ir vienai kulkosvaidininkų kuopai pavyko apsiginti. Galiausiai suo- 
miai apsigynė ir per kitas Raudonosios armijos atakas. 

Ratės kelyje suomiai pirmą kartą iniciatyvą į savo rankas paėmė gruo- 
džio 23 d., kai Siilasvuo mėgino Kuomanjokio užtvarą perkelti į Matilą (į 
sąsmaukas tarp Piuioreineno (Pyoredinen), Tėrineno (Teerinen), Kokojer- 
vio (Kokkojūrvi) ir Iurjenos (Yrjūnū), nes ta vietovė buvo geresnė gynybiniu 
požiūriu. Matilos linija buvo sustiprinta dar per PK pratybas ir sulaikant 
163-osios divizijos puolimą. Puolimu buvo siekiama užkirsti kelią Haukiloje 
ir užimti Matilos liniją. 

Siilasvuo Ratės kelią puolė trijose vietose. Sustiprinta Kontulos kuopa 
smogė Haukilos rytuose, turėdama tikslą judėti į vakarus Kuomanjokio link, 
o prieštankiniu būriu sustiprintas 27-ojo pėstininkų pulko pirmasis batalio- 
nas nuo pietinės Piuiorieineno (Pyėreūinen) pusės puolė Tiūnelės (Tyynelū) 
rytuose. Maždaug būrio didumo 5-asis žvalgybos dalinys puolė priešą Tiū- 
nelėje į šiaurę nuo kelio. 

Haukilos kautynėse tarp kitų pasižymėjo 17-metis Eero Juntunenas, ku- 
ris vėliau tapo parlamento deputatu. Juntunenas taiklia ugnimi nuramino 
priešą, šaudžiusį tiesaus taikymo ginklais. Suomiai paliko dvi barikadas — 
pirmąsias Kuomanjokio rytinėje pusėje. Pasak suomių šaltinių, vien Tiūne- 
lės rytinėje pusėje ukrainiečiai prarado apie 70 vyrų, iš kurių apie 30 žuvo. 
Per tą susirėmimą buvo užmušta apie 150 arklių. 

Puolimo tikslo pasiekti nepavyko, nes nuo gruodžio vidurio 44-oji divi- 
zija buvo labai sustiprėjusi. Vis dėlto suomių smūgiai priešą paveikė psicho- 
logiškai, nes ukrainiečiams šiaurietiška sniego nukloto miško aplinka buvo 
visai svetima. Pirmosios suomių atakos jiems sužadino baisius nematomos 
baltosios mirties, šliuožiančios slidėmis, vaizdus. 

Pasak Jurijaus Kilino, 25-ojo pėstininkų pulko pirmasis batalionas spru- 
ko iš savo pozicijų, neiššovęs nė šūvio. Vyrai pasitraukė, išgirdę miške šliuo- 
žiant slides. Vėliau karininkai patikrino teritoriją, bet slidžių vėžių neužėjo. 
Tačiau tik nuo šv. Kalėdų išvakarių, baiminantis suomių smūgių, Ratės kelio 
ruože pradėjo budėti sargyba. Tačiau ukrainiečiai nedrįso žvalgyti kelių ne- 
toliese, vandens kelių, ir tai suomiams lėmė sėkmę. 

Ukrainiečių nerūpestingumą liudija ir tai, kad Ratės kelyje jie nepriden- 
gė telefono laido. Suomiai jo nenutraukė, bet prijungė prie jo šakutę. Ir nuo 
tol priešo telefoniniai pokalbiai tapo suomių žinių šaltiniu. 

Šių dienų terminais sakant, Ratės kelyje suomiai meistriškai nusiklausė 
radijo, nes sugebėjo nulaužti Raudonosios armijos naudojamą kodą. 

Suomių radijo žvalgybos pradininku laikomas pulkininkas Reino Halla- 
maa, 1927 m. sukūręs šios žvalgybos šakos pagrindus. Jo dėka suomių ra- 
dijo žvalgyba tapo viena geriausių pasaulyje. Tarptautiniai šaltiniai garbę 
už efektyvią suomių radijo žvalgybą priskiria švedui, šifravimo specialis- 
tui Arne Beurlingui, labai pagelbėjusiam ir per Žiemos karą. Olego Božko 
teigimu, Suomijos karinė vadovybė iš švedų gaudavo net išverstas 44-osios 
divizijos Žinutes, bet kažin ar tai tiesa. 


Radijo žvalgybos ir gruodžio mėnesį aktyviai veikusios aviacinės žvalgy- 
bos dėka Siilasvuo laiku gavo žinią apie 44-osios divizijos artėjimą. Turėda- 
mi tą informaciją, suomiai nuo pat pradžių galėjo išlaikyti iniciatyvą savo 
rankose. Kautynių metu motti apsuptyje likę kariai turėjo naudotis radiju, 
nes tai buvo vienintelis ryšys su pasauliu. 

Pasak rusų šaltinių, kaip grupuojama 44-oji divizija, suomiams galutinai 
paaiškėjo tada, kai 9-osios armijos pirmojo dalinio vyresnysis adjutantas 
Plinkas per radiją nešifruota kalba paklausė, kada prasidės puolimas. Išsi- 
gandusio majoro Plinko nusižengimas buvo palaikytas tokiu dideliu, kad 
karo lauko teismas vėliau jį nuteisė dešimčiai metų nelaisvės. 

Raudonosios armijos informacija kartais būdavo tokia nesuprantama ir 
neaiški, kad suomiams tekdavo gerokai pasukti galvas, ką nusiklausyti pra- 
nešimai reiškia. Iš painių žinių reikėdavo atsijoti tikrai naudingą informaci- 
ją. Pavyzdžiui, šv. Kalėdų išvakarėse 163-oji divizija pranešė 9-osios armijos 
vadovybei, kad suomiai išvaryti iš Suomusalmio. Po keturių dienų 44-oji 
divizija gavo įsakymą pasiruošti bendromis jėgomis su 163-ąja divizija pulti 
Suomusalmio bažnytkaimį. Tuo metu 163-oji divizija jau žygiavo kitur. 


MIRTIS PRIE PYSPAJERVIO 


Pergale neabejojusi Raudonosios armijos 163-oji divizija Žiemos karo pra- 
džioje buvo nuožmiai sutikta ir kitame ruože, - nuo Suomusalmio bažnytkai- 
mio einant Kūsamo keliu į šiaurę, kur veikė du koviniai daliniai. Pagal supla- 
nuotą sugrupavimą Čaikovskio kovinis dalinys pasiliko Pirtijervio (Pirttijūrvi) 
ir Kovajervio (Kovajūrvi) linijoje maždaug už 10 kilometrų nuo Suomusalmio 
bažnytkaimio. Čaikovskio koviniam daliniui priklausė dvi 662-ojo pėstininkų 
pulko kuopos, kulkosvaidininkų kuopa, artilerijos grupė ir trys tankai. 

Šiauriniame ruože suomius toliau puolė Šarovo kovinis dalinys, kurį su- 
darė 662-asis pėstininkų batalionas, slidininkų kuopa, pulko artilerijos būrys 
ir dvi divizijos artilerijos baterijos. Tarp kapitono Čaikovskio ir pulkininko 
Šarovo kovinių dalinių buvo ir sudarytų iš atskirų būrių, taip pat pionierių 
kuopa. Visą Kūsamo kelią nuo Hulkoniemio iki Pyspajervio (Piispajūrvi) savo 
gniaužtuose tvirtai laikė rusai, nors suomių sargyba padarė jiems nuostolių. 

Tik priešo kariams atitolus suomiams paaiškėjo, kad pagrindinį smūgį 
rusai buvo nukreipę į Kūsamo, o ne į Ratės kelią. Nedidelės suomių pajė- 
gos buvo sutelktos siekiant greitai sustabdyti Raudonosios armijos laviną. 
Šarovo kovinis dalinys nuo Palovaros kelio išsišakojimo paėjo tik truputį 
daugiau kaip 20 kilometrų, kol Pyspajervyje susitiko su mirtim. 

Šiaurės Suomijos grupės štabas jau gruodžio 4 d. Kūsamo bataliono tre- 
čią kuopą perkėlė į Pyspajervį, esantį Kūsamo kelyje. Suomių padėtis greitai 
tapo įtempta ir visas Kūsamo batalionas buvo pervestas sulaikyti į šiaurę 
judančių rusų. Iš pradžių Kūsamo batalionas nuo Pyspajervio turėjo pulti į 
pietus, bet iš tikrųjų teko per susirėmimus stabdyti į priekį einantį priešą. 
Prie Pyspajervio lemtinga vieta tapo siauras Alasalmio (Alassalmi) ežeras, 
apie kurį visą gruodį vyko kruvini mūšiai. 

Antroji ir trečioji Kūsamo bataliono kuopa su 662-uoju pėstininkų pulku 
prie Alasalmio susidūrė gruodžio 6-ąją, Nepriklausomybės dieną. Kad pa- 
dėtis buvo kritiška, liudija faktas, jog antroji kuopa į Pyspajervį atvyko 11.20 
val., o susišaudymas prasidėjo jau 12.30 val. 

Rusai sustojo prie Alasalmio, kur gruodžio 8 d. buvo sužeistas Kūsamo 
bataliono vadas, majoras Ilmaris Pallaris. Kūsamo bataliono antrosios kuo- 
pos karo dienoraštyje rašoma: 


Priešas buvo įsikūręs Mokinmūkio troboje ir užklupti jo sargybiniai 


paspruko, šokę ant arklių, kitus palikę troboje ir tikriausiai neįspėję 
apie pavojų. Nežinojome, kiek rusų laikosi troboje, bet iš ten šaudė be 

paliovos. Troba buvo padegta ir rusų medžioklė aplink ją tęsėsi. Majo- 
ras Pallaris buvo sužeistas, bora mūsų vyrų žuvo. 


Pallario pareigas penkias dienas ėjo leitenantas Broras Breitholtzas, pas- 
kui vadu buvo paskirtas pulkininkas leitenantas Paavo Susitaivalas (1896-— 
1993), kuris atvyko į frontą gruodžio 13 d. Suomusalmio kautynės tapo 
posūkiu keistu, atžariu būdu pasižymėjusio Susitaivalo kelyje, su keliais iški- 
limais ir nuosmukiais, - nelygu kokia kada buvo valstybės politinė padėtis. 

Helsinkyje gimusio Paavo Susitaivalo (anksčiau-Sivėno) šeima garsėjo 
bekompromisiškumu. Jo brolis, Repolos lensmanas Bobis Sivėnas, nusižudė, 
išreikšdamas protestą prieš Tartu taikos sutartį, pagal kurią Repolos ir Po- 
rajervio (Porajūrvi) bendruomenių kraštai buvo priskirti Sovietų Sąjungai. 
Savižudžio kulka buvo įsiūta į Karelijos akademinės draugijos vėliavą. 

Suomusalmis buvo pažįstamas Susitaivalui, nes jis, karštas judėjimo už 
Nepriklausomybę organizatorius, veikė tame krašte. 1917 m. balandžio 7 d. 
Suomusalmio bažnyčioje jis taip pat surengė susirinkimą, kuriame buvo 
nuspręsta vykti į Helsinkį reikalauti Suomijos nepriklausomybės nuo Rusi- 
jos. Po 1918 m. Susitaivalas Rytų Karelijoje suorganizavo liaudies sukilimą, 
Vokietijoje keliems Apsaugos gvardijos karininkams surengė individualius 
kursus, o 1922 m. perėjo į Apsaugos gvardijos organizacijos tarnybą. 

1926 m. diskusijos dėl kalbos pabaigoje Paavo Susitaivalas susuomino 
savo pavardę, kai jo mokomi švedakalbiai Apsaugos gvardijos karininkai 
atsisakė melstis vienoje bažnyčioje su suomiakalbiais. XX a. 3-ajame dešim- 
tmetyje Susitaivalo, kuris dažnai įsiveldavo į įvairius kivirčus, gyvenimą pa- 
ženklino ir kova su masonais bei antisemitizmas. 

1932 m. Susitaivalas, kaip Šiaurės Ūsimos (Pohjois-Uusimaa) Apsaugos 
gvardijos apskrities vadas, dalyvavo Mentselės (Mūntsūlū) sukilime, todėl 
buvo atleistas iš tarnybos Apsaugos gvardijoje. 1933 m. Susitaivalas tapo 
politiku - Patriotinio liaudies judėjimo (Suom. IKL) organizacijos vadovu 
— ir kitais metais atsidūrė kalėjime už vyriausybės žeminimą. XX a. 4-ajame 
dešimtmetyje Susitaivalas keturis kartus sėdėjo kalėjime. 1939 m. per rin- 
kimus į parlamentą jis tapo IKL atstovu, bet pasiprašė išleidžiamas į karą. 
Susitaivalas buvo nusiųstas į Šiaurės fronto ruožą. 

Kraštutinių dešiniųjų pažiūrų Susitaivalo buvimas fronte kėlė prieštarin- 
gus jausmus, tikriausiai dėl to jo žygdarbiams Suomusalmyje skirta mažiau 
dėmesio. Po Ratės kelio mūšio suomiška demokratija susižavėjusiems užsie- 
nio šalių žurnalistams jis aiškia anglų kalba pareiškė, kad yra fašistas. Net 
po Antrojo pasaulinio karo Susitaivalas nepakeitė pažiūrų ir laikėsi jų iki 
gyvenimo pabaigos. 

Atskiro skyriaus verta tema - suomių vyriausiosios vadovybės santykiai 
per Suomusalmio kautynes, nes tarp Susitaivalo ir Siilasvuo vyravo šaltukas. 
Suomusalmio mūšių metu jiedu tarp savęs nepersimetė nė žodeliu ir kie- 
kvienas su savo kariais kovojo atskirai. Dviejų nepaprastai stiprių asmeny- 
bių pažiūrų skirtumai iškyla prisiminimuose, kuriuose vienas antro nuopel- 
nams skiria tik kelias eilutes. Vis dėlto reikia pripažinti tiesą, kad gražiausios 
gruodžio pergalės Kūsamo kelyje buvo pasiektos vadovaujant Susitaivalui. 

Pyspajervyje Susitaivalo vyrai gruodžio 14 d. atrėmė tris 662-ojo pės- 
tininkų pulko atakas. Viena iš didesnių rusų nesėkmių priežasčių - blogi 
žemėlapiai ir prasta vietovės žvalgyba. Rengdamasi kovoms rusų artilerija 
išsidėstė per kilometrą į šalį. 

Jau tuo metu rusų padėtis buvo apverktina. Šaltiniai liudija, kad rusai 
neturėjo žieminės aprangos, buvo nuvargę, badavo, kovinė drausmė buvo 
pašlijusi. Iš Raudonosios armijos kovos linijų kariai bėgo, mažų mažiausiai 
vieną politruką nušovė savi. Vienas rusų batalionas, paskelbus ataką, nesi- 
kėlė iš guolių, miegojo toliau. Tiesa, Susitaivalas savo knygoje „Susi grupė 
Žiemos kare" gyrė ir sovietų karių kovos dvasią. 

Kūsamo bataliono pirmajai kuopai vadovavo Martti Avela, gimęs Torni- 
juje ir po karų padaręs garbingą karjerą Pasienio apsaugos tarnyboje. 1966- 
1970 m. Avela dirbo viršininko padėjėju, o vėliau, 10-ajame dešimtmetyje, 
buvo paaukštintas į generolus leitenantus. Per Žiemos karą leitenantas Avela 
rašė atskirą karo dienoraščio priedą apie Alasalmio mūšius. Skaitant tekstą 
galima susidaryti puikų vaizdą apie tai, kas ištiko rusų karius gruodžio 14 d. 


Priešai pradėjo puolimą per Pyspajervį, prisidengdami dūmais. Po 
smarkaus riksmo ir nesuprantamų šūkių masiškai puolė ant ledo, bet, 
sutikti nuožmia ugnim, greitai sugrįžo atgal. Tuo pat metu mažesnis 
priešų dalinys mėgino atakuoti mūsų kairį flangą, bet dalį sunaikinom, 
o likučiai pabėgo. Ir vėliau priešai ne sykį mėgino atakuoti mūsų ka- 
riuomenę, bet tuščiai. 


Kuo ilgiau tęsėsi mūšis, tuo tuštesni buvo rusų mėginimai. Apie gruodžio 
15 d. įvykius Avela rašė: 


II būrys, kuris ėjo priešakinėje linijoje iš kairės, pranešė, kad prie- 
šo žvalgai per pakelės griovius pasiekė mūsų pozicijas. Kadangi apie 
žvalgus tikslesnių žinių negavome, apžiūrėti vietovės nusiuntėme savo 
žvalgus. Vis dėlto du priešo kareiviai, 56 baterijos politinis komisaras 

ir ryšininkas, priartėjo prie vadavietės maždaug per 40 metrų. Priešai 
nešėsi krepšius, pilnus rankinių granatų. Sargybiniui davus pavojaus si- 
gnalą, rusai pabėgo, bet jų pačių sargyba sunaikino juos vienoje pelkėje. 
Kai kurie mūsų sargybiniai sugrįžo į mokyklą, kurioje I būrio vadas, 
leiten. Suhonenas, virė arbatą. Rusai sušalę įsiveržė į vidų, bet išsigandę 
pistoleto pabėgo, kai kuriuos sunaikinome. 


Gruodžio mėnesį suomių kariuomenė Suomusalmyje buvo nuolat stipri- 
nama. Gruodžio 16 d. į Kūsamo kelio vakarinę pusę atvyko Poryje (Pori) 
PKP metu įkurtas 6-asis dviratininkų batalionas, kuriam vadovavo majo- 
ras Arvo Jarvinenas. Dviratininkų batalionas skyrėsi nuo kitų pėstininkų 
batalionų pirmiausia tuo, kad vasarą kariai važinėjo dviračiais, o suomių 
pėstininkų būriai tuo metu dar nevažinėjo. Be to, bataliono tiekimo būriai 
naudojosi sunkvežimiais. 

Kareiviai iš Satakuntos regiono iš pradžių buvo perkelti į Valkealos 
kraštą, į Utį (Utti), iš kur batalionas buvo per Kajanį, Paltamą (Paltamo) 
ir Puolanką pergabentas į Ili- Neljenkę (Yli-Ndljankd) Suomusalmyje, kuris 
buvo priskirtas Susi grupei. Iki gruodžio 22 d. Ili- Neljenkės bataliono vyrai 
slidėmis nušliuožė iki Vuolahčio ir Kovajervio sąsmaukos. Kai tik atvyko 
Satakuntos regiono kariai, buvo suburta stipri sargyba, kuri vadovaujant 
leitenantui Jormai Lehtosuo turėjo sunaikinti rusų bazę Ili-Lehto (Yli-Leh- 
to) kaime. 6-ojo dviratininkų bataliono pirmosios kuopos karo dienoraštyje 
apie tuos įvykius pasakojama šitaip: 


Sargybai pasiekus šiaurinį kaimo pakraštį, vadas duoda nurody- 
mus ir įsakymą trimis grupėmis judėti į priešo sustojimo vietas. Einant 
prie pirmutinio pastato, priešo sargybinis pradeda šaudyti iš automato, 
prasideda ataka ir netrukus kyla smarkus artimas mūšis. Mūsų sar- 
gyba turi du lengvuosius kulkosvaidžius, septynis automatus, rankinių 
granatų, dar sustiprintų sprogstamaisiais užtaisais, butelių su benzinu, 
paprastą šautuvą ir pistoletą. Priešo automatinių ginklų ugnį taip pat 
sustiprino artilerija ir minosvaidžiai. 

Pirmajame pastate iškart sprogsta galingt mūsų rankinių grana- 
ty užtaisai, paskui mūsų automatininkai apšaudo kito pastato lauko 
duris, ir priešą apima panika. Trečiojo kaimo pastato nesunaikinome. 
Priešo kariuomenės likučius iš kaimo išvijome, kovos nurimo, Ili-Le- 
haus kaimą užėmėme. 

Į SUOMUSALMĮ PERVEDAMA DAUGIAU SUOMIŲ 
KARIUOMENĖS DALINIŲ 


Šiaurės Suomijos grupės štabas dar gruodžio 16 d. paprašė Vyriausio- 
jo štabo atsiųsti daugiau karių 163-ajai divizijai sumušti. Gruodžio 19 d. 
Mannerheimas Šiaurės Suomijos grupei iš Oulu skyrė dar vieną pastiprini- 
mą, kuriam priklausė tik du pėstininkų pulkai (64-asis ir 65-asis pėstininkų 
pulkas) ir artilerija. Nuo kitos dienos divizija tapo pavaldi Šiaurės Suomijos 
grupei. Šį tą svarbaus apie padėtį sako tai, kad net divizijos pastiprinimo 
artilerija neturėjo nė vieno pabūklo. 

Pulkininkas leitenantas Uno Fagernūsas gruodžio 18 d. Kemyje priėmė 
nevienarūšį 64-ąjį pėstininkų pulką, kurį sudarė maždaug 40-ies metų vyrai 
civilių drabužiais. Tas būrys buvo vadinamas surinktiniu pulku. Pasak Sii- 
lasvuo, pulką sudarė Tamperės, Seinejokio ir Kokolos krašto rezervininkai ir 
Suomijos Baltosios gvardijos bei Šiaurės pulko naujokai. Vyrai netgi turėjo 
1871 m. modelio „Berdan“ šautuvų. Pats Fagernasas apie savo vyrų ginklus 
sakė, kad jais šaudant būtų sunku pataikyti į rusų senutes. 

Ginklų labai trūko, todėl šautuvus duodavo tik tiems, kurie turėjo kautis 
tikrose kautynėse. Pavyzdžiui, pulko arklininkai išėjo į Žiemos karą be gin- 
klų. Pulko kapelionas Erkki Airasas knygoje „Suomusalmio kelias į pergalę" 
pasakoja, kad Fagernasas savo karius ragino šiurkščiu posakiu: 


Rusai turi gerų ginklų, tad pasikeiskit su jais! 


Pulkininko leitenanto Karlo Mandelino vadovaujamas 65-asis pėstinin- 
kų pulkas taip pat buvo įkurtas paskubomis, jo ginkluotė marga ir nepa- 
kankama. Visas pulkas turėjo tiktai aštuonias palapines. 65-asis pėstininkų 
pulkas buvo sudarytas iš Porio bei Tamperės kraštų rezervininkų ir Porio 
pulko naujokų. 65-asis pulkas buvo nukreiptas į Pyspajervį. Susitaivalas vė- 
liau pareiškė, kad pulkui vadovauta prastai, sunkiai perėjo vietovę. 

Menkai ginkluoti pulkai atvyko paskutinę akimirką, nes Suomusalmyje 
buvo kovojama ir su laiku: 163-ąją diviziją reikėjo sunaikinti, kol į pagalbą 
neatėjo daugiau dalinių, pastebėtų Ratės kelyje (44-oji divizija). Raudonoji 
armija siekė sutriuškinti suomius dviejų divizijų pajėgomis, bet visus planus 
sugriovė neryžtingumas. 

Pasak rusų šaltinių, bendras divizijų puolimas turėjo prasidėti Stalino 
gimimo dieną, gruodžio 21-ąją, bet 44-osios divizijos ataka buvo atšaukta. 
Raudonosios armijos vadovybę sunervino veiksmų eiga Suomusalmyje, nes 

gerų naujienų nebuvo girdėti. Todėl buvo pakeistas 9-osios armijos vadas. 
Gruodžio 22 d. Michailas Duchanovas turėjo palikti postą, o į jo vietą buvo 
paskirtas karinio korpuso vadas Vasilijus Čuikovas. 

Duchanovo ir Čuikovo asmenines istorijas sieja Rusijos pilietinis karas, 
nes į tarnybą Raudonojoje armijoje jie abu stojo 1918 m. Nors Suomusal- 
myje Duchanovui nepasisekė, jis liko gyvas ir vėliau, per karą su Vokietija, 
buvo vėl paskirtas kariuomenės vadu ir užėmė kitas vadovaujamas pareigas. 
Iš tarnybos Raudonojoje armijoje jis pasitraukė 1953 m., dėl pablogėjusios 
sveikatos ) | 
Čuikovui taip pat nelabai sekėsi šiauriniame fronto ruože, bet jo karjera 
toliau vystėsi visai kitaip nei Duchanovo. Po Žiemos karo Čuikovas porą 
metų dirbo karo atašė Kinijoje. Garbės jis nusipelnė per Stalingrado mūšius, 
o karjeros viršūnę pasiekė 1955 m., kai buvo paaukštintas į Sovietų Sąjun- 
gos maršalus. Šaltojo karo metu Čuikovas buvo svarbus asmuo net pasaulio 
politikoje. 1960-1964 m. jis ėjo Sovietų Sąjungos sausumos pajėgų vado ir 
gynybos ministro pavaduotojo pareigas. 

Vienas iš keistesnių Suomusalmio kautynių epizodų buvo rusų puolimas 
gruodžio 21-ąją, Stalino gimimo dieną. Pasak Vilho Kasalos, Ratės kelio ve- 
terano iš Tornijo, rusai savo vado garbei suruošė beprotiškai narsią ataką, 
per kurią žuvo daug karių. Kasala sakė, kad ta ataka buvo 163-osios divizijos 
pabaigos pradžia: 

„Stalino gimtadienio proga rusai gavo didesnius degtinės davinius. Jie 
puolė baisiai girti, ėjo tiesiai į suomių linijas. Jie neturėjo jokių galimybių. 
Kareivis Aho Kalle iš Alatornijo iššaudė devynias kulkosvaidžio juostas 
(1 800 šovinių), kol skilo įkaitęs vamzdis. 

Šv. Kalėdų išvakarėse rusai mėgino artilerijos ir eskadrinių minininkų 
ataka pasiekti pergalę Suomusalmyje, bet suomiai, nors smarkiai spaudžia- 
mi, apsigynė. Ataka baigėsi jau kitą dieną. Šv. Kalėdų išvakarių ataką buvo 
suplanavęs Mechlis, puolimu ketinęs pradurti Suomusalmio „pūlinį. Vis 
dėlto Raudonosios armijos dalinių pajėgos Hulkoniemyje ir bažnytkaimyje 
jau pradėjo sekti, o žygis į Oulu virto katastrofa. 

Vėliau Raudonosios armijos vadovybė dėl nesėkmės kaltino 44-ąją di- 
viziją, kad ji įstrigo Ratės kelyje, nes ir per šv. Kalėdas buvo numatyta pulti 
bendromis dviejų divizijų pajėgomis. Išvakarėse tiek 25-asis, tiek 146-asis 
pėstininkų pulkas (išskyrus pirmąjį batalioną) buvo pasiruošę pulti, bet 
44-osios divizijos štabas atšaukė ataką. Šv. Kalėdų išvakarių puolimo metu 

Mechlis pareikalavo, kad Stalinas atsiųstų dar vieną diviziją Suomijai per- 
kirsti, bet šis prašymas nebuvo patenkintas. Mechlis taip pat reikalavo at- 
siųsti daugiau ginklų, bet taip klostantis situacijai, juos būtų buvę sunku 
pristatyti. 

Tuo metu suomiai išsikėlė tikslą visiškai sumušti 163-ąją diviziją. Gruo- 
džio 22 d. iš Suomusalmyje buvusių pulkininko Siilasvuo dalinių buvo su- 
telkta nauja 9-oji divizija, kurią sudarė 27-asis pėstininkų pulkas, 64-asis 
pėstininkų pulkas, rotmistro Ahti Paavolos vadovaujamas 22-asis lengvasis 
dalinys, 22-asis ryšių batalionas, 22-asis pionierių batalionas ir 22-o0ji trans- 
porto kuopa. 

Paavolos 22-asis lengvasis dalinys buvo sušauktas Kankanpės (Kanka- 
anpūd) miestelio pratybų centre. Karininkai buvo iš Mikelio bei Lapenran- 
tos, o eiliniai iš Seinejokio, Kokolos, Kemio ir Ilivieskos kraštų. Gruodžio 
23 d. Paavolos vyrai atvyko į Oulu ir kitą dieną gavo įsakymą „pasirengti 
karui“. Po kelių dienų karo dienoraštyje atsirado įrašas: „Kai kurie vyrai seni 
ir ligoti“. 

Gruodžio 23 d. Siilasvuo buvo paskirtas vadovauti 6-ajam dviratininkų 
batalionui, kurio pagrindinės pajėgos, paskelbus įsakymą pulti, dar buvo į 
šiaurę nuo Pirtijervio. Iš šiauriau kovojusių Susitaivalo būrių buvo sufor- 
muota Susi grupė, kuriai priklausė Kūsamo batalionas, 65-asis pėstininkų 
pulkas, pionierių kuopa bei du žvalgybos daliniai. Svarbiausias Susi grupės 
uždavinys buvo užimti Palovaros teritoriją ir pajudėti į Juntusrantą. 

Vyriausiojo štabo būstinė ir Šiaurės Suomijos grupės štabas paruošė šv. 
Kalėdų direktyvą, pagal kurią didysis suomių puolimas turėjo prasidėti an- 
trąją šv. Kalėdų dieną (vis dėlto Hulkoniemio puolimas prasidėjo tik 12. 27). 
Generolas majoras Tuompo šią operaciją nurodė vykdyti šitaip: 


9-oji divizija, pridengdama kelią Ratės kryptimi, puola iš rytų Hul- 
koniemį pasiekusį priešą. Dalis Susi grupės pajėgų, pridengdamos savo 
kairįjį sparną, puola Ruhtinansalmio kryptimi, sumuša Pyspajervio 
priešą pietuose, o kita pajėgų dalis užima Kiananniemį (Linna) ir puo- 
la Suomusalmio link, užkirsdama kelią atsitraukiančiai priešo 163-ajai 
divizijai. 


Vis dėlto suomiai puolė Hulkoniemį iš vakarų, nes po ankstesnių mė- 
ginimų jau buvo aišku, kad rytų kryptis pražūtinga. Pirminiai nurodymai 

liudija, kad Šiaurės Suomijos grupės štabas nelabai gerai suprato padėtį Suo- 
musalmyje. Pagal nurodymus, pulti reikėjo per Kiantajervį, o tai būtų reiškę 
pragaištingą žengimą tiesiai į priešo pozicijas. Siilasvuo, kuris garsėjo sava- 
vališkumu, visiškai pagrįstai pakeitė puolimo kryptį, bet apskritai veiksmus 
grindė gautais operacijos vykdymo nurodymais. 

Ruošiantis lemtingiems mūšiams dėl Hulkoniemio, sukurtai Kari grupei 
priklausė Harolos ir Fagernaso daliniai, abu sudaryti iš dviejų batalionų. Fa- 
gernaso dalinys buvo suformuotas iš kapitono Reino Mankoneno vadovau- 
jamo 64-ojo pėstininkų pulko pirmojo bataliono ir Kajanio bataliono, ku- 
riam vadovavo kapitonas Gustafas Schėnbergas. Čia reikėtų paminėti vieną 
smulkmeną: kad Pasienio apsaugos tarnybos majoras Karis buvo žemesnio 
karinio rango nei jam pavaldus pulkininkas leitenantas Fagernasas. Toks 
rangų santykis liudija, kad Siilasvuo šiuo atveju labiau vertino gerą karinin- 
ko orientaciją vietovėje, o ne jo karinį rangą. 

Kapitono Martti Harolos daliniams priklausė Veikko Karhuneno vado- 
vaujamas Suomusalmio batalionas ir 64-ojo pėstininkų pulko antrasis bata- 
lionas, kuriam vadovavo kapitonas Lauri Rasanenas. 

Už bažnytkaimio apsuptį rytinėje pusėje buvo atsakingas 64-ojo pėsti- 
ninkų pulko trečiasis batalionas (antrasis batalionas laikėsi tolėliau, prie 
Hautajervio). Kaip divizijos rezervas Kurime (Kurimo) laukė 27-ojo pės- 
tininkų pulko pirmasis batalionas, kuris kelias dienas dalyvavo partizanų 
operacijoje Ratės kelio pietinėje pusėje. Makineno dalinys privalėjo išlaikyti 
pozicijas prie Kuomanjokio, kad 44-oji divizija negalėtų padėti saviškiams 
bažnytkaimyje ir Hulkonniemyje. 

Suomių kariuomenė per tris savaites buvo sustiprinta beveik dešimte- 
riopai. Lemtinguose Hulkoniemio ir bažnytkaimio mūšiuose Siilasvuo nau- 
dojosi dešimčia savo batalionų, keliomis atskiromis kuopomis, lengvuoju 
daliniu bei žvalgybos daliniais. Naująją Siilasvuo 9-ąją diviziją ir Susi gru- 
pę sudarė 17 000-18 000 vyrų - maždaug tiek, kiek vieną įprastos sudėties 
Raudonosios armijos pėstininkų diviziją. „Operacijų erdvė buvo plati, tad 
kariai į krūvą nesigrūdo“, - rašė Veikko Karhunenas. 

Atrodė, kad per puolimą suomiams pagelbėjo ir aukštesnės jėgos. Šaltis 
užėjo laiku, nes 1939 m. antroji šv. Kalėdų diena, anot statistikos, Kainū re- 
gione buvo šalčiausia mėnesio diena. Kajanyje žemiausia temperatūra buvo 
-28,7*C. Šalčiai laikėsi ir Hulkoniemio, Kiulenmekio ir Hiuioviunvaros mū- 
šių Metu. 

GRUODŽIO 27-0SIOS LŪUŽIS SUOMUSALMIO KAUTYNĖSE 


Kari grupės ataka per Oraviselkę (Oraviselkū) į Hulkoniemį prasidėjo 
gruodžio 27 d. rytą, o Kajanio batalionas per valandą užėmė „Turjanliną“ 
Paskui Fagernaso dalinys labai greitai priartėjo prie Hulkoniemio gyvena- 
mųjų namų, bet iki vakaro trukusi smarki rusų ugnis neleido pajudėti toliau. 

Harolos dalinys puolė šiauriau, nuo tos vietos, kur iki ryto netoli Kūsa- 
mo kelio, į šiaurę nuo Roinilos, puldinėjo Suomusalmio batalionas. Į pietus 
nuo Suomusalmio bataliono po smarkių ilgas valandas trukusių kautynių 
Rasaneno batalionas užkirto Kūsamo kelią. Didelių nuostolių patyrę rusai 
atsitraukė prie Roinilos vienkiemio. Galima sakyti, kad Zelencovo štabas, 
kuris buvo ten įsikūręs, stovėjo priešakinėse linijose. 

Gruodžio 27-oji buvo Ratės kelio operacijos pradžia. Tą dieną Siilasvuo 
štabas įsitikino, kad į Ratės kelią nukreipta visa priešo divizija, atžygiavusi 
padėti 163-ajai divizijai. 

Bet suomiai nežinojo apie ukrainiečių sunkumus, tad Siilasvuo štabo su- 
sirūpinimas buvo perdėtas. 

Didžiausią pavojų kėlė tai, kad 44-oji divizija, gerai parengusi artileriją, 
suniokos Kuomanjokio pozicijas. Tankai per pusę valandos būtų perkirtę 
kelią į Suomusalmio bažnytkaimį prie Kuomanjokio. Mūšių Hulkoniemyje 
pobūdis būtų visiškai pasikeitęs, būtų iškilusi didelė grėsmė visam gynėjų 
frontui, jis netgi galėjo būti pralaužtas. Jungtinės divizijos pajėgos tikriau- 
siai būtų sutraiškiusios suomius. Vadinasi, norint atsilaikyti, reikėjo neleisti 
divizijoms susijungti. 

Pagrindinės suomių pajėgos turėjo sunaikinti 163-ąją diviziją, todėl tik- 
tai partizanų veiksmai galėjo sulaikyti 44-ąją diviziją. Kapitono Sulo Hakki- 
neno vadovaujamas 1-asis partizanų batalionas atsirado Suomusalmyje kaip 
vėlyva šv. Kalėdų dovana. 

1-asis partizanų batalionas buvo įkurtas gruodžio 21 d. Ryhimekyje ir po 
keturių dienų iškeliavo šiaurės pusėn. Visą dieną važiavęs batalionas gruo- 
džio 27 d. per Kajanį atvyko į Suomusalmį. Siunčiant partizanus vykdyti 
užduoties, atkreiptas dėmesys į ginkluotę ir Ryhimekyje ji papildyta naujais 
automatais ir šautuvais. Sunkiai gabenamus kulkosvaidžius ir minosvai- 
džius nuspręsta palikti. 

Hakkineno partizanų batalioną sudarė vyrai iš visų Suomijos kraštų, dau- 
giausia šauktiniai. Jame buvo vyrų iš Enontekijo (Enontekio) Laplandijoje, iš 
Pohjanmos (Pohjanmaa) šiaurinės dalies, iš Kainū, Karelijos sąsmaukos ir 
pakrantės švedakalbių regionų. Bataliono apranga buvo marga, pavyzdžiui, 
partizanai iš Suomusalmio gimtajame krašte kariavo civilių drabužiais. 

Partizanų batalionas gavo užduotį įvairiomis priemonėmis sulaikyti 44- 
ąją diviziją. Buvo siekiama priversti avangardą gintis ir sustabdyti visą ilgą 
koloną. Šitaip suomiai būtų turėję daugiau laiko 163-ajai divizijai sutriuš- 
kinti. Anksčiau puldinėti Ratės kelią privalėjo du žvalgybos daliniai. 

Makkineno partizanai pakliuvo į ugnį iškart, kai pasiekė frontą. Prieš 
ugnies krikštą batalionai dalyvavo pamaldose, kurios ne vienam buvo pa- 
skutinės. Iki gruodžio 28 d. ryto partizanų batalionas perėjo prie Kuivasjer- 
vio ir ėmėsi veiksmų ukrainiečių užnugaryje. Partizanų batalionui kaip gi- 
dai padėjo vietiniai vyrai, puikiai pažinoję apylinkes. 

Gavęs ugnies krikštą Partizanų batalionas Ratės keliu judėjo prie Hau- 
kilos. Tada partizanai pirmą kartą susidūrė su gyvu priešu. Žuvusiųjų buvo 
matę bent jau Haukiperėje, pakeliui į Kuivasjervį. Partizanus stebino maši- 
nomis ir tankais aprūpinto priešo skaičius. Nuostabą kėlė ir arklių traukia- 
mi vežimai. Suomijoje į roges žmonės sėsdavo iškart, kai žemę užklodavo 
pakankama sniego danga, o iš Lenkijos atvykę ukrainiečiai ledėtais keliais 
dardėjo vežimais su geležimi aptaisytais ratais. 

Ukrainiečiai tikrai nesitikėjo smūgio ir nerūpestingai važiavo keliu. 
Tamsiai apsirengę vyrai su smailiagalėm kepurėm šildėsi prie laužų, rūkė 
machorką, vienas net grojo armonika. Atsižvelgiant į aplinkybes, atrodė 
smagiai nusiteikę. Suomiškuose šaltiniuose dažnai rašoma, kad nuo Raudo- 
nosios armijos karių trenkė degtine. Tuo metu ukrainiečiai tikriausiai dar 
jautėsi esą išvaduotojai. 

Dauguma jų nespėjo nieko padaryti. Mirštančių vyrų šauksmus ir arklių 
žvengimą nustelbė automatų tratėjimas. Kol ukrainiečiai rikiavosi, partiza- 
nai spėjo atsitraukti. 

Intensyvius partizaninius veiksmus vykdė ne tik mažesnės sudėties sar- 
gybos, bet ir 3-4 ar dviejų būrių sudėties daliniai. Gruodžio 28-29 dienomis 
sovietų kariai patyrė Žmonių ir ginkluotės nuostolių Haukiloje, Tiūnelėje ir 
Sauke. Gruodžio 28 d. partizanų bataliono karo dienoraštyje rašoma: 


Sugrįžo rezerv. leiten. Raita ir rezerv. jaunesn. leiten. Karjalaine- 
nas. 10.00 val. Raita sunaikino 2 sunkvežimius į rytus nuo Tiūnelės. 
Apie 10.30 val. Karjalainenas sunaikino Eskolos šiaur. pusėje 6 arklius 
(lauko virtuv. 3 transp. priem.) ir 8 karius (daugiau nebuvo). Žvalg. 
dal. paprastai sugrįždavo paskirais būriais, kai kurie traukdavo tiesiai į 
Betaniją, o kitą dieną iš ten būdavo sugrąžinami į Kuivasjervį. 


Iš šalčio stingstantiems ukrainiečiams tie smūgiai kėlė neapsakomą bai- 
mę. Mirtis tykojo visur, todėl priešas nenorėjo palikti apkasų. 

KIANTAJERVIO JUODOJI KOLONA 


Naktį iš gruodžio 27-0s į 28-ąją Hulkoniemyje įvyko keli pavieniai su- 
sišaudymai, ir tuo pat metu suomiai pastebėjo priešą judant per užšalusį 
Kiantajervį. Po vidurnakčio Raudonosios armijos lėktuvai ir artilerija taip 
smarkiai apšaudė suomių pozicijas, kad reikėjo laukti smarkios kontratakos. 
Fagernaso ir Harolos daliniai pasiruošė gynybai, o tada rusai nepaprastai 
nustebino suomius. 

Ankstų gruodžio 28 d. rytą tiek 81-asis kalnų šaulių pulkas, tiek 759- 
asis pėstininkų pulkas, išsirikiavę į ilgą, kelių kilometrų koloną, saugomi 
tankų ir lėktuvų, užšalusių Kiautajervio ežeru pabėgo į šiaurę. Vidurnaktį, 
kai padėtis tapo beviltiška, Stavka davė jiems leidimą trauktis. Atsitraukimo 
operacija, kurią kontroliavo Mechlis, pavyko beveik puikiai. 

Rusai pasitraukė taip greitai ir netikėtai, kad gynybai pasirengę suomiai 
spėjo tiktai skubiai paimprovizuoti persekiojimą. Batalionams buvo nuro- 
dyta greitai vykdyti anksčiau numatytas atakas. 22-as lengvasis dalinys jau 
anksčiau per Kiantajervį buvo persikėlęs į Sopalą, bet turėjo sutelkęs jėgas 
naikinti priešus, bėgančius nuo Kūsamo kelio. Dauguma rusų, saugomi 
bombonešių ir tankų, pabėgo. 

Nors suomiams nepavyko prasiveržti, 163-oji divizija ėmė trauktis atgal, 
Juntusrantos link. Rusų atsitraukimo priežastys buvo svarstomos nuo pat 
lemtingųjų kautynių. Viena iš priežasčių galbūt ta, kad Zelencovo vadavietė 
buvo Hulkoniemyje, Roinilos name, už 800 metrų nuo perkėlos. Vadavietė 
iš esmės buvo priešakinėje linijoje ir, suomiams puolant, Zelencovas galbūt 
susidarė daug niūresnį padėties vaizdą. 

Dar viena atsitraukimo priežastis galėjo būti ta, kad apie padėtį Suomu- 
salmyje realų vaizdą buvo susidaręs Stalinas. Propagandos vadas Mechlis 
apie padėtį raportuodavo tiesiai Stalinui, jų santykiai buvo artimi, tad Mech- 
lis nieko nepagražino. Jei Stalinas turėjo pasirinkti - lėtas divizijos susinai- 
kinimas ar efektyvus atsitraukimas, tikriausiai pasirinko pastarąją išeitį. 

Pasak vienos teorijos, rusų atsitraukimas išgelbėjo Mechlį. Jis buvo sugrį- 
Žęs į Hulkoniemį tanke ir pagal griežtą Sovietų Sąjungos statutą kovos lauke 
turėjo dvi galimybes: žūti kautynėse arba nusižudyti. Šiaip ar taip, Suomu- 
salmyje žuvus „Stalino alter ego“, būtų labai nukentėjęs Sovietų Sąjungos 
valdžios autoritetas. 

Nežinia, ar būtų pavykę pralaužti rusų gynybą per kautynes. Bet neabe; 
jotina, kad suomiai nebūtų turėję reikiamų resursų sėkmingai užbaigti Ratės 
kelio operaciją, jeigu 163-oji divizija būtų pasilikusi vietoje ir sulaikiusi suo- 

W/PP 27 


1/PP 27 


Lemtingoji Hulkoniemio ataka ir 1939 12 27-28 Raudonosios armijos bėgimas. 


mių pajėgas. Apskritai tariant, Kiantajervio juodoji kolona reiškė 44-0sios 
divizijos pražūtį. 

Suomių būriai susigrąžino bažnytkaimį ir Hulkoniemį gruodžio 28-ąją. 
Pasipriešinimas jau buvo nedidelis, nes didžiuma rusų kariuomenės buvo 
pasitraukusi iš kovos lauko. Raudonosios armijos 81-asis kalnų šaulių pul- 
kas ir 759-asis pėstininkų pulkas per žygį į Suomusalmį patyrė palyginti 
nedaug nuostolių. Jurijus Kilinas pasitraukimą iš Suomusalmio bažnytkai- 
mio ir Hulkoniemio taip pat laiko sėkminga operacija, po kurios iš sunkiųjų 
ginklų suomiams atiteko tik apgadintas prieštankinis pabūklas. 

KIULENMEKIO IR HIUOVIUNVAROS MOTTI APSUPTYS 


Gruodžio mėnesį suomiai didžiausias pergales Kūsamo kelyje pasiekė 
vietovėse į šiaurę nuo bažnytkaimio, kur veikė Susi grupė ir 6-asis dvira- 
tininkų batalionas. Susi grupė buvo gavusi užduotį sumušti į pietus nuo 
Pyspajervio veikusį priešą, užimti Kiananiemį, puolimu pridengti kairįjį 
sparną Ruhtinansalmio ruože ir Kiantajervyje užtverti kelią atsitraukiančiai 
163-ajai divizijai. Susi grupė užduotį įvykdė - išskyrus paskutinę dalį, ku- 
riai pritrūko jėgų. 

Šv. Kalėdų išvakarėse Kūsamo kelią dar buvo užėmę rusai. 662-asis pės- 
tininkų pulkas iš pradžių ketino pulti į Peranką ir Puolanką, bet šv. Kalėdų 
dieną nusprendė šito nedaryti. Užduotis buvo pakeista, bet dviejų kovinių 
662-ojo pėstininkų pulko dalinių vadovybė neperrikiavo, tad Čaikovskis 
liko pietuose, o Šarovas šiaurėje. 

Į vakarus nuo Kūsamo kelio sąsmauką tarp Alajervio (Alajūrvi) ir Ko- 
vajervio buvo užėmęs 6-asis dviratininkų batalionas. Gruodžio 27 d. Dvi- 
ratininkų batalionas gavo užduotį puolant Hulkoniemį užimti Kiulenmekį 
į pietus nuo Alanjervio. Bet pagrindinės bataliono pajėgos jau judėjo tarp 
Pirtijervio ir Kovajervio, ruošėsi platesniam puolimui nuo tos vietovės. Ap- 
skaičiavus laiką, Kiulenmekio puolimas patikėtas rezervo kuopai. 

Prasidėjus puolimui Kūsamo kelio link, Čaikovskio kovinio dalinio ryšiai 
su šiaure buvo nutraukti maždaug už pusantro kilometro nuo Kiulenmekio 
kelio išsišakojimo į šiaurę, prie Kontimenikio (paprastai kalbama apie Kiu- 
lenmekio motti arba Kakimaki mūšį, bet iš tikrųjų kautynių vieta vadinasi 
Konttimannikko). 

Gruodžio 28 d., kai 163-oji divizija gavo įsakymą atsitraukti, Čaikovskio 
vyrai chaotiškai spruko Kiantajervio ledu nutiesto tiekimo kelio link. Ir ne- 
trukus per klaidą puolė bombarduoti savų. Kiek pabėgęs į šiaurę, Čaikovskis 
pribėgo Kontimenikio suomių pozicijas, kurias nusprendė apsupti dviejų 
kuopų pajėgomis, koloną palikęs laukti, kol atsilaisvins kelias. 6-ojo dvira- 
tininkų bataliono karo dienoraščiuose išliko Lehtosuo dalinio pasakojimas 
apie gruodžio 28 d. kovas Kontimenikyje: 


Nė valandai nepraėjus sargybiniai pranešė pastebėję priešą judant 
maždaug už 1,2 km ant kalnelio palei kelią, ir priešo sargyba netrukus 
iššliuožė iš miško į pelkę mūsų pozicijų link. Kai jie priartėjo maždaug 
per 100 m, pradėjome šaudyti ir juos sunaikinome. Bet tada kilo judė- 
Jimas priešingame miško pakraštyje. Jis atrodė net juodas nuo priešų. 


|] 

Automatinius ginklus nusinešė į pozicijas už medžių ir į mus pasipylė 
pragariška ugnis. 

Jau buvome tiek įsikasę į duobes, kad jos neblogai saugojo nuo arti- 
lerijos ugnies, nors mūsų pozicijos šalia tankaus miško buvo priešaki- 
nėje atšlaitėje. Po ugnies papliūpų rusai srautu puolė į laukymę. Prisi- 
leisdami juos kiek arčiau nešaudėme, bet paskui mušėm priešą smarkia 
netikėta ugnim ir atmušėm pirmiausia kulkosvaidžiais. 

Kartojome tai ne sykį, ir juodos krūvos laukymėje augo. Temstant 
vakarui į žaidimą įsitraukė ir priešo artilerija. Maždaug 600 m ats- 
tumu jie šaudė į mūsų pozicijas tiesiu taikymu, labai įnirtingai, nors 
dauguma granatų mums pro galvas skriejo į pelkę. 

Priešo pėstininkai įnirtingai puldinėjo, palaikomi kulkosvaidžių 
ugnies, bet mes juos vis atmušdavome. Kad prasidės puolimas, visa- 
da suprasdavom iš to, kad kulkosvaidžiai nutildavo ir rusų pozicijo- 
se kildavo smarkūs šauksmai ir triukšmas. Po kurio laiko šaudymas 
trumpam liovėsi, bet tamsoje priešas pradėjo naują, dar beviltiškesnį 
puolimą, mėgindamas pralaužti mūsų linijas. 


Vienai kulkosvaidininkų grupei Kontimenikio pozicijose vadovavo jau- 
nesnysis seržantas Heikki Pinomaki, kurio patikimiausias šaulys buvo Usko 
Rintanenas. Mūšio įnirtingumą liudija tai, kad vien Pinomaki iš kulkos- 
vaidžio paleido 6 000 šovinių ir iš jų prie pozicijos susidarė didžiulė gilzių 
krūva. 

Kapitonas Čaikovskis mūšyje buvo šiek tiek sužeistas ir tai jam tapo 
dingstimi pabėgti. Jis perbėgo į Sovietų Sąjungos pusę, bet iškeliavo iš šio 
pasaulio kaip išdavikas, stojęs prieš baudžiamąją grupę. Čaikovskiui palikus 
savo vyrus likimo valiai, kilo kivirčas dėl vadystės. Kovinio dalinio vadu 
tapo bataliono komisaras Baturinas, kurio vadystę greitai užbaigė politruko 
kulka. Po Baturino nužudymo bataliono vadas Saakjanas atsisakė vadovauti 
daliniui. Todėl dalinys dviem grupėm leidosi bėgti į rytus, Kekimekio (Kū- 
kimūki) pusėn. 

Gruodžio 29 d. rytą Kajanio batalionas nuo Hulkoniemio pajudėjo Kiu- 
lenmekio ir Kekimekio link, kur dar laikėsi sovietų kariuomenė. Tuo metu 
27-asis pėstininkų pulkas puolė ten nuo Jūrikos (Juurikka). Vėlų tos pačios 
gruodžio 29-osios vakarą Kajanio batalionas ir 27-ojo pėstininkų pulko tre- 
čiasis batalionas susijungė prie Kiulenmekio kelio išsišakojimo. 

Batalionai toliau judėjo į šiaurę, kur sumušė pakrikus rusų dalinių li- 
kučius ir susisiekė su 6-uoju dviratininkų batalionu. Tą pačią dieną 27-ojo 
pėstininkų pulko pirmasis batalionas sumušė Hovilos ir Kekimekio vieto- 
vėse klaidžiojusius rusus, kurie mėgino nusigauti iki užšalusio Kiantajervio 
ežero. Mūšiai Kiulenmekyje baigėsi gruodžio 30 d. rytą, kai suomių būriai 
prie Siuvejervio (Syvūjūrvi) sujungė savo pajėgas. 

Iš Kiulenmekio paskiausiai pasitraukusiems rusams likimas buvo negai- 
lestingas. Kapitono Henrio Kuistio vadovaujamas persekiojimo dalinys sun- 
kvežimiais prie Kiantajervio kelio išsišakojimo pasivijo maždaug kilometro 
ilgumo jų koloną. Kuistio vyrai sunkvežimių kėbuluose buvo pasiruošę kul- 
kosvaidžių, lengvųjų kulkosvaidžių ir automatų. Vieno 27-ojo pėstininkų 
pulko štabo karininko asmeniniame karo dienoraštyje aprašyta 20 minučių 
trukusi kruvinoji pirtis: 


Mūsų mašinos greitai pasivijo rusų žygiuotės koloną atvirame ledo 
lauke -ant Kiantajervio ežero, priartėjo prie kolonos iš šonų ir paleido 
pražūtingą ugnį. Po valandėlės ant Kiantajervio ežero įsivyravo mirti- 
na tyla, 400 rusų suvirtus į vieną krūvą... 


Vis dėlto didžiausių nuostolių kiek šiauriau patyrė 662-ojo pėstininkų 
pulko kovinis dalinys, pavadintas vado, pulkininko Šarovo, vardu. Gruodžio 
23 d. Kūsamo batalionas buvo užėmęs Palovaros kelio išsišakojimą, paskui 
Šarovas buvo izoliuotas vietovėje tarp Palovaros ir Pyspajervio palei Kūsa- 
mo kelią. Nuo gruodžio 24 d. būrys mėgino prasimušti pro Kūsamo kelio 
pozicijas. Per tuos mėginimus Palovaros šiaurinėje pusėje buvo susigrūdusi 
transporto gurguolė. 

65-asis pėstininkų pulkas nuo Pyspajervio puolė į pietų pusę jau šv. Ka- 
lėdų dieną, kitaip tariant, dviem parom anksčiau nei visi kiti suomių būriai 
Hulkoniemio ir bažnytkaimio ruože. Pirmutinis puolė majoro Yrjo Haka- 
neno vadovaujamas 1-asis batalionas, kuris ankstų rytą kirto Alasalmį. Pir- 
mosios kautynės įvyko Hapavaroje, iš kurios, suomių nuostabai, rusai naktį 
atsitraukė. Ir liko suspausti Hapavaros ir Palavaros kelio išsišakojime. 

Gruodžio 27 d. kapitono Marteno Flinko vadovaujamo 65-ojo pėstinin- 
kų pulko trečiasis batalionas nuo Hapavaros iki Mustajokio nusigavo be są- 
lyčio su priešu. Tuo pat metu Kūsamo batalionas nuo Palovaros ėjo Kūsa- 
mo keliu į šiaurę Hiuioviunvaros link. Kūsamo bataliono pirmosios kuopos 
karo dienoraštyje rašoma: 

Gavome užduotį apvalyti Hiuioviunvarą nuo rusų ir šitaip palen- 
gvinti 65 PP puolimą Mustajokyje. Iš dalies dėl to, kad buvo tamsu, 
kuopa pasuko vakarų pusėn - į Kūsamo - Suomusalmio kelią, kur susi- 
dūrė su rusų gurguole. Priešakinėms gretoms pradėjus šaudyti, gurguo- 
lė pakriko. Rusai smarkiai priešinosi. 


Šarovo kareiviai buvo susigrupavę prie Hiuioviunvaros, kur kautynės 
vyko visą gruodžio 28-ą dieną. Hiuioviunvaros kautynės baigėsi suomių 
pergale - viena gražiausių per visą Žiemos karą, Apie Raudonosios armijos 
karininkų dorovę daug sako tai, kad, pamatę situacijos beviltiškumą, tiek 
Šarovas, tiek komisaras Podchumotovas pabėgo su dauguma pėstininkų, kai 
kuriuos karius palikdami. Sausio viduryje abu karininkai saviškių iniciatyva 
buvo sušaudyti. 

Priešakyje judėję Hakaneno ir Flinko batalionai iki vakaro pavijo rytų ir 
Kiantajervio tiekimo kelio link miškais bėgančius išsigandusius rusus. Maž- 
daug 300 rusų, kuriems vadovavo kapitonas Rodinas, pavyko pasprukti į So- 
vietų Sąjungą. Rusai bėgdami paliko visą techniką. Hiuioviunvaroje suomiai 
suskaičiavo tiek karo trofėjų: 


150 sunkvežimių, 

11 tankų, 

11 lauko pabūklų, 

6 prieštankinius pabūklus, 

2 priešlėktuvinės gynybos kulkosvaidžius, 
250 arklių, 

12 lauko virtuvių, 

daug šautuvų ir kitokios technikos. 


Triuškinanti pergalė buvo ypatinga tuo, kad Susitaivalas nesiuntė į kauty- 
nes visų pajėgų. Lemtingų kautynių metu kapitono Kalle Hyppola vadovau- 
jamas 65-ojo pėstininkų pulko antrasis batalionas laukė, atskirtas į rezervą. 
Vis dėlto 23.50 val., kautynių pabaigoje, suomiai patyrė šiokių tokių nuosto- 
lių. Kūsamo bataliono pirmosios kuopos karo dienoraštyje rašoma: 

Hiuioviunvaros keliu nuo šiaurės atvyko 65-ojo Pėstininkų pulko 
priešakinė kuopa. Pirmutiniai neparodė kišeniniu žibintuvėliu sutarto 
kryžiaus ženklo - todėl pradėjom šaudyti iš rankinio kulkosvaidžio, bet 
nieko nekliudėm. 65-ojo pėstininkų pulko kuopa papasakojo, jog trofėjų 
vora nenutrūkdama tęsiasi 6 km. Nuo Mustajokio jie sutikę tik keletą 
„rusų su rankiniais ginklais“. 


Po kautynių, gruodžio 29 d., antrą valandą nakties, rusai bėgdami su- 
sprogdino šaudmenų sandėlį Palovaroje, pasak to paties karo dienoraščio, 
„pusę dangaus užliedami ugnies jūra“. 

Susi grupė, kuriai sausio mėnesį priklausė Kūsamo batalionas, 6-asis dvi- 
ratininkų batalionas ir 65-ojo pėstininkų pulko pirmasis batalionas, toliau 
persekiojo priešą, bėgantį Juntusrantos link. 163-oji divizija laikė savo ran- 
kose Juntusrantą iki Žiemos karo pabaigos. Iš visos divizijos po gruodžio 
įvykių nebeatsigavo tik 662-asis pėstininkų pulkas. 


Per Suomusalmio mūšius pulkininkas Hjalmaras Siilasvuo tapo nacionaliniu didvyriu, o už nuopelnus Žiemos kare jis 
buvo paaukštintas į generolus majorus. Nuotrauka iš Suomijos ginkluotųjų pajėgų archyvo (SA-kuva). 


Siilasvuo susipažįsta su padėtimi fronte. Nuotrauka iš Suomijos ginkluotųjų pajėgų archyvo (SA-kuva). 


Suomių perimti rusiški GAZ-AA sunkvežimiai Kūsamo kelyje į šiaurę nuo Kylanmakio. 
Raudonosios armijos sunkvežimių maskuojamoji spalva buvo ne pati geriausia. Suomiai savo mašinas dažė baltai. 
Nuotraukos iš Suomijos ginkluotųjų pajėgų archyvo (SA-kuva). 


Susi grupės vadas Paavo Susitaivalas jaunystėje. Kapitonas Eero Kontula (nuotraukoje - leitenantas), 

Nuotrauka iš Suomijos ginkluotųjų pajėgų archyvo kurio vardu buvo pavadinta suomių kariuomenės 

(SA-kuva). kuopa. Nuotrauka iš Suomijos ginkluotųjų pajėgų ar- 
chyvo (SA-kuva). 


Trofėjai po Hiuioviunvaros (Hydovynvaara) motti apsupties. Nuotrauka iš Suomijos ginkluotųjų pajėgų archyvo (SA-kuva). 


. 


į * <4 | | | | Pirmojo partizanų bataliono vadas Sulo Hakkinenas. 
>uomiai SpA Ratės kelyje susigrūdusias Lai Nuotrauka iš Suomijos ginkluotųjų pajėgų archyvo 
Nuotraukos iš Suomijos ginkluotųjų pajėgų archyvo (SA-kuva). (SĄ-kuva) 


Raudonoji armija buvo atsi- 
gabenusi slidžių, bet armijai 
priklausę kariai ukrainiečiai 
nemokėjo šliuožti. 

Nuotrauka iš Suomijos ginkluo- 
tųjų pajėgų archyvo (SA-kuva). 


Raudonosios armijos slidinėjimo į 
vadovas, iš kurio ukrainiečiai 
nespėjo pasimokyti. 

Nuotrauka iš M. Kulju archyvo. 

Kaarle Kari (nuo- 
traukoje - leitenan- 
tas) buvo vienas 
garsiausių Suomių 
karininkų, kovojusių 
Antrajame pasauli- 
niame kare. Po Ratės 
kelio mūšio Majoras 
Kari vadovavo 
kariams Suomusal- 
mio ruože. Vėliau į 
pulkininkus leite- 
nantus paaukštintas 
Kari 1942 m. liepos 
mėn. tapo Man- 


nerheimo kryžiaus 

4 riteriu. 1944 m. žuvo 
Lampero vadavietėje, jau būdamas pulkininkas. Nuotrauka iš 
Suomijos ginkluotųjų pajėgų archyvo (SA-kuva). 


27-0j0 pėstininkų pulko vadas Augustas Makiniemi 
(1888-1961) ilgai buvo Šiaurės apsaugos gvardijos apy- 
gardos vadas. Jo vardą Suomijos karo istorijoje jamžino 
27-ojo pėstininkų pulko pasiektos pergalės. 

Tokios Suomusalmio nuotraukos 1940 m. sausio mėn. pasklido po visą pasaulį. 
Nuotrauka iš Suomijos ginkluotųjų pajėgų archyvo (SA-kuva). 


Suomusalmio bataliono (Atsk. B15) vadas majoras 
Martti Harola (nuotraukoje - leitenantas). 
Nuotrauka iš Suomijos ginkluotųjų pajėgų archyvo (SA-kuva). 


Šiaurės Suomijos grupės vadas Wiljo Tuompo, 1941 m. 
paaukštintas į generolus leitenantus. 


Nuotrauka iš Suomijos ginkluotųjų pajėgų archyvo (SA-kuva). 


Niūrus Ratės kelio mūšio palikimas. Nuotrauka iš Suomijos ginkluotųjų pajėgų archyvo (SA-kuva). 


Kai kurie 44-osios divizijos gabenti daiktai buvo lenkiški. Nuotrauka iš Suomijos ginkluotųjų pajėgų archyvo (SA-kuva). 


Siilasvuo štabo vadas Alpo 
Marttinenas (nuotraukoje — 
pulkininkas leitenantas 
Testinio karo metu) nuėjo 
garbingą kelią tiek Suomi- 
jos, tiek JAV kariuomenėje. 
Nuotrauka iš Suomijos 
ginkluotųjų pajėgų archyvo 
(SA-kuva). 


Kajanio bataliono (IV/LA Br.) 
vadas leitenantas Veikko 
Karhunenas (nuotraukoje 

— generolas majoras) buvo 
sumanus karys ir slidininkas, 
parašė puikių knygų apie 
karą. Nuotrauka iš Suomijos 
ginkluotųjų pajėgų archyvo 
(SA-kuva). 


Užsienio šalių korespondentai Ratės kelią vaizdavo kaip ledinį pragarą. 


Nuotrauka iš Suomijos ginkluotųjų pajėgų archyvo (SA-kuva). 


Blogu žodžiu minėti priešlėktuviniai kulkosvaidžiai, kuriuos suomiai paėmė kaip trofėjus. Sovietų kariai jais šaudė nuo 
sunkvežimių kėbulų. Nuotraukos iš Suomijos ginkluotųjų pajėgų archyvo (SA-kuva). 


Raudonosios armijos propagandos vadas Levas Mechlis 
ir 9-osios armijos vadas Vasilijus Čuikovas susipažįsta su 
kovos vietomis Suomusalmyje. 


Raudonosios armijos 44-oji divizija Ratės keliu dardėjo geležimi kaustytais ratais. Pasnigus suomiai važinėjo rogėmis. 

Sušalęs ir išbadėjęs ukrainiečių arklys Kainū girioje. 44-oji divizija atsigabeno į Ratės kelią apie 4 500 arklių. 
Nuotrauka iš Suomijos ginkluotųjų pajėgų archyvo (SA-kuva). 

Rašytojas Artturi Leinonenas ir kaip aktorius išgarsėjęs karo policininkas Eino Kaipainenas kalbasi apie Ratės kelio mūšį. 
Nuotrauka iš Suomijos ginkluotųjų pajėgų archyvo (SA-kuva). 


Suomiai rūpestingai įamžino Ratės kelio mūšių vaizdus. Čia jie pasiekė vieną iš didžiausių propagandos mūšių pergalių. 
Nuotrauka iš Suomijos ginkluotųjų pajėgų archyvo (SA-kuva). 

Valstybinis apskrities laikraštis „Kainuun Sanomat" (Kainū žinios) pasakojo apie pergales Suomusalmyje. Gruodžio 16 d. 
paskelbtoje Vyriausiojo štabo operatyvinėje suvestinėje padarytos dvi klaidos tvirtinant, kad suomiai tuo metu jau buvo 


atsiėmę Suomusalmio bažnytkaimį ir kad Suomusalmio mūšiuose buvo naudojamos dujos. 


44-o0sios divizijos vadas 
Aleksejus Vinogradovas. 


163-osios divizijos vadas 


44-osios divizijos kariai. Ža 
Andrejus Zelencovas. 


Jauno ukrainiečio gyvenimo kelias baigėsi 1940 m. sausio mėn. 

Ratės kelyje ir aplinkinėse vietovėse kovos ir mūšiai vyko iki Žiemos karo pabaigos. Kitoje nuotraukos pusėje rašoma: 
„Rusų kadetų mokyklos 45 vyrų dalinys prasimušė pro Ratės kelio linijas (1940 02 21-1940 02 22). Per penkių valandų 
mūšį 4 arų plote sunaikinti visi iki vieno". Nuotrauka iš Žiemos karo muziejaus archyvo (Raatteen Portti). 


1940 m. pavasarį suomiai atidavė rusams maždaug 300 žuvusiųjų palaikus. Ratės kelio mūšiuose žMogaus gyvybė buvo 
nieko verta. Nuotraukos iš Kainū muziejaus archyvo (Kainuun museo). 

Masinės kapavietės ženklas pelkėje, netoli Žiemos karo muziejaus (Raatteen Portti). Nuotrauka iš M. Kulju archyvo. 

Kalevi Juntunenas PKP metu Juntusrantos ruože saugojo pasienį. 1939 m. lapkričio 30 d., pirmąją Žiemos karo dieną, jo 
žmona Tyyne per silpną ledą pabėgo iš Juntusrantos. Nuotrauka iš M. Kulju archyvo. 


Jaunesnysis seržantas Antti Seppanenas matė, kaip sudegė Suomusalmio bažnytkaimis. Nuotrauka iš M. Kulju archyvo. 

'007 m. kovo mėn., Kuomanjokio upė. 1939 m. gruodžio mėn. 15 d. čia buvo sustabdyta 44-0ji divizija. 


Nuotrauka iš M. Kuliu archyvo. 


Likoharju vienkiemyje, kur į šulinį su arkliu įkrito Raudonosios armijos raitelis, auga šermukšnis. Per Žiemos karą namas 


išliko. Nuotrauka iš M. Kulju archyvo. 


Senasis Ratės pasienio sargybos postas, kuriame dabar įrengtas muziejus. Nuotrauka iš M. Kulju archyvo 

Po Ratės kelio mūšio karo policijos kinologas Niilo Haikola Vilho Kasala iš Tornijo prisiminimui Ratės kelyje pasiėmė 
ieškojo gyvų ukrainiečių. Karo prisiminimui liko žiūronai ir rusišką žemėlapį. Šiaurinės Botnijos įlankos dalies žemėla- 
pyje pavadinimai parašyti rusų, suomių ir švedų kalbomis. 


kompasas. Nuotrauka iš M. Kulju archyvo. 
Nuotrauka iš M. Kulju archyvo. 


Ukrainiečiai iš cinkuotų 
kibirų buvo pasistatę 
ugniakurus. Trauką 
užtikrino pramuštos 
skylutės. 

Nuotrauka iš M. Kulju 


archyvo. 


1994 m. rusai Ratės 
kelyje pasistatė 
savo paminklą. 

Nuotrauka iš M. Kulju 


archyvo. 

Rusiškas Simonovo automatinis šautuvas, 1995 m. įkliuvęs į žvejo tinklą Kuivasjervio ežere. Gausiai sutepto šautuvo 


šovinio parakas tebebuvo sausas. Nuotrauka iš M. Kulju archyvo. 


ojo Ratės kelio atkarpa prie Likoharju. Žiemos karo metu kelias buvo tik 4-5 metrų pločio. Keliu einė 


Karilos vienkiemio šeimininkas Tervo Saharinenas. Nuotrauka iš 

Helsinkis po sovietų bombardavimo 1939 m. lapkričio 30 d. Nuotrauka iš Suomijos ginkluotųjų pajėgų archyvo (SA-kuva). 

Suomių apsaugos būriai Suvilahtyje (Suvilahti) 1939 12 03. Nuotrauka iš Suomijos ginkluotųjų pajėgų archyvo (SA-kuva). 


Garsiosios 5-osios bazės apkasai Taipalėje, 
Terentilėje. Nuotraukoje - jaunesnieji leite- 
nantai Jalas ir Mantila. Nuotrauka iš Suomijos 


ginkluotųjų pajėgų archyvo (SA-kuva). 


1939 12 14 priešakinė linija Sumoje. Nuotrauka iš 
Suomijos ginkluotųjų pajėgų archyvo (SA-kuva). 


akojimo. 


luotųjų pajėgų archyvo (SA-kuva). 

Molotovo kokteilio butelis. Nuotrauka iš Suomijos Sprogstamasis užtaisas kasapanos. Nuotrauka iš 
ginkluotųjų pajėgų archyvo (SA-kuva). Suomijos ginkluotųjų pajėgų archyvo (SA-kuva). 


Suomių karys demonstruoja priešo snaiperio šautuvą. Timo Murama ir Mauno Koskinenas 1939 m. gruodžio 
Nuotrauka iš Suomijos ginkluotųjų pajėgų archyvo (SA-kuva). pabaigoje, persekiojant priešą prie Kiantajervio. 


Nuotrauka iš Suomijos ginkluotųjų pajėgų archyvo (SA-kuva). 


Sargybiniai Petsamo plynaukštėje. Nuotrauka iš Suomijos ginkluotųjų pajėgų archyvo (SA-kuva). 


Kemijervio sargybinis. Nuotrauka iš Suomijos ginkluotųjų pajėgų archyvo (SA-kuva). 


Pirmieji didesni suomių trofėjai Tolvajervyje. Nuotrauka iš Suomijos ginkluotųjų pajėgų archyvo (SA-kuva). 


Motti apsiaustis Lemetyje. Nuotrauka iš Suomijos ginkluotųjų pajėgų archyvo (SA-kuva). 


Priešakinė linija į šiaurę nuo Ladogos. 
Nuotrauka iš Suomijos ginkluotųjų pajėgų 
archyvo (SA-kuva). 


Eilinis Aarne Kolonenas Kuolemajervyje 
apžiūri nesprogusį šaudmenį. 
Kolonenui nebuvo leista kariauti, 

bet jis pakliuvo į frontą kaip savanoris. 
Karys žuvo 1940 03 11 Niemenlauttoje. 
Nuotrauka iš Suomijos ginkluotųjų pajėgų 
archyvo (SA-kuva). 


Gretimame puslapyje - suomių 
konstrukcijos 1940 m. vasario mėn. Kuhme. 
Nuotrauka iš Suomijos ginkluotųjų pajėgų 
archyvo (SA-kuva). 


"į 


Siškas T26 modelio tankas sustojo IlomMantsyje, prie Oinansalmio tilto. 
Nuotrauka iš Suomijos ginkluotųjų pajėgų archyvo (SA-kuva). 

Paradinio žygio Suomijoje surengti nepavyko. Nuotrauka iš Suomijos ginkluotųjų pajėgų archyvo (SA-kuva). 


Rusų belaisviai Parikaloje. 
Nuotrauka iš Suomijos 


ginkluotųjų pajėgų archyvo 
(SA-Kuva). 


Kulkosvaidžių ugnies taškas 1940 m. sausio 21 d., maždaug už penkių šimtų kilometrų į šiaurę nuo Lemečio. 


Nuotrauka iš Suomijos ginkluotųjų pajėgų archyvo (SA-kuva). 


Suomių kulkosvaidininkas priešakinėje linijoje, 1940 m. sausio mėn., Kolasjokis. 
Nuotrauka iš Suomijos ginkluotųjų pajėgų archyvo (SA-kuva). 


Sargyba Merkejervyje (Markajarvi) 1940 m. vasario 6 d. Nuotrauka iš Suomijos ginkluotųjų pajėgų archyvo (SA-kuva). 


Minosvaidis Kolasjokyje 1940 m. vasario mėn. prie sargybinio būsto, praminto „Kalneliu su raudonu namu.“ 
Nuotrauka iš Suomijos ginkluotųjų pajėgų archyvo (SA-kuva). 


Erkki Palolampi - klasikinio veikalo „Kola atsilaikys" 
autorius. Nuotrauka iš Suomijos ginkluotųjų pajėgų 
archyvo (SA-kuva). 


Maroko siaubas - 

Aarne Juutilainenas Koloje. 
Nuotrauka iš Suomijos ginkluotųjų 
pajėgų archyvo (SA-kuva). 


Snaiperis Simo Hayha - Žiemos karo baltoji mirtis. 
Nuotrauka iš Suomijos ginkluotųjų pajėgų archyvo 
(SA-kuva). 


Suomijos maršalas C. G. E. Mannerheimas. Nuotrauka iš Suomijos ginkluotųjų pajėgų archyvo (SA-kuva). 


RATĖS KELIO LINK 


163-ajai divizijai bėgant Kiantajervio ežero keliu, padėtis Suomusalmio 
ruože iš karto pasikeitė. Raudonoji armija patyrė vieną iš didžiausių ligtoli- 
nėje istorijoje pažeminimų ir tuoj pat buvo pradėta ieškoti kaltųjų. Čuiko- 
vas ir Mechlis kaltindami bedė pirštu į 47-ojo karinio korpuso ir divizijos 
vadą I. E Dašičevą. Šis neįvykdė gruodžio 23 d. gauto įsakymo, kuriuo buvo 
nurodyta Kūsamo kelyje buvusius karius nukreipti į Suomusalmį. Anot Ju- 
rijaus Kilino, „jo aplaidumas, pasak Čuikovo ir Mechlio, beveik prilygo nu- 
sikaltimui.“ 

Dėl didžiulių 662-ojo pėstininkų pulko nuostolių buvo kaltinamas tik- 
tai Dašičevas, bet jis vis dėlto liko gyvas. 1940 m. sausio mėn., pažeminus 
karinį laipsnį, Dašičevas buvo nušalintas nuo 47-ojo karinio korpuso vado 
pareigų. 

163-osios divizijos nuostolius suomių ir rusų istoriografija vertina skir- 
tingai. Žiemos karo istorijos serijos leidiniuose pateikti skaičiai rodo, kad 
diviziją, prasidėjus kovoms, sudarė 23 000 karių. Suomių karo meto skaičia- 
vimu, Raudonosios armijos 163-oji divizija prarado beveik trečdalį, kitaip 
tariant, maždaug 6 000 karių. Anot Jurijaus Kilino tyrimų, divizija per visą 
Žiemos karą prarado 11 601 karių, iš jų - 2 274 žuvo, 7 670 buvo sužeisti, 
769 dingo be žinios, 888 sušalo. 

Per gruodžio mėnesį Suomusalmio mūšiuose žuvo apie 350, buvo sužeis- 
ta apie 600 suomių. Be to, 70 karių dingo be žinios. Užimant bažnytkaimį 
labiausiai nukentėjo 27-asis pėstininkų pulkas. 

Po gruodžio pergalių suomiai neturėjo kada pailsėti. Siilasvuo 9-osios 
divizijos laukė nauja užduotis Ratės kelyje, kur užsibuvo ukrainiečių 44-oji 
divizija. Siilasvuo štabas vėl buvo parengęs tikslų ir veiksmingą planą. Rei- 
kėjo nutraukti priešo tiekimo kelius, suskaldyti diviziją dalimis ir sunaikinti 
pakliuvusius į motti apsuptis. 


TREČIA DALIS 


RATĖS KELIO MŪŠIS 


Karo istorijoje Ratės kelio mūšiu vadinamos kautynės tradiciškai datuo- 
jamos 1940 m. sausio 1-7 d. Ši data iš esmės teisinga, bet kartu ir klaidina, 
nes vietovėse apie Ratės kelią kovos vyko, galima sakyti, visą Žiemos karą. 
Dar prieš 44-osios divizijos sunaikinimo mūšius Ratės kelyje vyko sulaiko- 
masis karas su 163-osios divizijos daliniais, be to, Ratės kelyje ir netoliese 
susirėmimai nesiliovė ir vėliau, ne tik pirmosiomis sausio dienomis. 

Ratės kelio mūšis ir kitos Suomusalmio kautynės iš esmės susiję, todėl 
pagrįstai galima kalbėti apie dvigubą operaciją, per kurią buvo izoliuotos ir 
nugalėtos dvi sovietų divizijos. Vis dėlto Ratės kelio mūšio psichologinis ats- 
pirties taškas buvo visai kitoks nei anksčiau vykusių Suomusalmio kautynių. 

Karo pradžioje suomiai į Raudonąją armiją žvelgė net su pagarbia baime, 
bet Suomusalmio bažnytkaimyje, Hulkoniemyje, Kiulenmekyje ir Hiuio- 
viunvaroje jų savimonė sustiprėjo, nes atsiskleidė tikrieji agresoriaus ge- 
bėjimai. Apie priešo kariuomenės būklę daug ką sakė ir negyvėlių krūvos, 
išbadėję, sušalę belaisviai. 

Sovietų Sąjungos sukurtas nenugalimos Raudonosios armijos įvaizdis 
galų gale subyrėjo, kai 163-oji divizija spruko užšalusiu Kiantajervio ežeru 
Juntusrantos pusėn. Gruodžio mėnesį suomiai suprato, kad agresorius įvei- 
kiamas. Perėmę iniciatyvą į savo rankas, suomiai ir sutelkė jėgas, nusprendę 
sumušti 44-ąją diviziją Ratės kelyje. 

Paskutinį įsakymą pulti Ratės kelią 44-oji divizija gavo gruodžio 27 d. 
Puolimą kitą dieną, 10 val. ryto, turėjo pradėti 25-ojo pėstininkų pulko 
pirmojo ir trečiojo bataliono, 146-ojo pėstininkų pulko antrojo bataliono 

ir šarvuočių sustiprintos pajėgos. Ataką turėjo parengti artilerija ir bom- 
bonešiai smūgiais iš oro. Vis dėlto 9-osios armijos Karo tarybos įsakymu 
puolimas buvo atidėtas. Ataka buvo planuojama paskutinę metų dieną, bet 
paruoštą įsakymą vadovybė atšaukė. 

44-ajai divizijai buvo lemta užstrigti Ratės kelyje tada, kai dar nebuvo 
aiškios pagrindinės Raudonosios armijos veiksmų krypties. Sausio pradžio- 
je, kai suomiai smogė divizijai, Stavkos štabas jau buvo sustabdęs nesėkmin- 
gą Raudonosios armijos puolimą, bet nauji Suomijos užkariavimo planai 
dar nebuvo patvirtinti. Be to, divizijos vadovybė vos neprarado situacijos 
kontrolės, daugėjo ir eilinių kareivių problemų. 


UKRAINIEČIAI SUSIGRŪDO Į HAUKILĄ 


Tiksliai nusakyti, kaip buvo išrikiuota 44-oji divizija Ratės kelio mūšio 
metu, labai sunku, nes situacija vis keitėsi. Juolab kad šaltinių duomenys 
iš dalies prieštaringi. Vienintelis divizijos dalinys, kuris išlaikė pozicijas 
toje pačioje vietovėje, buvo Haukilos vakaruose įsikasęs 25-asis pėstininkų 
pulkas. 

Po pirmųjų sąlyčių su priešu vos išsirikiavę ukrainiečiai įsitvirtino prie 
pat Ratės kelio. Tokiam apsisprendimui įtakos turėjo naktiniai suomių par- 
tizanų veiksmai, sukūrę vaizdą, kad priešo pajėgos didesnės, nei buvo iš ti- 
krųjų. Spaudžiant šalčiui, ukrainiečiai išsidėstė palei kelią ir dėl žmogiškų 
priežasčių. 

Gynyba iš esmės buvo patikėta pastiprintam pulkui. Kariai įsikūrė ne- 
aukštose žeminėse, kurias statė susibūrę į kuopas. Transporto priemones ir 
techniką laikė tarp žeminių. Transporto priemonės buvo sugabentos beveik 
į priešakinę liniją ir jas ginti buvo įpareigota didelė dalis karių. Tiesą sakant, 
abiejose kelio pusėse radosi tankiai įkurtos stovyklos, o jose kaip pakliuvo 
stovėjo įvairių rūšių ginklai, sandėliai, transporto priemonės ir artilerijos 
pabūklai. 

Vėliau suomiai stebėjosi ukrainiečių rikiuote, kuri išdavė karinės vado- 
vybės nepatyrimą. Divizija, kuri turėjo atakuoti, susigrūdo siaurame kelyje, 
iš esmės išsidėstydama artimos gynybos rikiuote, vos 100-200 metrų atstu- 
mu nuo kelio. Tankios rikiuotės flangai buvo silpni. Siilasvuo savo knygoje 
rašo štai ką: 


Sprendžiant iš garsų, priešas dirbo įtvirtinimo darbus. Divizijos 
vadas buvo liepęs užbaigti pirmąjį įtvirtinimo darbų etapą iki gruo- 
džio 29-osios vakaro. Įsakyme buvo ypač pabrėžta tai, kad tranšėjos 
turi būti reikiamų matmenų. Rusai, šiaip jau puikūs pionieriai, atakos 
veiksmams sukauptas jėgas paaukojo pozicijoms įtvirtinti. 


Pasak vieno ruso belaisvio, Raudonosios armijos kareiviams būdavo nu- 
rodoma išsikasti apkasą iki kaklo, jeigu dalinys sustodavo dviem valandoms. 
27-ojo pėstininkų pulko vadas Augustas Makiniemis karo dienoraštyje po 
kautynių rašė, kad ukrainiečiai itin gerai kasdavo. Duobės geriausiai saugojo 
nuo suomių ugnies, bet per šalčius kariai jose jausdavosi kaip šaldytuvuose. 
Daug Raudonosios armijos karių su vasariniais drabužiais stačiomis sušalo 
apkasuose. 

Žvelgiant plačiau, vietovė, kurioje vyko mūšis, buvo ypatinga. Kuoman- 
jokio, Haukilos ir Karilos kraštovaizdžiui, kaip ir visam Suomusalmio kraš- 
tui, būdingi kalnagūbriai ir miškai. Į pietus nuo Haukilos, kur suomiai nu- 
kreipė pagrindinį smūgį, augo sausesni spygliuočių miškai, plytėjo pelkės. 
Juos supo upės, ežerėliai, perskirti sąsmaukų. 44-osios divizijos priešakiniai 
būriai tokioje vietoje patys susikūrė motti apsiaustį. 

Baigiantis metams 25-asis pėstininkų pulkas Haukiloje buvo išsirikiavęs 
priešais suomių Kuomanjokio pozicijas, pasirengęs gintis su didžiausia da- 
limi divizijos artilerijos, išsidėsčiusios netoliesę. Į rytus nuo Kuivasjervio ir 
Kuomasjervio buvo daug ugnies taškų, o Haukilą supo itin plačiai įrengta 
žeminių sistema. Gynyba kelio ruože išsidėstė į rytus nuo Haukilos iki Ka- 
rilos. 

Anot Olego Božko studijos, pirmojo bataliono frontas ėjo nuo Kuo- 
masjervio rytinio kranto į šiaurės vakarus. Trečiojo bataliono pozicijos buvo 
Kuomanjokio rytiniame krante, antrasis batalionas pakopomis išsidėstė už 
jo įstrižai į dešinę. Vien 25-ąjį pėstininkų pulką sudarė 3 296 kareiviai. 

Prie Haukilos namo buvo išsirikiavęs 305-ojo pėstininkų pulko trečiasis 
batalionas, kuris turėjo pridengti 25-ojo pėstininkų pulko užnugarį. Hauki- 
los ir Puraso kelio išsišakojime išsidėstė tankai ir artilerija (122-ojo artileri- 
jos pulko pirmoji baterija ir 305-ojo pėstininkų pulko lauko artilerija). 

Prie Karilos namo buvo įsikūręs 146-ojo pėstininkų pulko štabas. Me- 
tams baigiantis pirmasis pulko batalionas dar buvo pakeliui iš Vasonvaros 
saugoti tiekimo kelio Sauko (Saukko) teritorijoje. Į pietryčius nuo Kuivasjer- 
vio išsirikiavo 146-ojo pėstininkų pulko trečiasis batalionas, kurio linija tę- 
sėsi pietvakarių link. Ne visas 146-ojo pėstininkų pulko trečiasis batalionas 
išsidėstė prie Matilos, kur buvo įrengtas paskutinis didesnis žeminių dari- 
nys. Be to, trečiasis batalionas buvo paskyręs sustiprintą kuopą Sanginahui 
pridengti. Apskritai 146-asis pėstininkų pulkas turėjo saugoti divizijos uŽ- 
nugarį ir sparnus. 

Mentiulės (Mūntyld) ir Sauko teritorijoje veikiausiai buvo išsidėstęs eska- 
dronas, 4-asis atskirasis žvalgybos batalionas, 56-oji prieštankinės gynybos 
baterija ir 312-asis atskirasis tankų batalionas (pasak Kilino, prieštankinės 
gynybos artilerijos batalionas ir tankų batalionas tuo metu buvo Sauko te- 
ritorijoje, o Božko tvirtina, kad jie buvo 25-ojo pėstininkų pulko antrojo 
bataliono teritorijoje). 

Be to, nuo sausio 1 d. kelios majoro Lvovo vadovaujamo NKVD 3-ojo 
pasienio apsaugos pulko kuopos saugojo divizijos tiekimo ryšius su pasieniu 
į rytus nuo Matilos. Pasienio apsaugos pulko kariai mokėjo šliuožti slidė- 
mis - priešingai nei kitų Ratės kelyje kovojusių Raudonosios armijos būrių 
kareiviai. 

Rusų duomenimis, 44-ąją diviziją 1-ąją metų dieną sudarė 13 962 kariai 
(pasak Božko, 14 003 kariai). Divizijos apšaudomoji galia buvo 9 906 šau- 
tuvai, 152 granatsvaidžiai, 396 rankiniai kulkosvaidžiai, 21 priešlėktuvinės 
gynybos kulkosvaidis ir 2 494 revolveriai. Sunkesnės technikos arsenalą su- 
darė 38 vienetai 76 mm pabūklų, 28 vienetai 122 mm pabūklų, 12 vienetų 
152 mm pabūklų, 48 prieštankiniai pabūklai, minosvaidžiai ir T-26, T-27 ir 
T-37 modelio 44 tankai. Be to, divizija naudojosi 12 šarvuotų automobilių, 
47 motociklais, daugiau kaip šimtu traktorių ir daugiau kaip 4 500 arklių, 
kurie traukė 811 vežimų. Visa ši technika buvo sugrūsta apie Ratės kelią. 

Kautynių baigties požiūriu svarbu pabrėžti, kad nemaža dalis Raudono- 
sios armijos tiekimo dalinių metams baigiantis dar buvo rytinėje Ratės pu- 
sėje, tolokai nuo pagrindinių pajėgų. Be to, divizijai priklausantis 179-asis 
artilerijos pulkas nespėjo atvykti į kautynes. Tiesa, viena haubicų baterija 
apšaudė barikadą iš Sovietų Sąjungos pusės sausio 7 d., jau pasibaigus mū- 
šiui. 


ĮSAKYMAS SUNAIKINTI 44-ĄJĄ DIVIZIJĄ 


Raudonosios armijos 44-oji divizija negalėjo pradėti puolimo. Gruodžio 
28 d. vienas batalionas mėgino iš pietinės Kuivasjervio pusės pulti vidury 
dienos, bet Hakkineno partizanų batalionas atrėmė ataką. Sargybinis paste- 
bėjo maždaug šimto vyrų būrį artėjant tiesiai prie Partizanų bataliono pozi- 
cijų, iškastų Kuivasjervio pakrantės ruože. Leidus priešui prieiti beveik prie 
pat kranto, pradėta šaudyti. Partizanų bataliono karo dienoraštyje rašoma, 
kad priešas nebegalėjo išsigelbėti: 


Žvalg. dal. dar vykdant užduotis, apie 60 rusų mėgino pereiti siau- 
riausią ežero vietą ir tuo pat metu maždaug 1-2 kuopos didumo būrys 
nuo ežero rytinio kranto puolė į vakarus, kulkosv. pusėn. Toje vietoje 
buvo tik 1 partiz. bat. vadas ir kuopos būrys, bet dalis 2 K. III būrio 
karių atrėmė ataką ir, pastiprinti sugrįžusių žvalg. dal., atmušė priešą, 
padarydami jam didelių nuostolių. Mes praradom 1 vyrą. 


Ant ežero ledo gulėjo apie 60 žuvusių ir nemažai sužeistų priešo karių. 
Kiek žinoma, tik vienas ukrainietis išsigelbėjo nuo suomių ugnies. Vienos 
kuopos vadas, išėjęs vakare į žvalgybą, miške sutiko sušalusį priešo kareivį, 
nušovė savo lugeriu ir nuėjo toliau. Istorijos puslapiuose partizanų batalio- 
no vyrai įamžinti anaiptol ne kaip geradariai. 

Istoriniai tyrimai nuodugniai neatskleidžia mįslingų sovietų bataliono 
veiksmų. Patyręs nuostolių, sovietų batalionas atsitraukė į savo pozicijas, bet 
ataka padarė įtaką suomių išsidėstymui. 

Po Kuivasjervio susirėmimo pozicijos buvo dar labiau sustiprintos. 
Gruodžio pabaigoje Kuomanjokio pozicijos sustiprintos kapitono Kontulos 
ir atsargos jaunesniojo leitenanto Simulos šaulių kuopa bei atsargos leite- 
nanto Urho Kananeno vadovaujama Suomusalmio bataliono kulkosvaidi- 
ninkų kuopa. Šiauriniame sparne, Lutuloje (Luttula), išsirikiavo Kajanio ba- 
taliono pirmosios kuopos būrys. Jis privalėjo žvalgyti priešlaukį ir aiškintis 
priešo užmačias. 

Rezerve laikytas 27-ojo pėstininkų pulko antrasis. batalionas gruodžio 
28 d. vakare bažnytkaimio ruože pervestas į Hautajervį, į Makineno dalinio 
rezervą, o dviejų baterijų 9-ojo lauko artilerijos pulko pirmasis artilerijos 
batalionas, nurimus Hulkonniemio mūšiams, buvo išrikiuotas Palovaroje 
(past.: to paties pavadinimo vieta yra Kūsamo kelyje). 53-asis prieštankinės 
gynybos būrys gruodžio 29 d. taip pat priskirtas Makineno daliniui. 

Paskutinę metų dieną buvo įkurtas 27-ojo pėstininkų pulko antrojo ba- 
taliono vadui pavaldus Sihvoneno dalinys, turėjęs ginti Kuomasjervį ir Kui- 
vasjervį, o Sihvoneno daliniui buvo pavaldūs visi toje vietovėje buvę kariai. 
Dvi Sihvoneno bataliono kuopos užėmė pozicijas Kuivasjervio vakarinėje 
pakrantėje bei Kuivasjervio ir Siuvejervio sąsmaukoje. Šiaip jau karių iš- 
sidėstymas ežerų sąsmaukose beveik nepasikeitė. Per šiuos pertvarkymus 
Partizanų batalionas buvo atšauktas iš fronto linijos vykdyti jam suplanuotų 
užduočių. 

Suomiams buvo aišku, kad tokios sudėties, tokią techniką ir ginkluo- 
tę turinti 44-oji divizija yra neįveikiama. Norint sunaikinti priešą, reikėjo 
užkirsti visus jo susisiekimo kelius su rytais ir suskaldyti koloną, sudarant 
motti apsuptis, o tada jas po vieną sunaikinti. Nuspręsta užkirsti kelią ne tik 
į rytus nuo Haukilos, bet ir Tiūnelėje, Matiloje, Likoharjuje ir Ratevaros-Ra- 
tės ruože. Stipriausi smūgiai per mūšius turėjo būti suduoti trijų kilometrų 
ilgio ruože tarp Kuomanjokio ir Karilos. 

Paskutinėmis gruodžio dienomis buvo sudaryti galutiniai 44-osios divi- 
zijos sutriuškinimo operacijų planai. Iš pradžių planuota supti priešą tiek iš 
šiaurės, tiek iš pietų. Vis dėlto Ratės kelio šiaurinėje pusėje vietovė buvo taip 
sunkiai pereinama, kad greitai judėti kariuomenė negalėjo. 

Žvalgyba ir pasirengimas Ratės kelio pietinėje pusėje patvirtino nuomo- 
nę, kad priešo sparną geriausiai galima pasiekti Alantėnjervio (Alanteenjūr- 
vi), Persemionselkės (Pūrsūmėnselkū) ir Vuokijervio (Vuokkijūrvi) ežerų 
keliu, einančiu lygiagrečiai su Ratės. 44-ąją diviziją nuspręsta sumušti puo- 
lant iš pietų. Priešui už nugaros liktų miškas be jokių kelių, o tada slidėmis 
šliuožti nemokantys ukrainiečiai atsidurtų suomių sargybinių rankose. Sii- 
lasvuo knygoje „Suomusalmio mūšiai" pasakoja: 


Jau gruodžio pabaigoje, prieš pasibaigiant Hulkoniemio kautynėms, 
buvau įsakęs atverti kelią automobiliams palei šiuos vandenis. Tuo 
keliu turėjau pervežti pulkininko leitenanto Fagernūso ir majoro Kari 
būrius į šiaurinę Vuokijervio ir Persemionselkės pusę, kad pakliūtų į 
Ratės kelyje esančio priešo užnugarį. Taip pat įsakiau paruošti arkliais 
išvažiuojamą tiekimo kelią nuo Moisiovaros į Persemionselkės pietinį 
krantą. Į Moisiovarą, kur buvo galima paruošti automobilių kelią, buvo 
iš anksto nugabenta kariuomenės šaudmenų ir maisto atsargų. 

Gruodžio 30 d. Šiaurės Suomijos grupės vadas Tuompo davė įsakymą 
9-ajai divizijai sustabdyti 44-ąją diviziją, o paskui ją sunaikinti. Pasirengi- 
mai tai užduočiai prasidėjo kai kuriems būriams dar valant Kiulenmekio 
kautynių vietą. 

Priešo apsuptis prasidėjo pirmąją naujų metų dieną. 22-asis lengvasis 
dalinys gavo įsakymą judėti Alantėnjervio ir Vuokijervio ežerų keliu į San- 
ginahą ir nuo ten išžvalgyti Eskolos ir Likoharjaus ruožus. Taip buvo ruošia- 
mas svarbus atakos kelias į Ratę. Po pietų Siilasvuo įsakė 64-ajam pėstininkų 
pulkui tuo pačiu ežerų keliu (sausio 1 d. rytą) persikelti į Vuokinrantą. Pas- 
kui 64-ąjį pėstininkų pulką (sausio 1 d. po pietų) ta pačia kryptimi pajudėjo 
Kario dalinys, kurį sudarė Suomusalmio ir Kajanio batalionai. 


KAPITONO KONTULOS IR PARTIZANŲ BATALIONO 
LEMTINGOJI DIENA 


Apie priešo išsidėstymą metų pabaigoje suomiai žinojo iš aviacinės Žval- 
gybos, partizanų sargybų ir žvalgybos dalinių raportų. Naujųjų metų naktį 
Siilasvuo nusprendė surinkti tikslesnių žinių apie priešą ir jo planus Hauki- 
los ruože. Tą užduotį jis skyrė kapitonui Makinenui, kuris galėjo pasinaudo- 
ti dviem kumščiais - partizanų batalionu ir atakuojančiu kapitono Kontulos 
daliniu. Tai buvo lyg ir gruodžio 23 d. partizanų puolimo pakartojimas. 

Kontula turėjo iš šono pulti ugnies taškus Kuivasjervio rytiniame kran- 
te. Iš pradžių Kontulos kuopą daugiausia sudarė apylinkes gerai pažįstantys 
rezervininkai iš Suomusalmio ir pasienio vyrai. Bet dalinį sudarė tik vienas 
kuopos būrys ir dauguma 27-ojo pėstininkų pulko antrojo bataliono vyrų 
(27 PP/5). 

Kontulos atakuojančio dalinio operacija buvo nesėkminga. Ukrainiečiai, 
gerai įsikasę Kuivasjervio pietryčių pakrantėje, Kuivalahčio (Kuivalahti) 
ruože, išblaškė ankstyvą suomių puolimą. 27-ojo pėstininkų pulko penkto- 
sios kuopos karo dienoraštyje pasakojama, kad priešas užklupo karius toje 
vietoje, kur buvo raistas, į rytus nuo Kuivasjervio, todėl kilo panika. Pakliu- 
vę į beviltišką padėtį, suomiai atsitraukė į užnugarį, bet iš ryto vėl puolė. 

Kontula buvo pilietinio karo veteranas, mėgo rodyti pavyzdį savo vyrams 
ir per kitą ataką puolė priešakinėse gretose. Per smarkų apšaudymą kulka, 
pataikiusi Kontulai į pilvą, buvo lemtinga. Kitą dieną Kajanio karo ligoni- 
nėje Kontula mirė. Atakuojant nuostoliai augo ir apie vidurdienį kapitonas 
Mškinenas davė įsakymą atsitraukti į pradines pozicijas. 

Hakkineno partizanų batalionas pirmuoju etapu turėjo pulti nuo Peu- 
rolampio (Peurolampi) į vieškelį prie Haukilos, o antruoju etapu smogti į 
sovietų užnugarį Kuomanjokyje. Po vidurnakčio Partizanų batalionas susi- 
dūrė su Kuivasjervį supančiu sovietų batalionu ir kilo įnirtingas mūšis. 

Ryto prieblandoje Hakkineno partizanai vieną po kito sudavė kelis smū- 
gius į ukrainiečių sparnus, stumdami juos į Haukilą. Per mūšio triukšmą 
raudonarmiečiams pavyko suklaidinti suomius ir suomiškais šūksmais nu- 
kreipti suomius į ugnį. Apskritai tas žvalgybos žygis partizanams buvo pra- 
Žūtingas, nes ukrainiečiai rankiniais kulkosvaidžiais šaudė taikliai. Nemažai 
vyrų Žuvo, sužeistųjų išnešti iš lauko nepavyko. Daug sužeistų karių ir mirė 
nukraujavę. 

Po keturių valandų mūšio suomiai priėjo pelkės pakraštį į šiaurę nuo 
Peuronkangaso (Peuronkangas) ir ataka baigėsi prie žeminių eilių. Partiza- 
nai įnirtingai puolė ukrainiečių pozicijas automatais ir rankinėmis grana- 
tomis, bet dienos šviesoje partizanų bataliono nuostoliai augo ir vidurdienį 
ataka liovėsi. 

Iš dokumentų galima spręsti, kad rytinėje sausio 1 d. atakoje kaip pasti- 
prinimas dalyvavo vyrai iš 27-ojo pėstininkų pulko antrosios kulkosvaidi- 
ninkų kuopos, kurios karo dienoraštyje pasakojama: 


Mūsų būrys rankinėmis granatomis sunaikino maždaug dešimt kul- 
kosvaidžių ugnies taškų, apie aštuoniasdešimt priešo karių žuvo. Su 
pirmosiomis gretomis puolė serž. Paldanius ir jaunesn. serž. Sikanenas, 
ir jaunesn. serž. Sikanenas durtuvu buvo sužeistas į kairę šlaunį, apie 
9.30 m. Onnis Pekkarinenas žuvo, 10 val. - ats. jaun. serž. Mūkikortti- 
la, o ats. serž. Paldanius M. dingo. 


Karas nesirenka aukų, o kartais pagal regioninę sistemą į karą iš mažo 
kaimelio išeidavo ne vienas vyras. Pavyzdžiui, minėtieji Uulee Makikorttila, 
vėliau rastas negyvas Martti Paldanius ir sužeistasis karys Toimi Sikanenas 
buvo kilę iš vieno Kaakamo kaimo Alatornijo regione. Tų dienų liudininkai 
prisiminė, kad minėtieji vyrai savo noru išėjo naikinti priešo žeminių. Sika- 
nenas grįžo atsinešti daugiau rankinių granatų ir buvo sužeistas miške su- 
tikto priešo kareivio. Makikorttilos ir Paldaniuso kūnai šalimais buvo rasti 
vėliau, 27-ojo pėstininkų pulko antrajam batalionui iš tos vietos atakuojant 
kelią. 

Rusų šaltiniai tvirtina, kad Peuronkangase prieš suomius stojęs 146-o0jo 
pėstininkų pulko antrasis batalionas ir jam į pagalbą mesta žvalgybos kuopa 
patyrė didelių nuostolių. Po pietų ten taip pat atsirado 146-ojo pėstininkų 
pulko pirmasis batalionas ir du 122-ojo artilerijos pulko batalionai. 

Po Peuronkangaso mūšių Vinogradovas 146-ojo pėstininkų pulko vada- 
vietėje per pokalbį pranešė apie 163-osios divizijos atsitraukimą iš Suomu- 
salmio. Kartu Vinogradovas įsakė išsirikiuoti gynybai su kilnojamosiomis 
vielų užtvaromis. Vinogradovo pateikti duomenys ir įsakymas dėl gynybos 
su kilnojamosiomis vielų užtvaromis turėjo paveikti 44-osios divizijos va- 
dovybės nusiteikimą. Nuo metų pabaigos buvo aišku, kad Raudonoji armija 
po mėnesio karo veiksmų nustojo judėti pirmyn. Eiliniams kariams apie tai 
niekas nesakė, ir jie manėsi toliau žygiuoją į bažnytkaimį ir Hulkoniemį pa- 
gelbėti 163-ajai divizijai. 

Per pokalbį Vinogradovas įsakė 146-ojo pėstininkų pulko vadui majorui 
Ivlevui dviejų batalionų pajėgomis pridengti Peuronkangaso rytinį sparną. 
Ivlevas įsakymo nevykdė, ir po kelių valandų suomiai (27-ojo pėstinin- 
kų pulko pirmasis batalionas) pro spragą nušliuožė į vieškelį palei Karilą, 
kur buvo 25-ojo pėstininkų pulko ir 146-ojo pėstininkų pulko susijungimo 
vieta. 

Partizanų batalionas vakare buvo atitrauktas pailsėti ir remontuoti tech- 
nikos, o sunaikinti priešo pozicijas Peuronkangase nurodyta 27-ojo pėsti- 
ninkų pulko trečiajam batalionui. Sausio 1 d., 17 valandą, Partizanų batalio- 
no karo dienoraštyje užsiminta apie savaitę trukusio karo žygio nuovargį, 
nušalimus ir nuostolius. Pirmąją naujųjų metų dieną žuvo 12 partizanų, vie- 
nas dingo be žinios, 30 buvo sužeista. Be to, 42 kariai nušalo. 

Ratės kelio mūšį nagrinėjančioje studijoje ir literatūroje nuolat mini- 
ma, kad ukrainiečių kariai dėl prasto tiekimo badavo ir buvo išsekę. Bet 
mažiau kalbama apie tai, kad ir suomiai ne vieną savaitę kariavo mažai valgę 
ir nepailsėję. 

Slidėmis šliuoždami į atakas, kariai negalėjo neštis sunkios naštos, todėl 
per puolimus teturėdavo tik vieną kitą gabalėlį duonos. Miego trūkumas, 
nuolat šliuožiant slidėmis išeikvota energija, šaltis, susikaupimas kovose ir 
laiko jausmo praradimas dvasiškai išvargino ir suomius. Kalbėdami apie po- 
jūčius, veteranai dažniausiai mini šaltį ir amžiną nuovargį. 

Ne visi ištvėrė fizinį ir psichinį spaudimą. Karo dienoraščiuose atsirado 
įrašų apie „netikėtus psichikos sutrikimus“. Pavyzdžiui, gruodžio pabaigoje 
vienas rezervininkas pradėjo šaudyti į saviškius, o paskui, palikęs paltą, su 
šautuvu dingo miške. Panašių dvasinių sutrikimų būta daugiau. Karo die- 
noraščiuose užsimenama ir apie nusikamavusių vyrų nenorą paklusti įsa- 
kymams. 


44-0SIOS DIVIZIJOS PADĖTIS PRIEŠ LEMIAMAS KAUTYNES 


Tuo metu, kai prasidėjo lemiami Ratės kelio mūšiai, ukrainietiškosios 
divizijos aprūpinimas buvo apgailėtinas. Maždaug 300 kilometrų tiekimo 
kelias nuo Baltosios jūros Kemės per Uhtua ir Vasonvarą iki Ratės buvo la- 
bai sudėtingas ir žiemos sąlygomis sunkiai įveikiamas. Problemų dėl tieki- 
mo kilo jau ukrainiečiams pereinant į kautynių teritoriją. Divizijos sandėliai 
buvo už sienos, Vasonvaroje, bet pergabenti amuniciją sutrukdė efektyvūs 
suomių partizanų veiksmai. | 

Į nelaisvę paimti ukrainiečiai pasakojo, kad metų pabaigoje maisto atsar- 
gų buvo likę mažai, o arklių pašaras pasibaigė jau prieš savaitę. Tai stebina, 
nes vėliau Raudonosios armijos gurguolėje rasta labai daug maisto atsargų. 

Tikriausiai eiliniai nesiryžo pasitraukti iš pozicijų dėl valgio, o gal kari- 
ninkai jo nedalijo. Taip pat aiškinama, kad lauko virtuvės buvo telkiamos 
netoli vandens šaltinių, todėl likusieji motti apsuptyje valgyti negaudavo. 
Sausio 2 d. divizijos kariams buvo leista skersti arklius. Raudonosios armijos 
leitenantas I. I. Klepča knygoje „Paradinis žygis į Suomiją" pasakoja: 


Tikrinau baterijas maždaug už 20 kilometrų nuo sienos. Baltasuo- 
mis pastebėjo mane ir pradėjo šaudyti. Užlindau už negyvo arklio, kritu- 
sio palei kelią. Nejudėdamas ilgai gulėjau prie arklio užpakalinių kojų. 
Kai nustojo šaudyti, pjausčiau peiliu arklio mėsą ir valgiau, kad nenu- 
mirčiau. 


Ukrainiečiai, aišku, mėgino išsikepti arklienos ant atviros ugnies. Laužų 
šviesoje tamsiomis uniformomis apsivilkę kariai su smailiagalėm kepurėm 
priminė taikinius, kurie buvo naudojami per Apsaugos gvardijų šaudymo 
pratybas. Po suomių partizanų smūgių ukrainiečiai turėjo liautis kūrenę 
laužus, nors jų nekuriant šaltame miške buvo neįmanoma išgyventi. 

Tiesa, sušalę vyrai mėgino pridengti ugnį sukraudami aplink medžius, 
bet tas menkai gelbėjo. Išmėgino ir kitą būdą - šildėsi sustoję aplink laužą 
ratu, pridengdami liepsną. Bet tokie pasišildymai kartais pasibaigdavo tuo, 
kad suomis pritykindavo su automatu ir, paleidęs porą serijų, išguldydavo 
visą būrį. 

Per stiprius šalčius daug ukrainiečių sušalo tokia poza, kokia ištiko mir- 
tis. Galimas daiktas, daug baisesnis buvo sužeistųjų likimas - jie dažniausiai 

kankindavosi laukdami gailestingos pabaigos. Blogiausiu atveju sužeistieji 
buvo paliekami numirti. Sanitaras I. I. Kločkovas nežmoniškas sąlygas pri- 
siminė knygoje „Paradinis Žygis į Suomiją: 


Laukėme motti apsuptyje 7 paras. Neturėjome lauko virtuvių nei 
šiltų drabužių. Ir vandens nebuvo, bet tirpdėme sniegą. Sužeistiesiems 
įdėdavo į burną gumulą sniego ir jie atsigerdavo! Tokiomis sąlygomis 
sunku buvo net sveikiems, ką jau kalbėti apie sužeistuosius, kurie kan- 
kinosi skausmuose ir šaltyje. U-2 lėktuvas atskrisdavo kartą per parą, 
numesdavo popierinių maišų su džiūvėsiais. Paros davinys buvo du 
džiūvėsiai. Vėliau gavome cheminių šildytuvų, kuriuos dėjome į guolius 
sužeistiesiems, kad nesušaltų. 


Ukrainiečiai kariai nebuvo pripratę prie šiaurinių girių, bet nesutriko, 
pakliuvę į šalčio gniaužtus. Pavyzdžiui, Kuivasjervio pakrantės ugnies taš- 
kuose buvo rasta labai naujoviškų žeminių apšildymo konstrukcijų. Prie 
Raudonosios armijos elitinių pajėgų priskiriamo 25-ojo pėstininkų pulko 
kariai pasidarydavo ugniakurų pakaitalus iš cinkuotų kibirų, sudėdami juos 
vieną į kitą. Kad būtų trauka, kibiruose pramušdavo skyles. 

Apskritai kalbant, Raudonoji armija nebuvo pasiruošusi kelių savaičių 
karui giriose. Kareiviai ėjo į mūšius su Leningrado karinės apygardos nor- 
mas atitinkančia apranga, tinkama vilkėti, pavyzdžiui, Lenkijos rudenį, bet 
ne per suomiškus šalčius. Iš tikrųjų tik karininkai, arklininkai ir automobi- 
lių vairuotojai avėjo veltinius, apsaugančius kojas nuo šalčio. Be to, kariams 
išdalintos pirštinės buvo blogos kokybės ir tai, be abejonės, blogino taiklu- 
mą šaudant. 

Divizijos techniką gadino ir šaltis. Be žiemos sąlygomis reikalingos ma- 
šininės alyvos ir aušinamųjų skysčių varikliai užšalo ir technika sugedo dar 
prieš suomių atakas. Radijo baterijos ir akumuliatoriai šaltyje irgi greit išsi- 
kraudavo, todėl sutriko ryšiai. 

Ukrainiečių ginklai dažnai būdavo taip gausiai sutepti tepalu, kad per 
didelius šalčius kareiviai jais negalėdavo naudotis. Daug sako tai, kad net 
1995 m. vasarą Kuivasjervio ežere žvejys tinklu užkabino labai gerai išsilai- 
kiusį Simonovo automatinį šautuvą. Gausiai tepalu sutepto ginklo šovinio 
parakas tebebuvo sausas! 


96 


Ukrainiečių divizijos pasirengimo trūkumai išryškėjo jau pirmosiomis 
Ratės kelio mūšio valandomis, bet įvykiai trukdo susidaryti tikrą Vinogra- 
dovo kario paveikslą. Pasak Olego Božko, 4-ajame dešimtmetyje 44-oji divi- 
zija turėjo gerą vardą, jos karinis pasirengimas ir politinio auklėjimo rezul- 
tatai buvo puikūs. Divizijos karinis personalas garsėjo nepriekaištingumu, 
ankstesnis divizijos vadas Dmitrijus Kozlovas buvo apdovanotas Lenino 
ordinu už sėkmingą naujos technikos panaudojimą. 

Suomių laimei, iš modernios karybos mokslų Kainū giriose per sausio 
šalčius nebuvo jokios naudos. Ukrainiečiai nemokėjo šliuožti slidėmis, todėl 
jiems buvo sunku judėti vietovėse, kuriose nebuvo nutiestų kelių. Kariuo- 
menė, aišku, turėjo slidžių, bet niekas savo noru nesiveržė į mišką, nes keli 
išėję drąsuoliai niekada nesugrįždavo. Gurguolės vežimuose buvo nemažai 
slidinėjimo vadovų, bet ukrainiečiai neturėjo kada iš jų mokytis. Be to, tokie 
patyrę slidininkai, kokie buvo suomiai, paruošiami negreit. 

Šliuožti nemokantys ukrainiečių žvalgai nepamatė suomių judėjimo 
sparnuose. Todėl Siilasvuo štabo parengti planai neišaiškėjo. 


27-0JO PĖSTININKŲ PULKO SMŪGIS KELYJE PRIE KARILOS 


1940 m. sausio 1 d., 12 val. visi Kuomanjokio ruože buvę daliniai tapo 
pavaldūs 27-ojo pėstininkų pulko vadui Augustui Makiniemiui, kuris karo 
dienoraštyje pasakoja štai ką: 


Kai 12.31 sugrįžome iš mūšio Kiantajervio vakarinėje pusėje, buvau 
paragintas žiūrėti, kad kariai pailsėtų ir apsitvarkytų. Tad, kur galėjau, 
surengiau kariams sauną ir apgyvendinau sudegintame kaime. Bet jau 
tą patį vakarą buvau paklaustas, ar mano kariuomenė galės eiti į mūšį, 
tad supratau, kad poilsio nebus, kelia grėsmę į rytus nuo mūsų išsidėstęs 
priešo dalinys. 


Ankstyvą sausio 1 d. rytą Siilasvuo į Kuivasjervio vakarinę pusę perkėlė 
pulkininko leitenanto Miūkiniemio štabą ir Lassilos (27 PP/I) bei Airimo 
(27 PP/III) batalionus. Makiniemiui buvo įsakyta pulti Haukilą. Makinie- 
mio karo dienoraščio įrašai atskleidžia, kad suomių duomenys apie tai, kaip 
metų pabaigoje klostosi padėtis, buvo nepakankami. 


Atvykęs į kapit. Mūkineno vadavietę nežinojau, kaip susiklostė pa- 
dėtis. Vis dėlto greitai supratau, kad vyko puolimas, kuris buvo pradėtas 
neįvertinus priešo kiekybinės sudėties, per menkom pajėgom ir kurį su 
savo kariais turėčiau sustiprinti. Man buvo paaiškinta, kad puolantieji 
yra netoli Haukilos-Palavaaros vieškelio, ir įsakyta su I batal. smogti 
pro puolančio dalinio dešinį sparną per vieškelį ir vėl supti Haukilą. Vis 
dėlto paaiškėjo, kad puolantieji anaiptol ne prie vieškelio, o netoli Kui- 
vasjervio pietrytinės pakrantės, pavargę ir pakrikę. Labai sunkiai kai 
kurie vyrai laikėsi, kol III batalj. paėmė ruožą į savo rankas. 


Vadovaujant Miūkiniemiui pasiruošimas atakai truko tik kelias valandas, 
o Haukilą galima pavadinti motti rengimo pavyzdžiu. Makiniemis užtvėrė 
kelią sustiprinto Sihvoneno bataliono pajėgomis Kuomanjokio pozicijose, 
kurios ukrainiečiams tapo neįveikiama kliūtimi. 

Iš sparno puolė du suomių batalionai, kurie turėjo užkirsti kelią ir ap- 
supti priešą. Suomiai puolė nuo Kuivasjervio pietinės pakrantės per Ratės 
kelią Kuomasjervio link. Iš pradžių šią užduotį vykdė Lassilos batalionas ir 
Hakkineno partizanai, bet po įnirtingo rytinio mūšio Partizanų batalionas 

trumpam nusilpo ir nebepajėgė kovoti. Partizanų bataliono užduotį turėjo 
atlikti Airimo batalionas, iš pradžių turėjęs būti rezervinis. 

Lassilos batalionas pradėjo puolimą dar prieš sutemas ir naktį iš sausio 
l-osios į 2-ąją ukrainietiškajai 44-ajai divizijai buvo suduotas pirmas tikrai 
stiprus smūgis. Periapohjolos (Perūpohjola) vyrai pajudėjo 13.30 val. Trys 
pirmojo bataliono kuopos šliuožė viena paskui kitą nuo Kuivasjervio pie- 
tinės pusės Karilos link. Vyrai traukė pro Peuronkangasą, Viinakangą, Soi- 
dinsuo ir Laseikonsuo. 

Lassilos batalionas praėjo pro Peuronkangasą iš rytinės pusės, kur dieną 
kovėsi Hakkineno partizanai. Ukrainiečiams nepastebint, batalionui pavyko 
priartėti prie kelio maždaug per tris kilometrus į rytus nuo Kuomanjokio 
užtvaros, prie Karilos vienkiemio. 

Amžininkų prisiminimuose rašoma, kad ukrainiečių laužų ugnys buvo 
aiškiai matyti ir prieš vidurnaktį trys kuopos išsirikiavo, pasiruošusios kau- 
tis. Atakos metu reikėjo plėstis tiek į rytus, tiek į vakarus 450 metrų atstumu. 
Tankiai išsirikiavusios viena grandine, kuopos šliuožė vieškelio link. 

Pasak šaltinių, iš Kemio kilęs jaunesnysis leitenantas Mauri Lipponenas 
šliuožė, po vienos rankos pažastim pasikišęs slidžių lazdas, o į kitą ranką 
pasiėmęs granatą. Suomiai priartėjo prie ukrainiečių laužų ir, sargybiniui 
sušukus „Stoj!“, Lipponenas stuktelėjo rankinės granatos kaištį į pušį ir svie- 
dė į artimiausią laužą. Kai granata sprogo, Lipponeno įsakymu suomiai visi 
drauge pradėjo šaudyti. 

Įnirtingai atakuojant buvo užklupta ir per artimą mūšį sunaikinta ar- 
tilerijos ugniavietė. Nukreipę pabūklus į vakarus, ukrainiečiai nespėjo jų 
atgręžti į užpuolikus. Artilerijos bataliono vadas pabėgo, po minutės vado 
pavyzdžiu pasekė eiliniai. Pasak rusų šaltinių, per vėlesnius mūšius suomiai 
pasinaudojo užgrobta artilerija, bet suomių dokumentuose apie tai neužsi- 
menama. 

Iš ukrainiečių sunkvežimių šaudę sunkieji kulkosvaidžiai nekliudė arti 
priėjusių suomių. Smarki ugnis daugiausia lėkė suomiams virš galvų, o po 
kelių minučių šaudžiusieji žuvo. Ta ataka sustabdė rytų pusėn važiavusią 
automobilių koloną, į ugnį pakliuvo 146-ojo pėstininkų pulko štabas. Ata- 
kuojančiuosius lydėjo sėkmė, nes kapitonas Lassila iš pradžių manė puoląs 
šalia Haukilos vienkiemio išsidėsčiusį pėstininkų dalinį. 

Lassilos batalionas pirmas užkirto Ratės kelią į rytus nuo Kuomajokio 
užtvaros. Karo istorijoje kalbama apie Haukilos motti apsuptį, nors kelias 
ėjo pro Karilą. Taip nutiko tikriausiai dėl to, kad Karilos namas, kuriuo nau- 
dojosi suomių kariuomenė, nebuvo pažymėtas žemėlapyje, kaip Haukila. 

Šiaurinėje kelio pusėje suomiai neturėjo jokio atramos taško, bet ran- 
kinių ginklų ugnimi neleido niekam judėti keliu. Dvi Lassilos bataliono 
kuopos išsirikiavo vakarų kryptimi, viena - rytų. Makiniemio įrašai karo 
dienoraštyje rodo, kad suomiai dar nežinojo tikrosios priešo kariuomenės 
sudėties. 


Nors Hūkkineno ir Kontulos daliniai buvo išskaidyti, I batalionui 
pavyko pajudėti apie 1 km į rytus nuo Haukilos prie vieškelio, kur už- 
klupęs priešą, padarė jam didelių nuostolių ir užkirto kelią pasitraukti į 
rytus. Vis dėlto tada dar niekas nesuprato, kokio didumo mašinų armi- 
ja apsupta, kurią sulaikėme užbarikadavę ir užminavę kelią, netoliese 
išsikasę priešakines pozicijas. 


4Atsk. ŽB 3 pasienio 
=> eskadronas sargybos pilkas 


Saukko Mžntyla 


iė 
į 


T 4 Kuhmo— 


1940 m. sausio 1 d. padėtis Ratės kelyje ir suomių atakos. Lassilos batalionas (27 PP/I) vėlai vakare 
užtvėrė kelią, ir pietiniame sparne pradėta ruoštis didžiajam puolimui. 

HAUKILOS MOTTI APSUPTIS 


Suomių smūgis į Karilą ukrainiečius pribloškė ir tik po kurio laiko jie 
galėjo surengti pirmą organizuotą kontrataką. Kelias buvo užbarikaduotas 
į abi puses. Prie Karilos pionieriai galėjo ramiai dirbti savo darbą, nors me- 
džius tarp priešo ugnies taškų pjovė pjūklais. Anot vienos teorijos, išalkę ir 
sušalę ukrainiečiai nepajėgė trukdyti rengti motti apsuptį. 

Barikada buvo užminuota iš pradžių nelabai galingom minom dėžėse, 
nes veiksmingesnėms minoms atsigabenti reikėjo tiekimo kelio, kuris buvo 
atvertas tik sausio 2 d. rytą. Tiekimo kelią savo iniciatyva atvėrė Lassilos 
bataliono karininkas, garsus gydytojas leitenantas Alpo Lehto, praskynęs 
miške kelią medicinos transportui. Kitą dieną tuo tiekimo keliu atgabentais 
dviem prieštankiniais pabūklais kelias buvo galutinai užtvertas. 

Lassila pranešė Makiniemio štabui, kad kelias prie Karilos užtvertas. 
Pranešimu buvo net suabejota ir štabo karininkui įsakyta šitai patikrinti. 
Tik po štabo karininko apsilankymo Lassilos pranešimai pelnytai sulaukė 
rimtesnio dėmesio. Lassilai reikėjo minosvaidininkų būrio pastiprinimo ir 
prieštankinio pabūklo ir jis šitai gavo. Be to, siaučiant mūšiui, kaip pastipri- 
nimas buvo atsiųsta dar Kitilėje (Kittilū) sutelkta 27-ojo pėstininkų pulko 
septintoji kuopa, kuriai vadovavo atsargos leitenantas Matti Kattainenas. 

Iš Haukilos motti apsupties 25-asis pėstininkų pulkas galėjo išsigelbė- 
ti tiktai vėl atvėręs kelią. Todėl ukrainiečiai įnirtingai vis mėgino išsiverž- 
ti ir Lassilos batalionas kovojo žiaurias gynybines kovas. Sausio 2 d. rytą 
ukrainiečiai pradėjo puldinėti, mėgindami atverti kelią, bet nesėkmingai. 
Įnirtingiausia buvo tankų ataka, kuriai suomiai vis dėlto buvo pasiruošę. 
Makiniemis po mūšio rašė: 


Man buvo paaiškinta, kad pergabenti prieštankinės artilerijos pa- 
būklų tokioje sudėtingoje vietovėje neįmanoma. Įsakiau atvežti juos 
bet kokiomis priemonėmis, taip ir buvo padaryta, o užtveriant kelią jie 
buvo nepamainomi. 


Vadovaujant atsargos jaunesniajam leitenantui Pitkanenui, vos pasiekęs po- 
zicijas, prieštankinis pabūklas per ketvirtį valandos sunaikino septynis tankus 
ir tai nuslopino puolančių ukrainiečių entuziazmą. Iš esmės Pitkineno pabū- 
klai (antras buvo atgabentas prie linijos vakare) išgelbėjo suomių pėstininkus. 
Neturėdami tų pabūklų, gynėjai tikriausiai nebūtų atsilaikę apkasuose, kurių 
buvimas Haukilos motti apsupties, o kartu viso mūšio požiūriu buvo lemtingas. 

Po nesėkmingos tankų atakos ukrainiečių padėtis pasidarė dar sunkesnė, 
nes pionierių pastatytos barikados ir sudaužyti tankai veiksmingai užtvėrė 
kelią. Pramušti kelio buvo neįmanoma, nes suomiai nuolat apšaudė. 

Sausio 2 d. suomiai pradėjo daryti spaudimą vieškelyje arčiau Haukilos. 
Airimo batalionas pajudėjo iš ryto ir susidūrė su ukrainiečiais toje pačioje 
Peuronkangaso vietovėje, kur išvakarėse įnirtingai kovėsi Hdkkineno parti- 
zanai. Puolėjai spaudė priešo batalioną arčiau kelio. 

Dieną Airimo batalionas artėjo prie kelio palei Haukilą, Lassilos batalio- 
nui iš kairės. Bataliono priešakiniam būriui pavyko pajudėti per 300 metrų 
nuo kelio - tako, vedančio iš pietinės Haukilos pusės, link. Dieną batalionai 
susijungė ir puolė. Atakuoti mėgino du kartus, bet priešas kontratakomis iš 
rytinės pusės atmušė puolimus. Vis dėlto metras po metro vietą palei kelią 
susigrąžinti pavyko. 

Kitilės kuopa (27 PP/7), atsiųsta pastiprinti Lassilos bataliono, Haukilos 
kalvos link puolė beveik iškart, bet per kautynes buvo atskirta nuo saviškių. 
Kitilės kuopą išsklaidė priešo ugnis ir vienas būrys „dingo“. Iš tikrųjų kuopos 
vadas leitenantas Kattainenas su savo būriu atsidūrė taip toli nuo saviškių, 
kad išsigelbėti galėjo tik apeidamas Haukilos motti apsuptį per Kuomasjer- 
vio ežerą. Kattainenas su savo būriu per naktį nušliuožė porą kilometrų ir 
po vidurnakčio prisistatė į Makiniemio vadavietę. 

Vakare 27-ąjį pėstininkų pulką puolę batalionai gavo įsakymą išsirikiuoti 
gynybai ten, kur tuo metu stovėjo. Tą patį vakarą į batalionų užnugarį buvo 
pervestas Hakkineno partizanų batalionas, kuris turėjo sustiprinti apsiaustį. 
Partizanai užėmė gynybines pozicijas, kur, reikalui esant, galėjo atsitraukti 27- 
ojo pėstininkų pulko batalionai. Kautynės Haukilos ruože truko visą naktį. 

Sausio 3 d., giedru oru, rusų lėktuvai pradėjo bombarduoti suomių pozi- 
cijas Haukiloje. Per kelias šviesias poliarinės nakties valandas rusai bombar- 
davo labai netaikliai, jau vien dėl to, kad gerai užsimaskavusius priešininkus 
buvo sunku pastebėti. Užpuolikai valdė oro erdvę, bet iš to beveik neturėjo 
naudos. 

Sausio 3 d. Lassilos batalionas tebelaikė fronto linijas Kariloje į rytus ir 
vakarus. Abi linijos buvo sustiprintos prieštankiniu pabūklu. Suomių gin- 
kluotės stygių liudija tai, kad kariai nestatydavo vienu metu dviejų pabūklų 
tame pačiame fronto ruože. Priešui sunaikinus abu pabūklus, suomių padė- 
tis būtų iškart pasikeitusi. 

Sausio 3 d. ukrainiečiai vėl mėgino atverti tiekimo kelią dviem krypti- 
mis. Įnirtingom atakom jie visą dieną bandė prasilaužti, bet žuvusiųjų vis 
daugėjo. Užtverto kelio Karilos ruože pramušti nepavyko. 

Suomiai dar tiksliai nežinojo, su kokio pajėgumo priešu kovoja. Veikko 
Karhunenas knygoje „Nuo Ratės kelio iki Turjanlinos“ apie tai, ką suomiai 
žinojo, rašo šitaip: 


Buvo tikrai žinoma, kad rusų kariuomenės 25 PP išsirikiavęs į vaka- 
rus nuo Haukilos, buvo neaišku, kur išsidėstę 146 PP ir 305 PP daliniai. 
Manyta, kad bent vienas 146 PP batalionas, išsirikiavęs plačiu lanku, 
stiprina 25 PP gynybą. Kokio didumo batalionas Kuhmo vieškelio ruo- 
že stovi prie Sanginaho, nebuvo žinoma, taip pat nebuvo žinoma apie 
Eskoloje, Ratės kelio išsišakojime, Tiūnelėje ir į vakarus nuo jos, priešais 
27 PP/2 pozicijas stovinčių dalinių pajėgumą. 


Ratės kelio ruožą suomiai dar labiau sustiprino sausio 2 d., kai Šiaurės 
Suomijos grupės rezerve buvę pėstininkų pulko antras ir trečias batalionai 
tapo pavaldūs 9-ajai divizijai (pirmajam batalionui vadovavo Susitaivalas 
Juntusrantos ruože. Dabar kariuomenė galėjo pasiekti šiaurinį sparną ir už- 
tverti Haukilos motti apsuptį. Siilasvuo pasakoja štai ką: 


Deja, pulkas buvo už 50 km į šiaurę nuo Suomusalmio. Kūsamo 
vieškelis buvo paruoštas tiktai iki Kekimekio kautynių vietų. Apie per- 
vežimą automobiliais net negalvota. Įsakiau pulkui žygiuote pereiti į 
Suomusalmį. Viena kita mašina galėjome pasinaudoti atvertame ke- 
lyje. Man reikėjo tų papildomų pajėgų, anksčiau nepagalvojau, kad jų 
reikės, norint veiksmingai apsupti priešą iš šiaurės. Šitą užduotį pulkas 
tikriausiai dar spės atlikti. 


65-ojo pėstininkų pulko pirmieji daliniai tų užduočių vykdyti atvyko 
sausio 3 d. Kita pulko dalis ir gurguolė stovyklos teritoriją pasiekė tik po 
keturių dienų. Pūga sutrukdė žygį, nes kelias visur buvo užneštas sniegu. 
Flinko vadovaujamas trečiasis batalionas perėjo į rezervą Hautajervyje, o 
antrasis batalionas, kuriam vadovavo Hyppėla, pakeitė Kuomanjokio po- 
zicijose buvusį 27-ojo pėstininkų pulko antrąjį batalioną, kurio vyrai jau 
buvo dalyvavę kautynėse prie kelio. Įgytą patirtį norėta panaudoti per būsi- 
mą ataką. 

Vis dėlto kaip gynybinės pajėgos Kuomanjokyje buvo palikta viena 27- 
ojo pėstininkų pulko antrojo bataliono kuopa, minosvaidininkų būrys ir 
pionierių būrys. Šiauriniame sparne partizaninius veiksmus vykdė 5-asis 
žvalgybos dalinys, o Hannilos lengvoji kuopa tapo pavaldi Mandelinui. 

SPARNO PUOLIMAS PER SANGINAHO KAUTYNES 


1-ąją naujųjų metų dieną kariai suartu keliu per užšalusį Vuokijervį iš- 
ėjo į pirmą žvalgybinį žygį. 22-as lengvasis dalinys traukė į Sanginahą, nes 
ketino žvalgyti atakos kelią į Likoharjų ir į Matilą per Eskolą. Toje vietovėje 
jau anksčiau veikė žvalgybos dalinys. Nušliuožę slidėmis dvidešimt penkis 
kilometrus, Paavalos vyrai įsikūrė Mekelės (Mūkelū) namuose į pietus nuo 
Persemionselkės. Sausio 2-osios rytą sargyba žvalgė Persemionselkės šiauri- 
nę dalį, bet priešo nematė. 

Dalinys perėjo Persemionselkę, bet po valandėlės buvo apšaudytas nuo 
Sanginaho pusės. Priešakinis būrys sulaikė priešą, o maždaug kuopos di- 
dumo vyrų būrys apėjęs puolė jį iš miško. Po smarkaus susirėmimo priešas 
paliko pozicijas. 

Dalinys judėjo toliau ir į pietus nuo Sanginlampio ežerėlio priėjo ukrai- 
niečių jau rengiamas pozicijas. Žvalgai nebuvo anksčiau užėję priešo tame 
ruože, bet dabar abiejose kelio pusėse prie Sanginaho pamatė jį telkiantis 
įnirtingai gintis su artilerijos ir tankų pastiprinimu. Suomių dalinys puolė 
neįveikiamo skaičiaus priešą. 

Per kautynes itin pasižymėjo jaunesnysis seržantas Anttila, kuris taiklia 
ugnimi sunaikino kulkosvaidininkų ugnies tašką ir nutildė vieną priešo 
pabūklą. Vis dėlto puolančiųjų nuostoliai augo, o gynėjai iš savo pozicijų 
nesitraukė. Per ataką žuvo priešakinėse gretose puolęs atsargos jaunesny- 
sis leitenantas Karva. Paskui viena kuopa užkirto kelią anapus ukrainiečių 
pozicijos, bet puolančiuosius iš užnugario sustabdė smarki kulkosvaidžių 
ugnis. Po pirmo mėginimo pulti suomiai nesitraukė iš savo pozicijų ir laikė 
priešą apsupty. 

Pirmąją metų dieną persikelti buvo įsakyta ir pulkininko leitenanto Fa- 
gernaso vadovaujamam 64-ajam pėstininkų pulkui bei Kario daliniui. 64- 
asis pėstininkų pulkas kitą rytą užšalusiais vandenimis peršliuožė į Vuokin- 
rantą, o Kario dalinys popiet perėjo į Lehtoniemį. Siaučianti pūga pridengė 
karius. 

Leo Karttimo ir K. E. Salmineno knygoje „Nuo pakrantės iki Ratės kelio" 
pasakojamas Kario dalinio slidžių žygio nutikimas. Mat Kajaanio bataliono 
priešakyje šliuožė pats vadas, leitenantas Veikko Karhunenas, ir šliuožė gana 
greitai. Karhunenas buvo tikras sporto meistras, 1935 m. jo vadovaujamas 
keturių vyrų būrys laimėjo pasaulines kareivių patrulių lenktynes. 

Kai batalionas atsiliko nuo savo vado, gale šliuožęs būrio vadas, kornetas 
Emilis Kalliokoskis, liepė vora perduoti įsakymą sulėtinti greitį. Karhunenas 

supyko ir sugrįžo ieškoti į voros galą to, kuris davė įsakymą. Kalliokoskiui jis 
griežtokai paaiškino, kas turi teisę įsakinėti batalionui. 

Pasienio apsaugos tarnyboje visą gyvenimą dirbęs generolas majoras 
Veikkas Karhunenas buvo viena iš ryškiausių Ratės kelio kovų asmenybių. 
Jis buvo puikus karys ir slidininkas, žinomas veikalų apie karą autorius, ku- 
rio knygos apie Ratės kelio kautynes laikomos šios srities „biblijomis“. Savo 
knygose Karhunenas į Suomusalmio ir Ratės įvykius žvelgia dalykiškai ir 
kaip profesionalus karys. Tai nėra reikšmingi grožinės literatūros veikalai, 
bet juose pateikti faktiniai duomenys daugeliu atžvilgių turi nepakeičiamos 
vertės. 

Vienoje knygoje Karhunenas rašo, kad sausio 2 d. žygis buvo ypatingas, 
nes visą laiką buvo girdėti kautynių garsai kelio ruože. Dangų raižė artileri- 
jos šaudmenų ir trasuojančių kulkų lankai. 

Tuo metu buvo galima per užšalusius vandenis automobiliais pasiekti 
Alantėnjervį, nuo ten iki Vuokinrantos kelias buvo tinkamas arklių traukia- 
miems vežimams. Automobiliams kelias buvo ruošiamas iki lemiamo puo- 
limo (sausio 5 d.). Fagernaso kariai kūrėsi lauke aplink Heikilės (Heikkilū) 
namą, o Kario dalinys prie Mekelės (Mūkelū). 

Sausio 3-oji aušo spiginant šalčiui, o apie vidurdienį pamažu ėmė kristi 
drėgnas sniegas. Stiprėjant šalčiui, atmosfera suomių ir ukrainiečių stovy- 
klose buvo skirtinga. Vinogradovas turėjo prašyti 9-osios armijos štabo tie- 
kimo dalinio pagalbos, lėktuvas išmetė tris maišus džiūvėsių. 

Pasak Jurijaus Kilino, tiek pat buvo numesta sausio 6-3ją Haukiloje, o 
nuo tol pagalbos nesulaukta. Šeši maišai džiūvėsių tikriausiai nelabai nu- 
džiugino į ragą sustirusius ukrainiečius. Užtat kai kurie suomių daliniai 
buvo susikūrę net jaukią aplinką. Sausio 3 d. 64-ojo pėstininkų pulko antro- 
sios minosvaidininkų kuopos karo dienoraštyje atsirado įrašas: 


Diena prabėgo valgant ir geriant. Vaikinai name rado džiovintos 
mėsos ir kramtė visą dieną. Dieną skraidė daug lėktuvų, bet mūsų ne- 
bombardavo. Turėjome eiti parsinešti valgyti iš ano ežero kranto, kur 
įsikūrusi mūsų kuopa. Kažkas klėtyje rado kvietinių miltų ir prasidėjo 
smarkus blynelių kepimas. Mūsų namelyje kepėjo pareigas sėkmingai 
ėjo Viljamas Kajava iš Tervolos. Jis kepė blynelius iki vėlaus vakaro, ir 
jie buvo gardūs. 


Sausio 2 d. Sanginaho ruože 22-ajam lengvajam daliniui nepavyko įveikti 
priešo, nors grūmėsi su juo visą dieną. Sanginahe atkakliai gynėsi 146-ojo 

pėstininkų pulko trečiojo bataliono sustiprinta devintoji kuopa, tankia greta 
įsikasusi į gynybinius apkasus. Ir šiandien dar galima pamatyti, kaip patiki- 
mai akmenuotoje žemėje buvo įsirausę ukrainiečiai. 

Vidurnaktį Siilasvuo įsakė Kario daliniui išvyti priešą iš Sanginaho ir 
judėti į Eskolą. Tai buvo svarbi užduotis, nes nuo Eskolos turėjo prasidė- 
ti lemiamas puolimas Tiūnelės ir Matilos pusėn. Suomusalmio batalionui 
buvo įsakyta pereiti į Eskolą ruoštis atakai, o Kajanio batalionui nurodyta 
sunaikinti Sanginaho ugnies taškus. 

Lehtoniemyje įsikūrusiam Kario daliniui apie 16 val. liepta pulti, ir bata- 
lionai reta rikiuote perėjo Vuokijervį prie Matero. Pasak Veikko Karhuneno, 
tarpai tarp gretų buvo apie 50 metrų, o vienas karys nuo kito ėjo maždaug 
25 metrų atstumu. Suomių siaubui, virš ledu ėjusių jų kareivių praskrido 
rusų bombonešių eskadrilė. Šliuoždami suomiai laukė akimirkos, kai pradės 
kristi bombos, bet rusų lėktuvai nebombardavo. Jie tikriausiai vykdė tieki- 
mo užduotį arba jau buvo numetę bombas. Bėda buvo tik ta, kad skrisdami 
jie pamatė, kaip telkiasi suomių kariuomenė. 

Kapitono Harolos vadovaujamo Suomusalmio bataliono pagrindiniai 
daliniai ėjo į Serkivarą (Sūrkivaara), esančią maždaug už kilometro į pietus 
nuo Sanginaho, prie Kuhmo kelio. Kulkosvaidžiais sustiprintas bataliono 
šaulių būrys tapo pavaldus leitenantui Karhunenui. Sustiprintas būrys tu- 
rėjo palaikyti ugnį ir suvaržyti priešą į pietus nuo Sanginaho, prie upelio 
linijos. 

Kajanio batalionui buvo nurodyta iš rytų pusės, apeinant ežerėlius, 
traukti į sovietų užnugarį. Prieš vidurnaktį Kajanio batalionas puolė ukrai- 
niečių gynybos branduolį, kuris gynėsi labai atkakliai, nors buvo užkluptas 
netikėtai. Būrys iš Kainū susidūrė su artilerija, kulkosvaidžiais ir lengvesnių 
ginklų ugnim. 

Giria braškėjo nuo šalčio, kai ukrainiečiai visu arsenalu mėgino sunai- 
kinti užpuolikus. Per puolimą žuvo priešakinėse gretose kovęsis Veikko 
Siitonenas ir jaunesnysis seržantas Anttis Harkėnenas, kilęs iš garsios 
Kainū slidininkų giminės. 1935 m. Harkėnenas buvo vienas iš Karhuneno 
būrio, laimėjusio pasaulines karinių patrulių lenktynes. Abu kariai žuvo per 
prieštankinių kulkosvaidžių papliūpą. Puolimą sustabdė smarkus pasiprie- 
šinimas. | 

Dalis Kainū karių pasiliko pozicijose ir visą naktį pragulėjo ant sniego, 
nes sargybiniams šaudant negalėjo pajudėti. Valgyti vyrams buvo nešama 
šliaužiant per ataką sniege likusiais pėdsakais. Gamtinius reikalus vyrai at- 
likdavo gulomis. Veikko Karhunenas apie įvykius pasakojo šitaip: 

Naktis iš sausio 3-osios į 4-ąją atmintyje išliko kaip viena iš šal- 
čiausių Žiemos karo metu. Buvo daugiau kaip -30“C, stovykloje laužų 
nedegėme, kad priešo artilerija nešaudytų. Palapinės buvo likusios gur- 
guolėje, jas atnešė tik paryčiais. Sužeistuosius išgabeno rogėmis, atva- 
žiuojant paliktomis provėžomis, į medicinos transporto stotį, paskui į 
Rimpilės mokyklą už 10 kilometrų, kur buvo medicinos punktas. Po to 
vėl laukė ilgas kelias rogėmis, tik tada sužeistuosius greitosios pagalbos 
automobiliu nuveždavo į lauko ligoninę, kur jiems suteikdavo chirur- 
ginę ir kt. geresnę pagalbą. Sunkiai sužeisti paprastai mirdavo kelyje. 


Taigi Kajanio batalionui nepavyko iš karto pramušti pasipriešinimo ir 
Suomusalmio batalionas turėjo laukti, kol kelias atsivers ir bus galima perei- 
ti į Eskolą. Du batalionai Sanginaho gynybos pozicijas greitai būtų pralaužę, 
bet vadovybė nenorėjo nualinti Suomusalmio bataliono iki Ratės kelio. Vis 
dėlto Kario dalinys buvo gavęs užduotį ir negalėjo tuščiai laukti, o Suomu- 
salmio batalionas leidosi į Eskolą. Nieko kita neliko, tik apeiti Sanginaho 
priešo pozicijas. 

Suomusalmio batalionas apėjo Sanginaho bazę iš vakarų pusės maždaug 
per 100 metrų nuo ukrainiečių pozicijų. Suomusalmio batalionas iki aštun- 
tos valandos ryto Kuhmo keliu priartėjo prie Eskolos maždaug per tris ki- 
lometrus be sąlyčio su priešu. Keliui užtverti upelio linijoje buvo paliktas 
atsargos jaunesniojo leitenanto Lanamakio būrys, sustiprintas kulkosvai- 
džiais. 

Prie Sanginaho įsikasusių ukrainiečių padėtis buvo sudėtinga, nes tieki- 
mo ryšiai nutrūko jau anksčiau. Iš visko sprendžiant, ukrainiečiai kamavosi 
jau kelias dienas, nes prie žeminių buvo rasta apipjaustytų arklių gaišenų. 
Pasak vienos istorijos, ukrainiečių lauko virtuvėje, viralo puode, buvo rasta 
arklio koja, kuri dar buvo su pasaga. Pasilikusiems motti apsuptyje į pa- 
galbą buvo pasiųsta tankais sustiprinta 146-ojo pėstininkų pulko trečiojo 
bataliono septintoji kuopa. Vis dėlto gelbėjamasis žygis baigėsi Eskoloje, kur 
pražūtingą priėmimą surengė Suomusalmio būrys. Ukrainiečių kuopa San- 
ginahe buvo galutinai įvaryta į motti. 

Padėtis buvo beviltiška, bet ukrainiečiai Sanginahe vis tiek atkakliai gy- 
nėsi. Sausio 4-ą, trečią valandą ryto, jie pamėgino prasimušti, verždamie- 
si šiaurės pusėn, bet apsupties žiedas smarkią ataką atlaikė. Po įnirtingų 
kautynių ataka buvo nutraukta, ir suomiai savo ruožtu vėl pradėjo ruoštis 
puolimui, supant iš dviejų pusių. Siekiant sustiprinti ugnį buvo išrikiuota 

kulkosvaidininkų kuopa, minosvaidininkų būrys, paruoštas prieštankinis 
pabūklas. Ataka prasidėjo sausio 4-ą, prieš vidurdienį. 

Ukrainiečiai nė metro neatidavė veltui, bet suomiai plėtė pozicijas, už- 
imdami vieną žeminę po kitos. Rusų politrukų skleidžiama propaganda apie 
žiaurius ir negailestingus suomius tikriausiai turėjo įtakos gynėjų sprendi- 
mams verčiau žūti savo žeminėse, nei pasiduoti. Kai kurie jų nusišovė, o 
pasidavusieji nepajėgė net rankų pakelti. 

Galų gale suomiai pralaužė abiejų sparnų gynybą ir 15 val. kautynės pasi- 
baigė. Po jų žeminėse ir ugnies taškuose buvo rasta 260 žuvusiųjų. Į nelaisvę 
buvo paimta 40 priešų, suomiams atiteko du lauko pabūklai, keturi prieš- 
tankinės gynybos kulkosvaidžiai, 10 kulkosvaidžių, daug rankinių ginklų, 
automobilių ir kitokios technikos, arklių. Mūšio laukas buvo valomas iki 
vėlyvos nakties. 

Už Sanginaho pergalę suomiai paaukojo 14 gyvybių, 28 kariai buvo su- 
žeisti. Ruožas, kuriuo galėjo pasiekti Ratės kelyje išsirikiavusių ukrainiečių 
sparną, buvo atviras. 


SUNAIKINIMO PLANAS 


Sausio 4 d. Siilasvuo štabas įsakė sumušti „pirmiausia Kokojervio ir Hau- 
kilos apylinkėse esantį priešą. Kariai turėjo nuo pietinio sparno judėti į Ra- 
tės kelią plačiu frontu, paskui pradėti naikinti priešo pagrindines pajėgas 
tarp Kuomanjokio ir Karilos. 

Raudonosios armijos pozicijas tarp Kuomanjokio ir Karilos suomiai 
puolė keturiais batalionais. Į Matilos pusę judėjo trijų batalionų pajėgos, 
Likoharjų puolė sustiprintas batalionas, o Ratevaros - Ratės teritoriją - su- 
stiprinta kuopa. Tuo metu buvo aišku, kad pabėgti iš motti apsupties galima 
tik Puraso keliu, todėl jis buvo užtvertas dviejų dalinių pajėgomis. Suomių 
kariuomenė buvo padalinta į keturias grupes. 


+» Mandelino grupę sudarė 65-asis pėstininkų pulkas (išskyrus 
65 PP/I), Simolos kuopa, Volaneno lengvoji kuopa (iki sausio 
3 d. daliniui vadovavo leitenantas Hannila) ir 5-asis žvalgybos 
dalinys, 


+» Mižkiniemio grupę sudarė 27-asis pėstininkų pulkas, sustiprintas 
Partizanų batalionu, 


+ Kario grupę sudarė Suomusalmio batalionas, Kajanio batalionas 
ir 64 PP/I. 


+» Fagernūso grupę sudarė 64-asis pėstininkų pulkas (išskyrus 
64 PP/I). 


Mandelino grupė turėjo apginti pozicijas Kuomanjokyje ir sulaikyti į 
šiaurę atsitraukiančius ukrainiečius. Dalis Mandelino grupės pajėgų puolė 
nuo Kuomasjervio ežero šiaurinės pusės į Materą Hapalanvaroje (kitą vien- 
kiemį, ne tą, kuris minėtas anksčiau, kalbant apie Kario dalinį). 

Makiniemio grupei buvo nurodyta užimti Haukilą ir sunaikinti ugnies 
taškus sąsmaukoje tarp Kuivasjervio ir Kuomasjervio. Kariloje ir Haukiloje 
pozicijas išlaikė Lassilos ir Airimo batalionai. Prie atakuojančiųjų pietinėje 
kelio pusėje prisijungė Partizanų batalionas ir Sihvoneno batalionas, nakties 
metu per Kuivalahtį nušliuožęs į Peuronkangą. 

Kario grupė gavo įsakymą sumušti priešą Tiūnelėje ir Matiloje, o paskui 
judėti į Materą. Kai kurie Kario grupės daliniai turėjo veikti kartu su Fa- 
gernaso grupe. 

Fagernaso grupei buvo nurodyta išžvalgyti ir paruošti kelius prie Hon- 
kajervio į pietūs nuo Likoharjaus ir į Linalampį prie Ratevaros. Iš pradžių 
žvalgybos būrys atvėrė kelią į Honkajervį. Nenorėta sukelti priešo įtarimų, 
todėl žiemiškas takas prie Ratės kelio nebuvo atvertas. Neįtikėtina, tačiau 
netgi tuo kovų metu apylinkėse gyveno civilių. Baiminantis šnipinėjimo, tuo 
tarpu, kai buvo atveriami keliai, jie buvo iškeldinti. 

64-ojo pėstininkų pulko antrasis batalionas nuo Honkajervio turėjo ju- 
dėti Ratės keliu palei Purasjokį. Žvalgyba pasakojo, kad aštuonių metrų plo- 
čio Purasjokio upė dar nebuvo užšalusi, todėl trukdė priešui pabėgti į rytus. 
Užėmę Purasjokį ir Likoharjų, daliniai turėjo judėti į Mentiulę ir Sauką. 

Siilasvuo manė, kad itin svarbu užtverti vieškelį kuo arčiau sienos, nes 
ketinta išvaryti priešus iš viso Suomusalmio. Užtverti kelią Ratevaroje buvo 
nurodyta 64-ojo pėstininkų pulko septintajai kuopai, vadovaujamai leite- 
nanto L. Lavio. Sausio 4 d. kuopa buvo pasiekusi Linalampį, o nuo ten iki 
nurodytos vietos 7-8 kilometrai. 

Per lemiamas kautynes puolančią Maūkiniemio grupę sustiprino pusan- 
tros baterijos artilerija. Kario grupei buvo priskirtas vienas artilerijos bū- 
rys. Nuo šiaurės atžygiavęs kapitono Marteno Flinko vadovaujamas 65-ojo 
pėstininkų pulko trečiasis batalionas išsirikiavo Hautajervyje kaip divizijos 
rezervas, kuriam priklausė ir 22-asis lengvasis dalinys pietinėje Sanginaho 
pusėje, nepilnas 64-ojo pėstininkų pulko trečiasis batalionas Kerelėje ir vie- 
na atskiroji kuopa Kuivasjervio vakarinėje pusėje. 


SAUSIO 5-7 D. LEDINIS PRAGARAS HAUKILOJE 


Naktį iš sausio 3 d. į 4 d. šaltis labai sustiprėjo. Sausio 3 d. žemiausia tem- 
peratūra Kajanyje buvo -17,5*C, o sausio 4 d. -30,5*C laipsnių. 

Ukrainiečių 44-osios divizijos likimas Ratės kelyje pradėjo spręstis sau- 
sio 4 d. vakare, kai 146-ojo pėstininkų pulko antrasis batalionas, išbadėjęs 
ir sušalęs, ėmė trauktis nuo Peuronkangaso arčiau kelio Haukilos pietinėje 
pusėje. Batalionui vadovavęs kapitonas Pastuchovas sakė, kad alkani vyrai 
nebegalėjo stoti į mūšį, nes baigėsi šaudmenys. 

Vinogradovas įsakė Pastuchovui pamaitinti savo karius ir sugrįžti į pozi- 
cijas. Vis dėlto ukrainiečiai nusprendė negrįžti. Tad Sihvoneno batalionas be 
pasipriešinimo pražygiavo pro tuščias pozicijas, ir Haukilos motti apsuptis 
dar labiau užsiveržė. 

Žinios apie galimą katastrofą Ratės kelyje pamažu pasiekė ir vyriausiąją 
Raudonosios armijos vadovybę. Liaudies komisaras Vorošilovas sausio 4 d. 
gavo žinią, kad 44-osios divizijos padėtis labai sudėtinga. Vinogradovas pa- 
prašė pagalbos, leidimo trauktis ir nurodymų, kur galima būtų palikti amu- 
niciją, reikmenis ir techniką. Panašiai nusiteikęs 9-osios armijos vadas Čui- 
kovas paprašė leidimo atitraukti diviziją į rytus nuo Kokojervio. Leidimo 
negavo, bet divizijai buvo įsakyta bendra ataka išsiveržti iš motti apsupties. 
Tuo metu suomiai ruošėsi užbaigti mūšį. 

Siilasvuo divizijos pasiruošimas atakai buvo užbaigtas sausio 5 d. rytą, ir 
po poros dešimčių minučių artilerijos parengimo pamėginta atakuoti Hau- 
kilą. Sustiprintas Lassilos batalionas per vieškelį puolė į šiaurę, ketino toliau 
mestis vakarų kryptimi į Haukilą ir veržtis į Kuomanjokį. Lassilos batalio- 
nas užėmė kelis ugnies taškus ir trumpam paėmė kelią. Priešakinėse linijo- 
se judėjo bataliono pirmoji kuopa ir batalionui priskirtos Šiaurės Karelijos 
Kahilos atskiroji kuopa bei Kattaineno kuopa (27 PP/7), vėl atitraukta nuo 
savojo bataliono. 

Bet į žemę įkasti šarvuočiai, artilerija ir pėstininkai atvirame pelkės plote 
surengė tokį pražūtingą sutikimą, kad, augant nuostoliams, Lassilos vyrai 
atsitraukė nuo kelio į pirmines pozicijas. Per šešias valandas batalionas nete- 
ko beveik šimto vyrų. Lassila nusprendė, kad praradimai priveikė batalioną. 
Vyrai krito vienas po kito, be to, nuovargis gniuždė nuotaiką. 

Lassila buvo pasirengęs atitraukti karius į mišką ir kelią užtverti vien 
ugnimi. Jis išdėstė savo nuomonę Makiniemiui, bet šis tokį siūlymą supeikė. 
Makiniemis užriko, kad motti apsuptį reikia išlaikyti bet kokia kaina. 


Lassilos batalionui iš kairės puolė dvi Airimo bataliono kuopos ir kariai 
iš atviros pelkės vietovės galėjo matyti kelią. Airimo batalionui iš kairės miš- 
ke judėjęs batalionas lengvai prisiartino prie kaimyno, bet buvo sustabdytas 
smarkių kulkosvaidžių papliūpų. Ukrainiečiai nuo Haukilos kalvos šaudė į 
suomius iš keturvamzdžių priešlėktuvinės gynybos kulkosvaidžių, pražūtį 
sėjančiom trasuojančiom kulkom. Sihvoneno bataliono karo dienoraštyje 
rašoma: 


Priešakinės linijos buvo maždaug už 500 m nuo vieškelio, kai batali- 
onas gavo pulko vado įsakymą sustoti, pavalgyti ir būtinai išlaikyti pa- 
siektas pozicijas. Į priešakinę liniją buvo atgabentos ir kelios palapinės, 
kad vyrai galėtų pasikeisdami pailsėti ir sušilti. Šaltis ir tomis dienomis 


buvo gana stiprus. 


MVPP 64 
ų Kuhmo —> 


Per lemiamas 1940 01 05-1940 01 07 kautynes suomiai surengė motti apsiaustis ir sunaikino 
Raudonosios armijos 44-ąją diviziją. 

Iš krašto kairėje puolęs Partizanų batalionas buvo gavęs užduotį sunai- 
kinti Kuivalahčio pakrantėse priešo ugnies lizdus. Batalionui pavyko pa- 
siekti Kotakangasą maždaug už 800 metrų nuo kelio, bet toliau jį sulaikė 
priešas. Batalionas sustojo pasiektose pozicijose. 

Dvi Mandenlino vadovaujamo 65-ojo pėstininkų pulko kuopos puolė 
ukrainiečius iš šiaurės. Septintoji kuopa užtvėrė sąsmauką tarp Kuomasjer- 
vio ir Lautalampio (Lauttalampi), o devintoji kuopa be didesnių sunkumų 
užėmė Materą Hapalanvaroje, bet puolančiuosius į Haukilą netoli kelio su- 
stabdė kryžminė lengvųjų ginklų ir kulkosvaidžių ugnis. Be artilerijos pa- 
stiprinimo kuopos nepralaužė pozicijų prie kalvos, kur stovėjo namas. Iur- 
jenėje (Yrjūnū) Lehto 5-asis žvalgybos dalinys ir Volaneno lengvoji kuopa 
sutrikdė susisiekimą keliu su Purasu. Kelias į šiaurę, kuriuo galėjo pabėgti 
ukrainiečiai, buvo užtvertas. 

Pirmoji lemtingojo puolimo diena - sausio 5-a - suomiams Haukiloje 
nebuvo labai sėkminga, jei kalbėsime apie tai, ar pavyko užimti vietovę. Li- 
nijose kariams nepavyko pasiekti didelių laimėjimų, todėl naktį ataka buvo 
nutraukta. Buvo ruošiamasi vėl atakuoti kitą rytą, 08.00 val., iš esmės sie- 
kiant to paties. 

Nors užimti vietovių nepavyko, laikas buvo suomių pusėje, nes, spiginant 
šalčiui, 25-asis pėstininkų pulkas tebebuvo apsuptas. Sausio 5 d. vakare suo- 
miai Haukiloje paėmė pirmuosius belaisvius. 27-ojo pėstininkų pulko karo 
dienoraštyje pasakojama: 


Dieną paėmėme daugiau kaip 50 belaisvių, kurių dažnas pasidavė 
savo noru, taip pat du karininkai, jie sakė žinoję esą apsupti, bet nega- 
lėję prasilaužti ir dar tikėję, kad kita jų divizija tebėra užėmusi Suomu- 
salmio bažnytkaimį. 


Sausio 6 d., aštuntą valandą ryto, 27-asis pėstininkų pulkas vėl puolė, 
mėgindamas užimti Haukilą. Pirmosiomis valandomis ataka atrodė tokia 
pat neveiksminga kaip išvakarėse. Partizanų bataliono ruože ukrainiečiai 
net buvo perėmę iniciatyvą, bet kontrataka buvo atremta dar iš ryto. Ukrai- 
niečiai atrėmė visus suomių mėginimus ir puolimas buvo nutrauktas. Vis 
dėlto motti taktikos poveikis jau buvo jaučiamas. 

Raudonosios armijos 44-osios divizijos jėgos išseko sausio 6 dieną, nes, 
pavyzdžiui, 146-ajam pėstininkų pulkui tai buvo penkta bado diena. Vino- 
gradovas nurodė žvalgybos grupei išsiaiškinti, ar būtų galima Ratės kelio 
šiaurinės dalies vietovėmis pasitraukti į rytus. Ketinta kareivius ir sunkiąją 

techniką palydėti Sovietų Sąjungos pusėn. Vinogradovas išsiuntė žvalgus į 
žygį, ir daugiau apie juos nebuvo girdėti. Vėliau, antroje dienos pusėje, suo- 
miai nutraukė paskutinį Vinogradovo ir 9-osios armijos štabo ryšį. 

Paskutine 9-osios armijos radijo ryšio žinute Vinogradovui buvo praneš- 
ta, kad pozicijas reikia ginti iki paskutiniosios. Tiesa, Vinogradovui leista 
veikti savo iniciatyva, jeigu pavyktų nuo suomių išgelbėti techniką. Vino- 
gradovo taip pat paprašyta nurodyti koordinates vietų, kuriose lėktuvai gali 
numesti šaudmenų ir maisto atsargų. 

Vinogradovas sušaukė vadus ir įsakė pradėti kontroliuojamą atsitrauki- 
mą rytų link. Trauktis nurodyta Ratės keliu. Vinogradovas liepė sunkiąją 
techniką išsigabenti, o kitą amuniciją sunaikinti sudeginant. Vinogradovui 
pasiūlius dar vieną būdą technikai sunaikinti, kariuomenė nuo šiaurinės ke- 
lio pusės pajudėjo Sovietų Sąjungos link. 

Sužeistų atsitraukiančios 44-osios divizijos karių laukė liūdna dalia, nes 
vadai jais nesirūpino. Į mašinas buvo imami tik sužeistieji, kurie galėjo pa- 
eiti ir įlipti į kėbulus. Vinogradovo nurodymas „nešti tik sveikus" daugeliui 
reiškė mirties nuosprendį. Jis sąmoningai paliko sužeistuosius likimo valiai. 

Paskutiniai Ratės kelio įvykiai vėliau Mechliui adresuotame pranešime 
buvo pavadinti „katastrofa“. 

Olego Božko vertinimu, mūšyje pasižymėjusių Raudonosios armijos ka- 
rių ir katastrofos kaltininkų santykis buvo 9:1. Apskritai tariant, 44-oji di- 
vizija, turint galvoje vasarinę aprangą ir prastą tiekimą, kovojo narsiai, nes 
iki sausio 6 d. atrėmė visus suomių mėginimus užimti Haukilą. Paskui šaltis 
ir alkis įveikė kovotojų dvasią. Tyrimų dokumentai rodo, kad Ratės kelio 
mūšio metu eilinių nuotaika buvo slogi. Božko studijoje rašoma: 


Tomis dienomis tikslingai ir drausmingai veikė tik daliniai, iš so- 
vietų teritorijos atsiųsti į Ratės kelią padėti 44-osios divizijos likučiams 


išsiveržti iš apsupties. 


Apie Vinogradovo įsakymą trauktis suomiai gavo žinią dar sausio 6 d. 
Lassilos bataliono karo dienoraštyje rašoma: 


Gavom žinią, kad rusui įsakyta prasilaužti pro bet kur ir išsigabenti 
techniką. 


Apie vidurdienį į šiaurę nuo Haukilos išsidėsčiusi suomių kariuomenė 
pastebėjo, kad priešas, kaip buvo įsakyta, jau traukiasi. Ukrainiečiai mėgino 

prasimušti pro spragą į rytus nuo Lautalampio (Lauttalampi), prie Ryhivaros 
(Riihivaara). Pastebėję, kad ukrainiečiai bėga, suomiai nutraukė puolimą ir 
mėgino užtverti sąsmaukas tarp Kuomasjervio, Lautalampio ir Kokojervio. 

Gavęs žinią apie ukrainiečių mėginimą pabėgti, 27-asis pėstininkų pulkas 
vėl pradėjo ataką. Lassilos bataliono ruože įnirtingos kautynės vyko tankiai 
įrengtose ukrainiečių žeminėse, kur vyrai stojo vienas prieš vieną. Visą popie- 
tę trukusiuose mūšiuose suomiai atkakliai judėjo nuo vieno ugnies taško prie 
kito. Galų gale užpuolikai prasilaužė pro pozicijas ir užtvėrė kelią. Po tokių pat 
audringų mūšių ir Airimo batalionas vakaro prieblandoje prasilaužė į kelią. 

Antroje dienos pusėje Partizanų batalionas, sustiprintas minosvaidžiais, 
kelio pusėn puolė Kuivasjervio pakrante. Kelią užtvėrė ir užbarikadavo per 
600 metrų į rytus nuo Kuomanjokio. Kelias jau buvo užkirstas trijose vieto- 
se. Vakare pradėjęs ataką Sihvoneno batalionas savo ruože Partizanų batali- 
onui iš dešinės judėjo už 200 metrų nuo kelio. 

Vakare suomiai ėmė spausti apsupties žiedą tiek iš pietų, tiek iš šiaurės. 
Beviltiškoje situacijoje atsidūrę ukrainiečiai mėgino padegti savo transporto 
priemones. Vis dėlto suomiams kulkosvaidžių ugnimi pavyko šitai sutruk- 
dyti. Raudonąją armiją apėmė panika, ir kareiviai, būriuodamiesi Haukiloje, 
svarstė, kuriuo keliu sprukti. Negavę vieningo vadovybės nurodymo, pro 
kur prasilaužti, kariai ėmė elgtis neapgalvotai. 

Apie vidurnaktį ukrainiečiai paskutinį kartą įnirtingai atakavo Airimo 
bataliono užtvertas pozicijas, tuščiai mėgindami prasilaužti. Priešakyje 
puolė dvi 25-ojo pėstininkų pulko kuopos, iš paskos judėjo prieštankiniai 
pabūklai, dvi 122-osios artilerijos pulko baterijos, tiekimo daliniai ir sužeis- 
tuosius gabenę sunkvežimiai. 

Priekyje buvo genami arkliai, kad susprogdintų minas, bet juos, nepasie- 
kusius tikslo, pražudė suomių kulkosvaidžių ugnis. Iš paskos riedėjusius tan- 
kus sunaikino minos, beprasmišką pėstininkų ataką galutinai sustabdė ranki- 
nių granatų sprogimai. Kolona įstrigo ankštame kelyje. Tuo metu Sihvoneno 
batalionas, puolęs atvirą ukrainiečių sparną, priartėjo nedideliu atstumu. 

Pasak amžininkų pasakojimų, ukrainiečiai kelyje judėjo tokia tankia ri- 
kiuote, kad iš esmės kiekviena suomių kulka kliudė gyvą žmogų. Degančių 
tankų liepsnos nušvietė siaurą kelią ir negyvų arklių bei žmonių kūnus šali- 
kelėje. Pelo kaime sutelktos vyrų kuopos (27 PP/1) karo dienoraštyje rašo- 
ma, kad sausio 6 d. spirgino net 34 laipsnių šaltis. Tą dieną Ratės kelias tikrai 
buvo virtęs lediniu pragaru. 

Nedidelis ukrainiečių būrys dar mėgino bėgti. Tarp atsparos taškų buvo 
spragų, pro kurias kai kuriems pavyko pasprukti. Bet jie liūdnai baigė. Iš pa- 

skos atšliuožę suomiai nepasigailėjo sniegu klampojančių priešų. Dauguma 
suomių kulkų išvengusių ukrainiečių sušalo sniege, nepasiekę rytinės sienos. 

Sausio 7-ą švintant rytui buvo aišku, kad Raudonosios armijos 25-asis 
pulkas sumuštas galutinai. Dieną susisiekė iš pietų puolęs 27-asis ir iš šiau- 
rės supęs 65-asis pėstininkų pulkas. 27-ojo pėstininkų pulko trečiosios kul- 
kosvaidininkų kuopos karo dienoraštyje rašoma apie paskutinę Haukilos 
kautynių dieną: 


Kuopa vėl buvo pašaukta į pozicijas. Mūsų kulkosvaidžiai tratėjo be 
atvangos visą parą. Kautynių griausmas nenutilo iki 6.15 val. Prašvitus 
rytui atsivėrė didingas vaizdas: vieškeliu driekėsi kelių kilometrų rusų pa- 
likta gurguolė su artilerija, vežimais, traktoriais, šarvuotais automobiliais, 
mašinom, arkliais, kulkosvaidžiais, lauko virtuvėm, vežimėliais ir t.t., ir 
t.t. Visa ruso divizijos gurguolė su pabūklais atiteko mums. Rusai mėgino 
ją sunaikinti, bet pavyko padegti tik kelis vežimus su šaudmenimis. 

Vieškelyje ivanai žengė priešais ir šimtai jų gavo galą, mūsų kulkos- 
vaidžiams liejant mirtį. Šiandien ne vieną šimtą paėmėm į nelaisvę, jie 
prastos būklės, sakė nevalgę keturias paras. Kai padavėm valgyti, mėgi- 
no bučiuoti rankas, neatsistebėjo mūsų elgesiu su jais ir visi sutartinai 
tikino, kad, žinodami, jog nenužudysim, būtų atėję dideliais būriais, 
bet buvo tikinami nepasiduoti į nelaisvę, nes suomiai žiauriai kankina 
ir galiausiai nužudo. 

Dauguma belaisvių - ukrainiečiai. Tiesiog stebina išgarbstytų Rau- 
donosios armijos karių skarmalai ir kariniai gebėjimai. Dar viena Mo- 
lotovo divizija sumalta į miltus, stingdomi šalčio, klaidžioja nemažai 
ivanų po miškus. Šią valandą Suomusalmis jau ne ruso. Kuopa šian- 
dien nuostolių nepatyrė. Rusų lėktuvas net per pūgą buvo atskridęs, nu- 
metė ne tik trofėjų, bet ir šešis maišus džiūvėsių, o mūsų vyrai prisiplojo 
prie žemės, manydami, kad bombos krenta. 


Mūšis tarp Haukilos ir Karilos nurimo netikėtai greit. Po pietų vietovė buvo 
išvalyta ir Partizanų batalionas išplėtė rytines pozicijas Kuomanjokyje. Pasak 
suomių šaltinių, per Haukilos motti paimta tūkstantis belaisvių, kurių daugu- 
ma nušalę ir vaduojasi mirtimi. Ilitornijo (Ylitornio) vyrų kuopos (27 PP/4) 
karo dienoraštyje sausio 7 d. įraše be pagražinimo nusakyta kautynių baigtis: 


Rusai gaujomis bėgo rytų pusėn, palikę daug žuvusiųjų, sužeistųjų 
ir karo trofėjų. 

TĄ NAKTĮ 44-0Ji DIVIZIJA BUVO SUNAIKINTA 


Gausios 44-osios divizijos pajėgos buvo išsirikiavusios ir į rytus nuo 
Haukilos ir Karilos, kur 146-ojo pėstininkų pulko trečiojo bataliono svar- 
biausios pajėgos buvo išsidėsčiusios maždaug per kilometrą Tiūnelėje ir 
Matiloje (prie Ratės ir Kuhmo kelio išsišakojimo). Užimtoji teritorija tapo 
stipria užtvara nuo Haukilos bėgantiems Raudonosios armijos kariams. Ke- 
lias Matilos ir Tiūnelės motti link buvo praskintas per Sanginaho kautynes 
ir suomių kariuomenė Eskoloje stovėjo pasirengusi judėti. 

Sausio 5 d. rytą Kario grupė nuo Eskolos puolė Ratės kelio link. Buvo 
suplanuota, kad kapitono Reino Mankoneno 64-ojo pėstininkų pulko pir- 
masis batalionas pasieks Matilą, sustiprintas 9-ojo lauko artilerijos būrio. 
Batalionas taip pat turėjo apsaugoti rytinį sparną prie Sauko. Į vakarus nuo 
Mankoneno bataliono Suomusalmio batalionas Tiūnelėje turėjo pulti į kelią 
iš Piuioreineno (Pyėrūinen) vakarinės pusės, o paskui judėti į Materą. Kaja- 
nio batalioną, sumenkusį per Sanginaho mūšį, Karis paskyrė į rezervą. 

Iki vidurdienio Suomusalmio batalionas nušliuožė iki lauko, esančio pa- 
lei namą, pakraščio ir susigrupavo, pasiruošdamas atakai iš abiejų Tiūnelės 
pusių. Ataką sustabdė sovietų kuopa ir trys tankai. Nenusisekė ir vakari- 
nė ataka, Puraso kelio išsišakojimo link. Atvirame lauke tankų apšaudymas 
grėsmingai efektyvus, o sausio 5 d. Suomusalmio batalionas dar neturėjo 
prieštankinės gynybos pabūklų. Vis dėlto trečia ataka buvo sėkminga. 

Naktį kaip pastiprinimas buvo gautas prieštankinės gynybos pabūklas, 
kuriam apšaudant, sausio 6 d. rytą pirmoji ir trečioji Suomusalmio batali- 
ono kuopos užkirto kelią tarp Matilos ir Tiūnelės. Užtvėrę ir užbarikadavę 
kelią Suomusalmio kareiviai išsidėstė gynybos rikiuote. Kariai turėjo sulai- 
kyti iš Haukilos ir Karilos ruožo į rytus keliu bėgančius ukrainiečius. 

Vinogradovui įsakius atsitraukti, tarp Karilos ir Tiūnelės buvusiems 
Raudonosios armijos būriams nepavyko prasimušti pro Suomusalmio ba- 
taliono pozicijas. Ukrainiečius galutinai sustabdė barikados ir prieštankinio 
pabūklo ugnis. 

Todėl priešais Suomusalmio bataliono gynybinę rikiuotę susigrūdo dide- 
lė transporto kolona. Vietoves nuo Haukilos rytinėje kelio pusėje iki Tiūne- 
lės ukrainiečiai buvo užėmę iki sausio 7 d. ryto, paskui kelią perėmė Lassilos 
batalionas. Pasak Makiniemio, garbė už tai, kad užėmė koloną, atiteko ne 
tam, kas buvo jos nusipelnęs: 

Naktį iš 6-o0s į 7-4 d. priešas paskutinį sykį mėgino prasilaužti, bet 
ataka buvo atremta, priešas sumuštas, pasekmės žinomos, ir tik tada 
pamatėm, kiek arklių, vežimų, artilerijos, automobilių ir t. t. apsiaus- 
ties žiedas buvo apėmęs. Be to, dešiniojo sbarno pusėje Tiūnelės link 
driekėsi antra priešo kolona, kurią anksčiau prie Tiūnelės sustabdė 
mūsų pastatyta barikada bei minos ir kuriai šitaip buvo užtvertas ke- 
lias. 1940.01.07 popiet liepiau mūsų rezervinei kuopai užimti šią kolo- 
ną, kurią diviz. vadovybė norėjo pavadinti Harolos dalinio kolona, nors 
Harolos dal. buvo į pietus nuo Tiūnelės ir tik kitos dienos 11 val. atvyko 
prie min. kolonos. Ir dar nekaltai apšaukė mano karininkus apiplėšus 
minėtąją koloną. 


Pastiprintas dviem lauko pabūklais, Kuhmo keliu nuo Eskolos Matilos 
link puolęs Mankoneno batalionas patyrė sunkumų dar sausio 5 d. rytą. So- 
vietų kuopos atsparos punktas buvo išdėstytas dviem linijom ir kuopą pavy- 
ko sumušti tik per ilgas kautynes. Batalionas pasiekė kalvą už 500 metrų nuo 
kelio išsišakojimo, bet jo smogiamosios jėgos buvo išsekusios. Prasto karių 
apmokymo kaina buvo didelė: 20 žuvusių ir 60 sužeistų. 

Susilpnėjusį batalioną pakeitė rezervinis Kajanio batalionas. Mankoneno 
batalionas buvo pervestas į savo pulką Likoharjaus ruože. 22-asis lengvasis 
dalinys priskirtas prie Kario dalinio, todėl galėjo užtverti spragą į šiaurę nuo 
Kokojervio. 22-asis lengvasis dalinys persikėlė į Materą už Suomusalmio ba- 
taliono pozicijų. 

Kajanio batalionas gavo užduotį apsupti gynybos centrą prie kelio išsiša- 
kojimo, nutraukiant jo ryšius su rytais. Kelio išsišakojimą saugojo grėsmin- 
ga haubicų baterija. Veikko Karhuneno vadovaujamas Kajanio batalionas 
nukreipė į ugnį dvi kuopas ir viena jų - sustiprinta trečioji kuopa - užkir- 
to kelią Ratės ruože, o antroji pridengė Kuhmo kelio ruožą. Pirmoji kuopa 
buvo palikta rezerve Eskoloje. 

Trečios kuopos pervedimas į kautynių teritoriją, nors nedideliu atstu- 
mu, bet sunkiai pereinamoje vietovėje, užtruko visą sausio 6-0s rytą. Kuopa 
užtvėrė kelią įnirtingu puolimu Kokojervio rytinėje pusėje. Kelias buvo už- 
verstas dideliais medžiais, barikada užminuota, kelio pralaida susprogdinta, 
kad nepervažiuotų tankai. 

Kol nesutemo, kuopa pasirengė gintis, sustiprinta prieštankiniu pabūklu, 
kuris turėjo šaudyti į vakarus, kelio pusėn. Netoliese, atšlaitėje būvo puikios 
kulkosvaidžių pozicijos, nes priešais atsivėrė tiesi maždaug kilometro ilgu- 
mo kelio atkarpa dabartinio Ratės Vartų muziejaus link. Ir Sauko užnugaris 
buvo apsaugotas iš rytų pusės, todėl ukrainiečiai atsidūrė motti apsuptyje ir 
palei Ratės kelio išsišakojimą. 

Kai trečioji kuopa išrikiavo savo pozicijas, priešas beveik iškart mėgino 
prasilaužti. Kokojervio teritorijoje artilerija, palikusi pozicijas, išsirikiavo 
Žygiuote, ketindama bėgti. Artileriją pridengė pėstininkai ir pasienio sar- 
gybos kuopa. 

Ukrainiečiai puolė su transportu priešakyje, pėstininkams sekant iš pas- 
kos. Suomiai kulkosvaidžių ugnimi atskyrė transporto priemones nuo pės- 
tininkų, prieštankinės gynybos pabūklu sunaikindami lengvuosius tankus, 
užkirto kelią. Ukrainiečių divizijoje kilo chaosas. 

Vadai nesugebėjo suvaldyti išsigandusių vyrų, kurie, palikę pabūklus ir 
kitokią techniką, metėsi į mišką. Jie ilgai sumišom grupėm klampojo po 
mišką, kol bataliono komisarui Krapincevui pavyko sutelkti daugumą vyrų 
į organizuotą būrį ir šis pasuko Sovietų Sąjungos sienos link. 

Po pirmo priešo mėginimo prasilaužti gynyba vėl buvo sustiprinta rezer- 
vo pajėgomis. Į spragą tarp Kuhmo ir Ratės kelių buvo mesta Mankoneno 
bataliono antroji kuopa, nes nenorėta leisti priešui pabėgti iš vietovės, esan- 
čios tarp dviejų Kajanio bataliono kuopų. Suomiai jau turėjo užėmę ištisinę 
teritoriją nuo Mekeleisenaho iki Kokojervio rytinės ribos. 

Po pietų sovietų kariai pradėjo antrą, dar smarkesnę ataką Ratės kely- 
je. Priešą atmušti nebuvo lengva, o paskui mūšiai kelio išsišakojimo ruože 
nurimo. Paskutiniai ukrainiečių mėginimai prasilaužti naktį į sausio 7-ąją 
buvo beviltiški. Kajanio bataliono užtvertoje kelio atkarpoje šarvuotas auto- 
mobilis antrą valandą nakties pravažiavo pro barikadą, bet kuopos vadas, at- 
sargos leitenantas Mikko Ylonenas užbaigė jo kelionę rankinėm granatom. 

Po valandos per barikadą prasimušė tankas, bet sustojo prie susprogdin- 
tos kelio pralaidos. Atsargos jaunesnysis seržantas Heikkinenas nušliaužė 
prie tanko ir metė į vikšrus kelias rankines granatas. Tanko liuko greitai 
atverti nepavyko. Vėliau, dieną, geležiniu laužtuvu liukas buvo atidarytas. 
Viduje rasti du ukrainiečiai kariai - vienas gyvas, antras miręs. Tuo metu 
jau niekas neabejojo, kad Raudonoji armija pralaimėjo ir sausio 7-ą, antroje 
dienos pusėje, Kuhmo ir Ratės kelio atsišakojimo ruožas buvo atsiimtas. 

Kautynėms pasibaigus tame ruože liko daugybė pabūklų, tankų, sunkve- 
žimių ir kitokios karinės technikos. Amžininkų vertinimu, žuvo tūkstantis 
Raudonosios armijos karių, pora šimtų buvo paimta į nelaisvę. Nedidelė 
ukrainiečių dalis pabėgo per užšalusį Kokojervio ežerą. Dauguma jų mirė 
sušalę arba krito, pakirsti suomių kulkų, nespėję pasiekti rytinės valstybės 
sienos. Veikko Karhunenas savo knygose beveik nekalba apie žmogiškuo- 
sius sunkumus kare, bet vienoje vietoje glaustai nusako Ratės kelio mūšio 
atmosferą lemtingomis akimirkomis. 


Vakare buvo girdėti smarkus kautynių griausmas Haukiloje, šau- 
tuvyų poškėjimas rodės kaip keistas šnypštimas, o iš motti apsiausties 
mėginančių išsiveržti priešų šauksmai - kaip mirštančiųjų riksmas. Tą 
naktį 44-oji divizija buvo sunaikinta. 


LIKOHARJAUS UŽĖMIMAS IR KAUTYNĖS RATEVAROJE 


Fagernaso grupė galėjo ramiai ruoštis lemtingam puolimui. 64-ojo pės- 
tininkų pulko štabas buvo įsikūręs Uteloje (Uutela), į pietus nuo Vuokin- 
rantos. Siilasvuo štabo nurodymu 6-asis žvalgybos dalinys tapo pavaldus 
64-ajam pėstininkų pulkui, o dalis 64-ojo pėstininkų pulko trečiojo batalio- 
no buvo pervesta į Kerelę, į divizijos rezervą. 64-ojo pėstininkų pulko mi- 
nosvaidininkų kuopos karo dienoraštyje apie pasirengimą pulti papasakota 
detaliai: 


Dieną buvo gautas ir perskaitytas pulkininko Siilasvuo įsakymas, 
kuriame akcentuota, kaip svarbu atidžiai sekti, kad priešas negalėtų 
prisijungti prie to paties laido ir klausytis. Ir dar pabrėžta, kad žuvu- 
siojo nuosavybės liesti nevalia, kad tai mirusiojo apiplėšimas, kurį turi 
pabaigti karo lauko teismas. Privaloma sugrąžinti visas tuščias gilzes. 
Per ataką neužmiršti apžiūrėti žuvusiųjų, kad priešas neapsimestų ne- 
gyvas ir nepadarytų nuostolių, kaip jau buvo nutikę. 


Fagernaso grupės pirmoji užduotis buvo užimti Purasjokio ir Likohar- 
jaus teritorijas. Likoharjaus vienkiemyje prisimenama nutikus vieną iš keis- 
tesnių Ratės kelio meto dalykų. 1939 m. vasarą namo kieme dėl vandens 
trūkumo pradėta gilinti šulinį. Šulinys buvo uždengtas plona plokšte ir visi 
namo gyventojai žinojo, kad ant jos negalima žengti. Bet šito nežinojo Rau- 
donosios armijos karininkas, kuris raitas įjojo į kiemą. 

Šulinio dangtis raitelio neišlaikė ir raudonasis karininkas įkrito gilumon. 
Arklys raitelį nuspaudė negyvai ir abudu liko ilsėtis giliame kape. Po karo 
kapu virtusio šulinio vietoje buvo pasodintas šermukšnis, kuris iki šiol auga 
namo kieme. 

Lemtingu Ratės kelio mūšio metu Likoharjaus vienkiemį buvo užėmę 
ukrainiečiai, kurie turėjo saugoti tiekimo kelią. Sausio 5 d., švintant, prie 
lauko palei kelią artėjo prieštankinių pabūklų gynybos būriu ir dviem pul- 
ko minosvaidininkų kuopom sustiprintas Rasaneno batalionas (64 PP/II). 
Tą naktį kariai per šešias valandas sukorė dešimties kilometrų kelią sunkiai 
pereinamomis vietomis. 

Rytą dvi suomių kuopos, iškart po žygio, puolė ir nesunkiai užėmė priešo 
ugnies taškus pietinėje kelio pusėje. Vis dėlto, priešui kontratakuojant, ke- 

lio užkirsti nepavyko. Mėnulio šviesoje buvo pamėginta pulti dar kartą, bet 
nepasisekė. Kelią pavyko užimti tik trumpam, bet suomiai suspėjo susprog- 
dinti Purasjokio tiltą. 

Sausio 6 d. Rdsaneno batalionas pakliuvo į smarkią ugnį, rusų pasienio 
sargybos būriams pradėjus kontratakuoti nuo Parvavaros. Puolė 3-ojo pa- 
sienio sargybos pulko daliniai, kurie buvo atsiųsti į pagalbą 44-ajai divizijai. 
Metų pabaigoje pulkas buvo gavęs užduotį pridengti divizijos tiekimo kelią 
tarp Matilos ir Ratės. Puolimą sustiprino ne tik artilerijos dalinys, bet ir 
penki tankai. Per kautynes itin pasižymėjo atsargos jaunesnysis leitenan- 
tas Arne Lėnnbohmas, kuris rankinėmis granatomis sunaikino vieną tanką. 
Žygdarbis didvyriui kainavo gyvybę. 

Vis dėlto tankų ugnis padarė savo darbą, ir per kautynes, užsitęsusias iki 
popietės, Rasaneno batalionas atsitraukė į miško priebėgą maždaug už 300 
metrų nuo kelio. Todėl rusai galėjo toliau pulti vakarų ir Mentiulės link. 
Kario grupei pavaldžiam Mankoneno batalionui buvo įsakyta sustabdyti 
puolantį priešą ir sunaikinti tarp Matilos ir Likoharjaus likusius jo kareivius. 

Popiet Mankoneno batalionas nuo Eskolos miško keliu judėjo į Sauką, 
kur be paliovos plūdo priešo kariuomenė. Įnirtingą susirėmimą, stojus vyrui 
prieš vyrą, suomiai laimėjo ir galėjo toliau judėti į Mentiulę. Priešo užim- 
toje Mentiulėje buvo ne tik pėstininkų, bet ir eskadrono didumo kavaleri- 
jos ir pasienio dalinių, kurie laikėsi ir netoliese esančiame Likoharjuje. Per 
kelias valandas trukusį mūšį suomiai užėmė ir Mentiulę. Mankonenas pa- 
kreipė fronto liniją ir į vakarus, nes priešo kariuomenė plūdo ir į bataliono 
užnugarį. 

Sausio 7 d. rytą Rasaneno bataliono vyrai, laikęsi Likoharjuje, buvo pa- 
vargę, todėl lemtingajam puolimui ruošėsi rūpestingai. Pagrindinė puoli- 
mo kryptis buvo sąsmauka tarp Likolampio ir Puraksenjokio ir Likoharjaus 
vienkiemio ruožas. Išvakarėse tarp suomių ir ukrainiečių linijų buvo likęs 
prieštankinis pabūklas ir du kulkosvaidžiai. Šauniausi kovotojai buvo su- 
teikti į smogiamąjį būrį, kuris prieš puolimą atsigabeno ginklus į savo pusę. 

Minosvaidininkų ugnis susilpnino priešo pozicijas ir puolantieji grei- 
tai pasiekė tikslą. Šaltis taip pat padirbėjo už suomius. Suomiams pasiekus 
persvarą, ukrainiečiai, apimti panikos, paliko techniką. Vieni žuvo pozicijo- 
se, kiti pabėgo į miškus, kai kurie pasidavė į nelaisvę. Atsižvelgiant į kariuo- 
menės sudėtį, abi pusės patyrė didelių nuostolių. Pasiekęs kelią, Rasaneno 
batalionas rytinėje pusėje išdėstė priedangą (Purasjokyje) ir pasuko į vaka- 
rus. Popiet tarp Mentiulės ir Likoharjaus buvę suomių batalionai susisiekė. 
Rasaneno bataliono karo dienoraštyje rašoma: 

Prašvitus rytui, netoli būstų buvo matyti daug priešo sargybinių, 
išsklaidytų dalinių karių ir pabėgusiųjų. Daugelis jau buvo nurnetę gin- 
klus ir pasidavė. Dalinius ir sargybinius, kurie puldavo kautis, sunai- 
kindavome. Daug paėmėme į nelaisvę, tarp jų buvo nemažai karininkų. 


Mentiulės ir Likoharjaus kautynių pabaigoje 3-0sios pasienio sargybos 
vadas majoras Lvovas žuvo pakirstas saviškio kulkos. Jį nušovė karinis ko- 
misaras Čerevko, nes sužeistas majoras pakliuvo į suomių nelaisvę. Sovietų 
Sąjungoje Čerevko jau sausio mėnesį stojo prieš baudžiamąją grupę. 

Likoharjaus namo kiemas po mūšio buvo užverstas priešo kovine tech- 
nika. O namo viduje suomių laukė neįtikėtinas reginys. Ukrainiečiai buvo 
suvertę žuvusius ir sužeistuosius į krūvas, tvyrojo šiurpi lavonų, visokių iš- 
skyrų ir kraujo smarvė. Kokia buvo Raudonosios armijos karo medicinos 
tarnybos padėtis, liudija ir tai, kad mirusiųjų niekas neišnešė, o paliko tarp 
sužeistųjų. 

Sausio 5 d. 64-ojo pėstininkų pulko septintoji kuopa judėjo Ratevaros 
pusėn, kur turėjo kuo arčiau sienos užtverti kelią. Sausio 6, antroje dienos 
pusėje, kelias buvo užkirstas prie Ratevaros, bet sausio 8 d., po vidurnak- 
čio, iš Parvavaros į rytus sprukę sovietų kareiviai prasimušė pro užtvarą, 
sykiu išsigabendami ir savo techniką. Sausio 8 d. 305-ojo pėstininkų pulko 
pirmasis batalionas, pajudėjęs nuo Juntusrantos, atsidūrė netoli Miuliupuro 
(Myllypuro) ir padėjo bėgantiems raudonarmiečiams nusigauti už rytinės 
sienos. 

Priešo likučiams pasprukus, Lavio kuopa per Kerelę (Kerūlū) sugrįžo į 
savo batalioną. Beveik visas Ratės kelias jau buvo užimtas suomių. Priešas 
buvo užgrobęs tiktai visam keliui vardą davusio Ratės kaimo apylinkes. 


RATĖS SUSIGRĄŽINIMAS 


Susigrąžinti Ratę buvo patikėta sustiprintam Suomusalmio batalionui. Į 
ugnį pakliuvo tie patys vyrai, kurie pirmieji pasitiko priešą prieš pusantro 
mėnesio, kovėsi sulaikomuosiuose mūšiuose, įveikė rusus Hulkoniemyje ir 
galiausiai kartu naikino 44-ąją diviziją Ratės kelyje. Paskutinis Raudonosios 
armijos atspirties taškas buvo prie pasienio sargybos posto, atstumas nuo jo 
iki sienos - 1 200 metrų. 

Sausio 8 d. Suomusalmio batalionas gavo įsakymą ginti frontą Purajo- 
kyje ir ruoštis judėti iki valstybės sienos. 12 val. Purasjokio fronto ruožo 
gynybinę užduotį Rasineno batalionas perdavė sustiprintai Suomusalmio 
bataliono pirmajai kuopai, kuriai vadovavo leitenantas Urho Leskinenas. 
1962-1969 m. Urho Leskinenas vadovavo Laplandijos pasienio apsaugos 
sargybai, o 1969-1970 m. Pietryčių Suomijos pasienio apsaugos sargybai, iš 
šios tarnybos išėjo į pensiją kaip pulkininkas. 

Kiti Suomusalmio bataliono daliniai iš Tiūnelės iššliuožė sausio 9 d. 15 
val. Žygį sulėtino ne tik kovos nuovargis, bet ir kelyje paliktas karinės tech- 
nikos laužas, todėl Mentiulę suomiai pasiekė tik po pustrečios valandos. 
Nuo Mentiulės žygiavo toliau iki 20 val. Purasjokyje atsargos jaunesniojo 
leitenanto Toivo Komulaineno vadovaujama antroji kuopa pakeitė pirmąją 
kuopą. 

Naktį Purasjokyje pasilikusi Komulaineno kuopa paėmė į nelaisvę ne 
vieną dešimtį po mišką klaidžiojusių ukrainiečių. Rytą kuopa iš Purasjokio 
prisijungė prie kito bataliono. 

22.50 val. priešakinėse eilėse žengusio atsargos leitenanto Eino Lehto va- 
dovaujama trečioji kuopa susidūrė su priešu maždaug už kilometro į rytus 
nuo Ratevaros, paskui suomiai sustojo, o naktį išžvalgė priešo kariuome- 
nės sudėtį. Buvo pastebėta, kad priešais išsidėstę pėstininkai ir trys tankai. 
Priešo gynyba buvo išsidėsčiusi pagal Mieronaho - pasienio sargybos posto 
— Hoskonaho liniją, o kariai įsikūrę trijuose gyvenamuosiuose kaimo pas- 
tatuose. Tai buvo 305-ojo pėstininkų pulko pirmasis batalionas, atžygiavęs 
nuo Juntusrantos pridengti bėgančios 44-osios divizijos. 

Sausio 10 d. rytą Suomusalmio batalionas išsirikiavo pasiruošdamas 
atakai: trečioji kuopa žengė priešakinėse gretose, jai iš paskos, 400 metrų 
atstumu, kulkosvaidininkų būriu sustiprinta pirmoji kuopa, toliau, tokiu 
pat atstumu, antroji kuopa. Pionierių būrys ėjo paskui priešakinę kuopą, 
pasirengęs užkirsti kelią minomis. Minosvaidininkų dalinys buvo pasiren- 
gęs teikti ugnies pastiprinimą Hoskonaho ir Mieronaho teritorijose, kulkos- 

vaidininkų kuopa sekė paskui minosvaidininkų dalinį, o artilerijos būrys, 
prasidėjus puolimui, stojo į ugnies pozicijas. Prieštankiniai pabūklai judėjo 
pakaitomis, vienas visada buvo pasirengęs atremti priešą. Medicinos punk- 
tas buvo įrengtas į vakarus nuo Miuliupuro. 

Batalionas sutiko priešą tarp Ratevaros ir Ratės. Priešakinė kuopa susto- 
jo vakariniame lauko pakraštyje palei namą. Priešo pozicijos buvo priešin- 
goje pusėje, ir pirmoji kuopa, sustiprinta artilerijos būrio ir minosvaidžių, 
turėjo supti priešą iš šiaurinės lauko pusės. Pasipriešinimas buvo smarkus ir 
tankų sunaikinti nepavyko net prieštankiniu pabūklu. 

Vis dėlto suomiai per dieną palaužė rusų pasipriešinimą. Po visą die- 
ną trukusių mūšių tankai atsitraukė, pozicijas paliko ir pėstininkai. Pasak 
Božko, ukrainiečiai atsitraukė negavę įsakymo. Suomiai perėjo laukymę prie 
namo, paskui puolė kelio link. Per kautynes užsidegė ir pražuvo ugnyje Mie- 
ranahas. Paskutinius Raudonosios armijos ugnies taškus per artimus mū- 
šius suomiai užėmė iki 17 val. 

Pasienio sargybos poste buvo įrengtas medicinos punktas, ir suomiai čia 
išvydo šleikštų vaizdą. Ant sargybos vado stalo gulėjo negyvas priešo karei- 
vis perpjautu pilvu. Aplinkui buvo primėtyta kruvinų tvarsčių. Veikiausiai 
suomių ataka nutraukė chirurginę operaciją. Kitoje kiemo pusėje stovėju- 
sioje malkinėje vienas šalia kito gulėjo negyvi sovietų kareiviai, kurių para- 
dinio žygio į Oulu pabaiga atrodė šiurpiai. 

Sausio 10 d., trečiadienį, 19 val. suomiai vėl stovėjo prie savo valstybės 
sienos. 


KETVIRTA DALIS 


RATĖS KELIO PĖDSAKAI 


Motti kautynės, žinomos kaip Ratės kelio mūšiai, Haukiloje, Kariloje, 
Tiūnelėje, Matiloje ir Likoharjuje vyko panašia eiga ir užtruko iki 1940 m. 
sausio 5-7 d. Ukrainiečiai iš pradžių atkakliai gynėsi, bet sustiprėjęs šaltis 
atliko darbą už suomius. Sausio 6 d., kai Vinogradovas davė įsakymą trauk- 
tis, ukrainiečiai, netekę vilties, pasileido rytų sienos link. Paskui tarpais 
vyko skerdynės, o ne kautynės. Žmonės kalbėjo, kad pavasarį Ratės kelio 
grioviais sruveno rausvas vanduo. 

Kai kurie ukrainiečiai kovėsi iki apmaudaus galo. Daug jų ilgai klaidžiojo 
po snieguotus miškus, spiginant šalčiui. Nemažai sušalo. Pelo kuopos (27 
PP/5) karo dienoraštis apie sausio 8 d. pasakoja štai ką: 


12.00 val. kuopa išėjo valyti užimtos vietovės. Rusus ėmėm į nelaisvę 
visą dieną, kartais po 10-70 vyry. Aišku, atrodė apverktinai. Nušalu- 
siom kojom ir rankom. Vargas juos privertė pasiduoti. Gal ir suomių 
propaganda paveikė. 


Nurimus mūšiui Ratės kelias buvo visiškai užkištas, ir iš karto pradėtas 
teritorijos valymas. Aplinkui kūpsant krūvoms lavonų, darbas buvo labai 
bjaurus. Ginklai, amunicija ir veikianti technika buvo greitai surinkta, o me- 
talo laužas, negyvi priešai, kritę arkliai suguldyti krūvomis pakelėje. Apie 
sausio 7 d. ir vėlesnius įvykius Siilasvuo savo knygoje pasakoja: 


Toliau buvo valoma teritorija. Iš miškų ir žeminių vedė belaisvius. 
Daugelis buvo nušalę rankas ar kojas. Palei vieškelį užkūrėm laužų, 
prie jų draugiškai šildėsi mūsų vyrai ir belaisviai priešai. Dar vėlai va- 
kare prie Kuomasjervio buvo priešo ugnies taškų. Seržantas Rosengvis- 

tas gavo užduotį su savo būriu sunaikinti likusius įtvirtinimus. Jis išėjo 
apie 22.00 val. ir sugrįžo 4 val. su 70 belaisvių. Kitomis dienomis kariai 
toliau valė teritoriją, rinko trofėjus. Tamsiose žeminėse, gurguolėse ir 
kt. dar slėpėsi priešų. Sniege buvo rasta ginklų, pabūklų spynų, pelenga- 
torių. Specialieji būriai buvo palikti toliau valyti teritorijos. Šitas dar- 
bas truko iki karo pabaigos ir dar vėliau. 


17-metis savanoris Niilas Haikola iš Sievio (Sievi) miestelio buvo vienas 
iš karo policijos kinologų, atvykusių į Ratės kelią iš karto po mūšio. Jis su 
šunim turėjo tarp kritusių ukrainiečių ieškoti gyvųjų. Kad rado gyvą žmogų, 
šuo parodydavo urzgimu. 1940 m. sausio mėn. įvykiai Haikolai į atmintį 
įsirėžė visam gyvenimui. 

„Kai kalbama apie Ratės kelią, aš pirmučiausia prisimenu šaltį. Dvi nak- 
tis pralaukėme po egle, kol mūšiai aprimo. Tai buvo šalčiausios mano gyve- 
nimo naktys, nes neturėjome palapinių. Vaikštant po tas vietas, ir šiandien 
nukrečia šiurpulys“, - 2007 m. kovo mėn. pasakojo Haikola. 

Prieš Žiemos karą Niilas Haikola buvo išėjęs Apsaugos gvardijos naujokų 
kursą. Vis dėlto jokie mokymai neparengė tokiems reginiams, kokie jo laukė 
Ratės kelyje. Kelių kilometrų ilgio transporto kolona buvo pilna sušalusių ir 
sužalotų kūnų, šaltyje sustingusių groteskiškomis pozomis. Daugelis buvo 
išsižioję priešmirtiniam šauksmui. Haikolos pereinamasis tarpsnis iš jau- 
nystės į brandą buvo trumpas ir kupinas dramatizmo. 

„Ten atsidūrusiam septyniolikmečiui teko daug ką permąstyti. Visur 
gulėjo žuvusiųjų kūnai, jų buvo tūkstančiai. Pirmosiomis naktimis miegas 
neėmė, bet po kelių dienų ir prie šito pripranti. Ukrainiečiai, kuriuos rado- 
me gyvus, buvo apgailėtinos būklės, išsigandę. Pirmiausia pavaišinom juos 
cigaretėm ir duona. Gavome porą palapinių, kurių vienoje laikėme belais- 
vius. Palapines saugojo pora šunų, vienas priešais, antras iš galo. Belaisviai 
neturėjo noro bėgti, nes palapinėje gavo valgyti ir malkų. Atrodė patenkinti, 
kad gali laikytis šilumoje“, - prisiminė Haikola. 

Suomiai be graudulio prisirankiojo kolonoje karo atminų, nors tai buvo 
griežtai draudžiama. Iš Ratės kelio daugiausia vežėsi namo žiūronus, žemė- 
lapius ir „Nagant“ revolverius. Kolonoje rado ne tik tikros kovinės amuni- 
cijos, bet ir neįprastą kolekciją kitokių daiktų, kai kurie iš jų buvo lenkiški. 
Tarp jų buvo moteriškų batų, civilių drabužių, knygų ir lagaminų. 


44-oji divizija ruošėsi ir dideliam pergalės paradui Oulu mieste, taigi 
buvo rasta ir muzikos instrumentų, gramofono plokštelių, vodkos, ir visas 
vežimas kondony. Viena plokštelė vadinosi „Pasitik mus, gražuole Suomi- 
ja". Iš šventinės amunicijos galima spręsti apie planuotą papildomą parado 
programą. 

Svarbiausia, kad kolonoje buvo rasta ginklų, kurių suomiams baisiai rei- 
kėjo. Daugelis karių pasikeitė šautuvus į naujutėlaičius rusiškus ir su Sovietų 
Sąjunga toliau kovojo jos pačios ginklais. Anot vieno skaičiavimo, Ratės ke- 
lio trofėjais buvo galima aprūpinti visą suomių diviziją. 

„Priešo sėkmę lėmė ginkluotė. Rusai, pavyzdžiui, turėjo daug automa- 
tinių ginklų, bet jie buvo taip gausiai sutepti tepalu, kad dideliame šaltyje 
neveikė. Kolonoje radome ir naujutelaičių pabūklų, kuriais nebuvo iššauta 
nė vieno šūvio, - pasakojo Haikola. 

Po Ratės kelio mūšio 44-osios divizijos likučiai susitelkė ginti pasienio 
iš Sovietų Sąjungos pusės ir laikėsi ten iki karo pabaigos. Karo pabaigoje 
prie sienos nuolat vyko didesni ar mažesni sargybinių susirėmimai. Divizija 
buvo papildyta ir vasario 21-23 d. Raudonosios armijos dienos proga mėgi- 
no surengti didesnį puolimą Ratės kelio ruože. Iš pradžių sovietams sekėsi, 
bet per porą dienų jie buvo atmušti už sienos. Ir šį kartą Raudonoji armija 
patyrė nemažų nuostolių. 

Ratės kelyje sumušta divizija vėl galėjo stoti į kovą tiktai kovo mėn. pra- 
džioje ir buvo planuojama ja pasinaudoti per kovo 21-23 d. puolimą. Bet 
karas jau buvo pasibaigęs. Paskutinį kartą Sovietų Sąjungos lėktuvai Ratėje 
suomius persekiojo paskutinę Žiemos karo dieną. 

Pasak pirmųjų pranešimų, Suomusalmio kautynėse žuvo 600 žmonių, 
162 dingo be žinios, ir 1 200 buvo sužeisti. Iš tikrųjų aukų skaičius pasiekė 
beveik tūkstantį, nes nemažai sunkiai sužeistų karių vėliau mirė. 


ŠALTIS - SUOMIŲ GELBĖTOJAS 


Vienas iš svarbiausių Žiemos karo legendos veiksnių buvo šaltis, kai ku- 
riuose Suomijos kraštuose spirginęs neįprastai smarkiai. Suomiai buvo pri- 
pratę prie šiaurietiškų sąlygų, bet 1939-1940 m. žiemos šalčiai nustebino 
stiprumu. Didžiausia problema buvo žieminių drabužių trūkumas, nes ne 
visi turėjo šiltą karinę aprangą, milines, ir palapinių neužteko. 

Daugelis ir su šalčiu kovojo civiliais drabužiais, o šildėsi kartoninėse pa- 
lapinėse. Per operacijas Ratės kelio partizanai galėjo tiktai rankas pasišildyti 
prie mažų lauželių, nes didelė ugnis priešui išduodavo buvimo vietą. Ki- 
tas dalykas - techninės problemos, dėl kurių kentė visos ginkluotės rūšys. 
Vis dėlto, palyginti su Raudonosios armijos sunkumais, suomių problemos 
buvo menkos. 

Ukrainiečiai vasarine apranga atvažiavo į šaltą dykrą, apie kurią nieko 
nenutuokė. Daugiau nei trisdešimties laipsnių šaltyje vasariniais drabužiais 
apsirengęs Žmogus turėjo išeikvoti visą energiją tam, kad išliktų gyvas. O 
suomiai visą laiką gyveno sąlygomis, panašiomis į tokias, kokios buvo Ratės 
kelyje, ir baisi gruodžio mėn. mūšių kasdienybė užgrūdino suomių karius. 

Ratės kelyje šaltis buvo ukrainiečių priešas ir prie žiemos pripratusių 
suomių gelbėtojas, kaip rodo juodas 65-ojo pėstininkų pulko antros minos- 
vaidininkų kuopos dienoraščio humoras: 


Spėjome, kad rusams nagai šąla, nes ir mums nekaito. 


Apskritai oro sąlygos Žiemos karo metu buvo permainingos. Žiemos 
pradžia buvo gana įprasta, paskui užėjo šalti tarpsniai, kurie labiausiai ka- 
mavo Sąsmauką ir Ladogos Kareliją. Šalčiai kai kur viršijo 40 laipsnių. Dau- 
gelis rusų šaltinių tvirtina, kad dėl nuostolių kaltas veikiau šaltis nei suomių 
karyba. 

Artimiausia vieta, žiūrint nuo Suomusalmio, kur Meteorologijos tarnyba 
Žiemos karo metu matavo temperatūrą, buvo Kajanio miestas. Suomusalmį 
nuo Kajanio skiria 110 kilometrų, todėl tų vietų oro temperatūros skirtumas 
gali būti nemažas. Amžininkų vertinimu, Suomusalmyje temperatūra buvo 
vidutiniškai 2-3 laipsniais žemesnė nei Kajanyje. Daugelio metų statistiniai 
vidutiniai duomenys tą vertinimą patvirtina, nes klimato žemėlapiai rodo, 
kad oro temperatūra Kajanyje ir Suomusalmyje skiriasi 1-2 laipsniais. 

Rengiant šią knygą Meteorologinės tarnybos pareigūnė Juhana 
Hyrkkanen apskaičiavo paros minimalią ir maksimalią temperatūrą Kajanyje 

1939 11 30-1940 01 10 (žr. toliau surašytus statistinius duomenis). Pagal 
žemiausią buvo apskaičiuota ir paros vidutinė temperatūra. Šis skaičiavi- 
mo būdas nėra visai tikslus, bet rezultatai beveik teisingi. 1939 m. gruodžio 
mėn. vidutinė temperatūra Kajanyje siekė -8,59C, o 1940 m. sausio mėn. 
-10,6*C. 

Pasak Hyrkkanen, statistine kalba galima tvirtinti, kad vidutinė gruodžio 
mėn. temperatūra tikrai įprasta, o sausio, be abejonės, žemesnė už vidutinę, 
bet neišskirtinė. Toks šaltas sausis pasitaiko 5-10 kartų per šimtą metų. 

Pagrįstai galima tvirtinti, kad žiema Suomusalmio platumoje Suomiją 
gelbėjo tiek švelnumu, tiek šaltumu. Tarpusalių ledas gruodžio pradžioje 
dar nelaikė sunkiosios rusų technikos. Jeigu ledas būtų laikęs, 163-osios di- 
vizijos tankai tikriausiai būtų prasiveržę pro Haukiperę. 

Pirmą kartą Suomusalmyje kovojusiems suomiams šaltis pagelbėjo antrą 
šv. Kalėdų dieną, kai Kajanyje žemiausia temperatūra siekė -28,7*C. Tai- 
gi šaltis kaip reikiant sugniuždė priešininką Hulkoniemio, Kiulenmekio ir 
Hiuioviunvaros mūšių išvakarėse. Metų sandūroje šaltis buvo truputį su- 
švelnėjęs, bet suomiams reikiamu metu vėl sustiprėjo. 


DIDŽIAUSIA MAŽIAUSIA VIDUTINĖ 
1939 11. 30 (0) -2,5 -1,3 
1939 1201 0,2 -2,5 -1,2 
1939 12 02 -1,6 -4,4 —3,0 
1939 12 03 -3,1 -4,7 -3,9 
1939 12 04 -3,4 -7,7 -5,6 
1939 12 05 -4,2 -7,4 -5,8 
1939 12 06 -1 -6,5 -3,8 
1939 12 07 -0,8 12,5 -6,7 
1939 12 08 -10 -19,9 -15,0 
1939 12 09 -10,4 —12,1 -11,3 
1939 12 10 -7,8 -10,5 -9,2 
1939 1211 -4,5 -8,5 -6,5 
1939 12 12 -2 -4,9 -3,5 
1939 12 13 -4 -8,6 -6,3 
1939 12 14 -3,6 -7,5 -5,6 
1939 12 15 -3,5 -5,1 -4,3 
1939 12 16 -3,8 7,1 -5,5 
1939 12 17 1,6 -6,1 -2,3 
1939 12 18 3,8 1,6 2,7 
1939 12 19 2,5 -9,3 -3,4 

1939 12 20 -9 -19,7 -14,4 


1939 1221 -11,2 -20,3 “-15,8 
1939 1222 -7 -13,1 -10,1 
1939 1223 -11,8 -17,3 -14,6 
1939 12 24 -12 -21,7 -16,9 
1939 12 25 -17,5 -24,5 -21,0 
1939 12 26 -12,4 -28,7 —-20,6 
1939 1227 -10 -20,9 -15,5 
1939 12 28 -10,1 -19,5 -14,8 
1939 12 29 -4 -18,3 -11,2 
1939 12 30 -4 -6,9 -5,5 
1939 1231 -5 -16,1 -10,6 
1940 01 01 -14 -18,5 —16,3 
1940 01 02 -6,6 -18,1 -12,4 
1940 01 03 -7,6 -17,5 -12,6 
1940 01 04 —-16,6 -30,5 -23,6 
1940 01 05 -20) -29,5 —-24,8 
1940 01 06 -23 -28,5 -25,8 
1940 01 07 -17 -28,9 -23,0 
1940 01 08 -10,2 -17,9 -14,1 
1940 01 09 -8,6 -11,5 -10,1 
1940 01 10 -5,4 -9,3 -7,4 


1939 1130-194001 10 Kajanio meteorologijos stoties užfiksuota Mažiausia ir didžiausia tempe- 
ratūra ir pagal ją apskaičiuotas vidurkis. 


Oro temperatūra smarkiai nukrito, kai suomiai ruošėsi lemtingiems 
smūgiams Ratės kelyje. Žemiausia Kajanyje nustatyta temperatūra siekė 
-30,5 *C. Sausio 5-7 d., kai buvo sunaikinta 44-oji divizija, Kajanyje buvo 
beveik 30 laipsnių šalčio. Lyg tyčia, sausio 8 d., iškart po mūšio, oras kiek 
sušvelnėjo. 

Apie šalčius per Ratės kelio kautynes galima susidaryti vaizdą iš įrašų 
karo dienoraščiuose. Rasaneno bataliono įrašai liudija, kad apie Purasjokį 
sausio 5 d. buvo 25-30 laipsnių šalčio, o vakare, 21.30 val., „dangus buvo 
žvaigždėtas“. Sausio 6 d. 64-ojo pėstininkų pulko trečiojo bataliono pasta- 
bos rodo, kad vakare, 23 val., tame pačiame ruože buvo -31*C. Haukilo- 
je kovojusios Pelo kuopos (27 PP/5) karo dienoraštis liudija, kad tą pačią 

dieną buvo net 34 laipsniai šalčio. Sausio 7 d., kai ukrainiečiai atsisveikino 
su pasauliu Haukilos motti apsuptyje, Lassilos bataliono karo dienoraštyje 
įvertinta oro sąlygų reikšmė: 


Iš ryto rusas nuo šalčio sušvelnėjo. Pozicijas abipus kelio užėmėme 
lengvai. 


Vėliau, sausio viduryje, Kajanis išgyveno didelių šalčių tarpsnį, ir sausio 
15-17 d. žemiausia užfiksuota temperatūra siekė -34,5, -32,9 ir -37,5*C. 
Nors Suomusalmyje per įnirtingesnes kautynes buvo tikrai šalta, vis dėlto 
didžiausi Žiemos karo speigai spirgino kituose frontuose. 

Į žiauriausio šalčio gniaužtus pakliuvo Ratės kelyje kovojęs Fagernaso 
vadovaujamas 64-asis pėstininkų pulkas, kuris sausio mėn. viduryje buvo 
perkeltas į šiaurę nuo Ladogos. Remiantis oro temperatūros statistika, pri- 
siminimais ir karo dienoraščiais, galima tvirtinti, kad sausio 16 d. Ladogos 
Karelijoje ir Karelijos sąsmaukoje šaltis siekė net -43*C - -48*C. Tą pačią 
dieną puolęs 64-asis pėstininkų pulkas nemažai kovotojų prarado vien dėl 
to, kad daug karių sušalo. 

Vienas iš Ratės kelio mitų - pasakojimai, kad kautynių metu „sniego 
buvo iki kaklo". Remiantis statistika, šituos pasakojimus protingai paaiškin- 
ti galima tik įsikasimo duobėn iki kaklo vaizdiniu. Duomenys rodo, kad 
1939 m. lapkričio 30 d. Kajanyje sniego danga siekė 5 cm ir iki 1940 m. sau- 
sio 10 d. išaugo ligi 42 cm. Atsižvelgiant į metų tarpsnį, tai įprastas sniego 
dangos storis. 

Kūsamo kelio ruože kovojusio Kuusamo bataliono karo dienoraščio 
gruodžio 27 d. įrašas liudija, kad atviroje vietovėje sniego danga siekė 25 
cm, o miškingose vietovėse - 30 cm. Ledas buvo 28 cm storio. Po trijų die- 
nų, prasiautus pūgai, laukymėje sniego danga siekė 41 cm, o miške - 48 cm. 
Panašiomis sąlygomis vyko lemiamas Ratės kelio mūšis, nors sausio 2-3 d. 
aplinkinėse vietovėse dar snigo. 

RATĖS KELIAS-- JOUTSELĖS MŪŠIO ATMAINA 


Žiemos karo metų visuomeninė struktūra šiaurinėje Suomijoje buvo lyg 
pritaikyta karams giriose, nes daugeliui kareivių tokios oro sąlygos, kokios 
vyravo per Ratės kelio kautynes, buvo įprastos. Didžiausia dalis karių buvo 
pripratę prie sunkių miško darbų ir dirbo juos per žiemą visokiu oru. 

Esminis veiksnys Ratės kelio mūšio baigties požiūriu buvo ne tik oro są- 
lygos, bet ir slidininkų gebėjimai, kurių ukrainiečiai visai neturėjo. Užtat 
suomių miško darbininkams kelių kilometrų žygis slidėmis anaiptol nebuvo 
stebuklingas laimėjimas. Atskiros istorijos verti įvairių lygių profesionalūs 
slidininkai, kurių buvo kiekviename kaime. 

Suomių gebėjimai šliuožti slidėmis per miškus 1920-1930 m. gerėjo vys- 
tantis profesionaliam sportui. Nors suomiai slidėmis naudojosi seniai, kroso 
varžybos slidinėjimą lygiose vietovėse pakeitė tik 2-0 ir 3-0 dešimtmečių 
sandūroje, kai paplito miško vietovėse tinkamos trumpesnės slidės ir lazdos. 
Tai, ką darė profesionalūs sportininkai, kartojo paprasti žmonės. 

Slidinėjimo raida, karas ir Ratės kelio mūšis įdomiai susivijo vieno di- 
džiausių suomių sportininkų Lauri „Tahko“ Pihkalos gyvenime. Pihkala 
dirbo Apsaugos gvardijos organizacijos vadovybėje 1931-1944 m., bet įtaką 
suomių slidinėjimo sporto raidai padarė gerokai anksčiau. 

Pihkalos sportinį entuziazmą galima išreikšti šūkiu „Žiema - mūsų šalies 
garantijos, slidės - Suomijos saugumas“, kurį jis 1922 m. paskelbė „Apsau- 
gos gvardijos laikraštyje“. Svarbiausia Pihkalos idėja buvo sukurti Suomijoje 
efektyvią, miško sąlygomis specializuotą kariuomenę, kurios koziris būtų 
slidžių krosas. Dažna proga Pihkala net pranašišku tonu kalbėjo apie tai, kad 
teks kariauti su Sovietų Sąjunga žiemą. 

Pihkala domėjosi ir biatlono raida, siekdamas, kad vis daugiau karių būtų 
mokomi šio sporto. XX a. 4-ajame dešimtmetyje jis pradėjo rengti „lėto sku- 
bėjimo varžybas“, kurių pavyzdžiu laikė legendinį Joutselės mūšį, įvykusį 
1555 m. kovo mėnesį. Tuomet kautynėse prie Kivenapos (Kivennapa) Juho 
Maununpoikos vadovaujamas 560 suomių būrys sumušė dešimteriopai di- 
desnės rusų kariuomenės smogiamuosius būrius. 

Joutselės ir Ratės kelio mūšių panašumai stebina. Galima net sakyti, 
kad, žvelgiant iš istorinės perspektyvos, Ratės kelio mūšis - Joutselės mūšio 
atmaina. 

Joutselėje suomiai susidūrė su besiveržiančiu Rusijos caro plėšikų būriu. 
Juho Maununpoika neišsigando gerokai pajėgesnio priešo, o pasikliovė Suo- 
mijos žiema ir savo kariauna, kuri mokėjo šliuožti slidėmis. Rusai artinosi 

siauru, po pūgos storai sniego užklotu keliu. Nedidelis suomių raitelių bū- 
rys, kaip pastiprinimą rogėm atsivežęs patrankų, pastojo užpuolikams kelią. 
Rusų smogiamasis būrys turėjo sustoti, kai suomiai iš miško užpuolė jų ka- 
riaunos sparnus. Vienas iš pirmųjų krito pasipūtėlis plėšikų gaujos vadas, o 
tada kilo chaosas. Rusams bėgant rytinės sienos link, greiti slidininkų būriai 
puolė tolėliau žengusias pagrindines pajėgas ir nubloškė visą 12 000 vyrų 
kariauną už sienos. 

Joutselės mūšį Pihkala laikė pavyzdine operacija ir, remdamasis jos isto- 
rija, ėmė rengti biatlono varžybas. Pirmojoje rungtynių dalyje dalyviai tu- 
rėjo pasimankštinti įveikdami distanciją, atitinkančią kovinės grupės judėji- 
mą priešo link. Taigi kūnas buvo parengiamas intensyvesniems veiksmams. 
Paprastai ši apšilimo distancija būdavo devynių kilometrų ir užimdavo, ne- 
lygu rungtynės, 10-20 procentų laiko. 

Antroje rungtynių dalyje dalyviai turėjo nubėgti maždaug penkių kilo- 
metrų distanciją, šaudyti stačiomis 150 metrų atstumu ir gulomis - 300 me- 
trų atstumu. Į tai, kiek dalyvis užtrukdavo bėgdamas trumpą nuotolį, buvo 
atsižvelgiama susumuojant galutinius rezultatus. Baigiant trumpo nuotolio 
bėgimą, reikėjo įveikti dar apie 400 metrų distanciją šliuožiant slidėmis be 
lazdų. 

Pasak Pihkalos, trumpasis nuotolis atitiko tą mūšio etapą, „kai reikia kilti 
įkalnėn ir suspėti pirma priešo pasiekti aukščiausią, iškiliausią vietą, taip 
pat norint suduoti smūgį, kai susidūrimo kulminacija tampa kirstynės, kaip 
mūšio dieną Joutselėje. Pihkalos sistema, vadinamasis dviejų etapų biatlo- 
nas, nuo 1933 m. buvo taikoma visose Apsaugos gvardijos organizacijos šios 
sporto šakos varžybose. 

Dalyvauti sporto varžybose Apsaugos gvardijos nariai privalėjo pagal 
nuostatus ir kiekvienas narys buvo įpareigotas sportuoti. Su pašaipėle ga- 
lima pridurti, kad per Apsaugos gvardijos biatlono varžybas metai iš metų 
buvo mokomasi partizaninių Joutselės dvasios smūgių, kurie ir buvo esminė 
Ratės kelio taktikos dalis. 

SUOMIŲ PARTIZANAI BUVO GIMĘ GIRIOSE 


Per Žiemos karą atsirado legenda apie slidėmis per girią šliuožiantį suo- 
mių karį, sugebėjusį efektyviais partizaniniais veiksmais išklibinti moder- 
nią ir skaičiumi pranašesnę didžios valstybės kariuomenę. Vis dėlto suomis 
girių karys išlavėjo ne per pratybas, o per nuožmias kautynes. Partizaninių 
veiksmų suomiai uoliai mokėsi Žiemos karo metu, nes kariuomenėje XX a. 
4-ajame dešimtmetyje iš dalies dar buvo lavinami pagal Pirmojo pasaulinio 
karo poreikius. | 

Tarpukariu nemanyta, kad partizanus reikia rengti specialiai, o daliniai 
telkiami iš karių ir savanorių, atvykusių į frontą. Į partizaninę karybą labiau 
įsigilinta tik XX a. 4-ajame dešimtmetyje, o pirmasis Suomijos kariuomenės 
partizanų vadas buvo paruoštas prieš pat Žiemos karą. 

Iš tikrųjų tiktai Pasienio apsaugos kariuomenė buvo mokoma specialios 
partizaninės karybos sykiu su įprastomis užduotimis. Gynybiniai partizanų 
būriai buvo įsteigti tik 1940 m., po Žiemos karo. 

Partizanų mokymų trūkumus liudija tai, kad pirmosiomis Žiemos karo 
dienomis šiaurės sargybiniai į kuprines su kitais daiktais įsidėdavo dantų 
šepetėlį, muilo, keletą apatinių drabužių pamainų ir kitokių balastinių da- 
lykų, bet per mažai maisto produktų. Be to, jų apranga iš pradžių buvo per 
sunki. Patirtis išmokė atmesti tai, kas nereikalinga, kai partizaninį karą teko 
kariauti iš tiesų. 

Kad ir neapmokyti, suomiai per partizaninį karą vis traukė ilgesnius 
šiaudus nei priešas. Geriausi partizanų ginklai buvo pistoletas-kulkosvaidis 
Suomi M/31, lengvai nusiimamos ir užsidedamos slidės su vienu dirželiu ir 
šaltis. 

Partizanų smūgių poveikis buvo įvairus. Keli pražūtingai taiklūs šūviai 
iš miško dažnai sukeldavo paniką ir ilgai trunkančią nesutramdomą, bet 
nenaudingą priešpriešinę ugnį. Tad nenuostabu, kad lemtingą akimirką 
ukrainiečiai pristigdavo šovinių. Galima sakyti, kad Ratės kelyje partizanų 
veiksmai, nors trūko ginklų, tapo suomišku „artilerijos parengimu“ prieš 
tikrą ataką. 

Neįprastos sąlygos Ratės kelyje taip pat kurstė ukrainiečių vaizduotę. Per 
Suomusalmio mūšius tarp ukrainiečių ir rusų plito įsitikinimas, kad suomių 
snaiperiai linguoja įsilipę medžiuose. Pyspajervyje rusams pasirodė, kad į 

juos iš medžių šaudo net kulkosvaidžiais. Šiais įsitikinimais galima paaiš- 
kinti daugybę suomių karo dienoraščių įrašų apie rusų šaudymus į medžių 
viršūnes. Toks pavyzdys - gruodžio 19 d. įrašas Kūsamo bataliono antrosios 
kuopos karo dienoraštyje: 


Priešas turėjo daug automatinių ginklų, taip pat 3 kulkosvaidžius, 
iš kurių vidurinis nutilo jau mūšio pradžioje. Priešas šaudė ir trasuo- 
jančiais šoviniais. Bet jis vis tiek labai netaiklus. Dauguma šūvių buvo 
nukreipti į medžių viršūnes. 


1994 m. Suomusalmyje viešėjo būrelis Ratės veteranų ukrainiečių, kurie 
prisiminę vėl šnekėjo apie suomių „gegutes“, nušovusius jų draugus iš aukš- 
tų medžių. Ukrainiečiai savo žodžius įrodinėjo sakydami po medžiais radę 
slidžių ir jų vėžių, kurios vedė prie medžių. Nors suomiai aiškino, kad parti- 
zanų sargybiniai slides palikdavo po medžiais, kol gaus įsakymą atsitraukti, 
šitai nepadėjo paneigti klaidingų ukrainiečių įsitikinimų. 


GIRIŲ KOMUNISTAMS REIKĖJO IŠVADUOTOJO 


Suomiai nesitikėjo didelio puolimo nei Suomusalmyje, nei kitose šiaurės 
vietose, tad Raudonoji armija nedidelę suomių kariuomenę užklupo visai 
nelauktai. Kodėl didvalstybė atakos objektu pasirinko kaip tik Suomusalmį? 

Stipri kraštutinių kairiųjų padėtis Kainū regione laikoma viena iš prie- 
žasčių, kodėl Sovietų Sąjunga tokią gausią kariuomenę metė į Suomusalmį. 
Girių komunizmas kai kur dar gyvavo pirmykštėmis sąlygomis. Skurdas su- 
kurstė kartėlį, kartėlis sukurstė komunizmą. 

Keisčiausias kurstytojas Suomusalmyje buvo Teismo dienos girių prana- 
šas Antti Juntunenas (1884-1956), ekstazišką religinį tikėjimą susiejęs su 
marksizmo elementais. Jėzaus ir Marxo vardu Barzdotasis Antti skelbė Va- 
karų pražūtį ir šviesą iš Rytų. 

Laukdami geresnių laikų suomių komunistai Sovietų Sąjungai dažnai 
piešė šviesesnį galimos raudonosios revoliucijos vaizdą. Jie puoselėjo vil- 
tį, kad šitai paakins Sovietų Sąjungą greičiau išvaduoti girių komunistus iš 
kapitalizmo jungo. Sovietų Sąjungos susikurtas vaizdas apie Suomijos vi- 
suomeninių sluoksnių padėtį išryškėja skaitant Raudonosios armijos žygio 
į Suomiją vadovą. 


Baltasuomių vyriausybė dideles viltis sieja su partizanų dalinių 
veiksmais prieš mūsų reguliariosios kariuomenės dalinius, tikėdamasi 
plačių vietinių gyventojų sluoksnių paramos. Bet baltasuomių skaičia- 
vimai neteisingi. Vietinių gyventojų nepasitikėjimą baltasuomiais par- 
tizanais konkrečiai patvirtina tas faktas, kad liaudis prievarta vežama 
į šalies gilumą, iki paskutinio trobesio negailestingai sunaikinus dirban- 
čiųjų nuosavybę. 


Daugelis „Raudonosios armijos žygio vadovo" knygelėje pateiktų duo- 
menų apie liaudies nusiteikimą suomiams atrodė juokingi. Tikriausiai jie 
paremti po Suomijos pilietinio karo į Sovietų Sąjungą pabėgusių komunistų 
raportais, kuriuose pateiktos žinios tada, kai prasidėjo Žiemos karas, jau 
buvo pasenusios. Iš visa ko sprendžiant, anapus rytinės sienos buvo susida- 
ręs iškreiptas vaizdas apie Suomijos darbininkų ir smulkiųjų ūkininkų norą 
tapti didžios socializmo statybos šalies, kaip buvo vadinama Sovietų Sąjun- 
ga, dalimi. 

Mėginant atrasti racionalų Raudonosios armijos aplaidumo užkariavi- 
mo žygio metu, ypač atsiskleidusio Suomusalmyje, paaiškinimą, akivaiz- 
džiai išryškėja priešo menkinimas. Sovietų Sąjunga veikiausiai tikėjosi, kad 
Raudonoji armija sulauks uolios vietos žmonių pagalbos. Kai kurie vietiniai 
komunistai ir tapo Raudonosios armijos pagalbininkais. Jussi Kimaraine- 
nas, tyrinėjęs Žiemos karo metu į nelaisvę patekusių Suomusalmio civilių 
gyventojų likimus, rašo: 


Vietiniams komunistams sovietų kariuomenė buvo kaip dangaus 
dovana. Daugel amžių kentę priespaudą, jie pagaliau galėjo imtis kurti 
socialistinį rojų. Jie su užsidegimu ir paslaugiai parėmė okupanto veiks- 
mus, paprastai netgi aktyviai prie jų prisidėdavo. 


Šiandien neįmanoma nustatyti, kiek suomių žengė į tikras kautynes Rau- 
donosios armijos gretose, bet vienas Suomusalmio gyventojas tikrai žuvo 
už Sovietų Sąjungą. Šaltiniuose galima rasti nemažai įrašų apie suomiškai 
kalbančius Raudonosios armijos karius, kurių dauguma, tiesą sakant, buvo 
kilę iš rytų Karelijos anapus sienos. Pavyzdžiui, Kūsamo bataliono karo die- 
noraščio gruodžio 9 d. įrašas liudija štai ką: 


Iš tos pačios vietovės (Ylinūljūnkū 'os erdvės kontrolės punktas) prane- 
šama, kad vietinis gyventojas šnekėjosi su suomiakalbiu iš priešo dalinio, 
paklaususio trumpiausio kelio iki Perankos-Nūljūnkū 'os vieškelio. 


Suomių ir Raudonosios armijos bendradarbiavimas - nedažna studijų 
tema, nes griauna mitą apie suomių tautos vienybę Žiemos karo metu. Ser- 
gejus Veriginas, Einaras Laidinenas ir Jussi Kamarainenas knygos „Žiemos 
karo įkaitai" pratarmėje taikliai pastebi: 


Suomusalmio gyventojai norėjo šitai nutylėti, nes tėvynės išdavimas - 
kebli tema. Rusams nebuvo reikalo ją nagrinėti. 


Ir Ratės kelio mūšio romantizmas išsisklaido, prisiminus rusų malonė- 
je likusių civilių likimus. Raudonosios armijos užimtose žemėse pasiliko 1 
685 Suomusalmio gyventojai, vieni gyveno įprastą gyvenimą, o kiti vis dėltą 
ėmėsi kurti Kuusineno dvasios Suomijos Demokratinę respubliką. Siekiant 


įgyvendinti Kuusineno idėjas, buvo įkurtas Ruhtinansalmio vykdomasis ko- 
mitetas. 

Į šiaurę nuo Suomusalmio gyvenę Raudonosios armijos talkininkai 
suomiai sovietiniu papročiu išdavė Apsaugos gvardijos karius ir kitus so- 
cialistinės sistemos požiūriu įtartinus elementus. Jų laukė trumpi pokalbiai 
pagal sovietinius nurodymus, nepagrįsti kaltinimai, greiti nuosprendžiai ir 
sušaudymai, nuo kurių neišsigelbėjo ir Sovietų Sąjungos šalininkai suomiai. 
Paranojiška stalininė priešų medžioklė prasidėjo beveik iškart, kai Maskvoje 
buvo paskelbtas Suomijos Demokratinės Respublikos užgimimas. Šie įvy- 
kiai paliko gilius randus Suomusalmio gyvenime. 

Pirmieji suomiai į aną rytinės sienos pusę buvo išvežti jau metų sandū- 
roje. Raudonosios armijos įsitvirtinimui silpstant, vasario 5-11 d. beveik 
300 Suomusalmio civilių buvo išvežti į Sovietų Sąjungą. Dauguma ten persi- 
kėlė savo noru, bet kai kurie buvo išvežti prievarta. Suomusalmio gyvento- 
jai buvo įkurdinti specialioje Kintismės (Kintismū) gyvenvietėje, Kalevalos 
srityje. Toje gyvenvietėje natūralia mirtimi mirė dešimt suomių, gimė trys 
vaikai, o trys vyrai pabėgo. Be to, rusai sušaudė 12 šnipinėjimu įtariamų 
Suomusalmio gyventojų. 

Socialistinio realizmo antausis Kintismėje buvo skaudus net labiausiai 
užkietėjusiam Sovietų Sąjungos šalininkui. Suomiai daugiausia dirbo sun- 
kius miško darbus, gyvenimo sąlygos buvo blogos, maitinimas prastas. Pa- 
sak vieno suomio, Sovietų Sąjungoje žmogus buvo laikomas menkesniu už 
šunį. Rusų archyvai rodo, kad kovo mėnesį suomiai rašė politinio pobūdžio 
skundus: 


Mus laiko vergais, ginklu varo į darbą. Anksčiau tikino, kad Sovietų 
Sąjungoje dirba, kas nori. Darbas čia tikrai prievartinis. 


Vasarą suomiams buvo suteikta galimybė grįžti į tėvynę. Į Suomiją sugrį- 
žo 254 Suomusalmio gyventojai. Tik penki panoro pasilikti Sovietų Sąjun- 
goje, nors daugelis grįžtančių žinojo, kad Suomijoje bus apkaltinti tėvynės 
išdavimu. Dauguma Raudonosios armijos talkininkų verčiau rinkosi suo- 
mišką kalėjimą nei Sovietų Sąjungos laisvę. 

Tėvynės išdavikų likimas nepasigailėjo. Dokumentai rodo, kad Žiemos 
karo metu prieš teismą stojo grupė Suomusalmio gyventojų, iš kurių šeši 
buvo nuteisti už šnipinėjimą. 2007 m. spalio mėn. buvo rodomas Tero Kos- 
kineno prodiusuotas dokumentinis filmas, pasakojantis apie mirties bausme 
nuteistą Oskari Tapio. Redaktorius Teemu Keskisarja Karo archyve surado 

dokumentą, rodantį, kad Tapio buvo sušaudytas, nes į nelaisvę pakliuvęs 
sovietų kareivis pasakė jį dirbus vedliu. Teismo protokolų, atskleidžiančių 
Tapio likimą, nerasta. Žinant, kad leitenantas mirties nuosprendį įvykdė ne- 
delsdamas, kyla ir klausimas, ar tokių atvejų nebuvo daugiau. 

Po karo 27 Suomusalmio gyventojai buvo nuteisti kalėti už tėvynės iš- 
davimą. Paprastai jie būdavo nuteisiami 7—-12 metų, be to, nuteistieji gana 
ilgam netekdavo pilietinio pasitikėjimo. 

Vienas iš garsiausių Suomusalmio atvejų - rašytojui Ilmariui Kianto 
skirta bausmė už mėginimą išduoti tėvynę. Kitados Kianto buvo žymiau- 
sias Suomusalmio krašto gyventojas, kurio garsiausi kūriniai - „Raudonoji 
linija“ ir „Josepis iš Riūsiurantos“. Kianto buvo didis kultūros veikėjas, iki 
šiol žadinantis prieštaringus jausmus. Viena vertus, Kianto savo kūriniuose 
vaizdavo kairiųjų iškilimą Kainū girioje, antra vertus, rašė karštų patriotinių 
jausmų kupinus tekstus. 

Kianto su šeima pabėgo iš „Turjanlinos“ gruodžio 7 d., kitaip tariant, tą 
pačią dieną, kai buvo sudegintas bažnytkaimis. Išvykdamas jis padarė paiką 
klaidą: ant cigarų dėžutės, kurią paliko ant stalo, ir ant knygų viršelių surašė 
tokias žinutes rusų kalba: 


Sala tenai tuščia, taip pat vila rytuose ir kiti pastatai. Pažįstu Mas- 
kvą. Buvau ten 1901-1903 m. 

Draugai rusai, parodykite pagarbą šitierms namams praeidami pro 
šalį! Čia gyvena vargšas rašytojas! 


Vykstant kautynėms suomiai „Turjanlina“ naudojosi kaip baze, kur buvo 
slaugomi sužeistieji ir tiekiami kariuomenės reikmenys. Vienas suomių ka- 
rys pastebėjo cigarų dėžutę, kuri vėliau pasiekė net Štabą ir Auščiausiąjį teis- 
mą. Kianto palikta žinutė buvo suprasta kaip šnipinėjimas priešo naudai, 
nes tuščia Nietusario (Niettussari) sala priešui galėjo tapti baze svarbiame 
vandens kelyje. 

Ypač majorui Kaarle Kari atrodė, kad žinutė kėlė grėsmę tuo metu dar 
silpnai gynybai. Sklido kalbos, kad Kianto rusams parašė daugiau žinučių, 
bet įrodymų nėra. 

Karo lauko teismas Kianto skyrė pusę metų pataisos darbų už ketinimą 
išduoti tėvynę. Prezidentas Kyosti Kallio dar 1940 m. liepos 2 d. jam sutei- 
kė malonę, bet menininkas buvo pašalintas iš Rašytojų Sąjungos. 1948 m. 

Kianto parašė kartėlio kupiną knygą „Savi šunys kanda“. Rašytojo kartėlis 
dar labiau sustiprėjo, kai už poros kilometrų nuo „Turjanlinos“ buvo sunkiai 
sužeistas sūnus Jormo. Geras vardas rašytojui buvo oficialiai sugrąžintas tik 
1950 m., patvirtinus, kad bausmė paskirta nepelnytai. 

Ne kartą minėta, kad Kianto už tai, kas nutiko, kaltino kitą rašytoją, esą 
iš pavydo įstūmusį jį į sunkumus. Kianto tuo įtarinėjo jaunesnįjį leitenan- 
tą Mikko Karvoneną (1904-1979), savo kūrinius pasirašinėjusį Onttonio 
Miihkalio slapyvardžiu. Baltojoje Karelijoje gimęs Karvonenas buvo Suo- 
masalmio bataliono žvalgybos karininkas, kitaip tariant, karo belaisvių 
tardytojas ir vertėjas. Vis dėlto įrodymų, kad Karvonenas įsikišo į Kianto 
likimą, nėra. 

Karvonenas, kaip ir gerokai garsesnis kūrėjas Kianto, buvo įvairialypė 
kultūros asmenybė. 1928-1929 m. Karvonenas Suomusalmyje dirbo Kui- 
vajervio mokyklos mokytoju, o 1940 m. parašė knygas „Ratės kelyje“ ir 
„Suomusalmio kovos lauke", tuo metu plačiai žinomas. Šiandien jos turi ko- 
lekcinės vertės pirmiausia dėl to, kad 1944-1946 m. didelė dalis Onttonio 
Miihkalio kūrinių buvo įtraukti į draudžiamų knygų sąrašą. 


SUOMIŲ PERGALE, SOVIETŲ GEDA 


Istoriniu ypatumu laikytina tai, kad Suomijos karinė vadovybė iš pradžių 
skyrė tik trupinėlius gynybai tų šiaurės girių, kuriose galiausiai buvo pasiek- 
tos didžiausios pergalės. Suomusalmyje kariuomenė kovojo pačiais primi- 
tyviausiais ginklais. Respublikos prezidentas Kyosti Kallio Mannerheimui 
rašė, kad Suomusalmyje buvo padarytas stebuklas, kuris „paliks mūsų karo 
istorijoje kaip skaisčiausia žvaigždė“. 

Iškart po Ratės kelio kautynių buvo aišku, kad Suomijos istorijoje radosi 
visai naujas skyrius, tradiciškai priskirtinas nugalėtojų istorijai. Metams bė- 
gant apie Ratės kelią parašyta nemažai veikalų, kuriuose kautynių dalyviai 
pateikia savo požiūrį į įvykių eigą. 

Tokios literatūros spektrą sudaro mokslinės studijos, apžvalgos, prisimi- 
nimai, romanai ir visų šių literatūros rūšių samplaikos. Kaip karo istorijo- 
je įprasta, požiūrių į vieną ar kitą įvykį tiek, kiek autorių. Dėl svarbiausių 
veikimo nuostatų Ratės kelyje autorių nuomonė labai vieninga, bet beveik 
kiekvienas iš jų pateikia savą požiūrį į tam tikrų įvykių eigą, kariuomenės 
išsirikiavimą, laiką ir veiksmų etapus. Požiūrių skirtumus galima paaiškinti 
paprastai. 

Septynių Ratės kelio mūšio įvykių tiek daug, kad pavienių požiūrių skir- 
tumai radosi vien dėl žmogiškojo faktoriaus. Ginamos pozicijos suomiams 
ne sykį sprūdo iš rankų ir daliniai buvo metami ten, kur jų labiausiai reikėjo. 
Todėl po karo buvęs kareivis per interviu pasakydavo kovojęs kitoje vietoje, 
nei liudija jo dalinio karo dienoraštis. Kuopos buvo pervedamos tai šen, tai 
ten, todėl sunku nusakyti, kaip buvo išsidėsčiusi kariuomenė. 

Apie Suomusalmio kautynes pasakojančios literatūros klasika galima lai- 
kyti bent jau Veikko Karhuneno ir Paavo Susitaivalo knygas. Vis dėlto vienas 
jų tikrai iškyla aukščiau kitų, nors tai nėra pats nuodugniausias veikalas. 

1940 m., po Žiemos karo, Hjalmaras Siilasvuo išleido knygą „Suomusal- 
mio mūšiai , kuri tapo to meto bestseleriu. Siilasvuo nesikuklino, pasako- 
damas apie savo laimėjimus, o ir nevertėjo to daryti. Vadovaujant divizijai 
jo atsakomybės našta buvo sunkiausia ir didžia pergale jis nusipelnė garbės. 
Suomusalmio mūšiai iškėlė Siilasvuo į nacionalinius didvyrius. 

Aišku, jo sėkmė žadino ir pavydą, ir kritiką. Vienas iš Siilasvuo kritikų 
buvo Šiaurės Suomijos grupės vadas Tuompo, kuris teigė, kad Siilasvuo savo 
knygoje papasakojo tik apie jam pavaldžių dalinių veiksmus. Tuompo pa- 
brėžė, kad pergalę pasiekė ne vienas Siilasvuo ir jam pavaldūs daliniai, kad 
tai visų karo dalyvių sėkmė. Tuompo buvo visiškai teisus, ypač kalbėdamas 

apie gruodžio įvykius, bet mūšiai dėl Ratės kelio, be abejonės, buvo Siilas- 
vuo štabo šedevras. 

Sėkmės matu galima laikyti daugybę trofėjų, surinktų Ratės kelio vie- 
tovėse. Suomių ir rusų istoriografija pateikia labai panašius duomenis apie 
44-osios divizijos technikos nuostolius. 

Apytiksliai rusų ir suomių duomenys apie trofėjus: 


Suomių statistika Raudonosios armijos statistika 
4 822 šautuvai 4 340 šautuvų 
106 kulkosvaidžiai 97 kulkosvaidžiai 
190 lengvųjų kulkosvaidžių 252 lengvieji kulkosvaidžiai 
71 lauko ir priešlėktuvinės 55 lauko ir priešlėktuvinės 
gynybos pabūklas gynybos pabūklai 
29 prieštankiniai pabūklai 30 prieštankinių pabūklų 
14 priešlėktuvinės gynybos 12 priešlėktuvinės gynybos 
kulkosvaidžių kulkosvaidžių 
43 tankai 37 tankai 
10 šarvuotų automobilių daug kitokios karinės technikos 


260 sunkvežimių 
20 traktorių 
2 lengvieji automobiliai 


1 170 arklių 


Į Raudonosios armijos katastrofą, patirtą Ratės kelyje 1940 m. sausį, so- 
vietų valdžia nenumojo ranka. Stavka tuoj pat pradėjo pralaimėjimo prie- 
žasčių tyrimus ir netrukus karininkai stojo prieš baudžiamąsias grupes. Di- 
džiausiais kaltininkais Stavka laikė divizijai vadovavusį Vinogradovą, štabo 
vadą pulkininką Volchovą ir politinio dalinio vadą Pachomovą. Divizijos 
komisaras Muchinas prieš teismą nestojo, nes dingo per mūšius. Raudono- 
sios armijos vyriausioji vadovybė puikiai žinojo, kas lėmė 44-osios divizijos 
katastrofą. 

44-oji divizija į Ratės kelią atvyko per vėlai, ta tvarka, kaip buvo vežama, 
neorganizuota kolona, todėl pavaldumo santykiai buvo chaotiški. Pulkai ne- 
turėjo vieningos vadovybės, negalėjo pasinaudoti artilerijos persvara. Vado- 
vybės įsakymai buvo neaiškūs ir prieštaringi, be to, dažnai pagrįsti neteisin- 
gais duomenimis. Bet svarbiausia, kad niekas nekontroliavo, ar jų laikomasi. 

9-osios armijos štabas nė vienu Ratės kelio mūšio tarpsniu neturėjo prieš 
akis tikrojo susidariusios padėties vaizdo. O ir ryšių slaptumo nebuvo, juk 
suomiai ukrainiečių pagalbos šauksmus skaitė kaip atverstą knygą. 

Dabar visa tai nagrinėjant sunku suvokti, kad gruodžio pabaigoje niekas 
neorganizavo 163-osios ir 44-osios divizijų bendrų veiksmų. Be to, gelbstint 
44-ąją diviziją nieku būdu nepasinaudota 163-osios divizijos patirtimi Suo- 
musalmyje. 

Viena iš 44-osios divizijos katastrofos priežasčių buvo ta, kad kariuome- 
nė nebuvo suburta suduoti tikrai stipriam smūgiui, galinčiam sutriuškinti 
Kuomanjokio pozicijas. Vis dėlto svarbiausia 44-osios divizijos sunaikinimo 
priežastis - kad neveikė žvalgyba ir nebuvo pridengti sparnai. Ukrainiečiai 
nepastebėjo, kad suomiai Ratės kelyje išrikiavo savo pajėgas prie pietinio 
sparno, į kurį sausio 5-7 d. buvo smogta aštuonių batalionų pajėgomis. 

Pasak tyrimo komisijos, priešas Vinogradovą vis užklupdavo nelauktai. 
Prie Vinogradovo nuodėmių buvo priskirtas ir paniką sukėlęs įsakymas at- 
sitraukti, kurį jis davė sausio 6 d. popietę. Tame įsakyme Vinogradovas pa- 
skelbė, kad techniką galima palikti arba sunaikinti, jeigu judėjimas ta tech- 
nika mažina gebėjimą kautis. Gavę tokį leidimą, panikos apimti ukrainiečiai 
paliko techniką ir ja nesinaudojo. 

Anot Stavkos, Vinogradovo įsakymas susilpnino kovinę dvasią. Padėčiai 
aštrėjant, Vinogradovas tuščiai mėgino prisišaukti lėktuvą, kad išgelbėtų jį iš 
mūšio vietos. Lėktuvo nebuvo girdėti, bet Vinogradovas nebevadovavo divi- 
Zijai, o atsitraukiančios kuopos dengiamas spruko į Sovietų Sąjungos pusę. 

Sovietų sistema silpnųjų negailėjo. 1940 m. sausio 11 d. Vinogradovas, 
Volkovas ir Pachomovas buvo sušaudyti savo karių akivaizdoje, nes šitaip 
Mechlis, galvodamas apie ateitį, norėjo įspėti kitus. 

Vis dėlto tikrieji kaltininkai stovėjo baudžiamajai grupei už nugarų. Šian- 
dien galima pasakyti, kad Stavkos sprendimas palikti 44-ąją diviziją Ratės 
kelyje po pralaimėjimo Suomusalmio bažnytkaimyje buvo didžiausia klaida. 

Po Žiemos karo daugelis ukrainiečių veteranų nenorėjo kalbėti apie Ra- 
tės kelią. 1991 m. Leo Karttimo, kuris rengė knygą, pavyko pasikalbėti su 
ukrainiečių Ratės veteranu Piotru Andrevičium Morozovu. Šis pasakė, kad 
išbadėję ukrainiečiai Ratės kelyje valgė pušų ūglius, daugelis verkdami mel- 
dė Dievo malonės, nors Sovietų Sąjungoje tai buvo draudžiama. Seržantas 
Morozovas papasakojo ir apie tai, kas nutiko suomių belaisviams: 


144 


Vyrų, kurie pasidavė, likimas, sugrąžinus į Sovietų Sąjungą, buvo 
aiškus. 1940 m. vasarą saugumas juos visus sušaudė. Nė vienas nesu- 
grįžo į Ukrainą. 


Žuvusiųjų artimųjų kančią sunkino nežinia apie tai, kas atsitiko 44-ajai 
divizijai, kuri Sovietų Sąjungoje buvo nušluota į istorijos šiukšlyną. Ratės 
kelias Ukrainai pateikė daugiau klausimų nei atsakymų. 

Suomių karo istorijoje Ratės kelio kautynių laimėjimai priskiriami prie 
didžiausių pergalių, o Sovietų Sąjungoje tos kautynės tapo nacionaline gėda. 
Ratės kelio mūšio ir viso Žiemos karo tema Sovietų Sąjungoje ilgai buvo 
draudžiama. Pavyzdžiui, iš Draugystės, bendradarbiavimo ir savitarpio pa- 
galbos sutarties teksto karas buvo visiškai ištrintas, joje kalbama apie 1939- 
1940 m. lokalų sovietų ir suomių ginkluotą konfliktą. 

Sovietų istoriografija Žiemos karą pradėjo vadinti karu perestroikos me- 
tais, XX a. 9-ojo dešimtmečio pabaigoje (tiesa, rusiškos enciklopedijos dar 
7-ojo dešimtmečio pradžioje pripažino, kad Sovietų Sąjunga užpuolė Suo- 
miją). Iki tol rusų tautos žinios apie tai, kas įvyko, daugiausia buvo paremtos 
liaudies pasakojimais. 

Pasak vieno rusų karo veterano, 44-oji divizija Suomijoje įlūžo ant silpno 
ledo ir amžiams pasiliko ežero dugne. Net ukrainiečių divizijos muziejuje 
nebuvo eksponuojama medžiaga, liudijanti jos katastrofą Ratės kelyje. 

Pasak oficialios Sovietų Sąjungos nuomonės, Žiemos karą padėjo užmirš- 
ti Didysis Tėvynės karas su Vokietija ir jos sąjungininkėmis. 1941-1945 m. 
Raudonoji armija, negailėdama aukų, iškovojo pergalę, kurią vainikavo Ber- 
lyno užėmimas. Palyginti su tuo laimėjimu, 1939-1940 m. „susirėmimas“ 
Suomijos pasienyje tebuvo graudus prisiminimas. 

Žiemos karo priežastis ir galutinę jo baigtį Rusijai, suprantama, padėjo 
užmiršti tas faktas, kad per Tęstinį karą Suomija drauge su Vokietija kovojo 
prieš Sovietų Sąjungą. Vėliau, smerkiant Vokietiją, kaip šalutinį pasiteisi- 
nimą buvo nesunku parodyti Žiemos karo teisėtumą, nors šio karo metu 
Sovietų Sąjunga ir Vokietija dar buvo sąjungininkės. 

KIEK UKRAINIEČIŲ ŽUVO RATĖS KELYJE? 


Dienos šviesoje ryškėjo vaizdas, kuris sukrėtė net patį karingiausią 
korespondentą iš tų, kurie buvo čia atvežti jo pasižiūrėti ir nufotogra- 
fuoti. Teritorijoje, kuri driekėsi nuo Pyspajervio - toliausios 163-osios 
divizijos pasiektos vietos - iki sudegusio sunkvežimio tarp paskutinio 
Ratės kaimo ir Sovietų Sąjungos, kur sustingę gulėjo 27 500 kareivių 
kūnai. 


Aukščiau pateiktas eilutes parašė amerikiečių rašytojas ir tyrinėtojas 
Williamas R. Trotteris knygoje „Frozen Hell". Tai, ką parašė Trotteris, atitin- 
ka daugelio vakariečių požiūrį į Ratės kelio mūšį. 

Karo metų tarptautiniai korespondentai ir jų straipsnių skaitytojai Suo- 
miją įsivaizdavo kaip egzotišką, primityvios tautos apgyventą speiguotą ir 
sniego nugultą kraštą. Prie žiemos pripratusiems suomiams sunku suprasti, 
kokį poveikį pasaulyje paplitusi vaizdinė Ratės kelio medžiaga padarė užsie- 
niečiams, kurie išvydo snieguotame miške prie savo kolonos priešmirtinėse 
konvulsijose sustingusius negyvų žmonių kūnus. 

Filosofijos daktaras Lasse Lehtinenas pasakė, kad Žiemos karas buvo vie- 
nas iš pirmųjų žiniasklaidos karų. Į Suomiją važiavo būriai garsiausių už- 
sienio šalių Žurnalistų, ir jiems pavyko Suomiją pavaizduoti taip, kaip nė 
vienai viešųjų ryšių kampanijai nepavyko to padaryti nei lig tol, nei vėliau. 
Amerikiečių vertinimu, Sovietų Sąjunga laimėjo karą, bet Suomija šventė 
propagandinio karo pergalę. Stalininės Sovietų Sąjungos autoritetas per Žie- 
mos karą visiškai sužlugo. 1940 m. sausio 16 d. laikraštis „Kainuu Sanomat“ 
parašė, ką patyrė „Svenska Dagbladet' korespondentas: 


Nė nemėginsiu aprašyti, kaip suomiai sugebėjo šitai pasiekti. Pir- 
miausia turiu pasakyti, kad žuvo ar buvo paimta į nelaisvę mažiausiai 
20 000 rusų, kai kurie priešo daliniai persekiojami giriose. Tik nedidelė 
jų dalis sugrįžo į Rusiją. Šiandien trofėjų vertė siekia apie 50 milij. kro- 
nų - 500 milij. Suomijos markių. Trofėjai suomiams užvis svarbiausi 
dėl būsimų karų. 


Žiniomis apie pergales Suomusalmyje pasaulis iš pradžių net abejojo, nes 
dokumentai liudijo, kad Raudonoji armija neįveikiama. Beveik neįtikėtina 
buvo tai, kad primityviais ginklais kovojusi ir nuo pat pradžių gerokai ma- 
Žesnė suomių kariuomenė išvijo modernią armiją. Kai kas šnekėjo, kad Ra- 

tės kelias net pakenkė Suomijai. Pergalės Vakarų šalims liudijo, kad Suomija 
galbūt galėtų kariauti ir viena, be kitų šalių paramos. 

Tai, kad žiniasklaida rašė apie Žiemos karą, galbūt turėjo įtakos ir An- 
trojo pasaulinio karo eigai. Daug kam atrodė, kad po Žiemos karo Hitleris 
susidarė neteisingą vaizdą apie Raudonosios armijos pajėgumą kariauti ir 
neįvertino priešininko vykdydamas „Barbarosos“ operaciją. 

Be to, po Žiemos karo Raudonoji armija jau nebemenkino priešo galimy- 
bių. Po karo politrukų valdžia Raudonojoje armijoje sumenko, o ginkluo- 
jantis dar daugiau lėšų buvo skiriama automatams ir minosvaidžiams įsigy- 
ti. 1940 m. sausio 11 d. „Kainuu Sanomat" apie tuos įvykius pasakoja štai ką: 


„Sv. Dagbl“ korespondentas lankėsi Suomusalmio fronte ir savo lai- 
kraščiui pranešė, kad per Kiantajervio mūšius rusai prarado mažiau- 
siai 10 000 vyrų. Maždaug tūkstančio rusų būrys iš šiaurinio pulko 
išsigelbėjo ir strimgalviais sbruko Rusijos pusėn. Bėgdami jie pametė 
ginklus, bet ir savame krašte jiems nebus ramybės, nes suomiai su nepa- 
prasta energija ir stebėtina ištverme vejasi ir persekioja juos net anapus 
Rusijos sienos. 

Pietinėje kovos lauko pusėje kiti du divizijos pulkai patyrė visišką 
sutriuškinimą. Suomių žvalgai dabar valo lauką ir visur užeina šimtus 
žuvusių rusų. 

Dar prieš suomių ataką rusų kariai atrodė bejėgiai, visai neturintys 
noro kovoti. Jie seniai nebuvo sočiai valgę, bėgdami per šaltį ir sniego 
pusnis prarado visas jėgas. Daugumą rusų ne suomių kulkos, o nuovar- 
gis parvertė į sniegą. Rusijos stepių vaikinai beviltiškomis pastangomis 
klaidžioja tamsiuose, bekraščiuose miškuose. 


Šitaip 1940 m. sausio mėn. buvo kuriamas Suomijos paveikslas. Per suo- 
miškos propagandos kovas radosi ir Ratės kelio mitai, kurie gyvi ir šiandien. 
Lasse Lehtinenas, knygoje „Karas žodžiais ir vaizdais perpasakodamas vie- 
ną mitą, pateikia įdomų palyginimą: 


Daugiau kaip dvidešimt tūkstančių rusų kareivių žuvo toje vieno 
kelio atkarpoje ir aplinkiniuose miškuose. Per išsilaipinimą Normanai- 
joje 1945 m. Omaha Beach pakrantėje žuvo penki tūkstančiai ameri- 
kiečių. Apie tai sukurta filmų - ir ne vienas, o Ratės kelio mūšis gyvas 
tiktai mūsų šalies istorijos puslapiuose. 

Vienas iš daugiausia diskusijų sukėlusių klausimų - tikrasis Ratės kelyje 
žuvusių ukrainiečių skaičius. 

Suomių istoriografijoje seniai skelbiama, kad 44-oji divizija prarado apie 
17 000 vyrų. Toks skaičius tikriausiai paremtas sausio 6 d. 27-ojo pėstininkų 
pulko į nelaisvę paimtų kareivių tvirtinimu, kad jie prarado 70 procentų 
karių. Suomiai buvo susidarę nuomonę, kad 44-osios divizijos karių skai- 
čius viršija 20 000, kaip rašoma sausio 16 d. laikraščio „Kainuu Sanomat" 
straipsnyje. Šiuo atveju remiamasi „Dagens Nyheter“ karo korespondento 
duomenimis, tikriausiai gautais iš patikimo suomių karo specialisto: 


Pasak gautos informacijos, Ratėje sumuštas karinis dalinys - elitinė 
Rusijos divizija, kuri dažnai žygiuodavo per paradus Maskvos Raudo- 
nojoje aikštėje. Atkreiptas dėmesys į tai, rašo korespondentas, kad po 
antrojo Suomusalmio mūšio trofėjų paimta daug daugiau nei po pir- 
mojo. Pirmiausia dėl to, kad rusų divizijos ne visada tokios didelės. 
Paprastai jas sudaro 16 000 vyrų, bet kartais karių skaičius siekia ir 
22 000-25 000. Viena iš tokių divizijų neseniai Suomusalmyje patyrė 
pralaimėjimą. 


Rusai iškart suabejojo suomių vertinimais dėl 44-osios divizijos nuosto- 
lių. 1940 m. sausio mėn. sovietų propaganda paskelbė pasauliui tokią žinią: 


Užsienio telegramų agentūros, pirmučiausia „Gavas“ telegramų 
agentūra, teigia, neva Suomusalmio kautynėse 44-oji divizija „prarado 
14 000 karių". Tai nerealus vaizduotės produktas, sukurtas nelaimingų 
žmonių. 44-osios divizijos karių skaičius siekė apie dešimt tūkstančių. 
Kaip galėjo divizija prarasti keturiolika tūkstančių? Iš tikryjų tarybinė 
kariuomenė prarado ne daugiau kaip 900 vyrų ir tai pirmiausia ga- 
lima paaiškinti netikėtai prasidėjusiais dideliais šalčiais, o ne suomių 
kariuomenės veiksmais. Bet užsieniečiai gandų platintojai atkakliai nu- 
tyli tai, kad žuvo ir sužeista ne mažiau kaip 2 000 suomių, o Apsaugos 
gvardijos kariai žiauriai žudė savus sužeistuosius, kad tie nepakliūtų į 
nelaisvę. 


Metams bėgant didelis Ratės kelyje žuvusių priešų skaičius suomiams 
virto „oficialiai patvirtintu“, nes kitokių duomenų niekas neteikė. Dėl įvairių 
priežasčių. 

Karas pasienyje po -pražūtingo Ratės kelio mūšio tęsėsi, ir žuvusių priešų 
prieš įsigalint taikai ir pavasariui nebuvo kada laidoti. Pavasarį, kai atšilo 
oras, jie buvo skubiai palaidoti, baiminantis išplisiančių ligų. 

Žmonių palaikams ir arklių gaišenoms buvo kasamos bendros kapavietės, 
o žuvusieji žeminėse užverčiami žemės sluoksniu. Dažnu atveju ukrainiečių 
palaikai buvo užkasti drauge su arklių gaišenom. Šitaip buvo laidojama nie- 
ku būdu ne dėl nepagarbos žuvusiems priešams, o tiesiog esant būtinybei. 

Bendri kapai buvo ženklinami stulpais ir kryžiais, bent jau ant dalies jų 
pažymint palaidotųjų skaičių. Pagal tradiciją kapų vietos buvo tiksliai pažy- 
mėtos žemėlapyje, o palaidotieji rūpestingai suskaičiuoti. Vis dėlto doku- 
mentų su skaičiais suomių archyvuose nėra. Vėliau vieni kapų ženklai sutre- 
šo, kiti buvo pašalinti sąmoningai. Pasak vienos teorijos, antkapinių ženklų 
pašalinimą lėmė užsienio politikos priežastys. Pasak kitos, ženklai buvo 
pašalinti todėl, kad palaidojimo vietom susidomėjo karinio laužo rinkėjai. 

Suprantama, mirusiųjų palaikų liko ir kovų vietose, net 7-ame dešimtme- 
tyje kokia uogautoja užeidavo miške kaukolę. Net XX a. 10-ojo dešimtmečio 
pradžioje sargybiniai pastebėjo rusų kareivio palaikus pasienio zonoje prie 
Jenevaros (Jūnnevaara). 

Rusai norėjo išsivežti Ratės kelio kautynių laukuose žuvusiųjų palaikus 
per 1940 m. šv. Velykas, bet tuo metu suomiai jau buvo pradėję juos laidoti 
ir nebenorėjo įsileisti per sieną Raudonosios armijos karių. Sovietų Sąjungai 
buvo atiduota apie 330 žuvusiųjų palaikų, daugiausia rastų netoli Ratės ke- 
lio. Veikko Karhuneno knygoje rašoma: 


Suomusalmyje, įvairiose kautynių vietose, iki 1940 08 01 buvo pa- 
laidota apie 22 500 žuvusiųjų. Prie visų žuvusiųjų reikia pridėti į aną 
pusę išsiųstus žuvusiuosius ir sužeistuosius, kovo mėnesį pasienyje 
perduotus 300 žuvusiųjų, išsekusius iš bado miškuose ir pakliuvusius 
į nelaisvę. 47-ąjį karinį korpusą tikriausiai sudarė apie 40 000-45 000 
karių, tad priešas patyrė didelių nuostolių. 


Vėlesniais laikais Sovietų Sąjunga nesidomėjo ukrainiečių kovotojų pa- 
laidojimo vietom, nors po Tęstinio karo galėjo tai daryti. 1944 m. rugsėjo - 
lapkričio mėnesiais Sovietų Sąjunga užėmė Suomusalmio rytinę dalį ir Rau- 
donoji armija susirinko Ratės kelyje paliktą karo laužą, bet žuvusiuosius per 
Žiemos karą paliko ilsėtis kapuose. Ir ukrainiečių likimas ištisus dešimtme- 
čius domino tik suomius. 

Po Antrojo pasaulinio Sovietų Sąjunga nenorėjo prisiminti Žiemos karo, 

todėl buvusio priešininko statistikos duomenų suomių istoriografai ilgai ne- 
galėjo gauti. Suomių karinių dalinių dienoraščiuose yra duomenų, iš kurių 
galima bent apytiksliai nustatyti žuvusių ukrainiečių skaičių. Karo dienoraš- 
čiai rodo, kad ukrainiečių žuvo ne vienas tūkstantis. 

Žuvusių priešų skaičių galima maždaug nustatyti ir pagal trofėjinius šau- 
tuvus, kurių, pagal suomių statistiką, buvo paimta 5 000. Be to, Šiaurės Suo- 
mijos grupės štabo karo dienoraščiuose liko įrašas, kad 1 200 šautuvų suo- 
miai pakeitė priešo ginklais. Naujesnėje suomių istoriografijoje, remiantis 
anksčiau minėtais duomenimis, teigiama, kad Ratės kelyje žuvo mažiausiai 
7 000-9 000 priešo kareivių. Tiesa, daugelyje suomių veikalų tebeteikiamas 
17 500 žuvusiųjų skaičius. 

Rusijoje Žiemos karas ir Ratės kelias atvirai pradėti nagrinėti tik XX a. 
8-9 dešimtmečio sandūroje. Kaip naujų laikų ženklas 1994 m. rugsėjį Ra- 
tės kelyje atidengtas paminklas Suomusalmio mūšiuose Žuvusiems rusams. 
Ukrainiečiai saviesiems paminklą pastatė 1998 m. pavasarį. 

Laikai ir idėjos pasikeitė, bet suomių, rusų ir ukrainiečių nuomonė dėl 
žuvusių 44-osios divizijos karių skaičiaus ir šiandien labai skiriasi. 

Rusas Jurijus Kilinas mano, kad 44-osios divizijos nuostoliai nebuvo 
tokie dideli, kokius paprastai pateikia suomių istoriografai. Pasak 1940 m. 
sausio mėn. Stavkos paskirtos tyrimo komisijos, 44-oji divizija iš viso pra- 
rado 4 674 karius, iš jų 1 001 žuvo, 1 430 buvo sužeista ir 2 243 dingo. Metų 
sandūroje divizijos karių skaičius siekė 13 962, o po Ratės kelio mūšio — 
9 288. Mažesnis karių skaičius aiškinamas tuo, kad 305-ojo pėstininkų pulko 
du batalionai tuo metu buvo kitoje vietoje. Kilinas teigia, kad kai kurie kariai 
į savo šalį sugrįžo po Stavkos tyrimo, todėl dingusiųjų skaičius yra mažesnis. 

Pasak Stavkos tyrimo komisijos, labiausiai nukentėjo Haukiloje sumuš- 
tas 25-asis pėstininkų pulkas. Pulką iš pradžių sudarė 3 296 kariai, iš jų į 
Sovietų Sąjungą sugrįžo tiktai 1 265. Iš viso pulkas prarado 2 031 karį, iš jų 
1 551 paskelbtas dingusiu. 

Beveik tokį pat skaičių, remdamasis tais pačiais šaltiniais, savo studijoje 
pateikia ukrainietis Olegas Božko. Jo tvirtinimu, 1940 m. sausio 1 d. 44-ąją 
diviziją sudarė 14 003 kariai. Sausio mėn. per mūšius divizija prarado iš viso 
4 756 vyrus, iš jų 1 001 žuvo, 1 430 buvo sužeisti, 2 243 dingo, 82 sušalo. Ir 
jo duomenimis dar sausio mėn. pabaigoje kai kurie dingę kariai sugrįžo į 
Sovietų Sąjungą. 

Atrodo, kad rusų ir ukrainiečių istoriografija toliau remiasi dokumen- 
tais, kuriuos 1940 m. sausio mėn. pateikė Stavkos tyrimo komisija. Stavkos 
statistikos teikiamu žuvusių skaičiumi galima tikėti bent jau su išlyga, kaip 

ir suomių skaičiavimais Žiemos karo metu. 

Vertinant žuvusiųjų Ratės kelyje skaičių, reikia atkreipti dėmesį į tai, kad 
Stavkos tyrimo komisijos statistika paremta 1940 m. sausio 1 d. duomeni- 
mis, kai nuo kovų pradžios buvo praėjusios dvi savaitės, per kurias ukrai- 
niečiai buvo patyrę didelių nuostolių. Be to, Stavkos statistika pateikia duo- 
menis tik apie 44-osios divizijos nuostolius, neminėdama kitų Ratės kelyje 
veikusių dalinių praradimų. 

Apibendrinant galima sakyti, kad tikro Ratės kelyje žuvusių Raudono- 
sios armijos karių skaičiaus tikriausiai niekada nesužinosime. Suomių, rusų 
ir ukrainiečių studijose pateikti duomenys pagrįsti skaičiavimais, darytais 
1940 m., per karą ir veikiant propagandai. Suomiai dažnai kalbėdavo apie 
visišką 44-osios divizijos sunaikinimą, kurį sovietų propaganda, aišku, sten- 
gėsi paneigti. 

Metams bėgant įvairiuose forumuose dėl to vyko karštos diskusijos, bet 
požiūrio į istorinį mūšio rezultatą tai nekeičia: Ratės kelio pergalė buvo gra- 
žiausias suomių laimėjimas Žiemos kare. 

Žuvusiųjų skaičiaus mįslė tapo jau ketvirtą žmonių kartą dominančios 
kautynių legendos dalimi. Septynios sausio dienos istorijoje paliko pėdsa- 
ką, kurį konkrečiai rodo Ratės kelias. Apylinkes gerai pažįstantis žmogus ir 
šiandien galėtų rasti žeminę, iš kurios pamato kaip bendro kapo simbolis 
kyšo rusų kareivio batas. 

Laikas pragaišins paskutinius 44-osios divizijos sunaikinimo įrodymus 
mūšio vietose, bet Ratės kelyje siaučiant šaltai mirčiai, Raudonoji armija pa- 
liko ir kai ką gyvą. Pakelėse želiančios kiškio ašarėlės (Briza media), atke- 
liavusios čia su arklių pašaru, primena praeiviui 1940-ųjų sausį ukrainiečių 
patirtą lemtį. 

Raudonosios armijos puolimo kryptys ir vietovės, kurias ketinta užimti pirmiausia. 

„PENKTA DALIS 


RATĖS KELIAS - LEGENDOS APIE 
ŽIEMOS KARO DIDVYRIUS DALIS 


Nors pergalė Ratės kelyje - vienas iš garsiausių suomių laimėjimų, vis 
dėlto tai tik viena visos Žiemos karo legendos dalis. 

Kilus karui, pasaulis netikėjo, kad Suomija gali išlikti. Tautų Sąjunga ir 
daugelis neutralių šalių, aišku, pasmerkė Sovietų Sąjungos veiksmus, bet 
tušti žodžiai Stalino idėjų pasaulyje neturėjo reikšmės nei poveikio. Atsainų 
Vakarų šalių požiūrį iš dalies lėmė įsitikinimas, kad karas truks neilgai. 

Užpuolus rusams, parlamentas persikėlė į Kauhajokį (Kauhajoki), iš kur 
gruodžio 10 d. paskelbė pranešimą visam pasauliui. Suomija pareiškė kovo- 
sianti už visos žmonijos bendrą reikalą. Po keturių dienų Sovietų Sąjunga 
buvo pašalinta iš Tautų Sąjungos ir šitai suteikė šiokios tokios vilties. Suo- 
mija liko viena, kaip Vakarų kultūros avanpostas. 

Raudonosios armijos kiekybinė persvara buvo tokia didelė, kad net mar- 
šalas Mannerheimas pirmosiomis karo savaitėmis padėtį vertino pesimistiš- 
kai. Vis dėlto nuo gruodžio vidurio pasaulio šalių gailestį pakeitė stebėjima- 
sis mažos tautos ištverme. 

SUOMIŲ SISU" SULAIKĖ RAUDONĄJĄ ARMIJĄ 
KARELIJOS SĄSMAUKOJE 


Karelijos sąsmauka per Žiemos karą buvo geografinis nervų mazgas, nuo 
kurio Raudonajai armijai driekėsi tiek autotransporto, tiek geležinkelio ke- 
liai į visą Suomiją. Todėl suomių strategijoje didžiausias dėmesys buvo tei- 
kiamas sąsmaukai apginti, o rusų - į ją prasimušti. 

Kariniu geografiniu požiūriu Sąsmauka buvo ypatinga vieta, tai aišku 
ir iš jos pavadinimo. Siaura sąsmauka ribojasi su Ladoga ir Suomijos įlan- 
ka; tiek gynybos, tiek puolimo požiūriu ji buvo itin patogi ir sudėtinga. Į 
vakarus nuo sąsmaukos gynyba sutelkta Vyborge ir aplinkinėse vietovėse. 
Sąsmaukoje buvo daug ežerų ir upių, kurios rytuose sudarė tarsi natūra- 
liai vingiuojančią gynybinę liniją: Vuoksi - Suvanto - Taipaleenjoki. Vasarą 
vandenys būtų efektyviai stabdę motorizuotą kariuomenę, bet žiemą juos 
pervažiuoti techniškai buvo lengva. Antra vertus, ant ledo buvo nesaugu, 
juo judantys pėstininkai tapdavo lengvu kulkosvaidžių taikiniu, jei tik ugnis 
juos siekdavo. 

Spalio mėnesį veikiančioji armija išsirikiavo gynybai pagrindinėje pozici- 
joje, kuri Žiemos karo metu buvo pavadinta Mannerheimo linija. Lapkričio 
mėnesį ta pagrindinė pozicija ėjo per Sąsmauką keliu Kyrėnniemi - Kuole- 
majūrvi - Summa - Muolaanjūrvi - Yskjūrvi - Kirkkojūrvi - Punnusjūrvi - 
Vuoksi - Suvanto - Taipale. 

Už „Suomijos vartų gynybą buvo atsakinga generolo leitenanto Hugo 
Ostermano vadovaujama Sąsmaukos armija, kuriai priklausė generolo lei- 
tenanto Haraldo Ohguisto vadovaujamas II karinis korpusas ir generolo 
majoro Eriko Heinrichso vadovaujamas III karinis korpusas. II karinis kor- 
pusas turėjo ginti vakarinį ruožą, o III karinis korpusas - rytinį. Du kari- 
nius korpusus sudarė penkios karių divizijos. Priešais juos grupavosi saugos 
būriai, kurie privalėjo sulaikomaisiais mūšiais laimėti laiko Mannerheimo 
linijos gynybai parengti. Saugos būrius sudarė šauktiniai ir jauniausių am- 
Žiaus grupių kariai. 

Žiemos karu Raudonoji armija siekė greito sprendimo, kurio pavyzdys 
buvo sėkmingas vokiečių blitzkrieg arba „žaibo karas“. Sąsmaukoje suomiai 
susidūrė su 7-ąja armija, kurios pirmutinė užduotis buvo pulti Vyborgo - 
Antrea - Hiitola liniją. Ataką sustiprino Baltijos jūros laivynas. Ladogos 
šiaurinėje pusėje puolė 8-oji armija, kartu su 7-ąja armija turėjusi judėti ir 
Helsinkio bei Lahčio pusėn. 


* 


Suomių k. sisu reiškia ryžtą, ištvermę, valios jėgą ir atkaklumą. 

Pagrindinė suomių gynybinė pozicija Karelijos sąsmaukoje, Žiemos karo metu pavadinta 
Mannerheimo linija. 


Sovietams puolant, buvo neaišku, ar Suomijos gynybinės pajėgos sykiu 
su vyriausiąja vadovybe atsilaikys. Kariai nebuvo parengti nei įprastoms 
kautynėms, nei susidūrimams su modernia kariuomene. 

Galima išskirti tris Žiemos karo įvykių Karelijos sąsmaukoje etapus. Pir- 
muoju etapu suomiai sustabdė Raudonąją armiją visuose fronto ruožuose 
ir Stavkai (Sovietų Sąjungos vyriausiajai karinei vadovybei) teko iš esmės 
pervertinti situaciją. Sausio mėnesio veiksmus Karelijos sąsmaukoje galima 
pavadinti pozicinio karo etapu. Trečiuoju etapu, prasidėjusiu vasario pra- 
džioje ir trukusiu iki karo pabaigos, suomiai gynėsi nuo Raudonosios armi- 
jos, surengusios didįjį puolimą. 

Lapkričio 30 d., kai prasidėjo Žiemos karas, kovos užvirė palei visą rytinį 
pasienį ir suomių apsaugos būriai kaudamiesi atsitraukė. Nemažai civilių pa- 
sienyje - ne tik Suomusalmyje, bet ir Suojervyje (Suojūrvi), Salmyje ir Petsame 
— sumindžiojo karas. Dalį rusai paėmė į nelaisvę ir išvežė į Sovietų Sąjungą. 
Gruodžio 2 d. apsaugos būriai Sąsmaukoje pajudėjo prie pagrindinės pozicijos. 

Žiemos karo pobūdis atsiskleidė jau pirmosiomis dienomis, per apsau- 
gos būrių kovas su užpuolikais. Raudonoji armija traukė į šalį tankia gran- 
dine ir tos vietos, kuriose suomiai naudojosi artilerija, užpuolikams buvo 
pražūtingos. Rusai patyrė didelių nuostolių, o apsaugos būrių praradimai 
buvo menki. Svarbiausia, kad suomiams pavyko sunaikinti priešo tankus, 
nors naudojama ginkluotė buvo, švelniai tariant, nepakankama. 

Vis dėlto vietomis apsaugos būrių veiksmams įtakos turėjo panika ir 
„tankų baimė“, nes priešo pajėgos buvo daug pranašesnės. Gruodžio 3 d. 
Mannerheimo įsakymas kontratakuoti liko be atsako: Sąsmaukoje ataka ne- 
buvo vykdoma, o šiaurinėje Ladogos pusėje jos įvykdyti nepavyko. Tą pačią 
dieną štabas iš Helsinkio persikėlė į Mikelį, kur veikė iki karo pabaigos. 

Pirmą kartą Raudonoji armija Mannerheimo linijai smogė gruodžio 4 d., 
Suvanto pakrantėje. Gruodžio 6-ąją, Suomijos nepriklausomybės dieną, 
prasidėjo kautynės Sumos ruože, o gruodžio 10 d. priešas puolė pagrindinės 
gynybinės pozicijos vakarinę dalį prie Suomijos įlankos. Netrukus turėjo 
prasidėti kovos dėl Sąsmaukos. 

Sąsmaukos rytiniame pakraštyje nuo 7-osios armijos buvo atskirta Rytinė 
grupė, kuri turėjo pramušti Vuoksos vandens liniją prie Taipalėnjokio. Grupė 
turėjo pasiekti Mannerheimo linijos užnugarį. Vėliau, antrą šv. Kalėdų dieną, 
7-osios armijos Rytinė grupė buvo pervadinta 13-ąja armija, kuriai teko patir- 
ti suomių gynybinį pajėgumą per įnirtingus Taipalės ir Suvantojervio mūšius. 

Taipalėje Raudonoji armija mėgino pramušti Mannerheimo liniją dvie- 
jų divizijų pajėgomis, maždaug penkiasdešimčia tankų ir dideliu artilerijos 
arsenalu. Trečiąją ataką gruodžio 17 d., galima sakyti, dar rikiuotės plote su- 
stabdė taikli artilerijos ugnis. Taipalėje suomiai parodė patį geriausią gyny- 
binį organizuotumą. Į priekį buvo mestas pats mažiausias karių skaičius, o 
pagrindinė pozicija išlaikyta greitais atsakomaisiais smūgiais. Tokiais veiks- 
mais siekta, kad vyrai nepavargtų ir nuostoliai būtų kuo mažesni. 

Paskui rusai pagrindinį smūgį nukreipė į Terentilę (Terenttilū), bet gruo- 
džio 25-27 d. mėgino prasimušti Sakolos (Sakkola) ruože. Ir šį kartą re- 
zultatas pakurstė suomių kovinę dvasią. Vien per Suvanto kautynes žuvo 
pora tūkstančių rusų, o III karinis korpusas per visą gruodžio mėnesį buvo 
praradęs apie 600 žmonių. Viską lėmė suomių artilerija, kuriai priešininkas 
gynybiniais gebėjimais tikrai neprilygo. 

Parengiamoji priešpriešinė ugnis visada būdavo pražūtinga ir šitai la- 
bai palengvindavo pėstininkų užduotį. Galime tik įsivaizduoti, kaip būtų 
pasibaigęs Žiemos karas, jeigu suomių artilerijos šaudmenų atsargos būtų 
augusios taip pat kaip priešininko. Per visą karą artileriją kamavo amžinas 
šaudmenų stygius. 

Gruodžio viduryje Raudonoji armija Sąsmaukoje surengė dar smarkes- 
nę ataką Sumos ir Liahtės (Ldhte) ruože. Strategiškai teritorija buvo svarbi 
tiek autotransporto, tiek geležinkelio požiūriu. Tai buvo geriausiai įtvirtinta 
Mannerheimo linijos dalis, kurią gynė pulkininko Selimo Isaksono vado- 
vaujama 5-oji divizija. 

Antroje gruodžio pusėje iš Sumos atėjo žinių, kurios sužadino pasaulio 
susidomėjimą Suomija. Gruodžio 17-21 d. Raudonoji armija mėgino su- 
triuškinti gynėjų pozicijas trijų divizijų pajėgomis, suomių laimei, nesuderi- 
nusi bendrų ginkluotės rūšių veiksmų. 

Gruodžio kautynėms būdinga tai, kad po artilerijos apšaudymo rusų tan- 
kai palyginti lengvai priartėjo prie suomių pozicijų. Vis dėlto taikli suomių 
artilerija ir išmintingai suplanuota pėstininkų ginklų ugnis atskyrė tankus 
nuo galinga išretinta rikiuote puolusių pėstininkų. Atvirose vietose judančių 
pėstininkų gretos suomių kulkosvaidžiams buvo lengvi taikiniai. 

Priešakinės linijos vyrų nervai atlaikė tankų prasilaužimą pro pozicijas ir 
tai daug ką nulėmė. Gynėjų pasitikėjimas savimi labai sustiprėjo, kai vakaro 
tamsoje pavyko sunaikinti tankus sprogmenimis ir padegamaisiais buteliais. 
Dėl daugybės kareivių žūčių Raudonosios armijos atakos liovėsi ir suomių 
linijos atsilaikė. Tai buvo „Sumos stebuklas“, žurnalistų dėka sulaukęs di- 
džiulio tarptautinio susidomėjimo. 

Praėjus dviem dienoms nuo rusų mėginimo prasimušti, suomiai netgi 
pradėjo plačią kontrataką. Generolo leitenanto Ohguisto suplanuota dvipu- 
sė apsuptis buvo pirma tokia didelė Suomijos kariuomenės puolamoji ope- 
racija, kurią iš esmės vykdė visos III karinio korpuso pajėgos. Rezultatas 
buvo net nepanašus į norimą ir vėliau operacija pašaipiai pavadinta „Kvailio 
smūgiu“. Gerai buvo tik tai, kad per ataką suomiai įgijo vertingos patirties, 
kurią panaudojo vėlesniais karo etapais. Be to, rusai pamatė, kad suomiai, 
kai reikia, geba kovoti ne vien gynybinėse pozicijose. 

Metų sandūroje suomiai pakeitė tam tikrų divizijų ir joms priklausiusių 
pulkų numeraciją. Sausio 5 d. suomiai vakariniame Sąsmaukos ruože per- 
tvarkė gynybą ir pulkininko Selimo Isaksono 5-ąją diviziją pakeitė Paavo 
Paalu 3-oji divizija (buvusi 6-oji divizija). 

RAUDONOSIOS ARMIJOS DIDŽIOJI ATAKA SĄSMAUKOJE 


Gruodžio mėnuo Stalinui skausmingai parodė, kad Suomijos prisijungi- 
mas - anaiptol ne paradinis žygis. Gruodžio 21-ąją, Stalino gimimo dieną, 
ruoštasi surengti Raudonosios armijos pergalės paradus visoje Suomijoje, 
bet Generalissimus turėjo pasitenkinti Otto Wille Kuusineno pasveikinimu. 

Sausio pradžioje Sovietų Sąjungos vadovybė nusprendė išspręsti erzinan- 
tį Suomijos klausimą persvaros masyvumu. Dar vieną didelę ataką Sąsmau- 
koje rengė įsteigta Šiaurės vakarų fronto formuotė, kuriai priklausė 7-oji ir 
13-oji armijos. Jas abi sudarė apie pusė milijono vyrų. 

Semiono Timošenkos vadovaujamo Šiaurės vakarų fronto tikslas buvo 
pramušti Mannerheimo liniją vienalaikiu dviejų armijų puolimu. Rengtasi 
judėti Vyborgo - Kakisalmio -Antrea linija. Be to, iš Vyborgo įlankos buvo 
ketinta smogti į atvirą užnugarį ir užkirsti kelius, vedančius į vakarus. 

Gruodis daug ko išmokė Raudonąją armiją. Žaibiško karo plano snie- 
guotoje Suomijoje įvykdyti nepavyko, todėl rusai nusprendė nuvarginti 
nedidelį, bet ištvermingą priešininką. Sausio mėnuo Sąsmaukoje buvo tas 
pozicinio karo etapas, kai rusų artilerija sistemingai alino gynėjų pozicijas. 
Pėstininkų atakos buvo daug švelnesnės nei gruodžio mėnesį ir jas rengė vi- 
dutiniškai poros kuopų didumo daliniai. Jie turėjo vykdyti žvalgybą ir alinti 
suomius. 

Nuo vasario 1 d. Raudonoji armija pradėjo ruoštis dideliam puolimui. 
Dešimt dienų rusų artilerija beveik be perstojo šaudė į gynėjų pozicijas. 
Didžiausią spaudimą turėjo ištverti 3-oji divizija, gynusi „Vyborgo vartus“. 
Pagrindinį smūgį Raudonoji armija nukreipė į Vyborgą, kuris Suomijai tiek 
strategiškai, tiek psichologiškai buvo nepaprastai svarbus. Suomiai buvo nu- 
sprendę laikyti Karelijos sostinę iki paskutiniosios. 

Tankais sustiprinti pėstininkų būriai rengė žvalgomąsias suomių pozicijų 
atakas, sykiu kaupdami duomenis apie būsimo didžiojo puolimo priešlaukį. 
Rusų požiūriu nedideli puldinėjimai suomiams buvo skaudūs smūgiai, ku- 
riems atmušti gynėjai aukojo daug jėgų. Kadangi kariniai veiksmai nesiliovė 
ištisas paras, vyrų niekas negalėjo pakeisti. Raudonosios armijos sekinamoji 
taktika buvo veiksminga, nes didžiosios atakos pradžioje suomių gynėjai jau 
buvo visiškai nuvargę. 

Didysis puolimas prasidėjo vasario 11 d. rytą įnirtingomis pabūklų pa- 
pliūpomis. Raudonoji armija jau buvo pasimokiusi ankstesniuose mūšiuo- 
se ir judančius tankus dengė dar efektyviau. Gynybinės linijos pralaužimas 
buvo neišvengiama pasekmė, nes suomiai stokojo ir gynėjų, ir artilerijos 

šaudmenų. Rusai prasilaužė Sumos - Lehtės ruože, kur gynėjus tikrąja žo- 
džio prasme traiškė tankų lavina. Vasario 12 d. į Mannerheimo liniją jau 
buvo įvarytas 4-5 kilometrų pločio pleištas. 

Rusams prasilaužus, Mannerheimas vasario 15 d. įsakė kariniam korpu- 
sui atsitraukti į tarpinę poziciją , ėjusią Sommee - Naykkijarvi - Muola- 
anjarvi - Ayrapaanjarvi - Vuoksa linija. III karinis korpusas savo ruožtu 
gynė Mannerheimo liniją iki tol, kol įsiteisėjo taika. Vasario 19 d. buvo įkur- 
tas I karinis korpusas, kuris turėjo ginti vidurinę Sąsmaukos dalį. Naujo ka- 
rinio korpuso vadu tapo generolas majoras Taavetti Laatikainenas, anksčiau 
vedęs į kovas 1-ąją diviziją. 

Žiemos karo dvasios perimta tauta buvo nepaprastai vieninga, bet to pa- 
ties negalima pasakyti apie Sąsmaukos kovų vadus. Štabo būstinės, generolo 
leitenanto Ostermano ir karinių korpusų vadų mintys ne visada sutapdavo, 
o prasilaužus rusams, vyriausiosios vadovybės santykiai dar labiau paaštrė- 
jo. Lemtingu tapo ginčas, kurioje pozicinėje linijoje dėl Suomijos likimo turi 
kovoti kariniai korpusai - antrojoje ar trečiojoje: Vyborgas - Tali - Nosku- 
anselki - Kuparsaari - Vuoksi. 

Dėl tų ginčų Ostermanas vasario 19-ąją pateikė prašymą išleisti atostogų 
dėl ligos, o iš tiesų atsistatydino. Ostermaną pakeitė Mannerheimo mėgsta- 
mas generolas leitenantas Heinrichsas, o į jo vietą III karinio korpuso vadu 
buvo paskirtas generolas majoras Paavo Talvela. 

Mannerheimas ir Heinrichsas manė, kad antrąją pozicinę liniją privalu 
išlaikyti iki galo. Vis dėlto rusų atakos antrosios pozicijos vakarinis ruožas 
nesustabdė ir vasario 27 d. II karinis korpusas turėjo atsitraukti į trečiąją 
poziciją. Prieš tai Timošenko buvo davęs įsakymą užimti Vyborgą. Raudo- 
noji armija pirmą kartą Vyborgo priešlaukį puolė kovo pradžioje. Bet prie I 
karinio korpuso fronto trečiosios pozicijos rusai atsidūrė tik paskutinėmis 
karo dienomis. 

Vyborgo prieigose ir priemiesčio teritorijoje smarkios kautynės vyko iki 
tol, kol įsiteisėjo taika. Raudonoji armija artėjo iš šonų, supdama miestą ir 
žlugdydama Sąsmaukos gynybą iš vakarų. Paskutiniu karo etapu kovos grei- 
tai būtų virtusios karu dėl miesto. Vis dėlto Vyborgą suomiai išlaikė, todėl 
buvo skaudu jį atiduoti rusams pagal taikos sąlygas. 

Uždavinys, kurį Sąsmaukoje vykdė generolo majoro Taavetti Laatikaine- 
no vadovaujamas I karinis korpusas, nuo pat pradžių kėlė sunkumų visam 
kariniam junginiui. Buvo aišku, kad rusai puls iš Sąsmaukos šonų, todėl 

V-asema, antroji gynybinė Mannerheimo linijos pozicija. 

viduryje buvęs ir mažesnį spaudimą patyręs I karinis korpusas visą laiką 
galėjo siųsti karius ir techniką tiek II, tiek III kariniam korpusui. Ypač va- 
sario mėnesį iškilo grėsmė II karinio korpuso ruožo vakariniam sparnui ir 
tai surijo dar daugiau resursų. Laatikaineno štabas, vadovaudamas kariniam 
korpusui, veiksmus nuolat derino su vykstančiom permainom. 

Didžiausia grėsmė I kariniam korpusui iškilo dešinėje sandūroje, kai 
II karinis korpusas, neatmušęs rusų, įleido juos į Talio vietovę. Kovo 9 d. 
Raudonoji armija jau buvo Repoloje, kur smarkūs mūšiai vyko iki pat tai- 
kos sutarties pasirašymo. Rusai mėgino judėti keliu tarp Talio ir Karisalmio 
(Karisalmi), bet baigiantis karui I karinio korpuso ruože trečioji pozicija, 
išskyrus pora pralaužtų vietų, priklausė suomiams. 

Lemtingos III karinio korpuso kovos vyko Sąsmaukos rytiniame ruože 
apie Taipalę, kur įnirtingiausia ataka buvo vasario 18-20 d. Paruošiamieji 
artilerijos apšaudymai ir bombardavimai iš lėktuvų malė suomių pozici- 
jas iki pat užnugario, paskui trys pėstininkų pulkai traiškė gynybą per visą 
ruožą. 

Per negailestingus mūšius suomių gynybinės pozicijos artilerijos ugnyje 
virto žvyro, akmenų ir žemės krūvom, tiek gynėjams, tiek puolantiesiems 
buvo sunku nustatyti jų vietą. Atspirties taškus perimdavo čia vieni, čia kiti, 
bet suomių kontratakos agresorių vis atblokšdavo atgal. Nė metro suomiai 
neatidavė veltui, bet jų gretos diena iš dienos retėjo. Atsakomybė už fron- 
tą dažnai buvo permetama vienam, paskui kitam batalionui, nes „Taipalės 
mėsmalė" vyrus naikino greitai. Vis dėlto suomių gynyba įnirtingus puldi- 
nėjimus atlaikė ir kovo pradžioje rusų atakų entuziazmas nuslopo. 

III karinis korpusas Mannerheimo linijoje gynėsi iki karo pabaigos, nors 
I ir II kariniai korpusai atsitraukė į trečiąją poziciją. Rytinėje Sąsmaukos 
pusėje trečioji pozicija buvo silpna, nes iki karo nespėta jos parengti. Karo 
pabaigoje kritiškiausia padėtis buvo prie Vuosalmio, kur Raudonajai armijai 
pavyko per Vuoksą perkelti dešimtis tankų. Suomių batalionai buvo suma- 
žėję beveik iki kuopos didumo ir kontratakuodavo, galima sakyti, iš pradi- 
nių pozicijų. Pavyzdžiui, iš pulkininko Niilo Hersalo vadovaujamos 21 -osios 
divizijos, atsakingos už Vuosalmio ruožą, buvo likę tik apie tūkstantis vyrų. 

Vyborgo įlankos mūšiai, kuriems Žiemos karo istorijoje skiriama ma- 
žokai dėmesio, gynybos trukmės požiūriu buvo vieni iš svarbiausių karo 
pabaigoje. Nuo pat pradžių Vyborgo įlankos gynyba buvo, stačiai sakant, 
apleista. Stiprėjant grėsmei Vyborgo įlankoje sutelkta dalinių iš visos Suo- 
mijos, bet platus priešo puolimas per ledėtus laukus gynėjams buvo labai 
netikėtas. Kruvini mūšiai prasidėjo kovo 2 d. 

Vyborgo įlankos pakrantėje ir salose skaudžios suomių kovos vyko iki 
pat karo pabaigos. Į Vyborgo įlanką Štabas nukreipė visus veikiančiosios ka- 
riuomenės rezervinius dalinius, kuriuos galėjo nukreipti, nes prasilaužimas 
pro frontą būtų virtęs katastrofa. Per mūšius Vyborgo įlankoje visos Suomi - 
jos likimas kabėjo ant plauko, ir aukų skaičius buvo atitinkamas. Kontratakų 
kaina buvo didelė, iš kai kurių suomių dalinių paliko tiktai pavadinimai. 
Vyborgo įlankoje suomių gynybos rusams nepavyko pralaužti, bet karui 
baigiantis Raudonoji armija tikrai perėmė iniciatyvą. 

Galutinis kovų Sąsmaukoje rezultatas tas, kad Raudonajai armijai ne- 
pavyko įvykdyti savo siekio prasiveržti pro gynybą. Paskutinėmis kautynių 
dienomis suomių padėtis daug kur buvo kritiška, bet atsilaikė visi sektoriai. 
Suomija pasiekė gynybinę pergalę strateginiu požiūriu svarbiausiame fronto 
ruože. 

Gynybos ištvermė Karelijos sąsmaukoje buvo neįtikėtina ir šiuo atveju 
daugiausia nulėmė aukšta kovotojų moralė. Raudonosios armijos karių Sąs- 
maukos teritorijoje buvo labai daug, kovos laukas labai ankštas ir suomiai 
čia negalėjo pasinaudoti įprasta motti taktika. Karo pabaigoje Raudonosios 
armijos rikiuotė buvo tokia tanki, kad negalėjo veikti net žvalgyba. Vyrai 
buvo labai pavargę, žmogaus ištvermės ribos daug kur jau buvo peržengtos. 
Rusų artilerija gniuždė suomių pozicijas ir ryšius su užnugariu, be to, prie- 
šas tikrai buvo pranašesnis oro erdvėje. Rusų lėktuvai ramiai bombardavo 
patinkamus objektus. 

Raudonoji armija turėjo tiek materialinę, tiek kiekybinę persvarą, bet 
svarstyklių lėkštelės išlygino moraliniai veiksniai. Suomiai kovojo už savo 
namus, o eiliniai rusai tokios asmeninės motyvacijos šaltinių neturėjo. 
1939 m. lapkričio 30 d. Leningrado karinės apygardos įsakymas skelbė: 


Vykdydamas Tarybinės vyriausybės ir didžiosios valstybės šventą 
valią, įsakau Leningrado karinės apygardos kariuomenės daliniams 
kirsti sieną, sunaikinti suomių kariuomenę, apsaugant Tarybų Sąjun- 
gos šiaurines sienas ir Lenino miestą, proletariato revoliucijos lopšį. 


Suomių artilerija ir kryžminė kulkosvaidžių ugnis guldyte guldė Raudo- 
nosios armijos pėstininkų gretas, ir rusų tiekimo kelius vietomis pavyko su- 
trikdyti. Be to, šaltis silpnino karių, nepratusių prie arktinio šalčio, pajėgas. 
Tad nenuostabu, kad moralės požiūriu suomiai nebuvo nugalėti. 

LADOGOS KARELIJOS MOTTI APSUPTIES KAUTYNĖS 
IR GYNYBINĖS PERGALĖS 


Ladogos Karelijos reikšmė Suomijos gynybos požiūriu, palyginti su Sąs- 
mauka, nebuvo tokia didelė, bet pergalė tikrai būtina. Buvo baiminamasi, 
kad Raudonoji armija iš Aunuso (Aunus) smogs Sortavalai ir iš ten patrauks 
į kariuomenės užnugarį Sąsmaukoje. Už Ladogos Kareliją buvo atsakingas 
IV karinio korpuso vadas generolas majoras Juho Heiskanenas. Šiaurinė- 
je pusėje agresorių turėjo atremti pulkininko Lauri Tiaineno vadovaujama 
12-oji divizija, o pietinėje pusėje - pulkininko Hannu Hannukselos 
13-oji divizija. 

Rusų kariuomenės skaičius Ladogos šiaurinėje pusėje taip pat apstulbino 
suomių kariuomenės vadovybę. Pralaužti gynybą privalėjo 8-osios armijos 
penktoji divizija. Kariuomenė turėjo per dešimt dienų nueiti Sortavalos — 
Tohmajervio - Joensū kelią, o tada pulti Mannerheimo linijos užnugarį. Ap- 
valiusi Sąsmauką, turėjo traukti į Mikelį, Kuopiją ir Pielisjervio (Pielisjūrvi) 
bei Maselkės (Maaselkū) teritorijas. Taip pat susisiekti su 9-ąja armija, ku- 
rios svarbiausias uždavinys buvo perkirsti Suomiją siauriausioje vietoje. 

Raudonosios armijos divizijų gretos puolė beveik visais bent kiek išeina- 
mais keliais. Pirmąją Žiemos karo savaitę Raudonoji armija žygiavo pagal 
planą, o gynėjų veiksmai buvo neorganizuoti ir neiniciatyvūs. Stebėdamas 
generolo majoro Heiskaneno veiksmus Mannerheimas pyko ir nuo gruo- 
džio 4 d. IV kariniam korpusui pradėjo vadovauti generolas majoras Wol- 
demaras Hagglundas. 

Savaitę žengusi į priekį, Raudonoji armija pasiekė Kolasjokį, Tolvajer- 
vį (Tolvajūrvi) ir Lutikavarą (Lutikkavaara). Suomių karių, kurie visą laiką 
traukėsi, nuotaika buvo prasta ir kelius užtvindę evakuojami žmonės jos ti- 
krai nepataisė. Vyriausybė nebuvo davusi sutikimo evakuacijai iš pasienio 
ir, pavyzdžiui, Hiursiulės (Hyrsylū) lankste visas kaimas liko rusų nelaisvė- 
je. Štabas pareiškė, kad padėtis Tolvajervyje grėsminga ir, siekiant sulaikyti 
grėsmę, iš nedidelių rezervų buvo sutelkta papildomų pajėgų. 

Gruodžio 6-ąją, Nepriklausomybės dieną, Mannerheimas suformavo 
Talvelos dalinį (nuo gruodžio 19-os - Talvelos grupė), kuris buvo atsakin- 
gas už Tolvajervio ir Ilomantsio ruožą. Pulkininko Talvelos vadovaujamas 
dalinys pasiekė pirmus didelius istorinius laimėjimus, kurie kaip niekada 
sustiprino suomių tikėjimą pergale. 

Gruodžio 12-15 d. Tolvajervyje suomių kontrataka išblaškė 139-ąją 
Raudonosios armijos diviziją. Pirmą kartą suomių kariuomenė parodė, kad 

Raudonosios armijos puolimas į šiaurę nuo Ladogos. 


Raudonoji armija atremiama. Pergalė buvo triuškinanti, bet už ją suomiai 
skaudžiai sumokėjo: žuvo 394 kariai, 544 buvo sužeisti ir 36 dingo. 

Gruodžio 18 d. vyriausiasis vadas paaukštino Talvelą į generolus majo- 
rus, o artimiausią jo pavaldinį Aaro Pajarį - į pulkininkus. Po keturių dienų 
Raudonosios armijos 75-oji divizija Eglejervyje (Aglūjūrvi) patyrė pralaimė- 
jimą. Tolvajervio ir Eglejervio mūšiuose sovietų karius apėmė panika ir jie 
spruko į šaltus miškus. 

Per tris savaites Suomija parodė, kad snieginoje girioje iš kiekybinės ir 
materialios persvaros nelabai kokia nauda. Be to, rusų karių nuotaika buvo 
prasta, nes jie naktis turėjo leisti pirmykštėmis lauko sąlygomis, o ne ap- 
šildytuose būstuose. Sumuštos sovietų divizijos kurį laiką nepajėgė kovoti, 
nesugebėjo suomių gynybos tame ruože pramušti ir vėliau. 

Nuo Eglejervio rusai traukėsi į pietryčius, o jų gynyba buvo pralaužta 
taip pat Pojasvaroje (Pojasvaara) ir Lamaserkėje (Lammassūrkū), bet stiprių 
pozicijų Aitojokyje (Aittojoki) suomiams nepavyko įveikti. Aitojokyje įsi- 
tvirtinęs frontas laikėsi iki karo pabaigos. Tiesa, sargybos dar kovėsi ir įsi- 

teisėjus taikai, nes girioje kovoję vyrai dar nežinojo, ką nusprendė politikai. 

Pulkininko leitenanto Wilhelmo Teittineno, praminto Karo Vile, vado- 
vaujamo 34-ojo pėstininkų pulko garsiosios gynybinės pozicijos buvo Ko- 
lasjokyje ir vėliau tapo vienu iš suomių gynybinės valios simbolių. Kolos 
ruože Raudonoji armija Loimolos geležinkelio kryptimi pleištu veržėsi per 
visą karą. Suomiai diena iš dienos kentė smarkią ugnį, bet gynyba kaip per 
stebuklą atsilaikė. Kovo pradžioje Raudonoji armija didele ataka mėgino 
pramušti gynybines pozicijas ir, rusų supratimu, karo pabaigoje suomių ka- 
riuomenė buvo beveik apsupta. Suomiams viskas atrodė kitaip. 

Iki metų sandūros suomiai palei rytinę sieną buvo pasiekę garbingų per- 
galių, bet 13-osios divizijos ruože laimėjimai buvo menki. Mannerheimui 
atrodė, kad generolo majoro Hadgglundo veiksmai vangūs. Paskutinę metų 
dieną Mannerheimas įsakė surengti didelę kontrataką, kuria pirmiausia sie- 
kė sumušti priešą tiek vietovėje tarp Lavajervio (Lavajūrvet) ir Uomo (Uo- 
mas), tiek Koirinojoje, Kitilėje ir Siuskiujervio (Syskyjūrvi) trikampyje. Sau- 
sio mėnesį IV karinis korpusas buvo pastiprintas (Suomusalmyje kovojusiu 
64-uoju pėstininkų pulku), be to, kaip ryšių tarnybos karininką užtikrinti 
įsakymų vykdymo Štabas pasiuntė pulkininką leitenantą Valo Nihtila. 

Sausio pradžioje gamtos jėgos buvo suomių pusėje, nes pūga sniegu už- 
nešė kelius. Toliau ėjo įnirtingo šalčio tarpsnis, kurio neatlaikė spygliuočių 
šakų palapinėse ir išsikastose duobėse gyvenę 18-osios ir 168-osios divizijos 
rusų kareiviai. Suomiai pajudėjo sausio 6 d. ir po keturių dienų visi trans- 
porto keliai nuo Koirinojos - Kitilės - Siuskiujervio trikampio į rytus buvo 
užkirsti. Sėkmingos atakos pabaigoje priešo nepavyko sumušti, bet rusai 
buvo izoliuoti daugybe didesnių ir mažesnių motti apsupčių. Viena garsiau- 
sių iš jų buvo Kitilės didžioji motti apsuptis (168-oji divizija) ir Lemečio 
(Lemetti) „Generolo motti“ rytuose. 

Suomiai iš anksto numanė, kad apsupti rusų būriai mėgins prasilaužti 
ir veržtis rytų pusėn. Vis dėlto rusai motti apsuptyje užsitvėrė kilnojamąja 
užtvara ir juos įveikti suomiai, kurie turėjo labai mažai materialių resursų, 
galėjo tiktai nuvarginę priešą. Rusų tiekimas sutriko, žiema slopino jų gerą 
nuotaiką. Savo ruožtu suomiai tapo motti apsupties griovimo profesiona- 
lais, iš kurių garsiausiu laikomas 4-ojo jėgerių bataliono vadas majoras Matti 
Aarnio. 

Sąlygos buvo nepaprastai sunkios, bet apsuptyje likę rusai gynė savo po- 
zicijas su įnirtinga valia, nors psichologiškai galėjo palūžti kiekvieną aki- 

mirką. Sovietų propaganda buvo paveiki, todėl Raudonosios armijos kariai 
verčiau žūdavo kovoje, nei pasiduodavo žvėrimis vadinamų suomių nelais- 
vėn. Po karo motti apsupties vietoje buvo rasta ne mažiau kaip 5 000 žuvusių 
rusų. 

Suomiai sustabdė Raudonosios armijos ataką ir per kautynes šiaurinėje 
Ladogos pusėje. Raudonosios armijos 18-osios ir 168-osios divizijos mot- 
ti apsupties kautynių dienoraštyje rašoma tik apie mėginimus sunaikinti ir 
prasilaužti. 

Ladogos šiaurinėje pusėje rusams geriau sekėsi tiktai kovo pradžioje, kai 
jie užėmė tris Ladogos salas. Ta sėkmė užtikrino 168-osios divizijos tiekimo 
kelią, todėl suomių pozicijos susilpnėjo. Karo pabaigoje iniciatyvą perėmė 
Raudonoji armija, bet greitai pralaužti suomių gynybos ji nepajėgė. Raudo- 
noji armija nepasiekė nė vieno iš svarbiausių savo tikslų. 

Už Sąsmauką ir salas tarp Ladogos šiaurinių frontų kaip karinių jūrų 
pajėgų kadrinė armija buvo atsakinga Ladogos karinių pajėgų gynybos ka- 
riuomenė, sukurta Pakrantės artilerijos 3-ojo pulko pagrindu. Pėstininkų 
pajėgas čia sudarė Joensū įkurtas 23-asis atskirasis batalionas ir Sortavaloje 
įkurta 4-oji atskiroji dviratininkų kuopa. 

Fortų grandinė nuo Mantsinsario (Mantsinsaari) Salmio prieigose per 
Ristisarį, Valamą ir Ladogos šiaurines salas ėjo į Karelijos sąsmaukos rytinę 
pakrantę Kekisalmio (Kūkisalmi) šiaurinėje pusėje ir pakrante iki Suvanto. 
Devintame forte buvo naudojama 152 mm Canet pakrantės artilerija. Be to, 
Ladogos Karinės jūrų pajėgos turėjo vieną tokiu pabūklu aprūpintą mobilią 
Geležinkelio bateriją bei nedidelį laivyno dalinį, kurio 300 tonų sveriantis 
laivas „Aallokas“ galėjo pramušti ledą. 

Vykstant kovoms Mantsio įtvirtinimas tapo rakštimi Raudonajai armijai. 
Mantsio pabūklai padarė nuostolių agresoriui dar nepasiekus tikrojo fronto. 
Mantsio forto veiksmai suvaržė priešo kariuomenę. Kovo 6 d. Štabas davė 
leidimą pasitraukti iš Mantsio, bet Ladogos karinės jūrų gynybos vadas pul- 
kininkas Eino Iisakki Jarvinenas delsė, nors rusai atakavo. Mantsį suomiai 
išlaikė iki karo pabaigos ir per Žiemos karą jo baterija iššovė daugiau kaip 
1 500 šūvių. Pasitraukdami suomiai susprogdino vamzdžius. 

GIRIŲ KAUTYNĖS ŠIAURĖJE 


Lieksos ruože Suomiją gynė pulkininko Erkki Raappanos vadovaujama 
Šiaurės Karelijos grupė, kuriai priklausė 12-asis atskirasis batalionas, 13-asis 
atskirasis batalionas, lauko pabūklų baterija ir Pastiprinimo batalionas. Kurį 
laiką sėkmingai judėjusi į priekį, Raudonoji armija sustojo. Gruodžio 20 d., 
suomiams prie Savijervio (Savijūrvi) pasiekus pergalę, Raudonoji armija jau 
metų sandūroje ėmė trauktis atgal į pasienį. Partizaninė veikla Lieksoje davė 
vaisių. Paskutiniam karo etapui taip pat būdinga partizanų žvalgybinė vei- 
kla Raudonosios armijos užnugaryje, kur suomiai įsiskverbdavo net per 20 
kilometrų. 

Suomusalmio įvykiai Žiemos karo metu tapo strateginiu posūkiu Šiaurės 
Suomijoje. Pralaimėjusi Ratės kelyje, Raudonoji armija atsisakė tikslo per- 
kirsti Suomiją pagal liniją Suomusalmis-Oulu ir lemtingosios Žiemos karo 
kovos vyko beveik vien Karelijos sąsmaukoje ir Ladogos Karelijoje. Po Ratės 
kelio Sovietų Sąjunga šiaurėje karinius veiksmus kreipė į Kuhmo frontą. 

Kovų Kuhme pradžia labai priminė Suomusalmį. 14-asis atskirasis 
batalionas buvo gavęs užduotį karo pradžioje pulti Repolą, bet paskutinę 
lapkričio dieną per sieną atsirito visa raudonoji divizija. Ir Kuhme Sovietų 
Sąjungai iš pradžių sekėsi. Iki gruodžio 6 d. vakaro, kitaip tariant, vos po 
savaitės karinių veiksmų, Raudonosios armijos 54-oji divizija priartėjo prie 
logistiniu požiūriu svarbios Rasti kryžkelės. Raudonoji armija kėlė grėsmę 
suomių ryšiams su vietovėmis pietuose, bet sustiprėjusiai suomių kariuome- 
nei pavyko sustabdyti jos judėjimą į Saunajervio kelią. 

Didžiuma Ratės kelyje kovojusios suomių kariuomenės sausio mėnesį 
toliau žygiavo į Kuhmą, kur buvo pamėginta pakartoti 44-ąją diviziją į pra- 
žūtį nuvedusią operaciją. Maždaug 45 kilometrų ilgumo Raudonosios ar- 
mijos 54-osios divizijos kolona sustojo prie Saunajervio kelio, o jos tiekimo 
ryšiai su rytais buvo užkirsti. Sausio 29 d., sudavus stiprų smūgį, agresoriaus 
būrius pavyko suvaryti į motti apsuptis, bet dėl sunkiųjų ginklų stokos jų 
sunaikinti nepavyko. 

Atvykti motti apsuptyje likusiems kariams į pagalbą žiemiškais keliais 
buvo beveik neįmanoma. Kaip pastiprinimas į Kuhmą buvo pasiųsta Dolino 
slidininkų brigada, priklausiusi Raudonosios armijos elitiniams daliniams. 
Iš trijų slidininkų batalionų sudarytai maždaug 1 800 vyrų brigadai vadova- 
vo pulkininkas Viačeslavas Dolinas. Suomusalmyje pasižymėjusio Hakane- 
no batalionas (65 PP/I), Airimo batalionas (27 PP/III) ir daugiausia iš Ka- 
relijos pabėgėlių Kemyje suformuotas 5-asis partizanų batalionas sunaikino 


166 


Dolino brigadą vasario 13-16 d. kautynėse Keselyje (Kesseli) į šiaurę nuo 
Kelkeisenjervio (Kūlkūisenjūrvi). Iš Dolino elitinio dalinio liko tik trupiniai. 

Pastiprinamosios atakos, siekiant pagelbėti 54-ajai divizijai, truko iki tai- 
kos įteisinimo. Kovo pradžioje suomiai atsitraukė nuo Kilpelenkango (Kil- 
pelūnkangas) į Lioutiavarą (Lėytėvaara), kur karas ir pasibaigė. Sunaikinę 
savo stiprius rąstinius įtvirtinimus, rusai traukdamiesi už sienos išsigabeno 
daug technikos. Pasak „Žiemos karo mažojo milžino"“, paskutinis į Suomi- 
jos erdvę įskridęs naikintuvas nupiešė danguje kūjį ir pjautuvą. 

Suomių vertinimu, Raudonoji armija Kuhme prarado beveik 10 000 žmo- 
nių ir, galimas daiktas, vien karo pabaiga išgelbėjo 54-ąją diviziją nuo ukrai- 
niečių likimo. Kuhme žuvo, buvo sužeista, dingo be žinios apie 4 500 suomių. 
Daug Ratės kelio kovotojų savo likimą sutiko Kuhmo girioje, kur Raudono- 
sios armijos laimėjimai buvo tokie pat menki kaip Suomusalmyje. Skirtumas, 
tiesa, tas, kad Raudonoji armija nepatyrė triuškinančio pralaimėjimo. 

Pačioje Suomijos šiaurėje Petsamas, nors turėjo nikelio kasyklų, gyny- 
biniu požiūriu nebuvo svarbi teritorija ir tose vietovėse kovojo net ne visas 
batalionas (Pennaneno dalinys). Iš trijų 14-osios armijos divizijų prieš suo- 
mius stojo dvi. Suomių kovotojų skaičius siekė apie tūkstantį, o agresoriaus 
kariuomenę sudarė apie 34 000 vyrų. 

Gruodžio mėnesį Raudonoji armija, judėdama Petsamo link, sustojo prie 
Hiouhenjervio (Hėoyhenjūrvi) ir tik kovo mėnesį agresoriui pavyko užim- 
ti piečiau esantį Nautsio (Nautsi) kaimą. Suomių partizanų veiksmai šiame 
ruože taip pat buvo efektyvūs, nors žvalgybos būriams tekdavo sukarti net 
260 kilometrų. Suomių manymu, žuvo apie 900 104-osios kalnų divizijos 
vyrų. Pennaneno dalinio žuvusiųjų skaičius siekė 33. 

Gruodžio viduryje Salos (Salla) ruože rusai mėgino užimti net Kemijervį 
(Kemijūrvi), bet 122-osios divizijos dalinius Pelkoseniemyje (Pelkosenniemi) 
sulaikė suomių kontratakos. Rusai pro Savukoskį traukėsi į šiaurės vakarus 
nuo Salos bažnytkaimio, į Saijos kaimą. 

Sausio viduryje agresorius dėl tiekimo sunkumų nuo Saijos turėjo trauk- 
tis į Merkejervį (Mūrkūjūrvi), kur linija laikėsi iki karo pabaigos. Už Mer- 
kejervio gynybą karo pabaigoje buvo atsakinga švedų savanorių brigada 
Svenska Frivilligkūren. Kovo mėnesį švedams būtų tekę atlaikyti didelę ata- 
ką, jeigu Raudonajai armijai būtų pavykę įgyvendinti planus. 

Visiems veiksmams šiaurės karo scenoje turėjo įtakos tai, kad prie Mer- 
kejervio nepavyko sutelkti Raudonosios armijos būrių, nes karas baigėsi. 


* 


Kalbama apie Jari Leskineno ir Antti Juutilaineno knygą. 

ŽIEMOS KARO METU SUBRENDO TĘTINIO KARO SĖKLA 


Terijokio vyriausybės įsteigimas suomius įtikino, kad Sovietų Sąjunga 
siekia užkariauti visą valstybę. Marionetinei Stalino vyriausybei reikėjo po- 
litinio kozirio, kad būtų lengviau prijungti Suomiją prie socialistinės šei- 
mos. Bet poveikis buvo priešingas. Sausio pabaigoje Stalinas „menka korta“ 
tapusią Terijokio vyriausybę nubraukė į šalį ir Sovietų Sąjungos vadovybė 
pareiškė esanti pasirengusi tartis su Ryti vyriausybe. Veikiausiai Stalinas pa- 
noro užbaigti karą, baimindamasis galimo Vakarų šalių įsikišimo į konfliktą. 

Kelias į Žiemos karą užbaigusią Maskvos taiką buvo sunkus ir sudėtin- 
gas. Dauguma suomių nenorėjo taikos su Sovietų Sąjunga, bet vadovaujan- 
tys vyriausybės politikai - ypač J. K. Paasikivi ir užsienio reikalų ministras 
Vainė Tanneris - manė, kad Suomijai gyvybiškai svarbu kuo greičiau suda- 
ryti taiką. Galų gale labai reikšmingi, kaip derybų ir santykių tarpininkai, 
tapo švedai. 

Tarpininkaujant Švedijai, suomiai siūlė Sovietų Sąjungai sudaryti taiką 
dar gruodžio pradžioje, bet sovietai, šiurkščiai atmetę suomių siūlymą, pa- 
reiškė pripažįstantys tik Terijokio vyriausybę. Pirmieji siūlymai pasirašyti 
taikos sutartį pasigirdo šv. Kalėdų išvakarėse. Rašytoja Hella Wuolijoki pa- 
reiškė Tanneriui galinti per savo draugę, Sovietų Sąjungos pasiuntinę Stok- 
holme Aleksandrą Kolontaj, pasiūlyti sovietams sudaryti taiką. 

Sausio pradžioje Tanneris leido Wuolijoki pradėti diskusijas. Kairiųjų 
pažiūrų rašytoja sausio viduryje Stokholme susitiko su pasiuntine, ir Ko- 
lontaj pažadėjo suomių rašytojai informuoti Sovietų Sąjungą apie Suomi- 
jos norą sudaryti taiką. Sausio 21-22 d. Wuolijoki Stokholme susitiko su 
NKVD emisarais A. G. Graueriu ir Borisu Jarcevu. 

Pasiūlymai sudaryti taiką buvo rimtai pradėti nagrinėti vasario mėnesį. 
Vasario 2 d. suomiai per Stokholmą pranešė Maskvai, kad vyriausybė pasi- 
rengusi deryboms, bet pirmosios sąlygos Sovietų Sąjungai netiko. Vasario 
pradžioje Tanneris susitiko su Kolontaj ir užsienio reikalų ministras jai dar 
sykį pakartojo Suomijos siekius. Be to, Tanneris pažadėjo apsvarstyti „ko- 
kios nors salos" perleidimą Sovietų Sąjungai. Po kelių dienų Molotovas pa- 
noro patikslinti tą punktą dėl salų. Vasario 10 d. Štabo karinė vadovybė re- 
komendavo pradėti derybas, bet vyriausybei nepavyko susitarti tarpusavyje. 

Švedijos užsienio reikalų ministras Christianas Gūntheris dar sausio pa- 
baigoje buvo pasižadėjęs tarpininkauti taikos derybose, bet Tanneris papra- 
šė jo tik po gerų trijų savaičių. Vasario 23 d. Suomija per Švediją gavo taikos 
sąlygas, kurios buvo beveik tokios, kokiomis galutinai ir sudaryta taika. Va- 

sario pabaigoje Tanneris Stokholme vėl susitiko su Kolontaj, kuri patikino, 
kad sąlygos nebus pakeistos. Maskva dar pareikalavo, kad Suomija pateiktų 
atsakymą dėl taikos sąlygų iki kovo 1 d. 11 val. 

Suomijos padėtis kas akimirką darėsi vis keblesnė. Vyriausybės daugu- 
ma manė, kad reikia sudaryti taiką, nors šalis bus pažeminta nelengvomis 
sąlygomis. Vis dėlto Suomija delsė, nes tuo pat metu derėjosi su Vakarų ša- 
limis. Sovietų Sąjunga pareiškė, kad laukimo laikas baigiasi ir kad derybos 
Maskvoje prasidės kovo 8 d. Mannerheimas manė, kad Suomijos padėtis 
sudėtinga, todėl respublikos prezidentas Kyosti Kallio nutarė sutikti su są- 
lygomis. Kovo 11 d. parlamento užsienio reikalų komisija taip pat išreiškė 
pritarimą dėl taikos sutarties. 

Žiemos karas baigėsi Maskvos taika kovo 13 d. 11 val. Žinią apie tai, kad 
pasirašyta Stalino padiktuota taikos sutartis, Suomija sutiko niūriai. Vėliavos 
šalyje buvo pusiau nuleistos. Suomija prarado Karelijos sąsmauką, Ladogos 
Kareliją, Kalastajasarento pusiasalį, kai kurias Suomijos įlankos salas, Salos 
ir Kūsamo rytines teritorijas. Be to, privalėjo trisdešimčiai metų išnuomoti 
Sovietų Sąjungai Hankoniemio (Hankoniemi) bazę. Suomija prarado apie 10 
procentų savo teritorijos. 

Sudarant Maskvos taiką buvo pasėta Tęstinio karo sėkla, nes taikos są- 
lygos netenkino abiejų pusių. Sovietų Sąjunga prieš karą puoselėjo tikslą 
užimti visą Suomiją, o suomiai didelius teritorinius praradimus laikė nepa- 
grįstais ir neteisingais. 

Priversta sudaryti taikos sutartį, Suomija ją manė esant laikiną ir, tiesą 
sakant, nebuvo nusiteikusi taikingai. Suomija pradėjo didžiulius Salpa lini- 
jos fortifikacijos darbus netoli naujosios sienos, karinės prievolės laikotar- 
pis šalyje pailgintas iki dvejų metų, ekonominiai ištekliai nukreipiami šalies 
gynybai, o vadovybė pradėjo ieškoti galimybių tartis su užsienio šalimis dėl 
karinės pagalbos. Suomijoje visą laiką buvo tikimasi naujo Sovietų Sąjungos 
smūgio ir pranašauta, kad šalis sulauks jo, užsitęsus pasauliniam karui. Tęs- 
tinis karas prasidėjo 1941 m. birželio mėnesį. 


ŽIEMOS KARO MITAI IR LEGENDOS 


Žiemos karo sąvoka suomiams tokia pažįstama, kad kiekvienas šalies pilie- 
tis žino bent apytikrę jos kilmę. Vis dėlto Žiemos karo pavadinimas atsirado 
ne vykstant kautynėms, o iškilo liaudies tradicijoje ir istoriografijoje tik 1941 
m. Iki tol tos kovos paprastai buvo vadinamos „1939-1940 m. Suomijos ir 
Rusijos karu". Taikos laikotarpis po Žiemos karo vėliau taip pat pradėtas va- 
dinti „tarpine taika. Prie Žiemos karo ir Tarpinės taikos tarsi savaime radosi 
Tęstinio karo pavadinimas, kaip sąvoka irgi sukurtas paprastų žmonių. 

Per Žiemos karą radosi daug suomių legendų, skaisčiai tebešvytinčių ir 
šiandien. 2004 m., kai vyko balsavimas dėl žymiausios istorinės asmenybės, 
šalies piliečiai išrinko maršalą Mannerheimą. Iki mitinių matmenų iškilęs 
Mannerheimas apskritai užima svarbią vietą tautos istorijoje, bet Žiemos 
karas tapo jo įvairialypio gyvenimo kelio kulminacija. 

Keistas dalykas, bet prie Mannerheimo legendos kūrimo prisidėjo ir 
Kremlius. Žiemos karo metu ir po karo Maskva labai skubėjo kurti legendas 
apie didvyrius, kad didi ir galinga Raudonoji armija galėtų nublizginti mū- 
šiuose apdaužytą savo skydą. Sovietų Sąjungos propaganda iškilmingu tonu 
skelbė pralaužusi galingus Mannerheimo linijos įtvirtinimus. Kartu Man- 
nerheimo linija buvo siejama su prancūziškąja Mažino ir vokiškąja Zigfrido 
linija. Tiesa, Žiemos karo metu atsiradęs mitas apie Mannerheimo liniją taip 
pat sukurtas Suomijoje apsilankiusių Vakarų šalių žurnalistų, rašiusių apie 
„Mažino liniją Suomijoje“. 

Iš tikrųjų, kai prasidėjo Žiemos karas, pagrindinės suomių pozicijos sta- 
tyba dar buvo nebaigta ir didžiumą sudarė tik lauko įtvirtinimai. Statybos 
darbai prasidėjo 1920-1924 m., Sąsmaukoje pastačius nedidelius kulkos- 
vaidininkų ugnies taškus, kareivių kazematus, kelis artilerijos kazematus, 
šaudymo priedangas ir stebėjimo postus. Dar XX a. 3-ajame dešimtmetyje 
jų statybinės medžiagos ir konstrukcijos atrodė per silpnos. 4-ajame dešim- 
tmetyje kazematai buvo modernizuoti, bet iš tiesų kilus karui, jie neatlaikė. 

Įtvirtinimo darbai toliau buvo dirbami tik 1932 m., kai betoninius bunke- 
rius pradėta statyti pagal Kyrėnniemi - Kipinolanjarvi - Inkili - Kuolemajar- 
vi liniją. Pagrindinė pozicija aktyviausiai buvo statoma 1939 m., per PKP ir 
prisidedant savanoriams. Kai kilo karas, svarbiausios pozicijos ilgis siekė 140 
kilometrų, iš jų 80 kilometrų ėjo per vandenis. Linijos spragos lauko įtvirti- 
nimais daugiausia buvo užtaisomos 1939 m. Buvo įrengti 606 kulkosvaidžių 
ugnies taškai ir žeminės, 804 gyvenamosios žeminės, 440 kilometrų tranšėjų 
ir susisiekimo eigos apkasų, 331 kilometras prieštankinių užtvarų. 

Pats Mannerheimas neprisidėjo prie jo vardu pavadintos linijos mito kū- 
rimo. Prieš Žiemos karą ta linija vadinosi paprasčiausia pagrindine pozicija 
ir pats maršalas savo prisiminimuose apie „Mannerheimo liniją“ rašė tik 
kabutėse. Mannerheimas sakė, kad liniją kūrė suomių kariai. Tiesa ir tai, kad 
Suomijos gynybą pirmučiausia nulėmė karių ištvermė. Pirmasis Manner- 
heimo dienos įsakymas tikrai buvo išgirstas. 


1939 11 30 Respublikos Prezidentas paskyrė mane Suomijos 
ginkluotyjų pajėgų vyriausiuoju vadu. 


Narsieji Suomijos kariai! 


Stoju eiti šių pareigų valandą, kai amžinasis priešas vėl puola mūsų 
žemę. Pasitikėjimas vadu - pirma sėkmės sąlyga. Jūs pažįstate mane ir 
aš Jus pažįstu ir žinau, kad kiekvienas iš Jūsų pasirengęs vykdyti parei- 
gą iki mirties. 

Šis karas tėra tiktai mūsų Išsivadavimo karo tęsinys ir paskutinis 
veiksmas. 

Mes kovojame dėl savo namų, tikėjimo ir Tėvynės. 


Dešiniųjų istoriografijoje 1918 m. pilietinis karas vadinamas Išsivadavi- 
mo karu, bet iš tikrųjų šitaip galima vadinti ir 1939-1940 m. kovas su So- 
vietų Sąjunga. 

Sovietų Sąjunga manė, kad draugiškas išvaduojamasis Raudonosios ar- 
mijos karas atgaivins 1918 m. vaiduoklius ir Suomija vėl pasidalins į bal- 
tuosius ir raudonuosius. Politrukų nuostabai, puolimo rezultatas buvo prie- 
šingas. Pasaulio politikų viena palikta Suomija, iškilus didžiausiai grėsmei, 
suvienijo gretas ir, visų šalių nuostabai, apgynė savo nepriklausomybę. Žie- 
mos karo dvasia transformavosi į sampratą. 

Per 105 Žiemos karo dienas Suomija buvo vieningesnė nei kada nors ligi 
tol ar vėliau. Greta dažnai cituojamo Mannerheimo įsakymo reikėtų dar pa- 
teikti bendrą Socialdemokratų partijos ir Suomijos profesinių sąjungų susi- 
vienijimo gruodžio 3 d. pareiškimą: 


Suomijos darbininkų klasė nuoširdžiai trokšta taikos ir vis dėlto 


Suomijos darbininkų klasei nelieka nieko kita, kaip, ginklu stojus prieš 
prievartą, kovoti už šalies apsisprendimo teisę, demokratiją ir taiką. 

Apie Žiemos karo dvasią daug sako įvykis, kai Suomijos banko valdyto- 
jas Risto Ryti pakviestas atsisakė eiti sunkias ministro pirmininko pareigas. 
Respublikos prezidentas Kyosti Kallio pareiškė, kad atsisakymas siūlomų 
pareigų tokiomis aplinkybėmis prilygsta dezertyravimui iš fronto. Tai išgir- 
dęs Ryti turėjo sutikti, jei norėjo toliau būti laikomas garbingų žmogumi. 
Gruodžio 1 d. Ryti pradėjo eiti ministro pirmininko pareigas. 

Žiemos karo laikotarpio prezidento Kyėosti Kallio paveikslas žmonių at- 
mintyje išliko ryškesnis nei kurio nors jo pirmtako. 1940 m. kovo 12 d. Kal- 
lio turėjo pasirašyti Maskvos taikos sutartį, po dienos užbaigiančią Žiemos 
karą. Tai padaręs Kallio su bibliniu liūdesiu ištarė: „Tenudžiūna ranka, pasi- 
rašiusi šį dokumentą? Šie žodžiai išsipildė tų pačių metų rugpjūčio mėnesį, 
nes, ištikus smegenų infarktui, Kallio suparalyžiavo dešinę ranką. Pašlijus 
sveikatai, pavargęs prezidentas lapkričio pabaigoje atsistatydino. 

Kallio mirė dramatiškai, gruodžio 19 d., per iškilmingą atsisveikinimo 
ceremoniją Helsinkio geležinkelio stotyje. Su jo mirtimi siejamas mitas, esą 
Kallio susmuko ant Mannerheimo rankų. Iš tikrųjų kniumbantį prezidentą 
sulaikė jo adjutantas, pulkininkas Aladaras Paasonenas. 

Kallio pareigas perėmė Ryti, kuriam buvo lemta pasiaukoti dėl Suomi- 
jos per Tęstinį karą. Per anksčiau minėtą balsavimą, kai buvo renkamos 
žymiausios suomių asmenybės, Ryti pakilo į antrą vietą po Mannerheimo. 
Vadinasi, karo metai tikrai turėjo reikšmės suomių vertybėms ir dvasiai. 

Balsuojant už žymiausius suomius 38 vietoje atsidūrė Terijokio vyriausy- 
bės vadovas Otto Wille Kuusinenas, viena iš svarbiausių asmenybių Žiemos 
karo galerijoje. Prie Kremliaus sienos palaidotas suomių emigrantas komu- 
nistas mėgino įkurti Suomijos Demokratinę Respubliką, kuri paliko tiktai 
svajone. Tikriausiai Otto Wille Kuusinenas būtų aukštai iškilęs renkant ne- 
kenčiamiausius suomius, jei kada nors tokie rinkimai būtų buvę surengti. 

Vis dėlto didžiausi Žiemos karo žygdarbiai atlikti ne kabinetuose. Sykiu 
su valstybinių veikėjų tvirtybe Suomusalmyje, Ratėje, Sumoje, Kolajokyje, 
Tolvajervyje, Taipalėje, Lemetyje ir kitose kovų vietose iškilo daug tautos 
didvyrių ir pasakojimų apie juos. 

Vienas iš garsiausių fronto karių buvo Aarne Juutilainenas, geriau žino- 
mas Maroko Siaubo pravarde. Garsiąją pravardę jis buvo gavęs dėl to, kad 
1930-1935 m. tarnavo Prancūzijos svetimšalių legione. 

Juutilainenas šiaip jau buvo tikras išdaigininkas, kitados išmestas iš ka- 
detų mokyklos dėl kariui nederamo gyvenimo būdo. Baigęs tarnybą sve- 
timšalių legione, Juutilainenas mėgino stoti į Suomijos kariuomenę, bet 
alkoholio pomėgis sugriovė karjerą. Vis dėlto, kalbant apie Juutilaineno da- 

lyvavimą Žiemos kare, reikia pasakyti, jog jis buvo daugiau nei reikiamas 
žmogus reikiamoje vietoje. Kolasjokyje jo drąsus vadovavimas, paremiamas 
asmeniniu pavyzdžiu, stiprino pasitikėjimą eilinių karių, kuriems rytų kai- 
mynas grasino smarkiausiu artilerijos smūgiu. 

Erkki Palolampi apie tų vietų kovas parašė klasika tapusią knygą „Kola 
atsilaikys“, kurios išpirktas 200 000 egzempliorių tiražas laikomas geriausia 
suomių knyga apie karą po Vaino Linna'os „Nežinomo kareivio“. Knygoje Pa- 
lolampi vaizdžiai papasakojo ir apie įvairiapusę Juutilaineno asmenybę. Gruo- 
džio mėnesį sužeistas viename mūšyje, Juutilainenas toliau vadovavo kariams, 
sėdėdamas supamojoje kėdėje, o ir kiti jo darbai buvo verti susidomėjimo. 

Po Žiemos karo Juutilainenas gyveno spalvingą ir įvairialypį gyvenimą. 
Iš daugybės pavojų gyvas ištrūkęs karys septyniasdešimties metų sukakties 
dieną spaudos atstovams pasakojo, kad kepinančios Afrikos dykumos buvo 
niekis, palyginti su speiguotu, nė dienai neatlėgstančiu Kolasjokio pragaru. 

Dar vienas legendinis Kolasjokio didvyris gyveno Juutilaineno vadų pa- 
lapinėje, kuri per rusų apšaudymą išėjo skutais. Snaiperis Simo arba Simuna 
Hayha, Baltoji mirtis, turbūt laikytinas Žiemos kare daugiausiai pasiekusiu 
pavieniu Suomijos kariuomenės kovotoju. Maroko Siaubo kuopoje tarnavęs 
Hayha naikino priešus Kolasjokio fronte, kur iki vasario vidurio daugiau 
kaip 200 priešų nukovė kulkosvaidžiu ir dar tiek pat automatu. Vasario 17 d. 
už laimėjimus jam buvo įteiktas garbės šautuvas, kurį padovanojo Švedijos 
kariuomenė. 

Jaunesnįjį seržantą Hayha labiausiai išgarsino žygis, kai jis nušovė kolegą 
iš Raudonosios armijos, spėjusį nužudyti keturis Juutilaineno būrio vyres- 
niuosius karius. Per snaiperių dvikovą Hayhd nušovė priešininką maždaug 
iš 450 metrų atstumo. Tokį šūvį atviru taikikliu galima pavadinti meistrišku. 
Hayha ės, kaip snaiperio, kelias baigėsi Ulismaineno miškuose, likus septy- 
nioms dienoms iki Žiemos karo pabaigos. Sprogstamoji kulka tam puikiam 
šauliui smarkiai sužalojo žandikaulį, paliko žymę veide visam gyvenimui. 

Kai kurie suomių kariai išgarsėjo tiktai po Žiemos karo. Taipalėje kovo- 
jo 6-ojo atskirojo bataliono kulkosvaidininkų kuopos jaunesnysis seržantas 
Viljamas Pylkas, kuris, pats nežinodamas, pokario kartoms tapo suomių 
vyro pavyzdžiu. Gimtajame krašte kovojęs Pylkūs tapo Vainė Linnaos „Ne- 
žinomo kareivio" jaunesniojo seržanto Rokos prototipu. 

Per Žiemos karą buvo parašytos ir pirmosios Lauri Tėrni legendos eilu- 
tės. Torni buvo jaunesnysis seržantas, kuris pasiprašė į kovas savanoriu. Jis 
pasižymėjo vykdydamas žvalgybines užduotis ir buvo nusiųstas mokytis į 
karininkų mokyklą. 

Naikinant Lemečio motti apsiaustį mokinys Torni vadovavo švedų ka- 
riniam daliniui rankomis rodydamas ženklus - ir savo veiksmais, nes ne- 
mokėjo antrosios šalies kalbos. Vėlesniais laikais Torni tapo garsiausiu pa- 
saulyje visų laikų suomių kariu iškart po Mannerheimo. Per Tęstinį karą 
Mannerheimo įšventintas į riterius, Torni spėjo pakariauti už Vokietiją Ber- 
lyne, pelnė legendinę šlovę tarnaudamas JAV specialiosiose pajėgose, pa- 
varde Larry Thorne. Snieguose ir džiunglėse kovojusio Torni kelią 1965 m. 
spalio mėnesį užbaigė žvalgybinis skrydis į Laoso ir Vietnamo pasienį. 

Pasaulyje išgarsėjo ir suomiška motti apsupties taktika. Žodis motti suo- 
mių bendrinėje kalboje įsitvirtino po kovų Uomaso ir Lemečio kelyje. Antti 
Juutilainenas knygoje „Žiemos karo mažasis milžinas" motti kilmę išveda iš 
sausio 4 d. IV karinio korpuso atakos įsakymo, kurio punkte dėl komuni- 
kacijų buvo nurodyta, kad užėmus Lemetį vakaruose, reikia pastatyti ryšių 
centrą „Motti'“. Pavadinimo autorius nežinomas. 

Po atakos numatytoji ryšių centro vieta paliko apsuptyje ir netrukus buvo 
pavadinta motti. Greitai ir kiti IV karinio korpuso apsupties žiedai buvo pa- 
vadinti motti, o vėliau pavadinimas paplito visoje kariuomenėje. Yra ir kitų 
žodžio motti kilmės istorijų, bet aukščiau išdėstytoji turbūt įtikimiausia. 

Per motti mūšius suomių gebėjimas šliuožti slidėmis kėlė priešui neapsa- 
komą siaubą. Pasak kai kurių šaltinių, rusai taip pat tikėjo, kad suomiai turi 
stebuklingų raganiškų galių. Priešų baimės tikrai nenumalšino ir suomių 
sargybiniai, tylutėliai peiliu žudę rusų patrulius. 

Žiemos karas išgarsino ir suomių automatininkus. Apsaugos gvardija 
buvo įsigijusi 1 400 šveicariškų „Bergman“ automatų, kuriais naudojosi ir 
pasienio sargyba. „Bergman“ automato efektyvumą partizaniniame kare ir 
per kontratakas atskleidė sumaniausi kariai. „Bergman automatą meistriš- 
kai naudojo pasienio jaunesnysis seržantas Lauri Ollikainenas. Vasario 4 d. 
Suomusalmyje, Juntusrantos ruože, Ollikainenas vienas sunaikino rusų ar- 
tilerijos būrį. Ant sniego paliko 32 žuvusių priešų kūnai. 

Už „Bergman“ automatą garsesnis pistoletas-trumpasis kulkosvaidis 
„Suomi M/31', kurį sukonstravo Aimo Lahti, nors pasaulyje jį išgarsino ru- 
siška kopija. „Suomi M/31" automatu, kurį Išradimų fondas priskiria prie 
reikšmingiausių XX a. suomių inovacijų, Žiemos kare naudojosi ne daugiau 
kaip 4 000 karių. 

Už automatą „Suomi M/31" pasaulyje garsesnė inovacija - padegamasis 
butelis, Žiemos karo metu pavadintas Molotovo kokteiliu. Tikrasis šio efek- 
tyvaus ginklo kūrėjas - pionierių bataliono kapitonas Eero Kuittinenas. Sto- 
kodami geresnių ginklų, suomiai padegamaisiais buteliais sunaikino šimtus 

rusų tankų. Ramiausio būdo vyrai palaukdavo, kol tankas priartės prie ap- 
kaso, ir įkišdavo tarp grandinių rąstgalį. Tankui sustojus, pasigirsdavo dūž- 
tančio butelio barkštelėjimas. 

Puslitrinis etanolio, benzino ir deguto butelis būdavo padegamas prie 
šono pritvirtintu audros degtuku ir metamas į tanko oro traukos angą ar 
šalia jos. Didžiulė liepsna plykstelėjęs tankas sustodavo, nes jo ekipažas tu- 
rėdavo ištrūkti lauk. Žiemos karo metu „Alkoholiliike Oy" Rajamikio ga- 
mykloje tą nepaprastą mišinį gamino 87 moterys ir penki vyrai. Gaminant 
automatizuotai karo metu buvo paruošti 542 194 padegamieji buteliai. 

Žiemos karo metu suomiškas kulkosvaidis taip pat tapo sąvoka ir kaip tik 
šis ginklas Kuomanjokyje sustabdė 44-ąją diviziją. Suomiai naudojosi apie 
2 500 kulkosvaidžių, kurie iš esmės buvo per Pirmąjį pasaulinį karą išgarsė- 
jusio „Maxim“ variantai. Pirminis rusiškas modelis ir suomiškasis variantas 
buvo sukonstruoti 1909 m., o labiausiai ištobulintas suomiškas modelis pa- 
rengtas 1932 m. (šaudymo greitis - 850 šūviai per minutę). Ginklo aušinimo 
sistema buvo pagerinta, pritaikant naudoti žiemos sąlygomis, be to, sukons- 
truotas lengvesnis stovas, šautuvas patobulintas, kad tiktų priešlėktuvinei 
gynybai. 

Nors Suomijos aviacijos net lyginti negalima su didelę persvarą turėju- 
sios Sovietų Sąjungos, suomių lakūnų laimėjimams ir gebėjimams oro er- 
dvėje nėra lygių. Labiausiai iškyla leitenanto Jormos Sarvanto neoficialus 
pasaulio rekordas, kurį lakūnas pasiekė 1940 m. sausio 6 d. „Fokker“ naikin- 
tuvu. Per keturias minutes Sarvanto pašovė šešis sovietų bombonešius. Šiuo 
laimėjimu dar sunkiau patikėti, žinant faktą, kad paties Sarvanto lėktuvo 
korpusą kliudė 23 kulkos. 

Apskritai suomių karo lakūnai, turėję labai mažai lėktuvų, gebėjo jais pa- 
sinaudoti visais įmanomais būdais. Per karą į erdvę buvo pakilta daugiau 
kaip 6 000 kartų. Lakūnai numušė daugiau kaip 200 rusų lėktuvų, o priešlėk- 
tuvinė gynyba - beveik 300. Patys suomiai prarado 61 lėktuvą, iš jų 34 - per 
oro mūšius. 

Nors didieji Žiemos karo susirėmimai vyko prie rytinių sienų, istorio- 
grafija neturėtų užmiršti ir Suomijos jūrų pajėgų indėlio. Šaltis labai varžė 
galingą rusų laivyną, todėl sunkiomis Žiemos karo sąlygomis buvo galima 
apsaugoti Suomijos jūrų ryšius. Pirmą gynybinę pergalę suomiai pasiekė jau 
antrą Žiemos karo dieną prie Hanko. Ruserioso (Russūrės) salos pakrantės 
artilerija pašovė kreiserį „Kirovą . Saugant dviem naikintuvams, naujausias 
sovietų laivyno kreiseris buvo nuplukdytas remontuoti į Liepoją. 

Šiandienos duomenimis per Žiemos karą žuvo beveik 26 700 suomių. 

Sužeistų, suluošintų ir šiaip sužalotų skaičius siekė 43 500. Vis dėlto civilių 
žuvo labai mažai. 

Sovietų istorija teikia skirtingus, - nelygu laikotarpis, - Žiemos karo 
aukų skaičius. Iškart po karo Molotovas pranešė, kad, Sovietų Sąjungos skai- 
čiavimu, kovose žuvo mažiausiai 60 000 ir buvo sužeista ne mažiau kaip 
250 000 suomių. Pasak jo, žuvo 48 745 sovietų kariai, 158 863 buvo sužeisti. 
Nikita Chruščiovas prisiminimuose pateikė visai kitokius skaičius - pasak 
jo, Žiemos karas sovietams kainavo milijoną gyvybių. Tikrasis Raudonosios 
armijos žuvusiųjų skaičius - tarp vieno kraštutinio ir kito. Šiandieniniuose 
rusų istoriniuose veikaluose rašoma, kad žuvo daugiau kaip 140 000 rusų. 
Dėl Raudonosios armijos kiekybinės persvaros nesiginčyta nė vienu rusų 
istoriografijos laikotarpiu. 

Karo metu tautos tikėjimas buvo skatinamas devizu „už vieną suomį de- 
šimt rusų". Žiemos karas yra gausiausia Suomijos istorijos legendų grandinė, 
kurio 105 garbingos dienos sampratą apie suomius suformavo geriau nei ko- 
kie kiti laiko tarpsniai. Štabo operatyvinio dalinio vadas generolas majoras 
A. F. Airo nupiešė mitinį, iki šiol nenublankstantį suomių paveikslą: 


Suomiai, kaip kariai, ideali tauta. Būdami žemdirbiai, jie priprato 
prie sunkių lauko sąlygų, o turėdami tik kuklių siekių tarsi natūraliai 
pasirengė rūsčioms karo sąlygoms. Iš prigimties nepriklausomi, pasi- 
tikintys savimi, atkaklūs ir šaltų nervų suomiai turėjo puikias sąlygas 
tapti neįveikiamais kovotojais. 

